
			Kilgram király uralkodásának 21. éve, 
Kikelet hava

			 

			Mindig azt hittem, egyedül maradok. Úgy sorvadok el, mint a szánalmas kőrepedésbe született virág, magányosan, mindenki által elhagyatva. Szipoly voltam, és rejtőztem. Soha nem éreztem magam szépnek, soha nem éreztem jónak. Az érzés, ami átitatott, a félelem volt. Beszivárgott a nappalokba, ott ült éjjelente az ágyam mellett. Halk voltam, megriadtam az emberek között, gyakran szólni sem mertem. Hiszen ki tudja, talán szavam egyszer felriasztja a halált…

			Ki láthatott volna így az álarcom mögé? Ki szerethetett volna meg?

			Ám Szép-völgyben olyan dolgok is megesnek, amelyek máshol nem…

			A tömeg a kastély előtt hangoskodott, a sétánk során     mi is ezért kanyarodtunk erre. 

			Egy hete laktunk a völgy másik végében, és két hétig fogunk még Kimcsével, a cselédemmel. Simre mester, a bőrcserző varga csak ennyi időre jött Szép-völgybe a rokonsághoz. Árva nemeslányként nem dolgozhattam volna, de ő engedte, hogy részt vegyünk a bőr ékszerek díszítésében, és cserébe gondoskodott rólunk, majdnem lányaként szeretett minket.

			A hosszúkás, elnyújtottan fekvő Szép-völgy a legkülönösebb hely volt, ahol valaha jártam.

			Lenyűgözött az élő táj. Tavasz volt, Kikelet hava, és zölden lüktettek a fák, ezer mosollyal nyíltak a korai virágok, a nehéz, bódító illatáradat beborította a környéket. 

			Soha ilyen erősnek nem éreztem még a természetet: arcomat cirógatta a szél, talpamat csókolgatta reggelenként a harmat. Láttam, a helyiek félnek az erdőtől, halálról suttognak, de nekem olyan volt, mintha hazaérkeztem volna. A fák köszöntöttek a leveleikkel, a mókusok kíváncsian pislogtak le rám.

			Az emberek is kacagtatóan furcsák voltak. Simre mester szerint a gróf különcsége tette.

			Azt mesélte, a valaha hatalmas vagyonból szinte semmi nem maradt meg, miután Szépvölgyi Volden nemet mondott arra, hogy harcba menjen a szipolyok ellen. Unokájának, Aleannak már csak ez a völgy és a kastély maradt meg, és még asszonyt sem tudott a házhoz hozni. Jobb nemesi házból való úrilányt nem adtak hozzá, míg a birtoktalan és alig tanult kisnemesekhez ő nem ereszkedett le nagy műveltségében. Inkább képeket festett, és különös dolgokat talált fel.

			Az emberek is olyan maguknak valók voltak, mint az uruk.

			Rengetegen éltek a völgyben, szinte egymás hegyén-hátán zsúfolódtak a házak. A kapuk nyitva álltak, az udvarokban ezerféle kézműves munka folyt. A kereskedők gyakran látogatták a völgyet, épp ezért a helyiek ügyet sem vetettek az idegenekre, nyugodtan bámészkodhattunk bármerre a kora tavaszi napsütésben.

			Szívesen nézelődtem, de nem szerettem a tömeget. Így aztán, amikor Kimcse meglátta a sokaságot, nem szívesen indultam el arra. Ám ő a Forró-partokról jött, és a jó modort olyan könnyedén tudta levetni, mint más a kendőjét. Most is megragadta a karomat, és kíváncsian maga után húzott.

			A Virágok terén nagy hangoskodás fogadott minket. Épp egy gyereket tettek kalodába, egy apró, tízéves tolvajt. Sírt a fiú, könyörgött, esküdözött, hogy soha többé nem tesz ilyet.

			Összeszorult a gyomrom. Még soha nem láttam karlevágást.

			– Menjünk innen! – súgtam nyugtalanul Kimcsének.

			– Várjunk még, Illara úrnőm! Odanézz, ott jön a Szép-völgy grófja! – suttogta Kimcse. – De szerencsések vagyunk, hogy láthatjuk!

			A kezére figyeltem fel először. Férfi létére hosszú, vékony ujjai voltak, puha, fehér bőre és keskeny csuklója. Alkarján a finom anyagból készült, feltűrt nemesi ing alatt illetlenül kék és sárga festékfoltok virítottak. Észre sem vette, hogy nincs rajta zeke, egy szál fehér ingben sietett ki a lenyűgözően kecses mészkőkastélyból. Ittam magamba minden mozdulatát, okos, magas homlokát, vézna, esetlen alkatát.

			– Kicsit csúnyácska – súgta a fülembe Kimcse, majd kíváncsian nyújtogatta a nyakát. – Vajon miért jött ki?

			– Lehet, inkább lefejezteti? – tanakodott mellettünk két fiatal kereskedő.

			Egy helyi parasztasszony mosolya erre vidáman felvillant. Olyan volt, mintha tudott volna valamit, amit mi, idegenek nem.

			Hangosan nyeltem egyet.

			Anyám, Jellana jutott eszembe. Ő belekacagott volna a szélbe, és megmentette volna ezt a gyereket. Amikor kicsi voltam, hősnek láttam. Nagy dolgokról álmodott, szabadságról és szerelemről beszélt, ám a valóság az valóság. Tízéves koromban elhagyott. Olyan csatát vívott, amiben nem győzhetett, és olyan halált halt, amit ember nem érdemel.

			– Ne félj már! Nem lesz baj, érzem – biztatott Kimcse. Cselédruháját lesimította, mint mindig, amikor uraság közeledett.

			Szépvölgyi Alean a csődülethez ért.

			Az emberek mellettem a nyakukat nyújtogatták, noha a helyiek régről ismerhették az ősi nemest, láthatták ezerszer a szőkésbarna, kissé zilált hajat, a zöldes szemeket. Már nem volt fiatal, harmincéves lehetett. Egyszerű, de elegáns kézmozdulattal intett, hogy szedjék ki a kalodából a csavargót.

			– Uram, a királyi törvények értelmében a lopásért karlevágás jár!

			– Ó, igen! A törvények… Olvastam őket. Az is bennük áll, hogy én döntöm el, ki lopott.

			Mellettünk a két kereskedő elégedetlenül felmordult.

			– Uram, ez a nyomorult több retket is elvett! – tiltakozott Szép-völgy bírója, egy mogorva öregember.

			– Hányat? – kérdezte szórakozottan Szépvölgyi Alean.

			– Négyet, Alean úr! Négy retket!

			– Hát, ez borzalmas vétség. – Dallamos hangját átitatta valami finom árnyalat. Talán gúny, talán nevetés, nem lehetett tudni. – Vagyis lenne… Kölyök, ugye, nekem hoztad a retkeket?

			– Igen, uram, igen! – bólogatott sírva a gyerek.

			A nemes a nadrágja övéhez nyúlt, de nem talált ott erszényt. Gondolkozás nélkül leszakította az ing egyik aranyozott gombját. Ezerszeresét érte, mint a lopott retek. Odaadta a döbbent bírónak.

			Megdobbant a szívem. Soha ilyen szépnek még férfit nem láttam. Ennyire jónak, ennyire nemesnek.

			– Oszlasd el a bámészkodókat! Most különösen szépek a fények, csend kell, hogy befejezzem a képet. A gyereknek meg adj enni, aztán keríts neki valami munkát, hogy ne kelljen… ilyen gyorsan retket hoznia nekem többé.

			– Igen, uram. – Az öregember fejet hajtott, de látszott rajta, mit gondol az úr engedékenységéről. Mellette azonban a parasztasszonyok boldogan összenevettek. Szerették az uraságot, ez látszott a ki nem mondott szavakból.

			Szépvölgyi Alean rájuk mosolygott, és elindult vissza a kastélyba.

			Bármit megadtam volna, hogy csak még egyszer lássam a szemét, és hozzám intézze a szavát. Talán, ha szép ruhát viselhetnék, vagy szőke hajam nem lenne barnára festve, és a szemem alatt a ráncok szénporral kiemelve…

			Félénken összehúztam magamon a kendőt. Tudtam, még ha igazi arcomat látná is, és megszólítana, akkor sem mernék felelni. Nem voltam olyan bátor, mint anya. De talán ezért is éltem még.

			Néztem, ahogy pár lépést megy, és megszólítja valaki. A tömeg aztán eltakarta.

			– Ó, azok az ujjak! Látom, megbabonáztak. Azt mondják, a zenészek ujjai kiválóan játszanak máson is… – kuncogta a fülembe Kimcse. A tengerentúlon az ilyen ledér beszéd természetes volt a nők között, de engem mindig borzalmasan zavarba hozott vele.

			– Halkabban! – suttogtam elpirulva. – És ha valaki meghallja? Azt hiszi, erkölcstelenek vagyunk.

			– Ó, én az akarok lenni! Jóképű legényekkel szerelmezni! Majd öregasszony koromban olyan undok és erkölcsös leszek, hogy csak na!

			Kuncogtam.

			– Ha lányod lesz, kisasszonyom, hidd el, olyan szende szüzet nevelek belőle… Tud majd lovagolni, vívni… – sorolta Kimcse pajkosan.

			– A „szende” szó nem igazán ezt jelenti – súgtam vissza nevetve.

			Kimcse volt az egyetlen, akivel könnyen beszélgettem, valahogy mindig elérte, hogy megszólaljak, és az örökös bolondozása jókedvre derített. Még akkor is, ha babákról beszélt. Mindketten tudtuk, hogy nem lehet gyerekem, túl veszélyes lenne, hiszen öröklődne a mágia, és kiderülne, hogy szipoly vagyok.

			– Azért egy csúnyácska nemessel szívesen lennél szende, nemde?

			Mélyen elpirultam, de tagadóan ráztam a fejem.

			Hiába van olyan lágy keze és gyönyörű szeme Szépvölgyi Aleannak, ő egy nemes, akinek időnként a királyi várba kell mennie. Ha egyszer lesz asszonya, illik bemutatnia, és mivel ősi a családja, így a felesége a királyné kíséretébe kerülne. Anyám jól kitanított, kiket kell mindenáron kerülnöm. A rendelet még mindig élt, minden női mágust egy szigetre száműzött a király.

			Bár ez amúgy is butaság. Túl nagy a rangkülönbség, sosem venne el. Kitartott szerető lehetnék legfeljebb.

			Körülöttünk lassan eloszlott a tömeg.

			– Festés helyett inkább csatázni járna! – morogta egy molnárlegény. – Akkor nem kéne ekkora hadiadót fizetnünk…

			A tömegben sokan bólogattak, de a bíró szigorúan a legényre nézett:

			– Tíz botütést akarsz? Hogy merészelsz a kenyéradó gazdád ellen szólni!

			– Nem csoda, hogy nőtlen. Egy férfi ne fessen! Legyen kemény, kőkemény – jegyezte meg közvetlenül a fülem mellett a hentes fia.

			Kolbászzsíros leheletére felborzolódott a nyakamon a pihe. Megrettentem. Csak egy hete voltunk itt, de őt már ismertem, az első nap óta próbálta tenni nekem a szépet.

			– Be kár, hogy nem vagyok mágus, beoltanálak szívesen… – lépett közelebb hozzám.

			Kimcse rám hunyorgott. Erre szélesen elmosolyodtam, kivillantva a fogsoromat. A fogak közét bodzával megfestettük, hogy szuvasnak látszódjanak.

			A legény meglepve hátrahőkölt. Hát, nem voltam épp szép látvány, az biztos.

			Kimcse megfogta a kezem, és nyugtalanul magával húzott, minél messzebb a legényektől.

			– Kéne egy férj neked, hogy nyugtunk legyen végre – sóhajtott. – Valami öregecske, aki este már csak aludna. A saját portádon azt tehetnél, amit akarsz.

			Siettünk vissza a szállásunkra. A gyümölcsoltásra gondoltam, és megborzongtam. Anya szeme mindig szikrázott, ha szóba került, de kicsiként nem értettem, mi baja a fákkal.

			Aztán rájöttem, hogy nem fákat oltanak.

			Anya harca és halála vezetett oda, hogy a mágusok nem kaphatták el bármelyik lányt az utcán, magukkal vonszolva egy szalmakazalba. Igazi gyopárlány volt, harcos és erős.

			Rám is szemet vetett egyszer egy mágus, amikor betöltöttem a tizennégyet. Borzalmas volt, mint egy áruba bocsátott marhát, úgy méregetett. Ám anya a sírból is megmentett. Szerencsére, mire felserdültem, már jegyző kellett, és beleegyezés. Nemet mondtam, és Kimcse onnantól kezdve csúnyácskának festette az arcom, szőke hajamat diólevéllel barnára színezte, és rossz szabású ruháimmal elrejtette az alakomat.

			Amikor visszatértünk a szállásunkként szolgáló parasztházba, Simre mester és a rokona, az örökké füttyös kedvű, nagy bajuszos Loger mester épp nagyban tanakodtak az udvaron.

			Loger is varga volt, de nemcsak bőrcserzéssel foglalatoskodott, hanem az uraság rendeletére papírt gyártott. 

			Alean úr szőttesekkel, festékkel, papírral és más különös holmikkal kereskedett.

			– No, láttátok az uraságot? – kérdezte mosolyogva az őszes hajú Loger.

			Az asszonya fekvőbeteg volt, olyan belső kórsággal, hogy a szívem szakadt meg miatta. Tudtam, a halálán van, és én sem segíthetnék rajta. A mester örült a női kéznek a papirosok körül. Simre mester pedig boldog volt, hogy ingyenes segítségünkért cserébe ellesheti a papirosgyártás titkát a rokontól.

			– Hiába illegetitek magatokat, nem hatnak ám rá a szép szemek! Azt beszélik, éjszaka sem nőkre gondol, hanem inkább a csillagokat nézi.

			– Illara kisasszonynak tetszett – nyelvelt Kimcse.

			– Dehogyis! – suttogtam, ám éreztem, belepirulok.

			– Nem baj az, no! – nevetett zavaromon Loger bácsi. – Úgyis elkélne egy asszony a kastélyhoz. Bár inkább Kimcsét adnám hozzá, a nagy szájával hamar ráncba szedné a birtokot.

			– Az biztos, még a lovak is glédába állnának! – hahotázott Simre mester.

			Erre már én is nevettem, kezemmel eltakarva a szájamat.

			Kimcsét anyám mentette meg. A Forró-partokról menyasszonyt hoztak, és ő az úri hölgy egyik cseléde volt a sok közül. Ám a hajóúton megbetegedett, így a társalkodónő otthagyta a kikötőben, hiszen beteg cseléd rossz kelengye.

			Anyám épp férfiruhában menekült át a fővároson, de meggyógyította Kimcsét, és magával ragadta. Néha úgy éreztem, anya ilyen lányt szeretett volna. Erőset, vidámat.

			Kimcse velem tartott a nagybátyámhoz, majd miután ő meghalt, Simre mesterhez is. Egy kastélyt is eligazgatna, míg én… Ó, rólam jobb nem beszélni.

			Az udvaron felállított, hatalmas üsthöz mentem.  Az elmúlt két napban a len szálait szedtük rostokra, majd a zúzás és aprítás következett. Ma már megkezdtük a felfőzést, és kíváncsian vártam, mikor kerülhet szűrőszitára a pép. Izgatottan nézegettem a főzetet, még azt sem vettem észre, hogy kicsit kidugom a nyelvemet.

			– Ej, te lány, úgy nézed a lenrostokat, mintha a legszebb legény lenne! – Loger mester csak nevetett.

			Elpirultam. De tehettem róla? Minden okosság érdekelt. Miért pont lenből készül? Más nem jó hozzá?

			Annyi kérdésem volt, és amikor félénken feltettem őket, a mester elismerően bólintott, és azt felelte, ő bizony nem tudja. Az úr megmondja, mit tegyen, és követi az utasításokat.

			A következő héten a péppel foglalatoskodtunk, szűrőszitákra terítettük, kiszárítottuk, és lepréseltük. Kimcse utálta, de én élveztem. Hatalmas munka volt, a vállam sajgott, a derekam majd leszakadt, de izgatottan vártam a lapokat.

			Szomszédok jöttek, öreg asszonyságok pletykálkodtak, kíváncsian nézegették az olajbarna bőrű Kimcsét, hallgatták a történeteit az idegen földről, a tengerentúlról. Kimcse, persze, huncut mosollyal úgy forgatta a szót, hogy ők meg meséljenek az uraságról, akinek olyan szép hosszúak az ujjai, és a gondolatai a csillagokat járják.

			Pirultam ilyenkor, és úgy hajoltam a munka fölé, hogy elrejtsem az arcomat. Hajnalonta pedig kitártam az erdőre néző ablakot, és szinte haraptam a fák szerelmetes, zöld illatát, miközben őrá gondoltam, a férfira. Bárcsak elhozná illatát a szél! Néha önkéntelenül felkacagtam.

			Amikor kicsi voltam, anya azt mondta, a kacagásunk veszélyes. Csak akarnom kell a másikat, úgy vágyni egy férfira, mint szomjas föld az esőre, és ember nem tud majd ellenállni nekem. Ám ez felelősség is. Legyek bölcs.

			A tavaszi idő néha bolonddá vált, és hasas felhők borították be az eget. Ilyenkor Loger mester aggódva húzgálta a bajuszát, úgy kémlelte a felhőket és az udvart. Morgolódott, hogy az uraságnak sürgős volt a papiros, de inkább nyáron kellett volna gyártani, akkor keveset esik.

			Nem lehetett megmozdítani a szitákat, különben göcsörtös lesz a papír, de behordani sem tudtak volna ennyit. Hova terítsék ki?

			– Csak nehogy essen! Drága pénzen vettem a lent… – csóválta a fejét egyik este Loger mester. Tudtam, a beteg asszonyára meg a fájós hátára gondol. Az ajkamba haraptam, és én is a felhőket kémleltem.

			– Nehogy rossz légy! – suttogta Kimcse, aki tudta a titkomat.

			Aztán egyik éjjel megváltozott a levegő. Arra ébredtem, hogy a bőröm csatakos, a meleg úgy ül a mellkasomon, mint vízbe fúltak nyakán a kolonc. Szalmazsák zizzent, Kimcse megfordult mellettem; nyirkos, rossz álom gyötörte, de nem ébredt fel.

			Halkan kiosontam az ajtón, és félősen, fehér pendelyben és ingvállban megálltam az udvaron. Sötét volt, mindenki az igazak álmát aludta, az udvar kapuja csukva, a felhős ég alatt senki nem láthatott.

			– Szél, kedves szél, merre jársz? – suttogtam hízelegve.

			Anya azt mesélte, a világot a szeretet hívta életre. Ez a legnagyobb őserő. A szél, a tűz, a víz, a levegő ennek kivetülése. Csak formázzam meg a vágyam, öntsem tánccá, szavakká, holdfénybe írt csodává, és meghallgat a világ.

			Lehunytam a szemem, és elképzeltem a pajkos szelet, ahogy egyre erősödik… és a bőrömön azonnal megéreztem a hűvös fuvallatot. Könnyű, fehér hálóruhám alá bújt, hozzám simult, és én kacagni vágytam, de tudtam, csendben kell maradnom, hiába csiklandoz. Körülöttem a tücskök izgatottan ciripeltek, egy kíváncsi bagoly lelkesen huhogott.

			– Fújj hát, vidd el a felhőket!

			Az élő szél az ingem után kapott, be akart csusszanni. Kuncogtam, és szétnyitottam, odakínálva pőre bőrömet. Megcirógatott, majd huss, felreppent az égbe, aztán újra vissza hozzám. Örömében kergetni kezdte a sötét fellegeket.

			Kitártam a karom, és élveztem, hogy a felsőtestem szabad, a mellemet csókolja a szél, és csak ringtam az ölelésében. Anyával így táncoltunk kislánykoromban az erdőkben, míg meg nem éreztük a táj szunnyadó lelkét. Ha esett az eső, a ruhánk a földre hullt, és mindössze szőke hajunk borította a boldog tánctól felhevült testünket.

			Viszont itt nem szunnyadt a táj, hanem nagyon is élt. Olyan csodálatos módon, amit sehol máshol nem éreztem. Befogadott, szeretgetett.

			Ám hirtelen reccsent a kapu, és kinyílt.

			Éles, sárga fáklyafény hasított a szemembe. Alean úr volt az. Szélfútta haja borzasan meredt mindenfelé, köpenyét csapdosta a szél.

			A rémülettől megdermedtem. Nem tudtam, mit tegyek, és mire cselekedhettem volna, már késő volt mindenhez. Csak lehunytam a szemem. Vártam, hogy felharsanjon az üvöltés, „Szipoly, öljétek meg!”, berontsanak az emberei, és felkoncoljanak.

			Csukott szemhéjamon át is szemembe vágott a narancsszínű fény, ahogy Alean úr közelebb jött a fáklyával.

			– Kisasszony, alvajáró? Ébredjen! – hallottam a hangját. – Ó, várjunk csak! Te jó ég! Nem… inkább ne ébredjen… Mit tegyek? – A hangja zavart motyogássá halkult. – Ha azt hiszi, én bontottam ki a ruháját… Ó!

			A fény lejjebb ereszkedett, talán a földbe szúrta a fáklyát. Moccanni se mertem, nem tudtam, mit tegyek. Hogy lehetek ennyire esetlen, ennyire ostoba! Kimcse ezerszer óvott ettől! Mit tenne bármely férfi egy félmeztelen nővel sötét éjszaka?!

			Megrémültem, ahogy megéreztem a motozást.

			Meglepetésemre nem kezdett rángatni, bántani. Gyors, ügyes mozdulatokkal megkötötte az ingváll kibomlott szalagjait. Csak egy pillanat volt, és nem ért a mellemhez, ujja még csak nem is súrolta a bőrömet. Mégis elakadt a lélegzetem.

			Utána megfogta a vállamat, és óvatosan, ahogy álmodókat szokás, a kis padhoz vezetett, és leültetett. Felkapta a lópokrócot, és beterítette vele illetlen hálóruházatomat.

			– Ébredj, mester! Jön az eső! – döngette meg az ajtót.

			Pillanatokon belül kisorjáztak a mesterek, és Kimcse is mellettem termett. Gyorsan vágott az esze, és egy köpenyt is hozott. A lópokrócot ledobva azt terítettem magamra.

			A fáklyák fénye mellett kiderült, az úr egy szekérrel jött, és két legénnyel, akik máris kinyitották a nagykaput, és befordultak a portára. Ó, a Földanyára, ha meglátták volna a keblemet! Az arcom lángra gyúlt.

			Szerencsére senki nem figyelt rám.

			Elkezdték lepakolni az úr által este ácsoltatott, különös kis szekrénykéket.

			Nagyon sűrű polcozásuk volt, kihúzható falappal, pontosan a papirosok méretében. Okos találmány volt. Mi, lányok óvatosan rájuk csúsztattuk a száradó papirosokat a feltámadó szélben, majd szaladtunk a következőhöz. Közben a férfiak ketten-ketten megemelték a súlyos tákolmányokat, és bevitték a házba. Jó sok lap ráfért mindegyikre.

			Alean gróf, hiába volt ősi nemes, meglepetésemre ugyanúgy megfogta a munka végét.

			A szél kacagva nyakon csókolt, majd szárnyalt tovább, és beleborzolt a férfi hajába.

			Túlzottan élt itt a természet, és túlontúl kíváncsi volt. Egy esőcsepp hopp, az égből a nyakamba csöppent, és megcsókolt.

			– Esik! – kiáltotta kétségbeesetten Loger mester.

			Kapkodva hordtuk a maradék lapokat, de az eső rázendített. A szívem szakadt meg a gyönyörű papirosokért. Még három polcsort meg kellett raknunk.

			Lekaptam magamról a köpenyt, és ráterítettem a polcok tetejére, hogy védve legyenek, úgy kapkodtam össze egy szál hálóruhában a lapokat.

			A gróf azonnal követte a példámat, ő is a köpenyét borította a másik szekrényre, Kimcse meg odaszaladt a verandára a lópokrócért, és azzal takarta be a harmadikat.

			Végül sikerült mindet megpakolni, és a férfiak beemelték a hosszú parasztház fedett tornácára a tákolmányokat. Az uraság és a mesterek gyors tanácskozást tartottak, hogy a pára mennyire árthat a lapoknak, majd a szekrénykéket elkezdték becipelni a parasztház szobáiba.

			Én megálltam a tornácon, és az egyik faoszlopra tettem a kezem, úgy néztem az életadó esőt.

			A vízcseppek a földet csókolgatták, és az udvaron megpuhult a talaj. A sár táncra hívott, lábujjaimon szerettem volna érezni a puhaságot.

			Anya a vizet szerette, és az esőt. A tavaszi záporok alatt kacagva táncolt az erdőkben, olyan önfeledten, amilyennek a világot én sohasem éreztem. Mindig féltem, megmagyarázhatatlanul szorongtam, de életemben először, ebben az élő völgyben, a világ mintha rendben lett volna. Vonzódtam ehhez a földhöz is, nem csak az urához.

			Az eső beesett a tornácra, utánam nyúlt, hogy megcsókoljon. Jólesően megborzongtam a hűvös éjszakában, ahogy a mellemen még jobban átnedvesedett az anyag.

			– Hej, te lány, én is szívesen benedvesítenélek itt-ott! – szólt oda az egyik legény.

			Összerezzentem az otrombaságra. Nem mertem odanézni, csak megdermedtem, mint valami kis állat a ragadozó előtt.

			– Hagyd az úrnőt! – csattant fel Kimcse, és kisietett hozzám.

			Lekapta a saját köpenyét és beterített vele. Ő mellesebb, formásabb volt, és a legény máris célba vette.

			– Hej, minek nekem lapály, ha ilyen dombokat láthatok? Máris glédába állt a katonám!

			– Katona? A kisujjam percében is több vér buzog – nyelvelt vissza élvezettel Kimcse. Kihívóan a csípőjére tette a kezét.

			Összefogva a köpenyt elsurrantam mellettük. Akkor láttam, hogy Alean gróf homlokát ráncolva áll az ajtóban. Lehajtottam a fejem, és továbbmentem. Minden szoba kijárata a tornácra nyílt, és mi a mester beteg feleségével aludtunk.

			Beléptem a szobába. Az asszonyság most is mélyen, kábultan aludt, már nagyon ritkán volt öntudatánál. Ahogy felnyögött, megcirógattam, és enyhítettem a fájdalmán.

			Levettem a vizes ruhát, és illendően felöltöztem, de aztán csak ültem a lóca szélén. Zavartan gyűrögettem a szoknyámat, és nem mertem visszatérni a társaságba.

			Egy szobában lenni az úrral?

			A szívem már odaát járt. De én magam gyáva voltam. Különben is, mi értelme lett volna?

			– Hol bujkálsz, te lány? – Simre mester kiáltására a holtak is felébredtek volna.

			Szorongva kimentem a szobából a tornácra, majd be a hatalmas, tágas konyhába. A legények szanaszét, a hokedliken ücsörögtek egy kupa borral a kezükben, míg az úr az asztalnál ült a két idős mesterrel. Előttük az asztalon ott hevert egy karkötő, amit én készítettem, és egy ív papír, amire gyöngybetűimmel feljegyeztem valamit a mesternek.

			– No, hát ő az. Okos leány ám! És milyen szép bőrdíszek kerülnek ki a keze alól! – Simre mester úgy dicsért, mint lóvásáron a lovat. Nem volt nehéz átlátni a szándékát.

			– Úgy hallottam, meghaltak a közvetlen rokonaid – szólt hozzám az úr. – Csergőpatakiak élnek a völgy déli oldalán is. Talán szívesen befogadnak egy távoli rokont.

			Nem állt fel a székről. Anya azt tanította, a nemesek mindig felállnak, és megadják majd nekem a tiszteletet. Különös, hogy ez mennyire zavart most. Számára nem voltam nő, nem voltam nemes.

			Választ várt, de én csak álltam. A tekintetét kerestem, de szórakozott pillantása ide-oda röppent.

			– A kastélyban nincs tennivaló? – kérdezte tisztelettel, de huncutul megpödörve a bajuszát Loger mester. – Ilyen ügyes kezű lányokra ritkán lel az ember.

			– Van igazság a szavaidban – bólintott tűnődve Alean. – Ha itt végeztetek, jelentkezzetek a kulcsárnőnél! Ad nektek munkát és bért.

			Kimcse felujjongott, de én nem feleltem.

			Nézni őt mindennap? Szeretni ezt a völgyet, és benne élni? Túl nehéz lenne láthatatlannak maradni. Embertelenül nagy teher.

			A mesterek már azt tárgyalták, hogy mikor költözzek át, ám Alean úr félbeszakította őket.

			– A leány még nem felelt. Talán nem akarod a munkát?

			Kimcsére néztem, és ő máris röppent hozzám. Belesusogtam a fülébe.

			Lesimította a ruháját, és meghajolt, mielőtt különös kiejtésével választ adott volna. Ügyesen beszélt, hosszan, hogy ne legyen sértő, de a lényeg az volt, hogy nem illendő hajadonként egy nőtlen férfi fedele alatt élnem.

			A gróf úgy ugrott talpra, mint akit bolhák csípnek. Szégyenkezett, amikor felfogta a modortalanságát. Szegény árva voltam ugyan, de akkor sem egy cseléd, akit csak úgy felvehet szolgálatra, hanem nemes hölgy, aki előtt illendő lett volna felállnia.

			A legények szájtátva nézték az urat.

			– Bocsásson meg, kisasszony, e távoli vidéken a jó modorom is kiveszőben. A nevem Szépvölgyi Alean.

			Suta volt ez a meghajlás. Látszott, Alean éppoly esetlen tud lenni a másik nemmel, mint én. Tetszett ez az ügyetlenség. Akaratlanul elmosolyodtam.

			Meglepve pillantott a fogamra.

			Ó, megfeledkeztem a bodzáról! Szégyenkezve becsuktam a számat, de a kékeszöld szemek érdeklődve villantak.

			– Szeder?

			Hát rájött a titkomra?

			Simre mester és Loger mester összemosolyogtak, mint két öreg, akik titkok tudói.

			Lángra gyúlt az arcom. Szerettem volna, hogy megtörténjen, a képzeletemben tucatszor eljátszottam a gondolattal, hogy ő rám néz, és az igazi valómat látja.

			Ám az igazi valóm halált hoz. Ó, Alean, miért vagy egy kastély ura? Miért nem lehetsz egyszerű kereskedő fia?

			A szívemet úgy összegyűrte a szomorúság, ahogy az ősz felpöndöríti a száraz leveleket.

			Ha jót akarok neki, akkor nem szerethetem.

			Bókoltam, ahogy úrhölgyhöz illik, majd megfordultam, és kisuhantam az ajtón.

			Simre mester meglepve utánam szólt, de nem álltam meg.

			Amikor a tavasz színei elmélyültek, eljött az idő, és távoztunk.

			Alean úr gyakran ellovagolt megnézni a papírokat, vagy szót váltani a mesterekkel, akik szívesen feltették neki ilyenkor a korábbi kérdéseimet. De többé nem szólított meg, és én is óvatosan kitértem az útjából, csak messziről, lopott félpillantásokkal figyeltem vézna alakját, csodaszép ujjait, okos homlokát.

			– Ej, te lány, nem lesz ez így jó! – csóválta néha a fejét Simre mester.

			De ő nem érthette. Szipoly vagyok, míg Alean ember. Ha tudná, ki vagyok, és úgy dönthetne… ha látná az igazi valómat, szőke hajamat, eső áztatta, gyönyörű szipolytáncomat…

			Nem élhetek a kastélyában, mert ha úgy vágyakozom egyszer az úr után, ahogy szomjas föld az esőre, akkor nem lesz többé szabad. Nem hallhatja a nevetésemet, sőt, jobb, ha a hangomat sem.

			Amikor letelt az idő, felültünk a szekérre, amivel idejöttünk.

			Alean gróf véletlenségből, vagy talán szándékosan, ki tudja, épp a piactéren sétált a kulcsárnővel. A szekerünk mellette gördült el.

			– Biztosan ezt akarod, úrnőm? – suttogta Kimcse. – Kacagj rá, nézz a szemébe, és talán tiéd lesz teste-lelke.

			Ám én nem tettem. Lesütöttem a szemem, míg a szekér zötyögve kifelé haladt.

			A szívemet otthagytam ebben a csodaszép, élő völgyben. Az én fájó, őérte égő szívemet.

			Onnantól kezdve minden zápor rá emlékeztetett, minden szellő róla suttogott.

			A tavasz virágai elnyíltak, a nyár harsogóan zöld lombjait alig láttam. Különös, mennyire szegényesnek tűnt a táj azok nélkül az erdők nélkül.

			Simre mester a főváros szélén lakott, a cserző- és kézművesműhelye is ott állt, és Kimcsével mindennap reggeltől estig serénykedtünk.

			Ám egy őszi napon, a Magvető havában lovas érkezett. Egy vékony férfi, szép kezekkel.

			Épp a körtefa alatt ültem a padon Kimcsével. Dolgoztunk, egy kosárnyi kedves kis fababára gyártottunk hajat szalmából. Simre mester a vásárba szánta, jó pénzért eladja majd a módosabb családoknak.

			– Ó! Ki van itt! – Kimcse szava elakadt.

			Mintha újra lett volna szívem, lüktetett a mellkasom. Hirtelen megtelt a világ élettel, színekkel; kék köpenye a földre szállt ég egy darabja lett a házra felfutó vadszőlő piros levelei előtt.

			Meglátott engem, és meghajolt. Én is zavartan bólintottam.

			Szégyelltem kopottas ruhámat, barnára színezett, kócos fonatomat, és a durva, barna szőttest, amit kendőként a hátamra terítettem.

			Az udvaron majdnem egy tucatnyi ember tette a dolgát, de most érdeklődve felfigyeltek rá. Habozva körbenézett, de Simre mester máris elősietett a műhelyből. Beszélgetve mentek be.

			– Érted jött ilyen messziről, érzem – suttogta csillogó szemmel Kimcse.

			– Ne bolondozz, ősz van, a nemesek adófizetési ideje. Bizonyára ezért járt a városban. – Felvettem egy újabb babát, és ráragasztottam a szalmahajat.

			Kimcse azonban izgatottan felpattant.

			– Megyek, meg kell tudnom!

			– Ne, Kimcse! Könyörgöm…

			Nem hallgatott rám, már gyors léptekkel sietett a műhely felé. Közben felragadott a kút mellől egy kancsót, megtöltötte, és a friss víz ürügyével beosont a házba. Zavaromban véletlenül fordítva ragasztottam a hajat a babára.

			Nem maradt bent hosszú időn át, hanem szaladt hozzám. Arca egyszere volt aggódó és izgatott.

			– A mester hívat most azonnal!

			– Miért?

			– Azt épp nem hallottam, csak annyit, hogy az úrnak beszéde van véled.

			Velem? A szívem megdobbant, de az örömöt azonnal felváltotta a szorongás.

			A lépteim lassúak voltak, mégis odaértem a műhelyhez. Most csak Simre mester és Alean úr tartózkodott odabent. Ahogy beléptem, mindkét férfi felém fordult. Lesütöttem a szemem, és bókoltam.

			– Jó, hogy jössz, te lány! Én bizony nem dönthetek ebben – mondta elgondolkozva az idős mester.

			Értetlenül néztem rá, és odasétáltam hozzá.

			– Jól van, csak okosan – mondta, és ügyetlen mozdulattal megveregette a vállam.

			Majd kiment.

			A Tűzistenre!

			Kettesben hagyott minket! Egy nemesi származású férfit és nőt! Minden illem, minden erkölcs ellenére megtörtént a lehetetlen: egy férfival voltam kettesben!

			Erre a fordulatra a gróf sem számított. Döbbenten néztünk a mester után, majd kétségbeesetten egymásra, végül megint utána.

			Egyikünk sem volt a helyzet magaslatán. Láthatóan Szépvölgyi Alean sem tudta, ilyen kínos illemtani helyzetben mi a teendő.

			– Én… azért jöttem… – A kezében egy bőrből készült, cső alakú tokot forgatott.

			Megdermedtem. Komolyan beszélgetni akar? Négyszemközt?!

			– Odakint láttam egy padot. Esetleg…?

			Megkönnyebbülten bólintottam.

			Nyeltem egyet, és kecsesen kisuhantam. Ő elegánsan követett, és csendben a padhoz mentünk.

			Az egész udvar minket figyelt, tucatnyi ember kíváncsi szeme követett. Kínos volt, borzalmasan kínos, de így volt helyes.

			Kimcse azonnal látta, hova tartunk. Odaszaladt a körtefa alá, összekapkodta a fababákat, szalmahajakat, és elvitte onnan.

			Félénken leültem a pad egyik végébe. Megkönnyebbültem, amikor Alean nem tolakodóan mellém telepedett, hanem finoman a pad másik végébe.

			– Köszönöm, hogy méltóztatott fogadni, kisasszony.

			A jelen körülményeket figyelembe véve ez erősen szépítő megfogalmazás volt. Kedvessége kicsalt belőlem egy gyors pillantást, és az arcára néztem.

			Hálásan megköszörülte a torkát.

			– Én… nos, Simre mester nem kívánt végighallgatni… Sajnálom, ezt közvetítőnek kéne elmondania… Nos, tudnia kell, hogy az anyagi helyeztem nem igazán rózsás. Az őszi adó elvitte az utolsó családi ékszereket. Három éve ültettem körtefákat a völgybe, de úgy fest, rossz beruházás volt, mert nem teremnek.

			Összeráncoltam a homlokomat. A völgy érzőn él. Hogyhogy nem teremnek a fák?

			Félreértette, és zavarba jött.

			– Igen, lassan elvesztem mindenemet. Még talán két évet kihúzok, ha eladom a könyveimet… de hát a könyvek… Borzalmas, olyan, mintha a karomat vágnák le… – Alean hangja elcsuklott. – Én, nem vagyok jó parti…

			Kerekre tágult a szemem. Ez egy lánykérés?!

			A szívem úgy elkezdett dobogni, hogy majdnem kitört a mellkasomból.

			– A völgyem is nyomasztó hely. A mágusokat megöli, de éjjelente az egyszerű férfiak sem mernek kimenni. Néha kivágódik az ablak éjjel és a szél… Ó, mit beszélek! – nyögte Alean maga elé meredve. – Én sem vagyok már fiatal, harminc múltam… Én csak… azt szeretném kérdezni… vagyis… Látom, hogy elrejti a szépségét, és biztosan kényelmetlen önnek a mostani élete… És az esze, a kérdései, amiket feltettek nekem a mesterek... Az istenekre mondom, ilyen leányt soha nem hordott a hátán a föld! Nem ígérhetek sokat, csak nyugalmat és unalmas, vidéki életet…

			A szívem szaporán vert, de kihúztam a derekamat.

			Szeretlek, Alean, te szép kezű, ügyetlen szavú festő. Érted táncolok majd, hogy a hófödte tájon eljöjjön a tavasz. Ám soha nem megyek hozzád, üldözött vadként csak bajt hoznék rád.

			– Bocsásson meg, amiért éjszakánként magával álmodok! Nem vagyok képes elfelejteni.

			Ó, hiszen látott kibomlott ruhával! Elpirultam.

			Ezért van itt? Férfivágy hozta? Talán jobb is így, mintha a szíve tette volna. Nem lát engem, nem tudja, ki vagyok, és én nem mondhatom meg neki. 

			Mégis, miért vagyok ennyire csalódott miatta?

			– Ezt önnek festettem – dadogta egyre nagyobb zavarban Alean. Kivette a tokból a feltekert festményt, és átnyújtotta.

			Erre nem számítottam. Sután átvettem, miközben rémülten körbepillantottam. Mi lehet? A ruhátlan képem? Biztonságot adott, hogy az udvaron ennyien vannak. Az emberek már csoportba verődtek, és borzalmasan illetlen módon így tárgyalták az eseményeket. Egyszerű kézművesek és cselédek voltak, nem tudták, hogy ilyenkor lopva illik minket szemmel tartani.

			Hogyan mondjak nemet? Ó, anya, mit kell ilyenkor tennem?

			– Nem… nem rémisztőnek szántam…

			Rémisztőnek? Meglepődtem, és kitekertem a vásznat.

			Megszédültem, és a döbbenettől levegőt sem kaptam.

			Egy lány állt az erdő közepén, arcát az ég felé, a lehulló esőcseppekbe tartva. Aranyló, szőke haja csapzottan a vállára tapadt. Te jó ég, honnan tudja, hogy szőke vagyok? Talán a hajtövemnél észrevett egy kis lenövést?

			A mozdulatot azon az éjszakán láthatta. A lány nyaka körül a szalag is épp olyan volt, mint az akkor viselt alsóruházatom szalagja, ám a kép nem volt ízléstelen: egy gyönyörű, kék nemesi ruha simult a lány karcsú testére.

			Ami igazán megdöbbentett, az a lába volt. Cipő nélkül állt, és úgy túrt a sáros földbe az a lábujj, mint aki szerelmest simogat. A föld pedig felelt neki, kicsi, zöld indák csókolták a talpát, és kúsztak fel a másik bokán. Az erdőben a leveleken szemek nyíltak, és a fák mögül ragadozók lestek kíváncsian.

			Alean lát! A szeme nem tudja, mit néz, de a szíve lát engem, és tudja, hogy mi vagyok. Ó, Földanyám! A szívem csordultig telt.

			– Nem akartam ilyennek festeni… A kulcsárnő szerint rémisztő – dadogta. – De éjjel újra és újra felriadtam, és álmomban ezt a hátteret láttam. Talán a szél tette, ami mindig kivágja az ablakokat… Az ott, esküszöm, nem egy halott… csak árnyék akart lenni…

			De, egy halott volt. Egy mágus holtteste.

			Jobban megnéztem a hátteret, a levelekre festett szemeket, a karomként görbülő ágakat, és a rengeteg állatot, ami várt.

			Rám várt. Hitetlenkedve néztem. A völgy üzent, és ő is megkérte a kezem.

			Másnak talán félelmetes lehetett, de nekem azt mutatta meg, hogy a fák és állatok szeretnek, figyelnek majd rám, és ha kell, elpusztítják, aki bántani merészel.

			– Szeretném megkérdezni… bár tudom, nemet mond, első szava ez lesz felém… de mégis… Hallanom kell, ahogy a szívem tört szilánkokként a lába elé esik… Megtisztelne azzal, hogy összeköti velem az életét?

			A képre néztem, majd őrá, és szégyenlősen rámosolyogtam.

			Akaratlanul az ajkamra rebbent a pillantása, és a kivillanó, megszínezett fogaimra.

			– Bodza – mondtam lágyan.

			Meglepve rám nézett. Aztán felragyogott a tekintete, amikor rájött, hogy a hónapokkal ezelőtt feltett kérdésére feleltem.

			– Ez a legszebb szó, amit életemben hallottam – sóhajtott reménykedve, szorongva.

			– Igen.

			Felkacagtam, és csak szárnyalt a nevetésem. Fölöttem a körtefa egy pillanatra feleszmélt ősi szunnyadásából, és megbillentette a leveleit, de senki nem vette észre, mert Alean ekkor úgy esett térdre a porban, mint egy bolond, és boldogan, egyszerre könnyezve és dadogva csókolgatta a kezemet.

			Kimcse vidáman felrikoltott ezt látva, és valami vad, barbár ugrálásba kezdett, az udvarbeliek nagy nevetésére…

			Mindig azt hittem, egyedül maradok. Úgy sorvadok el, mint a szánalmas kőrepedésbe született virág, magányosan, mindenki által elhagyatva. Szipoly voltam, és rejtőztem.

			Ám ő nem a szemével, hanem a szívével látott. Egy őszinte, hatalmas és tiszta szívvel…

		

	
		
			Mint a hó…

			Kilgram király uralkodásának 32. éve, 
Enyészet hava

			 

			Rendkívül furcsa volt mágia nélkül a Végvárban élni,  Delon még soha nem tapasztalt ekkora elesettséget és     magányt. Mintha maga a világ hagyta volna el. 

			Vulkántorok egy félsziget volt, amit északon hatalmas hegylánc határolt. Az egyetlen járható hágó, amin át más népet elérhettek, az Északnyugati Átjáró volt. A kedves, fenyőligetekkel tarkított, ék alakú völgyben még volt mágia, ám a hágó felé haladva egy hatalmas mező következett, amit három hegy fogott közre. Itt egyre csökkent a mágikus erő, és a hegyeknél teljesen megszűnt. A Végvár már a mágikus hatásokon kívül állt, és Delont – ahogy minden mágust – megrémítette az üresség. Mintha léte alapját vesztette volna el, olyan volt a varázslat hiánya.

			De nem csak ez jelentette a bajt.

			Már tudta, hiba volt a fővárost elhagyni, és a végekre menekülni. Egyre csökkent az esély, hogy megélje a huszonnegyedik születésnapját. 

			Épp estebéd volt a Végvár hatalmas, huzatos étkezőjében. 

			Delon legyűrte az utálkozását, és a szájába tett egy újabb kanál vízben főtt zabkását. Vigyázott rá, hogy ne látszódjon arcán az irigykedés, ahogy a többiek vacsorájára nézett. Mélyet szippantott a szarvaspörkölt ínycsiklandozó illatából, de sajnos a mérgeket könnyebb volt megérezni ízetlen ételben.

			Az elmúlt négy hónapban tizenkétszer próbálták meggyilkolni. 

			Ha nem született volna a Kékhágói családba, a palotai intrikák, egy őrült anya és egy szörnyeteg nagybáty mellé, nem élt volna túl eddig. De egész életében vigyázott a bőrére, megszokta, hogy örökös készenlétben áll, mert bármikor lecsaphatnak rá.

			Soha nem lett volna szabad megnéznie Kardon herceg holttestét… 

			Kilgram király az első fiát harcokban vesztette el, a második fia, Kardon azonban egy vadkanvadászaton lezuhant a lóról, és a nyakát szegte. Csakhogy ehhez túl jó lovas volt.

			Delon látta, hogy egész nap meg-megingott, az egyensúlyával küzdött. Lehetett volna a másnaposságra fogni, ám Delon méregre gyanakodott, és besurrant a ravatalozóba…

			Nem a politikába akart belefolyni, csak egy tudós érdeklődése vezette az új típusú méreg iránt. Szokták mondani, hogy a kíváncsiság öl. Neki szó szerint a halála lesz, mert valaki rájött, hogy ott járt. 

			Kardon herceg testét elhamvasztották, így ő maradt az egyetlen tanú. 

			Remélte, hogy ha jelentkezik gyógyítónak a végekre, és kikerül a főváros intrikus mindennapjaiból, akkor eltűnhet szem elől.

			Csakhogy nem sikerült. Az úton kétszer próbálták megölni. Már egy ideje nyugalom volt, ám Delon tudta, hogy a hetek óta tartó csend nem a szabadulást jelenti. A gyilkosok vele jöttek, a nyomában járnak, és azt várják, hogy a figyelme lankadjon. 

			– Egy kupa bort, Delon? – kérdezte Sejmor hadgyógyító leereszkedő hangon. 

			Nagy kegy volt, hogy a hatvan év körüli, köpcös férfi megszólította. Sejmor gőgös barom volt, imádta a saját hatalmát, és lenézett mindenkit. Próbált kedves lenni, de ez a kapcsolatépítők kedvessége volt, az arcára ragasztott mosoly pedig tudatos izommunka, nem őszinte fény.

			Delonnak nem ezzel volt baja. Ki nem képmutató ebben a világban?

			Ám tudósként mélyen megvetette. 

			A férfi tanítás ürügyén régi, unalmas balladák megtanulását követelte, pedig ki lehetett volna a tanítványokat képezni a gyógynövények ismeretére, anatómiára vagy a sebészet művészetére. Valami hasznosra, bármire. De hiába kérte. Sejmor szerint a gyógyítás a király parancsa, de a Tűzisten elleni vétek, így tetteikért engesztelniük kell. Rohadt, poros balladákkal. 

			– Köszönöm, Sejmor mester, de sajnos a gyomrom rosszul bírja – felelte Delon udvariasan. 

			Ölni tudott volna egy pohár jó vörösborért. 

			Fázósan maga köré húzta a köpenyét. Itt, ahol nem volt a földben a Tűzisten érce, a mágikus készségek elhalványultak, és a teste emberivé vált. Az ódon épület falából áradó hideg folyamatosan zavarta, legszívesebben kényes macskaként a kandallók előtt töltötte volna az egész napot. 

			Sejmor elhúzta a száját a bor elutasítására, érzékeltetve, hogy máris elvesztette a kegyet, hogy vele szót válthat, és a talpnyalójához, Zimmer gyógyítóhoz fordult beszélgetni.

			Ők hárman voltak gyógyítók, körülöttük hat gyógyítósegéd ült. A fiúk hamarosan folytatták a csevegést. Ahogy mindig, most is Szol herceg volt a téma. Ő vette át a sereg parancsnokságát Kardon herceg után, és idén először látogatott a végekre.

			A hosszú ebédlőasztal végében Aranyhomoki Udin rémült kiáltása harsant. Majd hangos nevetés zendült, a fiatal Erdon herceg kacagott. Tizenhét éve minden felhőtlen öröme benne volt ebben a nevetésben. Ezek ketten folyton egymást ugratták, annyira unták a Végvárat, és azt, hogy sehol az ellenség. Nem voltak viszont túl ötletesek, általában bogarat raktak a másik nyakába, hajába, de azt végtelen szeretettel.

			Erdon egyszerű volt, mint a hófödte táj. Delon képtelen volt nem figyelni őt egész úton és itt, a Végvárban is. A fiatal férfi olyan volt, mint a friss, tiszta levegő egy poshadt, mérgező helyen. Vajon hogyan tudta megőrizni a lelkét? Ezt a lenyűgöző egyenességet és nyíltságot a palotában felnőve? Elképesztő. 

			– Bírjatok már magatokkal! – szólt rájuk Szol herceg, aki az asztalfőn ült. 

			A magas homlokú férfi a királyi család legszelídebb, legműveltebb tagja volt. Delon kíváncsi volt, vajon fel tud-e nőni a feladathoz, hogy sereget kell vezetnie. Bár lehet, hogy a palotai intrikák vele is végeznek.

			– Ugyan, Szol, hadd játsszunk már egy kicsit! – nevetett Erdon.

			– Inkább az ellenségen járna az eszed! – csattant fel a bátyja. – Nem azért vagyunk itt, hogy szórakozzunk!

			Tényleg nem ezért jöttek, hanem a lemészárolt falu miatt.

			Az asztalnál elhalkult a csevegés. 

			Delon óvakodott felnézni, helyette elegáns kézmozdulattal bekapott egy újabb falatot. Szol herceg eddig higgadtnak tűnt, de ezek szerint jobban aggódott, mint mutatta. Ez nagy baj, így is kevés tekintélye volt a hegyekben élő, öreg őrgróf, Zengőhegyi Bartomaz, és a fia, a hallgatag, mogorva Zion előtt. 

			– Négy hónappal ezelőtt ölték meg őket – vont vállat Erdon. – Sajnálom szegényeket, de mi többet vársz tőlem?

			– Talán azt, hogy vegyél végre részt a haditanácsban! – felelte ingerülten Szol. – Emberek halnak meg, amíg te csótányokat dobálsz! És újra meg fognak, amint jön az olvadás!

			– De mit tegyek? – fortyant fel Erdon. – Ez a vár egy baromság! 

			Delon lélegzete elakadt, ahogy az asztalnál mindenkié. Erdon a maga nyers egyenességével kimondta az igazságot.

			– Öcsém!

			– Ugyan, hadd halljuk a fiatal Erdon herceg gondolatait! – szólalt meg keményen az öreg, szikár arcú Bartomaz. – Az őseim három évszázada építették ezt a várat, hogy megvédjék Vulkántorok népét.

			Delon látta, hogy a herceg megszeppen, és azt hitte, meghátrál, ahogy mindenki más is tenné. Politikai viszályt okozott volna kimondani az igazságot. Ám Erdon széttárta a karját.

			– Én csak azt látom, hogy van egy vár a mágikus területen kívül, ahol ostoba módon a fele helyőrség mágusokból áll. Meg azt, hogy…

			Az asztal felzúdult, Bartomaz hívei ellenségesen közbe akartak szólni, ám Erdon megemelte a hangját. Most olyan parancsolóan zengett, mint az apja szokott:

			– Meg azt, hogy az ellenség éjjel bármikor meg tudja kerülni a várat, és parasztokat ölhet. Csoda, hogy nem tették meg újra.

			– Azt mondod, nem vagyunk alkalmasak a határ őrzésére? – kérdezte sértett hangon Bartomaz. Látszott, mindjárt feláll az asztaltól, és kivonul. – Nem tudjuk megvédeni a végeket?!

			– Ilyet soha nem állítana – szólt közbe gyorsan Szol herceg. – Atyám elégedett a hűségeddel, és nagy becsben tartja a családodat.

			– Mi lenne a te tanácsod, kedves, ifjú herceg, ebben a helyzetben? – kérdezte Sejmor gyógyító mézesmázos hangon. – Kíváncsian várjuk a véleményedet.

			Delon próbált Erdonnak nemet inteni. Ez hatalmas politikai botránnyá dagadhat. A herceg észrevette a tekintetét, de csak értetlenül pillantott rá. Nem ismerték egymást igazán.

			– Öcsém… – Szol hangsúlyában figyelmeztetés lapult.

			Erdon azonban csak vállat vont.

			– Ez a helyzet értelmetlen. A várban meghagynám az igétleneket, hogy nyílt támadás ellen védjék a határt. De húznék egy hatalmas falat oda, ahol a völgy beszűkül, így fizikai lezárás is lenne. A mágusokat oda tenném át, mert ott már képesek használni az erejüket. Körülöttük túl magas a sziklafal, se ki, se be senki, ha ott feláll egy helyőrség. Nem osonhat el az ellenség a falvak felé.

			Delon felkapta a fejét. Látta, Szol herceg is döbbenten néz az öccsére. 

			Ők voltak az elsők, akik megértették az ötlet zsenialitását. 

			Annyira egyszerű volt, annyira magától értetődő. Csak éppen eddig senki sem gondolt rá. 

			Ráadásul ez Bartomazt is boldoggá tenné, nem kéne a király máguskatonáit a várban fogadnia.

			Egy pillanattal később az asztalnál ülők lelkesen felzúdultak. Delon látta, hogy a fiatal herceg kissé zavarba jön a dicséretektől, és a mentéje csillogó, aranyszálú díszfonatát piszkálja, ami S alakban betöltötte az egész ruhát. Aztán pár pillanattal később már nem is foglalkozott velük, lerázta magáról, mint kutya a vizet. Inkább egy csótányt csempészett Udin tányérjába, és várta a hatást. 

			Az ebédlőben pillanatok alatt elterjedt a gondolat, a végén már a közrendű katonák is hangos zsivajjal ezt tárgyalták. Delon csendesen evett a hatalmas nyüzsgésben. 

			Szol herceg eldöntötte, hogy másnap ellovagol Bartomazzal a völgyhöz, és megvizsgálják a falépítés lehetőségét. Sejmor hadgyógyító azonnal behízelegte magát a csapatba, a helyettesével együtt. Pár nemes között máris vita támadt, miből kéne, hogy legyen a fal, de Szol herceg ügyes diplomáciai érzékkel lavírozott közöttük.

			Delon már szívesen ment volna a toronyba, a meleg kis kamrájába, de amíg Szol nem bontott asztalt, nem lehetett távozni. Sajnos a férfi bort hozatott, hogy megünnepelje az öccsét. Delon sóhajtva utasította el az italt, és csak vízzel teli kupával koccintott. Látta, ahogy Szol herceg arcán átfut a nemtetszés. 

			A helyi bárd is rázendített, és egy rögtönzött mulatság keretében táncra perdültek az emberek. Delon eleinte félrehúzódott, de érezte, hogy túlontúl elszigetelődik, és bölcsebb, ha csatlakozik. Az óvatosság azt súgta, hogy maradjon a társaságban, mert aki kívülálló, az kiközösített lehet. Ha elmegy, ki fogják beszélni. Így aztán beállt a férfi körtáncokba.

			Erdon herceg nem táncolt, Udint üldözte a termen át, és amikor elkapta, tréfás birkózásba kezdtek. Test a testen, az izmos vállak megfeszültek, a combok keményen fogták egymást. Erdon tökéletes feneke égnek állt, ahogy leszorította a földre maga alá a nála nagyobb testű Udint.

			Delon nyelt egyet, és elfordította az arcát tőlük. A mozgás tényleg jót tett, a színlelt jókedvéből hamarosan igazi lett. Élvezte, hogy mozog, hogy ő a legjobb táncos a várban. A cselédlányok le sem tudták venni róla a szemüket. Ha akarta volna, akad hálótársa ma éjjelre. Egy pillanatra el is játszott a gondolattal.

			Aztán egy forgás után valahogy Erdon herceg mellett kötött ki. Újabb körtánc jött, és összekapaszkodtak az emberek. 

			A mágia szikrája felvillant, ahogy megfogták egymás vállát. Erdon döbbenten nézett rá, ám Delon arca közönyös maradt, mintha ő nem érezte volna. A szíve olyan hangosan dobogott, hogy attól félt, a nyakán meglátszik a lüktetés. A keze nyirkos lett a fiatal férfi vállán, ahogy a tánc gyorsult, és ők összekapaszkodva ropták. Vajon Erdon arcán a pírt ő okozta, vagy csak a bornak és a mozgásnak köszönhető? 

			Delon nem nézett rá, ám a nála alacsonyabb férfi minden mozdulatával tisztában volt. A váll formás íve, az izmos mellkas hullámzása… Hiába akarta figyelmen kívül hagyni, a herceg finom illata megült az orrában. Miért van ennek a szappannal és vidám izzadsággal kevert szagnak ilyen elképesztően vonzó aromája? Delon szája kiszáradt, és nagy levegőt vett, hogy ne hajoljon közelebb. 

			Nem tehetett róla, a kezét Erdon válláról a nyakára csúsztatta, ahogy egymással összekapaszkodva körtáncot jártak. Látszólag így távolabb került tőle, elegánsan és udvariasan, de amikor az izgalomtól nyirkos ujjai bőrt értek, érezte, ahogy a herceg mágiaszikrája újra fellobbant. 

			Erdon zavartan, bortól felhevülve most már nyíltan felé nézett, de ő megint csak előremeredt. Ostobaság volt ez a tánc, nem láthatják rajta, hogy van egy gyenge pontja, de mégis… mégis, akarta ezt. Keze a herceg nyakán, legalább ennyit adjon az élet, ezt a túlfűtött pillanatot, egy éjféli botlást, a zord világban egy apró, meleg csodát.

			Ám nem volt bolond. Ahogy a körtánc véget ért, úgy suhant el, hogy rá sem nézett a hercegre. Erdon mintha mondani akart volna valamit a maga egyenes, őszinte módján, de ő nem várta meg. Nem várhatta meg. Egy idősebb nemeshez lépett, és beszélgetni kezdett vele.

			Utána már óvakodott táncolni, hiába érezte magán Erdon fürkésző tekintetét. 

			Éjfél után nem számított illetlenségnek távozni, noha Szol herceg még ott beszélgetett Bartomazzal az egyik asztalnál. Delon kecsesen elindult, ám Erdon elé lépett. Egy fűszeres pogácsa volt a kezében.

			Delon lélegzete elakadt. Minden porcikáját átjárta az öröm, amiért a másik megkereste. 

			De ez őrültség volt! A férfi nem egy lovászlegény, és nem a fővárosban vannak, hogy csodálatossá válhasson ez az est. Az aggodalom azonnal kiszívta a boldog pillanatot, mint a lúg a sötét ruhákból a színt.

			Nem rezzent az arca, az évek során begyakorolt fegyelem most is működött. Szeme sarkából aggódva leste, ki látja őket. 

			– Jól táncolsz, Delon gyógyító – mondta Erdon hadarva, feszengve és kissé ittasan. Bizonyára felhajtott még egy kupa bort, hogy bátorságot merítsen. 

			– Köszönöm. 

			Delon távolságtartón várt, nem segítette továbblendíteni a beszélgetést. Erdon ugyan herceg volt, de negyedik gyerek, és még fiatal, míg ő a nemesek között magas rangú tudósnak számított. 

			Erdon egyik lábáról a másikra állt.

			– Én… ööö… nem érezted, hogy… izé… 

			Delon gyűlölte magát, de hűvösen felvonta a szemöldökét. Kínossá kellett tennie ezt a helyzetet. Súlyosan hibázott. A herceg túl nyílt és ártatlan volt. Mégis, ki képes egyenesen odamenni valakihez? Egy férfihoz nyilvánosan?

			– Azt akartam mondani… ööö… hoztam pogácsát. Finom – mondta Erdon gyorsan, és a kezébe nyomta.

			Delon nem felelt.

			Erdon kinyitotta a száját, majd becsukta. Esetlenül a hajába túrt, majd elhátrált, és elmenekült.

			Delon fegyelmezte magát, nem nézett utána, hanem kecsesen elsuhant. A pogácsát úgy szorította, mintha az élete lenne.

			Csak, amikor átment az udvaron, és bezárkózott a torony földszintjén lévő kis kamrájába, akkor engedte, hogy szétterüljön az az örömteli, ujjongó, bohókás mosoly az arcán.

			– A Földanyára!

			Komolyan! Erdon elképesztő volt. Bátor és egyenes, még egy férfi iránti vonzalmában is. Hiába ítélné el érte a világ, Erdon odajött hozzá. 

			Bizonyára azt akarta megkérdezni, hogy ő is érezte-e a szikrát köztük. A mágiát egy varázslatmentes helyen, a lehetetlenség felragyogó csodáját. A herceg ivott, és ez fellazította a gátlásait, de nem volt részeg, pontosan tudta, mit tesz.

			Delon nevetett. Leült az ágya szélére, és megnézte a pogácsát. Nagyon szerette a pirított káposztás, jól megborsozott tésztaféléket, és már fél éve nem mert ilyet enni. Az óvatosság most is előtört, de hát ezt Erdontól kapta, és nála tisztább ember a világon nem volt. 

			Ennek ellenére csak egy kis darabot tört le, és azt ízlelgette először.

			– Bolond kölyök… – mosolygott maga elé. 

			Vajon mi lett volna, ha beszélgetnek? 

			Erdont csak a kíváncsiság hozta hozzá, vagy a vonzalom is?

			Megcsóválta a fejét. Nem, még ha a fiú kalandra vágyna, akkor sem léphetne felé. Kilgram király megtorolná, de a nemesekből páran, a saját rokonai, sőt, talán még a közvetlen parancsoka, Sejmor hadgyógyító is tenne azért, hogy alulról szagolja az ibolyát.

			Egy tánc volt az övék, nem több. Egy pillanat, amit eltehet a lelki kincsesládájába, és évekig ízlelgethet. Mint anyja oly ritka mosolyát, az őrület apró szüneteit. Vagy azt a pár jó szót, amit valaha életében emberektől kapott. Kicsi kis kupac volt, de ezeket vette elő, ha a sötétség már olyan mély volt, hogy teljesen elborította. 

			Erdon érintése. 

			Váratlanul azt érezte, hogy a gyomra görcsbe csavarodik. Ismerte ezt a fájdalmat, ó, mennyire ismerte!

			A pogácsa mérgezett volt.

			– A rohadt életbe!

			Úgy érezte, lángolnak a belei. 

			Ám az iszonyatos testi kínnál volt rosszabb is. Mintha a szívét és a lelkét tépték volna ki. Erdon megmérgezte! 

			Hát, ez is hazugság volt. Ő is csak egy nyomorult, álnok patkány!

			Torkából feltört egy kis hang, egy torz zokogás.

			Nem. Nem engedheti meg magának, hogy sírjon!

			Előkapta a gyógynövényes kulacsát, és lehúzta a tartalmát, majd a mosdótál fölött meghánytatta magát. Az egész teste reszketett, a bőrére rossz szagú izzadság ült.

			A mély bánatot elnyomta, hogy küzdeni tudjon. Már csak gyűlölet és düh égette. 

			A jelek! Nem olvasta jól a jeleket. Erdon nem azért tudott jó tanácsot adni a bátyjának, mert katonaként egyszerűen gondolkozott, hanem mert egy patkány. Aki másnak látszik, mint ami valójában.

			Újra ivott és újra hányt, majd hashajtót is bevett.

			Az egész éjszakát a torony fagyos árnyékszékén töltötte, vacogva, és olyan nyomorult állapotban, amilyenben már régen érezte magát. A gyertya pislákoló fénye megvilágította a kopár, lepusztult kőfalakat. Bűzös széklete újabb és újabb öklendezésre késztette.

			Hogy hibázhatott ekkorát? Hogyan bízhatott meg egy idegenben? Amikor még a saját családjában sem bízhatott soha? Az egész világ érdekek szövedéke, ember embernek farkasa, csak a rést keresik, hol árthatnak. 

			Tudta, mindig is tudta, de miért fáj ennyire mélyen, ennyire átütő és megsemmisítő módon?

			Évek óta először hitt valaki egyenességében, tisztaságában…

			Ideje végre leszámolni ezzel az ostoba hittel, amit a nagyapja, Millel ültetett belé. Az öreg hitte, hogy vannak jó emberek, igazak, hűségesek, csak meg kell találni őket. De nem voltak. Mindenki érdekember, és mindenki megvesztegethető. 

			Ideje ártani azoknak, akik nekik ártanak. Ha meg kell halnia, nem fog egyedül távozni. Érezte, ahogy a hideg éjszakában maszkként merevednek az arcára a kín nedves könnycseppjei.

			Delon reggel alig állt a lábán. A mérget sikerült semlegesítenie, de nem tudta, hogy a teste milyen mértékű károkat szenvedett. Voltak napok, amikor csak a büszkeség tartotta életben.

			Remélte, hogy Sejmor magával viszi a gyógyítók csapatát a mágikus területre. Akkor valamelyik tanítványt talán meg tudja győzni, hogy vonuljanak félre egy gyógyításra. 

			Harmatgyenge volt, de megmosdott, ruhát cserélt, és levánszorgott a toronyból az udvarra. Ott már készülődtek az indulásra. Megborzongott, ahogy a jeges szél az arcába csapott. Erdont és Udint sehol nem látta, csak az idősebb herceget és a nemeseket.

			– Á, Delon gyógyító! – Sejmor meglepetten nézte. – Elég megviseltnek tűnsz. Jól vagy?

			– Igen, köszönöm. 

			Több esze volt annál, semmint merénylőt emlegessen. Nem volt tanú, és ő is él. A pogácsa az egyetlen bizonyíték, de itt nincs rendes alkimista felszerelés, hogy a mérget pontosan meg lehessen határozni, és nyomozás sem lenne. Az ő nyakába hullana vissza minden.

			– Másnaposság?

			– Olyasmi – felelte kitérőn.

			Ahogy kicsúszott a száján, azonnal tudta, hogy hibázott. Sejmor borát este nem fogadta el, azzal, hogy nem iszik. A férfi máris sértetten elhúzta a száját. 

			– Akkor jobb is, ha itthon maradsz. Szarvasnyomokat láttak, pár legény kimegy vadászni. Csatlakozhatsz hozzájuk, legalább kiszellőzik a fejed…

			Rémület villant benne; lesütötte a szemét, hogy ne látszódjon. Szüksége volt a mágikus területre!

			– Köszönöm, mester, de szívesen tartok veletek a völgybe.

			Sejmor csak fellengzősen legyintett, és körbenézett. Alázatossá vált a hangja, ahogy az öreg őrgrófhoz szólt: 

			– Bartomaz uram! Mi, gyógyítók is szívesen kivesszük a részünket a húsellátmány biztosításából. Amíg a völgybe megyünk, az egyik emberem, Delon a vadászokkal tart, ha neked is megfelel.

			Delon gyomra görcsbe ugrott. A rohadt életbe!

			Ügyes szavakkal próbált kibújni alóla, de Bartomaz nem kedvelte, szívesen hátrahagyta, és Szol herceg is türelmetlenkedett, hogy induljanak már. 

			A Tűzistenre!

			Sejmor valami gúnyos dolgot mondott halkan az egyik őrnek, bizonyára azt, hogy mindenképp zavarja el őt a kinti fagyba, majd a csapat ellovagolt a reggeli ködben.

			Delon sírni tudott volna. A gyógyítás lehetősége elúszott. Megborzongott a hidegtől, úgy hiányzott a testének a mágia, mint fagyoskodó hajléktalannak a puha takaró. 

			A helyi vadászok már készülődtek. Az istállóba botorkált. Jobb szerette maga ellenőrizni, hogy rendesen felszerszámozzák-e a lovat. Az ember sosem tudhatja, hol van egy félig átvágott szíj. Az arcát egy pillanatra a ló oldalához simította, vigaszt merített belőle.

			Vajon Kardon herceget saját öccsei ölték meg, hogy előrébb jussanak az öröklési sorrendben? 

			Ezen gondolkozott, miközben ellenőrizte a nyerget. Amikor mindent rendben talált, kivezette a lovat.

			Valami átrendeződés zajlott a vadászni induló katonák között. Végül csak egy helyi tartott velük, a tizennégy éves Folka, a másik hat ember az otthoni kíséretből került ki. Rakos, egy negyvenes, iszákos férfi vezette őket. Az orra nem a fagytól, hanem a reggel lehúzott itókától volt borvirágos, de még így is kemény fickónak számított, az egyik legerősebb igétlen katonának.

			– Elhozzam az íjad, uram? – Folka rajongva szaladt Delonhoz. Most is tele volt zúzódással az arca. – Kurva! Baszás! Kurva!

			Néha furcsa kiabálásai voltak, csak úgy kitörtek belőle a hangok, és a szeme rángatózott hozzá.

			– Fogd be a mocskos pofád, vagy beléd rúgok! – kiáltott rá Rakos. 

			Folka hátraugrott, és ijedten az arca elé emelte a kezét.

			– Hagyd a kölyköt! – Delon a nemesi megvetés mindet szikráját belevitte a mondatba. Rakos azonnal meghátrált. – Majd én elmegyek az íjért, fiú. Hozz inkább egy répát a lovamnak!

			Folka lelkesen elszaladt.

			– Már mondtam, ezt a szitkozódást az ősök tréfás szelleme okozza. Nem tehet róla. Hagyjátok békén, elég baja van!

			– Értem, gyógyító uram – morogta kételkedve Rakos. 

			Delon összeszorította a száját. A legpusztítóbb dolog az emberi butaság volt. Már nem először védte meg a gyereket. A gyengék ebben a világban elhullanak, őt is erre nevelte a családja, de akkor is… Nem kell megnehezíteni a sorsukat, nyomorultabbá tenni őket annál, mint amit az élettől kaptak. Volt valami puha, meleg folt a szívében Folka és a hozzá hasonlók számára. 

			Visszament a szobájába az íjáért. Magára öltötte a vastagabb, szürke nyúlszőr köpenyét, sálat vett, majd feltette a derekára a vészhelyzeti övtáskát a kovával, taplóval, sebkötöző holmikkal, és biztos, ami biztos, becsúsztatott egy dobótőrt is a csizmájába. Nem hitte, hogy máris újabb merénylet jön, inkább a megszokás vezette. 

			Amikor kiment, már nyeregben voltak a többiek, és rá vártak. Folka visszatért, és nemcsak répát hozott, de hókivetőt is a ló patájára. Épp azt tette fel.

			– Köszönöm, fiú.

			A suhanc arca felragyogott a dicséretre. Izgalmában megint csúnyákat kiabált, majd ijedten nézett, ám Delon úgy tett, mintha nem hallaná.

			Ekkor került elő Erdon herceg. Hatalmasat ásítva az árnyékszékre tartott. Még a tegnapi hercegi ruhát viselte, az aranysujtásos posztókabát csillogó fonala kígyóként hullámzott, befutotta a hasát, és az izmos vállakat. A herceg még így, álmosan és gyűrötten is gyönyörű volt. 

			Ahogy a fiatal férfi meglátta őt, mélyen megdöbbent. 

			Delon összeszorította a fogát. Úgy tűnik, meglepetés, hogy még él. Kecsesen felült a lóra, csak azért is. A belei majdnem kiszakadtak a hirtelen mozdulattól. Óvakodott attól, hogy kimutassa a gyűlöletét. Ezt a játékot ésszel játsszák, és a túlélés alapja, hogy az ellenség sose tudja, mit gondol. Udvariasan köszöntötte a herceget.

			– Herceg uram! – lépett oda a lovászlegény Erdonhoz. – Szol herceg az imént indult el a völgybe. A szolgák nem tudtak felkelteni. De a lovad készen áll, uram, utána tudsz menni. 

			– Ó, ne már! Úgyis csak beszélnek majd ott. Meg Udin is alszik még. – Erdon zavartan a hajába túrt, és kíváncsi pillantást vetett Delonra. – Delon gyógyító, ti vadászni mentek?

			Delon csak egy elegáns biccentésre volt képes.

			– Jó, jövök én is.

			Delonban benne szorult a levegő. Évek óta edzett arcvonásai meg sem rezzentek, de érezte, ahogy a háta keményen megmerevedik. A gyűlölet fellángolt benne. Lepillantott a földre, hogy a tekintetén ne látszódjanak az érzései.

			Nyomorult Erdon! 

			Ki akarja élvezni a kínjait?

			Vagy megpróbálja elveszejteni?

			A katonák zavartan összenéztek a váratlan hercegi jelenlétre. Elég nagy felelősség volt egy magas rangút kivinni, de Rakos vidáman összecsapta a tenyerét.

			– Nagyszerű! Ez aztán izgalmas vadászat lesz, herceg uram! 

			Erdonnak odahozták a lovát, az íját és a kedvenc dárdáját, hátha medvére akadnak. A férfi felpattant a lóra. 

			Delon észrevette, hogy úgy összeszorította a száját, hogy csikorogtak a fogai. Ellazította az állkapcsát, majd meditációs gyakorlattal a teste többi részén is végigment gondolatban, és tudatosan ellazította az izomcsoportokat. 

			A csapat kilovagolt a várból. Odakint a szél még erősebben fújt, a hajnali, gomolygó köd már oszladozott. Folka betett a szájába egy rongycsomót, nehogy kiabálni kezdjen, majd előrekerült, és mutatta az utat.

			Először lépésben haladtak a lovakkal, hogy bemelegítsék őket. Delon rájött, hogy a kesztyűjét a várban felejtette, és némán bosszankodott. Máris fázott a keze. Talán sapkát is kellett volna hoznia.

			Erdon herceg mellé léptetett, a katonák kissé lemaradva követték őket.

			– Szép időnk van. – Erdon megköszörülte a torkát.

			– Igen, herceg.

			– Kérdezni akartam valamit. Azt hittem, a mágikus területen túl vagyunk, de tegnap este mégis fellobbant a mágiám, amikor…

			A Tűzistenre! Delon hangosan köhögött, hogy a mögöttük lévők ne hallják a folytatást.

			– …megérintettelek. 

			Hát, ez most vagy az évszázad cselszövése, és Erdon megpróbál pletykát indítani, hogy a helyi várúr, Zengőhegyi Bartomaz előtt őt még rosszabb színben tüntesse fel, vagy csak egy ostoba, veszélyérzet nélküli kölyök, aki pontosan az, aminek látszik. És még életében nem nyitott ki egy könyvet sem a mágikus elméletről.

			Vagy… olyan ravasz, hogy el akarja hitetni mindezt. 

			Delon feje megfájdult.

			– A legendák szerint, amikor a Tűzisten magja a földre ért, megáldotta ezt a területet. A Földanya megremegett, gyönyörére kilépett a tenger a medréből, és végigsöpört a világon. A méltatlanok meghaltak, de az igazak megmenekültek, és tőlük származunk – kezdte a magyarázatot. Az időhúzás a legjobb módja annak, hogy kiderüljön, a másik mit akar. – Gondolom, olvastad a Hercegi Tudomány első kötetét. A negyedik fejezet az ősi legendákat taglalja.

			– Dehogy! Nem szeretek olvasni, és az a végtelen szájalás, ami benne van… Esküszöm, megpróbáltam! – tört ki Erdonból. 

			Ez képtelenség… A király szigorúan vette a fiai szellemi és fizikai képzését.

			A csapat ügetésre váltott lefelé haladva a völgybe. A közeli hegyorom fenyegetően magasodott előttük. A hó alul már keményre fagyott, nem süllyedt be a paták alatt, de a felső rétegen a friss pelyhek tompították a lódobogást. Kiváló idő volt a vadászatra.

			– Hogyan mentél át a tanítók vizsgáján? 

			Erdon vállat vont.

			– Kartal bebújt az asztal alá, és kicseréltük a pergament. 

			Delon megdöbbent.

			– Az oktató nem ismerte fel a másféle írást? Főleg egy gyerekét?

			– Nem, mert minden házimat ő írta meg – vont vállat ismét Erdon. – Cserébe megtanítottam tőrt dobni. 

			Delon zavartan nézte a hófödte hegyhátat. Ha ez igaz, a kis Kartal, aki a király második feleségétől származik, különösen jó képességű gyerek lehet. És Erdon sem egy cselszövő, hanem pontosan az az egyenes katona, akinek látszik.

			Ha igaz. 

			– Nos, a negyedik fejezetben arról van szó, hogy Vulkántorok földje isteni áldást hordoz. Amikor távolodunk tőle, akkor a mágikus képesség csökken, de ez nem valami éles határvonal, hanem elmosódott érzés inkább. Ráadásul minél erősebb a mágus, annál jobban képes kapcsolódni a földhöz.

			– Ezt tudom, de akkor sem értem. Krash! – Erdon összetette az ujjait és fröccsentő mozdulatot tett, de nem történt semmi. – Látod? Nincs mágiám. De tegnap mégis volt. Éreztem a villanást.

			Delon meglepve ránézett a fiatal férfira.

			Erdon őszinte kíváncsisággal nézett vissza. Láthatóan fogalma sem volt róla, hogy a szexuális vágy a legerősebb mágikus hajtóerő. Az istenek az élet teremtését pártolták.

			Erdon pontosan az, aminek látszik.

			Akkor viszont valaki felhasználta egy merényletre.

			Vagy csőbe akarták húzni, vagy esetleg neki szánták azt a pogácsát…

			Delon hirtelen körülnézett. Mint egy kő, úgy zuhant rá a jeges vidék nyomasztó súlya. És az, hogy a herceg egyedül van itt, a hűséges testőrség nélkül…

			– Vissza kell fordulnunk. Most! – suttogta. 

			– Mi?! Dehogy fordulok! Vadászni jöttünk – felelte a herceg.

			Túl hangosan.

			Delon ösztönből cselekedett, elrántotta a másik ló kantárját. A tőr süvítve elrepült Erdon feje mellett. 

			– A jó édes… – Erdon már fordult, hogy harcoljon.

			Ám Delon nem engedte el a kantárt. A ló véknyába vágta a lábát, és vitte magával a herceg lovát is. Hideg fejjel felmérte az esélyeket. Tisztességes harcban Erdon győzhetne, de lenyilaznák, amíg mással küzd. A meneküléssel talán volt egy kis esélyük.

			Kikerülte a herceggel a meglepett Folkát, és vágtára váltott. Látta, ahogy a fiú kiköpi a szájából a rongyot, hogy kérdezzen.

			– Fuss! – kiáltott a gyereknek.

			Egy tőr süvített el mellettük. 

			– De megölnek téged! – ordította mögöttük dühösen Folka. 

			Delon visszanézett, és látta a repülő nyílvesszőket. Összeszorult a szíve, ahogy Folka rápillantott, és a tekintetük összekapcsolódott. 

			A fiú egy merész, vakmerő ugrással bevetette magát a nyílzáporba.

			– Kurva! Rohadt! Baszás! – üvöltötte az árulóknak.

			Testével fogta fel a támadást. Ahogy a nyilak megszaggatták, elborította a vér őt is és a lovat is. Halottan zuhantak a hóba.

			Delon szíve összefacsarodott.

			– Tovább! – ordított rá Erdon, feloldva a pillanatnyi lefagyását. A herceg dühödten elhajította a dárdát, ami az egyik támadó mellkasába állt. 

			Vágtattak, de még mindig túl közel voltak. A második nyílzápor kilőtte Delon lovát. Az állat kínkeservesen, fájón felnyihogott, miközben felbukott.

			Delon villámgyorsan lelökte a hátáról az íjat, nehogy a bordáit eltörje az esés, aztán csak annyi ideje volt, hogy a fejét védje, miközben lezuhant a lóról. Fájón megütötte magát, ahogy megpördült a hóban, és az alatta rejtőző sziklás talajhoz verődött. 

			– Fel!

			Erdon megragadta a karját, és maga mögé rántotta a saját lovára. Már a kiugró bérc alatt jártak, de még mindig nyílt terepen. 

			– Így túl lassú vagy. Nem ér ennyit egy élő pajzs! Beérnek! – kiáltotta Delon.

			– Mi?! Nem pajzs vagy! Nem hagylak itt!

			Újabb nyílzápor jött, őket csak súrolta, de a ló farába beleállt egy vessző. Fájdalmasan nyerített. Jól képzett harci ló volt, nem vetette le őket, de lassult a futása. 

			– Még egyet nem bírunk ki!

			– Nem is kell – kiáltotta komoran Erdon.

			Előkapta a kürtjét, és megfújta. Olyan volt ebben a pillanatban, mint valami dühös félisten, aki a hegyek pusztító erejét hívja. 

			Odafönt a bércen súrlódó hang hallatszott, ahogy a porhó megindult. A zaj valami ősi rettenet érzését keltette Delonban, a torka összeszorult, a csontjai legmélyéig érezte az irtózatot. Ez a halál hangja volt. Felnézett, és látta, hogy mint egy vízár, ömlik lefelé a fehérség.

			– Kapaszkodj! Ne eressz el semmiképpen! – ordította Erdon. – Muszáj együtt maradnunk!

			Delon szorosan átölelte, és vágtattak előre. A sérült, rettegő állatot az ösztöne vezette, ahogy váratlanul elkanyarodott. Inaszakadtáig menekült.

			Aztán megcsapta őket a hó, a jéghideg irtózat. Minden tele lett vele, Delon nyaka, arca, fulladozva köhögött tőle. 

			Kétségbeesett, amikor lélegezni sem tudott. Arcát a herceg medveszőr köpenyéhez szorította, hogy a finomszemcsés porhó ne jusson a torkába. Szürkeség borult rájuk, és semmi más nem hallatszott, mint a ló rettegő nyihogása és az a félelmetes, súrlódó zaj, mint amikor a liszteszsák megreped, csak ezerszer hangosabban. 

			A ló vergődött, rángatta őket, ahogy elsüllyedt, a tüdeje telement hóval, és kínlódva fulladozott. Semerre nem láttak, mindent beborított a hó, iszonyatos erő sodorta őket, és áradatként el akarta nyelni.

			Delon tudta, hogy a ló a haláltusáját vívja, és megérezte azt a pillanatot, a hercegi döntés pillanatát.

			A torkát összeszorította a félelem. A szelíd lelkek elengednék a lovat, és nem kínoznák halálra, még az életük árán sem. Szol herceg soha nem tette volna. A jók túl gyengék a könyörtelenséghez. A rohadékok viszont lelökték volna őt, a felesleges terhet, hogy mentsék az életüket. Mindegy, így vagy úgy, de halála lesz ez a pillanat…

			Ám Erdon egyiket sem tette, más utat választott. 

			Ki volt ez a férfi? Ki volt, aki kínhalálra ítélte a lovat, miközben őt védte?

			A ló elpusztult alattuk, Erdon pedig elrúgta magát a testtől, és őt is magával rántotta. Bucskáztak körbe-körbe, és míg ő rettegve kapaszkodott az egyetlen biztos pontba, a hercegbe, addig Erdon úszó mozdulatokat tett, és meglovagolta a havas áradást. A hatalmas izmok megfeszültek, a férfi elképesztő csatát vívott a természettel. Delon próbált segíteni, és a lábával maga is kapálózott, hogy felszínen maradjanak. 

			Közben szorosan ölelte a fiatal férfit. Egész életében nem bízhatott senkiben, a saját őrült anyja tett róla. De most, ebben a végső elveszettségben, amikor semmilyen érzéke nem működött, nem látott, nem hallott, és annyiszor átfordultak, hogy nem tudta többé, hol a fent és a lent, és teljesen elveszett a jeges sötétségben, mégis azt érezte, egy őserő tartja biztonságban. Erdon volt létezése egyetlen szilárd pontja, a kezdet és a vég, maga a teljesség. A szíve erősen dobogott a pániktól, a torka összeszorult, mégis volt valami végtelen nyugalom mindebben, az elemekkel vívott közös csatájukban. Delon évek óta először bízott másban. Mintha hazaérkezett volna, olyan volt ez a pillanat. 

			Erdon eszeveszett fenevadként küzdött. Csak pillanatok lehettek, mégis végtelenül hosszú időnek érződött. Aztán mintha zuhantak volna, és valami kemény csapódott nekik. Majd újra a puhább hó következett.

			Megállt a mozgás.

			Túlélték.

			Test a testen, szorosan ölelkezve voltak eltemetve. Erdon egy pillanatra nem mozdult, és a mellkasa hullámzása sem érződött, ahogy levegőt vesz.

			Delon a lavina sodrása alatt kissé lejjebb csúszott a férfiba kapaszkodva, de most áttúrt a havon, és megérintette a másik nyakát, keresve a verőér lüktetését.

			Erdon hatalmas levegőt vett, és fejével mintha beledőlt volna az érintésbe. Bár lehet, hogy ez csak illúzió volt. Valamit mondott halkan, de a hó tompa szűrőjén át nem lehetett érteni. Azután köhögni kezdett.

			Delon hideg fejjel felmérte a helyzetet. Az első bajuk a fulladás, a második a test megfagyása a hótömeg alatt. 

			Ásniuk kell. De merre?

			Fogalma sem volt, hol lehet a fent és a lent.

			A gondolatai sebesen jártak. Átrostálta a tudományos, a vallási és a balladák adta ismereteket. Egy stabil pont volt mindegyikben: a Földanya vonzása a világ alapja. 

			Elkotorta a havat az arca elől. A kezét a szája elé tette, és elkezdte csorgatni a nyálát. A folyadék mindig a Földanya felé halad. 

			Erdon füléhez nyomta a száját, szinte érintve a férfit.

			– A talaj a hátunk mögött van.

			Ám valami nem volt rendben. De mi, micsoda? 

			Erdon már mozdult, hogy ásson, Delon azonban megszorította a derekát, amit még mindig ölelt.

			– Várj! Túl könnyen mozgok, nem érzem a hó súlyát. Mekkora nyomást érzel? 

			Erdon félrefordította az arcát. A szájuk csaknem összeért.

			– Nem sokat. Talán nem vagyunk mélyen.

			– De igen. Azt hiszem, becsúsztunk egy föld alatti üregbe, és oldalra sodródtunk. Ha felfelé ásunk, ránk szakadhat a porhó. De ha oldalra, akkor találhatunk levegőt. – Delon kicsit gondolkozott, igyekezett felidézni a zuhanás utáni mozgásukat. Már érezte a levegő hiányát, a feje fájni kezdett. – Próbáljuk meg balra!

			Rosszulesett feloldani a szoros ölelést, és elengedni Erdon meleg szőrmeköpenyét. 

			Óvatosan nekikezdtek az ásásnak, és hamarosan sikerrel jártak. Egy hóömlenyben feküdtek, előbb a kezüket érte a jeges levegő, majd kiszabadultak teljesen. Kievickéltek, és talpra álltak, miközben Delon a lábán érezte a mozgó hó lassú súrlódását. Vaksötét volt körülöttük.

			– A Tűzistenre! – A herceg köhögött. – Ez kemény volt. Jól vagy?

			– Igen. 

			Delon megnyálazta az ujját, és feltartotta, de nem érzett huzatot, ami nem volt jó jel. Azt jelentette, nincs szellőzőkürtő vagy kijárat. Kinyújtotta a kezét felfelé, és ugyan nem ért el semmit, de érezte a hideg sugárzását. Felettük nem sokkal kőzet lehetett.

			– Hol lehetünk? – dörmögött Erdon, és hallatszott, hogy pár lépést távolodik. – Itt az egyik fal. 

			– Csak lassan, herceg! Lehet lyuk lefelé. 

			Delon az övét tapogatta, és szerencsére megtalálta a szütyőt. Kivette a kovakövet és az acélt meg a taplót. Fény kéne, hogy lássa a hó helyzetét; aggasztotta az a kis mozgás, amit korábban a lábán érzett. 

			Ám nem mert meggyújtani egy darab rongyot. Még ha az alsóruháját tépi is meg, ami szárazon maradt, akkor is túl sok füstöt termelne. Végiggondolta, mi van még nála, és elővette a sebfertőtlenítéshez használt borszeszt.

			– Van valamid, ami vizes? Zsebkendő vagy bármi kisebb dolog. Próbálok némi fényt összehozni.

			– Tüzet akarsz, itt?! Nem lesz levegőnk!

			– Nem fogok füstölni. Bízz bennem! 

			– Elvesztettem a fél csizmám. Van egy nagyon vizes kapca a lábamon.

			– Ez baj, lefagyhat a lábad. Cseréljünk, megkapod a sálamat!

			– Túl hideg van, hogy odaadd.

			– Túl herceg vagy, hogy ne tegyem.

			Erdon kis nevetést hallatott. 

			– Ez akkor sem érv. Ha elkezdünk kihűlni, a legkisebb ruhadarab is különbség lehet élet és halál között. 

			– Vagy láb és láblevágás között. Mi lenne, ha vita helyett megegyeznénk, hogy csak kölcsönkapod, és visszaadod, ha fázom?

			– Már értem, miért félnek a gyógyítók a nyelvedtől – felelte Erdon. A hangjában egyszerre volt vidám kötekedés és elismerés. – Jól van, ideadhatod, de csak kölcsön.

			Delon odament, amerről a hangot hallotta, és kis ügyetlenkedés közepette kicserélték a ruhadarabokat. Szívesen a férfi elé térdelt volna, hogy bekösse a lábát, jó lett volna újra hozzáérni, még ha csak pillanatokra is. Persze, nem tette, nem akart furcsának tűnni. Helyette csak elvette a finom gyolcsból készült, hosszúkás rongyot. A keze már annyira fázott, hogy szinte fájt a nyirkos anyag érintése.

			– Csak pár pillanatig lesz fényünk. Nézd meg pontosan a barlangot, van-e kijárat vagy veszélyes lyuk. Én meg a havat fogom figyelni.

			Leguggolt, letette a földre a kapcát, és borszeszt csorgatott rá, majd tüzet csiholt az acéllal és a kovakővel. A tapló melege égette jéghideg bőrét. Ahogy izzani kezdett, gyorsan hozzányomta az alkoholos anyaghoz.

			Kékes fény lobbant, megvilágítva a barlangot.

			Vagy inkább csak üreget. 

			Ijesztő volt a herceg arcának lilás színű árnyalata, és halántékán a véres folt. A nyitott szőrmeköpeny alatt megcsillant a tegnapi zeke, de a kanyargó aranysujtások most nem ünnepi hangulatot adtak, inkább olyanok voltak, mint az apró giliszták, amik felzabálják a holttesteket. A hó kékes csillogása kriptaszerűvé tette a helyet.

			Talán tényleg ez lesz a sírjuk.

			Delon szorongva fordult el. 

			Aztán felmérte a hóömlenyt, és szorongása félelemmé sűrűsödött.

			A barlang harmadát betöltötte a hókupac. Azon a végén alacsonyabb volt a belmagasság, talán homlokig ért a szikla. A lefelé vezető kürtő széles volt, és egy hóoszlop állt ott, de a szélén, karnyi vastag sávban a porhó még mindig befelé ömlött. 

			Delon szitkozódott.

			A láng ellobbant. Újra sötétben maradtak. Delon elpakolta a tűzgyújtó készletet, és felvette a földről a gyolcsot. A fele megszáradt, ott, ahol az égés felhasználta a vizet.

			– Tizenkét lépés hosszú, kilenc lépés széles. A magassága a legmagasabb ponton másfél embernyi. Nincs más kijárat. Szikla van körülöttünk, nem föld, nem tudunk másfelé ásni. Nálad, Delon gyógyító?

			– A hó még mozgásban van. Valami nagyobb jégdarab megakaszthatta, vagy talán maga a hó szemcsetapadása. De ha fellazul, bármikor a fejünkre szakadhat, betömve ezt az üreget. Tömörítenünk kell a havat.

			– Nem inkább ásnunk kéne?

			– Túl veszélyes. Nem tudsz elég gyorsan kijutni. Elsőnek döngöljük le a havat, és gondolkozzunk! A levegő elég legalább két napra.

			 Delon nem várt, a köpenye belső zsebébe tette a kapcát, és nekikezdett a munkának. A keze fájt a hó érintésétől és a hidegtől, de életbe vágó volt a munka. 

			A feszült csendből érezhető volt, hogy Erdonnak nem tetszett a dolog. Királyi sarj volt, és a tettek embere. Bármikor parancsot adhatott.

			– Szol szerint nagyon okos vagy… – kezdte bizonytalanul, majd elhallgatott.

			– De? 

			Mindig volt egy „de”. Mindig ott volt a családja nyomasztó árnyéka, az őrültek és gyilkosok hírneve. Ott volt az erkölcstelenségéről való suttogás, amiért másként mert élni, férfiakat kedvelni, pedig nem ártott vele senkinek. Ott volt az is, hogy másképp gondolkozott, képes volt a tudományos elméleteket új szemmel nézni. 

			Egész életét besározta az előítélet. Még egy olyan felvilágosult herceg sem látott át rajta, mint Szol. Mind ítéltek, és soha nem kérdeztek. 

			Erdon nem felelt, csak sóhajtott.

			Ám aztán megmozdult, és odament mellé. A neszekből ítélve elkezdte a havat lenyomkodni.

			Delon meglepődött, és nem igazán értette, mi történik. 

			– Hogyan fogunk kijutni?

			– Még nem tudom, herceg. Mi van nálad? Van esetleg valami használható a zsebedben?

			Ruhasúrlódás. 

			– Három ezüst, öt réz meg egy tőr. Nálad?

			– Kova, acél, tapló, borszesz, pénz, egy kréta meg tű és cérna – felelte Delon. A csizmájában lévő tőrt óvatosan „kifelejtette” a felsorolásból.

			– Cérnával mész vadászni? – Erdon hangjába vidámság szűrődött. 

			Delon nem felelt. Összedörzsölte a kezét, és dermedt ujjaira lehelt.

			– Ez egy túlélőkészlet, mi? – Erdon hangja komolyra váltott. – Ha kijutunk, busásan megjutalmazlak, hogy megmentettél. Nélküled Rakos és a bandája megölt volna. 

			– Köszönöm, de kölcsönösen mentettük meg egymást. – Delon habozott, de aztán a nyílt utalás mellett döntött. – A ló… végsőkig hajszoltad a lovat, a halálig. Ezt volt a kedvenc lovad. Ha lelöktél volna, talán élne.

			– Miért löknék le egy embert? – kérdezte értetlenül Erdon. Majd kis habozás után bizonytalanul hozzátette: – Hogyan jut ilyesmi az eszedbe? 

			– Miért mentenél meg?

			– Miért ne tenném? 

			Értetlen csönd támadt.

			– Te otthagytál volna? – kérdezte Erdon.

			Meglepte Delont. Annyira, hogy csak kis késéssel reagált.

			– Herceg vagy, az a dolgom, hogy szolgáljalak. Természetesen mindent megtennék érted.

			Valójában fogalma sem volt róla. Talán fel sem vett volna még egy személyt a lóra. Ki tudja? Az ilyen döntések annyira hirtelenek, annyira zsigerből történnek. Ki ismeri önmagát annyira, hogy biztosan megmondhatja?

			– Tudod, a palotában egy dolgot megtanultam – kezdte tűnődve Erdon. – Hallom, ha valaki mellébeszél. Szol azt mondta, hogy óvakodjak tőled. 

			– Igen?

			Delon bizonytalanul meredt a sötétbe. Valahogy rosszulesett neki, pedig tudta, hogy a trónörökös nem kedveli. Most kellett volna hízelegnie, biztosítania a fiatal herceget arról, hogy bármiről is legyen szó, az galád rágalom, de túl fáradt volt hozzá.

			Az egész élethez.

			– „Az ész etika nélkül olyan pusztító, mint a sav üveg nélkül, mindent szétmar, amit ér.” Ezt most Szoltól idéztem, ilyeneket ír egy bőrkötéses könyvbe. Ezt rólad írta. 

			Úgy fájt, mintha gyomorszájon ütötték volna. Delon mélyet lélegzett, majd fegyelmezetten kifújta a levegőt.

			– Mondd, ifjú herceg, olyan bölcs mondás nem volt, hogy ne undokoskodjunk sötét üregekben másokkal, ha a seggünk múlhat rajta? 

			Próbálta játékossá tenni a helyzetet, tompítani az éleket, ahogy mindig. Ám most nem ment, Erdon hangja komoly maradt, és ennek súlya szinte fullasztóan nehezedett Delon vállára. 

			– A gyógyítók óvatosak veled, a nemesek nem kedvelnek.

			Delon óvatos hallgatásba burkolózott. 

			– De az egyszerű katonák bíznak benned. Folka annyira szeretett, hogy meghalt érted. Csak azt akarom mondani, hogy Szol téved, és azt, hogy bízom benned.

			Delon összeráncolta a homlokát. Az emberek akkor kedvesek, akkor mondják, hogy bíznak benne, ha valamit akarnak.

			– Miért mondod nekem mindezt?

			– Szeretném, ha bíznál bennem. Ki áll a támadás mögött?

			– Nem tudom.

			– Hirtelen vissza akartál fordulni.

			– Rossz érzésem támadt.

			– Miért? 

			Delon habozott. Az, hogy épp közös veszélyben vannak, nem sokat jelent majd, ha netán kijutnak. Utána is életben akart maradni. Nem bízni senkiben, ez az egyetlen útja. Erdon túl nyílt, beszélni fog, és ez még több merénylőt jelent majd, más nemesi családokat, talán magát Szol herceget is. Vagy királyi kivégzést. Őfelsége persze a gyilkosok után menne, de egy kínvallatás neki is kijuthat, hogy biztosan mindent elmond-e. 

			– Nézd, Delon gyógyító, elég rosszul fest ez a vadászat. Hihetném azt, hogy a gyilkosokkal vagy, csak egy pillanatra meggondoltad magad, és erre Rakos ellened fordult.

			Delon összeszorította a fogát. Igen, a látszat akár ez is lehet.

			– Beszélj hozzám, Delon! Azt mondják, olyan vagy, mint a pók, aki szövi a hálóját, és körmönfont tervekkel behálóz másokat. De szerintem inkább egy macskához hasonlítasz. Megvagy egyedül, nem érdekel más ostobasága, és kivágod magad minden veszélyből. Hét életed van. De nekem csak egy. Mi történt ma?

			Delon a sötétbe meredt. Mindent megadott volna, ha látja a herceg arcát, ha támpontot kaphat, ha olvashat a rezdüléseiből.

			– Nem tudom, ki áll a merénylet mögött. Ha tudnám, hidd el, halott lenne.

			– Jó.

			De nem volt jó. Kevés volt. Delon érezte a herceg hangjában a mély csalódottságot.

			– Hogy jutunk ki? – váltott témát Erdon.

			– Nem tudom, gondolkoznom kell. Van egy kis esély rá, hogy a gyilkosok élnek, bár nem sok. Akkor jobban járunk, ha nem sietünk. A várból látták a lavinát, és kutyás csapatot küldenek. Szol herceget is értesítik. Valószínűleg azonnal visszaindul, és dél körül már ő is csatlakozni fog a kereséshez.

			– De ha nem ásunk, honnan tudják, hogy itt vagyunk?

			– Gondolkoznom kell.

			Csend.

			Delon elsöpörte az előbbi beszélgetés emlékét, és maga elé képzelte a tárgyakat. Tőr, érme, gyolcs… 

			Aztán más sorrendbe téve sorolta fel.

			Majd újra.

			És újra.

			Elképzelte az üreget. A hókupacot.

			Felidézte az utat, ahogy bezuhantak.

			Majd újra a tárgyakat.

			De nem volt megoldás.

			Ez tökéletes csapda.

			Hallotta, hogy Erdon neszez. A fiatal férfi egy pillanatig sem tudott mozdulatlan maradni. Előbb csak a köpeny szőrméjének súrlódó hangja, ahogy dörzsölte, majd a ruha suhogása lentebbről… talán leguggolhatott. Majd bizonyára felállt, mert lépések töltötték meg a süket csendet. Mindig csak egy, túl hosszú szünetekkel, ahogy fél lábát sál takarja, és csak egy sarok koppan. Erdon kitöltötte ezt a kriptaízű, halott némaságot az elevenségével. 

			Delon érezte, hogy gondolatai peremén ott a fiú, ahogy az éjszaka szörnyeit hordó szürkületen átkukucskál a kelő nap.

			Az idő múlt, ő gondolkozott. Szívósan forgatta elméjében a lehetőségeket. Elvetette a lehetséges, de megvalósíthatatlan terveket. Kereste a vad ötleteket, valami rendhagyót, valami mást, valami újat, amit még soha senki nem tett. Ami határvonal lehet élet és halál között. 

			– Delon gyógyító?

			– Igen?

			– Hogy állsz? Szerintem elmúlt dél.

			– Nem jól – vallotta be.

			– És ha… szóval… Nem értem a mágikus elméleteket, de mi lenne, ha megfognád a kezem? Hátha összehozunk ketten egy jelet.

			Delon döbbenten meredt a semmibe. Egyszerű és zseniális ötlet. Túl messze voltak a mágikus területtől, de Erdon erős mágus volt. Ő ugyan egy fokkal gyengébb, nem annyi nyers erővel, viszont erős érzékeléssel, és rugalmasan használta a meglévő erőt. Korábban megérintette a herceg nyakát, de a mágia forrása a kéz és a körmök. 

			– Jól van. Közelebb megyek.

			A sötétben megtalálták egymást. Hallotta, ahogy a herceg lehúzza a kesztyűjét.

			Megfogták egymás kezét. 

			Ám semmi nem történt.

			Delont elöntötte a csalódás. Vissza akarta húzni a kezét, de Erdon két tenyerébe fogta, és dörzsölni kezdte. Delon érezte a bőre illatát, ezt a finom egyveleget, amit most hó, szőrme és egy csipetnyi tej alkotott, alatta az ő összetéveszthetetlen, kedves kipárolgásával.

			– A Tűzistenre! Jéghideg vagy! Ne haragudj, teljesen elfelejtettem, hogy nincs kesztyűd! Nem kellett volna hagynom, hogy a havat tapogasd! 

			Delon úgy összezavarodott, mint még életében soha. Nem volt köztük mágia, akkor miért teszi ezt a fiú? Mi értelme ennek? Talán kedvességgel akar elérni valamit?

			– Nem szükséges, hogy folytasd. Tényleg nem tudom, ki a merénylő.

			– A Földanya fátylára! Néha egy meleg kéz csak egy meleg kéz. Nincs mindennek ezer jelentése, Delon. – Erdon újra két kezébe fogta az ő két kezét, és tovább dörzsölte, lehelgette. 

			Delon egyik lábáról a másikra állt. Elvesztette a magabiztosságát, úgy érezte magát, mint egy félszeg fiú az első csók előtt. Kiélesedtek az érzékei a sötétben, a bőre minden kis felületén érezte azokat az erős kezeket, azt az elképesztő leheletet. Mintha puha párnákba csomagolták volna a zord világ viszontagságaival szemben. Szeretett volna mindörökké csak egy tenyérből állni, amit így ölelnek, babusgatnak, szeretnek. 

			– Nem vagyok okos, tudom – folytatta Erdon. – Ez az ötlet is butaság volt. De a kezed le fog fagyni, és ha másra nem vagyok jó, legalább ennyit segíthetek.

			Delon túlságosan zavarban volt ahhoz, hogy ne reagáljon őszintén. Ösztönösen kitört, csodálata beszivárgott a szavaiba:

			– Másra nem vagy jó? Ki hitette ezt el veled? Az ember nem az esze. Különben is, attól, hogy az olvasással gondod van, még lehetsz okos. A fal építése zseniális ötlet volt, és most épp a mágiaelméleteket rúgtad fel, hogy kipróbálj valami rendhagyót. Attól, hogy nem működik, még különleges. Az elméd éles, és a lényeget látod, előfeltételezések nélkül. Erre bizony kevesen képesek.

			– Ó!

			Erdon megállt a lehelgetésben. Csak tartotta az ő kezét közvetlenül a szája előtt. A sötétben is érezni lehetett a meglepődését. 

			Álltak. A csend megsűrűsödött.

			Aztán a herceg hallhatóan nyelt egyet.

			Megdöbbentő volt hallani, hogy ő okos. 

			Egész életében terhet jelentett, hogy az összes testvér közül csak ő volt ilyen suta, elmaradott, műveletlen. Apja kigúnyolta, anyja szégyellte, mielőtt meghalt, a két nagyobb bátyja figyelembe sem vette. Szol próbált segíteni, de volt ebben valami leereszkedő pátyolgatás. Fájt, hogy még a kis Kartal is könnyedén felülmúlta, és egy gyerek titkos segítsége kellett, hogy elvégezze a hercegi tanulmányokat.

			Delon volt az egyetlen, aki másnak látta őt.

			Három éve találkoztak először. A gyógyító valószínűleg nem is emlékszik rá, ahogy ő Udin elől menekült a palotában egy eldugott folyosón, ahol az alkimisták dolgoztak. Belerohant az elegáns gyógyítóba, kiverte a kezéből az üvegcsét, és az a falon összetört.

			A tanítvány, aki a gyógyító mellett állt, rémülten felkiáltott.

			– Uram, a kísérlet! Két hónap eredménye…

			Erdon megtorpant, nem tudta, mit mondjon. A váratlan helyzetekben sosem tudott szavakat találni.

			– Én… ööö…

			– Ugyan! Egy herceg nem kér bocsánatot.

			A hangsúlyban egyszerre annyi minden keveredett. Játékosság, egy cseppnyi ingerültség, megdöbbenés, szidás, de tiszteletadás is. 

			Delon egy kiolvashatatlan pillantást vetett a kőfalon csorgó folyadékra, majd kecsesen elsuhant. A tanítvány zavartan állt a folyosón, nem tudva, mit kezdjen a helyzettel. Akárcsak Erdon.

			Aznap este behívatta az apja az egész nemesi tanács elé, és megkérdezte, tényleg eltört-e az üveg, ahogy a gyógyító állítja. Amikor igent mondott, a király ordítva küldte ki. 

			Erdon még napokig azon gondolkozott, vajon Delon miért nem tűnt dühösnek. 

			De ez már régen volt. Utána csak alkalmanként látta, és messziről. Aztán az utazás során többet érintkeztek, miközben átkeltek az országon, hogy a Végvárhoz jussanak.

			Eleinte nem is figyelt a három gyógyítóra és a hat tanítványra. Sokkal nagyobb volt a gyász Kardon halála miatt. A második bátyja halt meg, és bár nem álltak annyira közel egymáshoz, mégis úgy érezte, mintha kihúzták volna a talajt a lába alól.

			Szolnak politikai okokból kellett a végekre látogatnia, új trónörökösként látványosan meg kellett mutatnia az arcát a királyságban. Mások előtt gondosan titkolta, de neki elmondta, mennyire ijesztőnek érzi mindezt. Életében először kellett trónörökösként fellépnie. Nem akart uralkodni, nem akart hadsereget vezetni, a könyvek között érezte jól magát. Azért hozta őt magával, mert nem értett szót a katonákkal, míg Erdonnak ez mindig is könnyen ment. 

			Az út izgalmas volt, Erdon élvezte, hogy más vidékeket és embereket láthat. Főleg Udinnal bolondozott, aztán egy nap a múltbeli eset megismétlődött. Egy folyosón ugyanúgy beleszaladt Delonba.

			– Én… – Csak kézzel intett, hogy sajnálja.

			– Ó! – bólintott elismerően a kecses nemes. – Egy herceg nem kér bocsánatot.

			Megint annyi minden sűrűsödött egyetlen kis mondatba. Játékosság, vidámság, az, hogy egy herceg nem kér elnézést, de hogy megtenné, az elismerésre méltó. Lám, már nem gyerek, hanem felnőtt, aki a tettéért felelősséget vállal. 

			Delon elegánsan biccentett, és elment.

			Erdon érezte, ahogy az arca kimelegszik. Elvörösödött a ki nem mondott dicséretre. Utánabámult a fekete hajú férfinak, ahogy az elhaladt mellette. Talán megsejtette, hogy Erdon nézi, mert a válla felett visszapillantott. 

			Erdon zavartan nyelt egyet, maga sem tudta, miért. Úgy érezte, valami történik kettejük között, valami megfoghatatlan, valami furcsa. 

			Ám Szol meglátta. Aznap este a szobájukban, kettesben, hosszas monológot mondott, hogy semmiképp nem barátkozhat Delonnal, ne szóljon hozzá, ne is nézzen rá, mert a férfi életveszélyes. 

			Figyelmeztette, hogy a Kékhágói család hírhedt a családon belüli gyilkosságokról. Ráadásul Delon nagybátyja tiltott könyvet írt az anatómiáról. Azt suttogták, onnan tudott olyan sokat a témáról, hogy embereket rabolt, majd élve megnyúzta és feldarabolta őket. Aztán a férfi eltűnt, és soha nem került elő. Szol arra gyanakodott, hogy a vére Delon kezén száradt.

			Erdon nem igazán értette, miért baj, hogy Delon esetleg kivégzett egy szörnyeteget. Nem inkább örülni kéne ennek?

			Amikor ezt megkérdezte, Szol elhessegette, és valami zavarosat mondott arról, hogy Delon élete nem éppen olyan, ami „fiatal fiúk fülének való”. A szavát akarta venni, hogy elkerüli a jóképű gyógyítót.

			Persze Erdonnak másnap első dolga volt, hogy Udinnal kiderítsék, mi nem való a fülüknek. A csapattal tartó szolgáktól megtudták, hogy Delon gyógyító igencsak híres szerető. Állítólag az ágyban is olyan ötletes, mint a tudományokban. És azt rebesgették, nem csak nőkkel.

			Udinnal azon tanakodtak, vajon két férfi miket csinálhat egymással. Már mindketten voltak nőkkel, és az egyszerű volt: behatolás a hüvelybe, mozgás és öröm. Mármint a férfi részéről. Úgy vette észre, a nők egy kissé unatkoztak. Udin szerint nem tették, mert akkor biztosan nem akarnák. De Erdon észrevette a jeleket, amiket az udvarias kuncogás mögé rejtettek. 

			Ám úgy tűnt, Delonnak valóban örültek a nők. Ha egy fogadóban aludtak, akkor másnap gyakran akadt egy pirulós cselédlány, aki már a láttára is felragyogott. Mit tesz velük az ágyban, amitől így csillog a szemük? 

			És mit kezd két férfi egymással? El sem tudta képzelni. Udint kifejezetten zavarta a téma, és egy pont után nem akart hallani róla. 

			Erdon mindenesetre tartotta a szavát, elkerülte Delont. Ám egyre gyakrabban érezte a bőrén, ahogy a férfi nézi. Jó érzés volt ez a figyelem. Valami szelíd, valami játékos kíváncsiság. Erdon úgy érezte, csiklandozza ez a pillantás.

			Valahol hízelgő is volt. Delon olyan művelt volt, annyira különlegesen okos és olyan elegáns. Ahogy mozgott, ahogy beszélt, hercegebb volt minden hercegnél, de ez nem gőg volt, vagy valami kimódolt viselkedés, egyszerűen a lénye része. 

			Próbálta rajtakapni, hogy nézi őt, ám Delon, mint egy macska, könnyedén elcsusszant. 

			Onnan tudta, hogy nem képzelődik, hogy Szol is látta, és egyre jobban aggódott miatta. Már olyan zavaros bölcsességeket is mondott, mint a sav és a tartály. 

			Aztán megérkeztek a Végvárba, és itt mindennap egymás közelében voltak. Nem beszéltek egymáshoz, legfeljebb reggeli köszöntések hangzottak el. 

			Szolt sokként érte, hogy a mágia megszűnt, jobban megviselte, mint ahogy mutatta. De a velük tartó nemesek és máguskatonák is csak lézengtek az első napokban, olyan volt, mintha gyászolnának. Delon mintha folyamatosan fázott volna, gyakran megborzongott. 

			Erdont nem zavarta a mágia hiánya, ahogy sosem zavarta a sérülés sem. Igétlennek lenni egy seb volt, valaminek a hiánya, ami létük alapját adta. De mivel tudta, hogy átmeneti, és megszűnik, ahogy egy kardszúrás fájdalma is, csak várt és tűrt.

			Szol nem ért rá vele foglalkozni, a mágia hiánya és a sok nemesi tanácskozás lekötötte. Nem vette észre, hogy azzal, hogy Delonnal egy asztalnál ülnek, egy gyakorlótéren küzdenek, egyazon váron osztoznak, Erdon sokkal közelebb került a férfihoz. Hallgatta a beszélgetéseit, élvezte a szellemességét, nyíltan nézhette, milyen kecsesen bánik a karddal, és milyen ügyes a közelharcban. 

			Nem kellett beszélnie vele ahhoz, hogy egyre többet tudjon. Főleg, hogy a várban élők is Delont figyelték. Az itteni igétlen, egyszerű katonák unatkoztak, és nem kedvelték a mágusokat, kivéve az olyan nagyszerű felderítőket, mint Ras és Árnyék. A hercegi csapattal érkező máguskatonákat kifejezetten utálták. Azok meg lenézték őket, vidéki műveletlen bunkónak tartották az itt élőket. 

			Ha nem volt jelen Bartomaz várúr vagy Szol herceg, ezek a villongások felerősödtek, zaklatásokká váltak. Delon nem egy alkalommal közbelépett, és meglepő módon vegyesen, mindig más oldalon. Nem értették a várbeliek, nem értette Erdon. Szinte minden másnap a gyógyító volt a téma. 

			Erdon lassan azt is tudta, mit eszik, milyen ruhákat mosat, hallott a „nevetséges” krémjeiről, amivel a bőrét keni, a gyógyító főzetről, ami segített a szatócs gyomorbaján. De szóbeszéddé vált a hasban megfordított baba esete is, miután Delon férfi létére illetlenül részt vett egy szülésen, és Sejmor hadgyógyító nyilvánosan megszégyenítette miatta. Vagy amikor két öreg cselédasszonyt fehérneműre vetkőztetett, és betette őket egy ágyba hatalmas, frissen sült cipókkal, hogy kiizzadják a köszvényt a csontjaikból. 

			Erdon figyelte. Idővel rájött, hogy Delon gyógyító nem választ oldalakat, kimarad mindenből, nem hűséges senkihez, nem tart mással, csak önmagával. Ám a gyengéket védi, legyenek mágusok vagy katonák, nők vagy férfiak, vagy bármelyik nemes cselédei. Megóvta a sérült szolgákat, akiket rugdostak, a fogyatékos gyerekeket, a butácska, szegény sorsú cselédlányokat. Velük kedves volt, míg a nemesek és a hatalmaskodó katonák felé úgy vágott a nyelve, mint a penge.

			Erdon csodálta őt. 

			Aztán jött az este és a tánc. 

			És egy olyan érintés, amit, tudta, nem felejt el soha.

			Mi volt ez? Nem értette. Csak azt érezte, helyes volt. 

			Annyira akart utána Delonnal beszélni. Ám a gyógyító megint elsuhant. Távolivá vált, mint valami délibáb.

			Nem érezte a rezonáló mágiát? A varázslat napfényes cseppjét ebben a kietlen világban?

			Később is megpróbálta, de az a pogácsa ostoba ötlet volt. A rövid beszélgetés meg mérhetetlenül kínos, egész éjjel forgolódott miatta. 

			A vadászat hirtelen döntés volt. Talán gyerekes dolog, de meg akarta mutatni az egyetlen dolgot, amiben jó. Kiváló vadász volt, és úgy gondolta, ha Delon ezt látja… Talán nem siklik el, talán beszélgetne vele.

			De túlságosan türelmetlen volt, és ajtóstul rontott a házba. Faggatni kezdte, mire Delon kínosan megtorpant, végül jött a támadás.

			Most pedig itt állt vele, kéz a kézben, és próbált gondolkozni.

			Beütötte a fejét, és tudta, az erős szédülés nem jelent jót, főleg, hogy ilyen régóta tart. Ám hevesen kapaszkodott az ébrenlétbe, mert ezt a pillanatot magának akarta, meg akarta élni. Még akkor is, ha hideg volt, pisilnie kellett, és a lába borzalmasan fázott a sál alatt. Delon végre beszélt vele, végre megérintette.

			– Tényleg azt gondolod, hogy van elég eszem? Egy magadfajta művelt gyógyító nem szégyenkezne a közelemben? – kérdezte bizonytalanul.

			– Udin talán ezt teszi? Barátságod és jelenléted olyan kincs számára, ami irigylésre méltó.

			– Megint szép szavak és kitérő válasz.

			Kis csend. Delon habozott. Aztán úgy szólalt meg, mint aki fejest ugrik a jeges vízbe.

			– Jól van. Szeretem a bátorságodat, ahogy nyíltan kimondod, amit gondolsz. Csodálom az erődet, irigylem ezeket az erős karokat. De ami igazán lenyűgöz, az a gondolkozásmódod. Egyszerű és tiszta, félreveted, ami felesleges, és átlátsz a szótengereken. Tegnap egy olyan politikai darázsfészket számoltál fel, amivel a bátyád hetek óta nem boldogult, és amire nekem sem volt ötletem.

			Még mindig kéz a kézben álltak a sötétben. Erdon nem akarta elengedni. A szédülés még mindig tartott, kicsit megbillent oldalra.

			– Miért villant fel a mágiánk a tánc alatt?

			– Mert kívánlak. És azt hiszem, egy kicsit vonzódsz hozzám te is. 

			– Ó!

			Elsőnek azért jött zavarba, hogy neve lett ennek a furcsa vágynak. Másodszorra azért, hogy Delon beismerte, vágyik rá. Elsöprő gondolat volt.

			– Ne láss bele sokat, herceg! Ez néha előfordul katonák között is, nem olyan különleges. Jobb, ha elfelejtjük mindketten.

			– Megint mellébeszélsz. Ha nem lennék herceg, mit tennél? Ha Szol nem tiltana tőled?

			A gyógyító nem felelt.

			– Nincs kiút innen. Hagytalak gondolkozni, de tudom, hogy ez az utolsó napunk, Delon, az utolsó, amikor őszinte lehetsz. Hamarosan ásni fogok, mert nem tudok küzdelem nélkül meghalni. És azt is tudom, hogy megöllek vele. 

			Delon megmozdult a sötétben, és lassan közelebb húzódott. A tenyere most már Erdon mellkasán nyugodott.

			Erdonnak torkában dobogott a szíve. A férfi már testközelben volt, és halkan a fülébe suttogott:

			– Ki adta neked azt a pogácsát tegnap?

			– Mi? – kérdezte döbbenten.

			Bármire számított, csak erre nem.

			– Senki. Levettem az asztalról.

			– Gondolkozz! – lehelte a fülébe Delon. A hangja játékos volt, vágyódó, de még bizalmatlan. – Mérgezett volt. Miért pont azt vetted fel?

			– Mérgezett?! – Erdon megszédült. Nemcsak a fejsérülés tette, hanem a megrendülés is. – Jól vagy? Tűzistenre! Bántani akartak?

			Delon keze teljesen a köpeny alá siklott, ahogy megtartotta őt. Olyan közel álltak most egymáshoz, hogy érezték egymás testmelegét. Erdon a tenyerét a férfi köpenye alá csúsztatta, és kétoldalt megfogta őt.

			– Másnak nem lett baja, csak ez az egyetlen pogácsa volt mérgezett. Miért pont azt hoztad oda?

			– Hát… várjunk csak… Sejmor gyógyító azt mondta, örül, hogy táncolni látott téged, és mesélt rólad, meg azt is elárulta, hogy a káposztás pogácsa a kedvenced… Aztán ittam, meg Udinnal voltam. Utána… ó, az a patkány! Sejmor volt, igen. Odajött, egy kicsit félrehívott az asztal mellé, hogy este engem néztél, és biztos szívesen beszélgetnél. Nem így mondta, de valahogy ez volt a lényege. Aztán megjelent Zimmer gyógyító, vett egy tökös lepényt az asztalon lévő tálból, én meg láttam, hogy már csak egyetlen káposztás pogácsa maradt. Gyorsan elvettem, nehogy elfogyjon… Hogyan lehetek ennyire ostoba!

			– Nem vagy az. Ügyesek. Én is alábecsültem őket, sosem gondoltam volna, hogy amilyen gyávák, bele mernek menni egy király elleni összeesküvésbe. Rád akarták fogni a megölésemet. Két legyet ütöttek volna egy csapással. 

			– Összeesküvés? – kérdezte megütközve Erdon. Még mindig összekapaszkodva álltak, most már semmi pénzért nem engedte volna el a másikat. – Kardon? Ugye megölték? A testvérem sokkal jobb lovas volt, mint hogy ilyen ostobán haljon meg.

			– Igen.

			Delon pár szóval elmondta, mit látott a ravatalozóban, és hogy hány merénylet zajlott utána ellene.

			– Miért nem mondtad eddig?

			– Hinne nekem valaki? Nincs bizonyítékom, csak a szavam. Azt hinnék, valami intrikával próbálkozom. Szerinted a bátyád mit szólt volna? Vagy őfelsége, Kilgram király?

			Igaza volt, és ez összeszorította Erdon szívét. Nem kedvelték Delont, tartottak tőle, és ez az előítélet gyorsabban a halála lett volna, mint a merénylők.

			– Megvédelek. A gyilkosok megkeserülik, hogy megszülettek! Esküszöm, hogy…

			– Soha ne esküdj…

			Egy puha ajak szakította félbe.

			Erdon megdermedt. Még sosem csókolózott. Látta már, de nem érezte úgy, hogy kipróbálná a cselédlányokkal, ők meg nem merészelték megtenni. Azonnal zavarba jött, az arca égett, a keze alatt ökölbe szorult Delon ruhája. Nem tudta, mit tegyen.

			Delon megérezte a sötétben, és megállt, de nem húzódott el. Ujjai az aranysujtásokat cirógatták.

			– Baj? Rosszat tettem?

			– Nem, dehogy. Én csak… – Egyszerűen nem volt felkészülve erre. 

			Delon elhúzódott, de ő utánakapott.

			– Én csak… Pisilnem kell, és… – bukott ki a száján.

			Miért mondta ezt az ostobaságot? Miért kell mindent szűrés nélkül kimondania? Miért nem tud előbb gondolkozni? Sőt, titokzatos lenni, mint Delon? Azt hitte, elsüllyed szégyenében. 

			– Úgy értem… 

			– Vizelet. Ez az! A Földanya áldjon minden szerelmével! – Delon ujjongott. Hevesen magához szorította, és puszit nyomott a fejére. – Igen, ezzel már tudunk jelet küldeni! 

			– Mivel? Pisivel?

			– Pontosan! A kutyák megérzik a szagát!

			Erdon összezavarodott. Az esze még a csóknál járt, a száján még érezte a puha ajak emlékét. Nyelt egyet. Szívesen itt maradt volna, elidőzve ebben a pillanatban.

			– Már csak kell valami, amivel kijuttatjuk a felszínhez közelebbre. Egy bot… vagy valami hosszú… ó, igen! Vetkőzz! Levesszük a ruhádról az aranysujtást! 

			– Mi?!

			– Összekötjük a fonalat!

			Erdonnak beletelt egy pillanatba, mire felfogta az ötlet súlyát, és rájött, mit akar a zseniális férfi. Elképesztő volt a mód, ahogy gondolkozott.

			Delon izgatottsága magával ragadta őt is. Felfejtették a térdig érő zekére varrt hosszú díszítést, majd kiegyenesítették a földön a zsinórt. Kisujjnyi vastag volt, és a hossza közel nyolc öl. A ruha karjairól még kétszer másfél ölnyit szedtek le, és ezeket is hozzákötötték. 

			– A Tűzisten áldja a Szépvölgyi házat! Ilyen igényes ruhák tőlük kerülnek ki. Ha a zsinór kiér a hó alól, az arany csillogása segíthet minket észrevenni. Ha nem ér ki, a kutyák akkor is szagot foghatnak a testnedv miatt. A te szagod van az orrukban – magyarázta lelkesen Delon.

			A Tűzisten áldja Delon minden porcikáját az utolsó hajszálig!

			Aztán jött a neheze, sötétben egy csíkra pisilni. Erdon nem volt szégyenlős, rengeteget edzett együtt katonákkal, és ilyenkor a közös árnyékszéküket használta. Inkább maga a feladat jelentett nehézséget. 

			Párszor megszédült közben, de szerencsére nem esett el. Életében kétszer törte be a fejét, egyszer pedig egy ló rúgta fel. Tudta, milyen az, amikor az agya összerázódik, és hogy nem szabad elaludnia, amíg gyógyítóhoz nem jut. 

			Eddig nem akart szólni Delonnak, nehogy a kijutásról elvonja a figyelmét. De talán lassan ideje lenne. 

			Elkészültek, utána megvárták, amíg a zsinór megfagy, és egy hosszú „bot” lesz belőle. 

			Erdont kimerítette a mozgás. A feje egyre jobban hasogatott. Ennek nem csökkennie kellene? Vágyott egy ágyra, vagy legalább arra, hogy vízszintesen elfeküdjön a földön… 

			Közös erővel, óvatosan felvezették a lyuk szájában, a havon keresztül a merev zsinórt. Lassan mozgatták, nehogy a hótömeg meginduljon.

			– Most már csak várnunk kell. Meg lehetőleg melegen maradnunk – mondta örömmel Delon.

			– Igen – felelte Erdon. – Ha nem élném túl, mondd el Szolnak, mi történt! Az első macskáját Zuzunak hívta. Ha ezt kimondod, tudni fogja, hogy melletted álltam.

			– Miért mondod ezt? – kérdezte gyanakodva Delon. 

			Hirtelen kezeket érzett magán. Delon megnézte, lázas-e, majd megtapogatta a testét, a csontjait vizsgálva, végül szitkozódott.

			– A fejeden a vér… Azt hittem, csak felszíni sérülés! Miért nem mondtad?

			– Mit tehettél volna? Itt nincs mágia. 

			Delon a két kezébe fogta az arcát. Még mindig hideg volt a tenyere, de Erdon nem bánta. Jólesett az érintés, jólesett az őszinte aggodalom.

			– Mennyire rossz? 

			– Ne aggódj, nem az első alkalom. Most nem is hánytam sugárban. 

			– Ezért roppant hálás vagyok. 

			Erdon nevetett. 

			– Le kell feküdnöd. Leterítem a köpenyem alád, úgy nem fogsz megfagyni.

			– Nem, jó így állva – felelte. Levenni a jeges hidegben Delonról a köpenyt? Ezt soha nem tette volna. 

			– Jól van. Egy kicsit fázom. Nem gond, ha átölellek? 

			– Ööö… nem?

			Erdon elnyomta a mosolyt, amikor rájött, miben mesterkedik a férfi. Delon hátulról átkarolta, és úgy vonta magához, hogy a súlya egy részét ő tartsa. Erdon beledőlt az érintésbe. A fekete hajú férfi magasabb volt, így Erdon kényelmesen megtámasztotta a fejét a nyaka tövében. 

			– Ha kikerülünk, rendet teszek. Nem érdekel a politika, nem érdekelnek a magas rangok, a gyilkosok fizetni fognak. Ígérem. – Erdon egy pillanatra elgondolkozott. – Szolnak van személyes gyógyítója. Szeretnél az én hercegi gyógyítóm lenni?

			Érezte, ahogy mögötte megdermed a férfi. A hangjában habozás volt, amikor megszólalt:

			– Tudod, hogyan zajlik a gyógyítás?

			– Nem. Miért?

			Delon halkan nevetett. 

			– Szeretnék a gyógyítód lenni, de mi lenne, ha ezt akkor beszélnénk meg, ha kijutottunk? Inkább mesélj, hercegem! Udinnal milyen kalandjaitok voltak? 

			Erdon beszélni kezdett. Tudta, hogy a gyógyító csak ébren akarja tartani, de jó volt ez így. Számtalan történetet előadott, és Delon hol kedves, hol szarkasztikus megjegyzésekkel fűszerezte az elbeszélését.

			Az idő telt, és Erdonban nőtt a félelem. Érezte, ahogy gyengül, de kitartott állva. Delon mellett akart maradni a bajban, nem akart számára újabb terhet, egy eszméletlen herceget. 

			A gyomra görcsbe szorult a gondolattól, hogy nem mentik meg őket időben. Delon nélkül színtelenebb lenne a világ.

			Nem tudott most a csókkal foglalkozni. Ez túl sok volt, túl zavaros, érthetetlen. Nem volt benne biztos, hogy mire vágyik a férfitól, de azt tudta, hogy maga mellett akarja tudni. Hosszú évekre. Mintha eddig féllábú lett volna, és most megtalálta volna a hiányzó testrészt. 

			Attól is félt, hogy Szol és az emberei kiássák őket, és csak Delon van életben… Mit tenne a bátyja, ha megtalálná őt egy fejsebbel? Elhinné, hogy a lavina okozta?

			– Erdon?

			Fáradt volt. A végtagjai egyre nehezebbé váltak. Már szinte az egész súlyát Delon tartotta. 

			A szavak… valamit mesélt az előbb. De mit? A gondolatok kihagytak, a mondatok összezavarodtak. Hallotta, hogy Delon szólongatja.

			Aztán érezte, ahogy megroggyan a lába.

			– Én…

			Belehasított a félelem. Mi van, ha ez a vég? Itt, ebben a sötét lyukban?

			A herceg úgy dőlt el, mint egy zsák. 

			Delont lenyűgözte, hogy idáig bírta. Ez nem egyszerű agyrázkódás lehetett, annak javulnia kellett volna, ahogy az idő telik. Tartott tőle, hogy a koponyában felgyűlik a víz vagy a vér. Olyan keveset tudtak az agyról! A mágia mindent megoldott, de mi történik, ha nem lehet használni? Hogyan tudna segíteni?

			Gyengéden megtartotta Erdont, majd lefeküdt a földre, és magára húzta az eszméletlen herceget. Többet nem tudott adni, mint a testhőjét, amivel melegen tarthatta. 

			Nem pont így képzelte el az első ölelésüket. Belemosolygott a sötétbe. Azután elkomorodott. Erdon túlélési esélyei minden pillanattal csökkentek.

			A kutyáknak már meg kellett volna találniuk őket. Túl sok idő telt el.

			Nem működik az ötlet? Vagy a lavina túl messzire sodorta őket, és nem jó helyen keresik a nyomaikat? 

			Vagy már leálltak a kereséssel? 

			Szol herceg okos, és az ilyen emberek reálisan mérik fel a lehetőségeket. Nem érzelmekből, nem reményből, nem dühödt szándékból cselekszenek. Fordított helyzetben Erdon őrülten keresné még a bátyját, éjt nappallá téve küzdene érte. De Szol… Már bizonyára gyászol, és csak holttest után kutat. 

			Délutánra járt az idő, hamarosan sötét lesz. Ha leállítja a keresőcsapatokat éjjelre…

			Akkor meghalnak. Az éjszakai hideget nem élik túl.

			Delon már most átfagyott. A háta alatt szinte sütött a hideg. A végtagjai megdermedtek. 

			Erdon ónsúlyként terült el a mellkasán. Háttal feküdt rajta, ő átkarolta a hasát, és beborította a saját köpenye szélével is, bár az nem ért át a férfin. Érezte a lassú, egyenetlen lélegzetet. Orrát a másik hajába fúrta. Erdon illatában keveredett a friss hó szaga, de már nem érződött a reggeli tej illata. Inkább valami sűrű, nehéz kipárolgás váltotta fel.

			– Tudod, olyan vagy, mint a hó – mondta halkan Delon. A hangja idegenül csengett a sötétben. – Soha nem láttam még olyat, mint te. Ilyen tisztát, ilyen egyenes embert. Mint az első hó, ami a földet éri. 

			Mindig azt hitte, az ilyenek gyengék, és meghalnak, ha keményebbé válik a világ. De Erdon olyan kemény volt, mint a hófödte hegyek, olyan heves, mint a lavina. 

			Azt akarta, hogy éljen. Azt akarta, hogy nevetve kergesse Udint a várban… 

			A hajába fúrta az orrát. 

			Csak várniuk kell, és hinni.

			Imádkozni kezdett a Földanyához. Gyerekkora óta nem tette. Az istenek mindig hallgattak, soha nem segítettek. Az anyja őrült volt, de egy jó dologra megtanította: hogy csak magára számíthat, csak a saját eszére, csak a gyorsaságára és az erejére. Minden más hazugság. 

			Ám most már végére ért minden lehetőségnek.

			Csak a fagy és a sötét maradt. 

			Vacogni kezdett.

			Meggyújtotta a maradék alkoholt. Adott egy kis meleget. Nem sokat.

			Gyengéden simogatta Erdon arcát. A kékes fényben eszébe véste minden vonását. 

			Van egy pont, amikor a hideg már élesen fáj, mintha az embert tőrök szurkálnák. Delonnak nem a teste fázott, hanem a csontjai. A fagy olyan mélyre hatolt, hogy úgy érezte, a gerince üveggé válik, és bármikor eltörhet. Újra a földön feküdt, átölelve Erdont. 

			Az életösztön azt követelte, lökje le magáról a herceg testét. Az esze azt mondta, mentse magát, a fiú már úgyis haldoklik. A családja mintha a fülébe suttogott volna; nagybátyja okos, karcos hangja, ami azt követelte, hogy tépje le a másikról a köpenyt, és használja a kihűlő testet szigetelésnek.

			Élni, túlélni, bármi áron… Ezt tanulta világéletében, erre edzett, ebben hitt.

			Odakint leszállt az éj, és itt, a föld alatt, a lavina mélyén egy nyomorult, fagyott üregben az imák nem találtak meghallgatásra.

			Már csak ő van és egy haldokló, fiatal férfi.

			Mit számít a nagy egészben, ha egy kicsit korábban hal meg? 

			Az eddigi heves vacogás elmúlt. Delon tudta, ez rossz, nagyon rossz. 

			– Egyedül hagytál – bukott ki hirtelen belőle a vád. – Egyedül a sötétben. Mindenki ezt teszi.

			Ölelte Erdont, miközben emlékek tucatjai tódultak elő. Olyanok, amiket évek óta elnyomott. A menekülések, amikor az anyja hangokat kezdett hallani a fejében, és késsel üldözte őt, az ötéves gyereket. Aztán egy ilyen roham után az apja halála, amikor a férfi szembeszállt a feleségével. És az éjszaka, amikor az ágy alatt lapult, és apja holtteste ott hevert vele a szobában. A kiömlött vér szaga, a padló díszes kövének mintáit kitöltő, sötétvörös folyadék. A fáklya fényének ingása, ahogy az anyja őrülten fel-alá jár.

			Éveken át rettegett az éjszakáktól. Egyedül maradni a sötétben, ahol bármi megtörténhet. Ahol anya bármikor megjelenhet. Egy házban, ahol a cselédek éjszaka elbarikádozzák magukat, és nem merik biztonságba vinni őt, a kisgyereket…

			Most pedig Erdon hagyta egyedül.

			Delon megrázkódott.

			Talán itt az idő, talán itt a vége. Soha nem járt azon az úton, mint a felmenői, őt fiatalkori lázadása az ellenkező irányba vitte. Jó akart lenni, hűséges, igaz, még akkor is, ha a világ ezt soha nem hitte el, és nem engedte neki.

			Őt mindig sorsára hagyták a sötétben, de ő nem fogja ezt tenni.

			Erdon nem maradhat magára. Erdonnak élnie kell.

			Ahogy az első hónak ragyognia kell, örömöt hozni, úgy kell Erdonnak is őszinteséget, igazságot vinnie mindenhová. 

			Levette a köpenyét, és beburkolta vele az eszméletlen testet. Majd hátát a barlang falának vetette, és újra az ölébe húzta Erdont, hogy védje a kövekből sugárzó hidegtől.

			Azt hitte, hogy a fagyás az elme és az érzékek tompulásával jár. De sokkal rosszabb volt, hogy a tudata tiszta maradt, és érezte, ami történik, ahogy a teste kezdi megadni magát, és ahogy a hideg egyre nagyobb kárt okoz. 

			Néha motyogott, hogy a süket csendben valami hangot halljon. Máskor Erdon halk lélegzetét figyelte. 

			Rendszeresen átdörzsölte a herceg testét. Próbálta melegen tartani, próbálta a keringést megőrizni. Saját maga mindössze egy tartállyá vált, egy burokká, ami megvédhette a fiatal férfit, óvhatta minél tovább.

			A legrosszabb a félelem volt. A szorongás, hogy nem tud kitartani, nem tudja megadni azt a hajszálat, ami élet és halál különbségét jelenti. 

			A világa a sötétségre szűkült, és ahogy a teste egyre rosszabb állapotba került, a rettegése is egyre jobban nőtt. Soha többé nem fogja meglátni a nappali eget.

			Mi lesz, ha nem jön időben a segítség?

			Várni, várni és bírni.

			Delon rájött, hogy a gyerekkori félelemnél van hatalmasabb. Akkoriban saját maga miatt félt, de most Erdonért rettegett. 

			Erdonnak élnie kell. 

			Arra eszmélt, hogy arcába jéghideg hó csap. 

			Tudta, mit kell tennie, erre a pillanatra várt, már csak ezért élt. Egyetlen lökéssel ledobta magáról Erdont, és négykézláb az arca fölé kuporodott, önmagát pajzsnak használva, hogy a hercegnek maradjon levegő. A hó elöntötte az üreget, és egyre jobban nyomta a testét. A torkába porhó került, köhögött a tüdőbe jutó finom szemcsék miatt.

			Elsőként egy kutya hatolt be. Delon feljajdult, az éles, izgatott csaholás szinte megsüketítette. Aztán neszek, súrlódás, kiabálások. Huzat támadt, ahogy a fenti levegő betódult.

			Árnyék és Ras?

			Megragadták mindkettejüket. Kötelet kötöttek rájuk. Odaverődtek valami deszkafalnak emelkedés közben. Végtelenül hosszúnak tűnt az út, ahogy felfelé haladtak. 

			Odakint még éjszaka volt, az olajlámpák aranyló fényei mintha a Tűzisten apró hírnökei lennének. Amikor kiszedték a lyukból, Delon látta a lécekből ácsolt építményt, amivel megtámasztották a kürtő oldalfalát, nehogy még több hó ömöljön be.

			– Erdon! Istenekre! Még él! – kiáltotta Szol. – Vigyétek a gyógyítókhoz!

			– Uram, a herceg halántékán ütésből származó seb van.

			A herceget szőrmékbe burkolták, és lovas szánra tették, ám őt felragadták, és Szol herceg elé hurcolták. Ketten tartották, hogy meg tudjon állni.

			– Te nyomorult patkány! – sziszegte Szol. 

			– Nem, uram, félreérted! Megtámadtak minket, és…

			– Te rohadt áruló! Megtaláltuk Folka testét! 

			Szol herceg ökle lecsapott.

			Delon hátratántorodott. Szol herceg mögött, a háttérben megpillantotta Rakos gúnyos arcát. Ezek szerint a férfi túlélte, és sietett a herceg elé a koholt váddal.

			– Vigyétek a tömlöcbe! – parancsolta Szol.

			– Zuzu!

			Ám Szol már nem figyelt, nem érdekelte az igazság. A lovára pattant, és sietett a haldokló testvére után.

			Delon érezte, ahogy kifut a lába alól a talaj.

			 

			[image: ]

			 

			Erdon arra riadt, hogy valami szúrós szagú, bűzös dolog került az orra alá. Szalmiákszesz? 

			Második benyomása az erő volt. A mágia éltető ereje, ami úgy ölelte körül, mint egy meleg lepel. Harmadik a halálos kimerültség volt, és a fejét szétrepesztő fájdalom.

			– Felébredt! – hallatszott Sejmor gyógyító hamisan lelkes hangja. – Adunk neki főzetet, és megkezdjük a gyógyítást. Kevés az esély, Szol herceg, de becsületemre mondom, mindent megteszünk!

			– Az a rohadt orgyilkos Delon! – tette hozzá Zimmer gyógyító. – Azonnali kivégzést érdemel az ilyen!

			Erdon gyomra görcsbe ugrott. Elöntötte a rettegés. Kinyitotta a szemét. Egy faházban volt, a tűz narancsszínű fénye megvilágította a tetőgerendákat, rémisztő árnyékokat írva a sötétbe. 

			– Szol…

			– Öcsém! Ó, hála az égnek! Most pihenj, meggyógyítanak! Csak fel kellett ébreszteniük hozzá.

			– Szol!

			– Herceg, távoznia kell! Azonnal kezdünk. Elmezavar is lehet, ha nem sietünk!

			– Nem, ne! Várj! Delon nem…

			– Csitt, herceg! A beszéd árthat. Összezavarodott az elméd!

			Erdon érezte, ahogy Zimmer erős keze lenyomja az ágyra. Sejmor valami kupát erőltetett a szájához. Édes illat csapta meg az orrát. Ám ez nem a szokott gyógyfőzet volt. Felismert benne valami idegen, kellemetlen szagot. 

			– Minden rendben lesz, öcsém! – mondta Szol, és kiment. A faház ajtaja döngve csapódott be utána.

			Erdon ellökte az őt szorító kezet.

			– Fogd le! – parancsolta Sejmor. – Mi lesz? Tűzgolyót akarsz, Zimmer?! Ha beszél, nekünk végünk!

			Zimmer teljes testével ránehezedett. Erdon hiába küzdött, gyengébb volt. Sejmor a szájához nyomta a kupát, és befogta az orrát, hogy ráerőltesse, a száján vegyen levegőt.

			Erdon teste nyirkossá vált a rémülettől. Biztos volt benne, hogy mérget akarnak beadni. Hiába küzdött, képtelen volt kiszabadulni.

			Nem halhat meg! Nem most, amikor Delonnak szüksége van rá!

			A gyomrában a rettegés forrósággá vált. 

			A dühe pusztító erővel lobbant. 

			Ahogy gyerekként, a spontán mágia most is kitört, és forró lángnyelv robbant körülötte. Meggyújtotta a gyógyítók ruháját, felgyújtotta a szőnyeget, a szekrényeket, a ház fából ácsolt falait. Minden égett, kivéve az ágy, amin ő feküdt.

			Zimmer fejhangon sikoltott. Nem tudta eloltani az égést. Sejmor okosabb volt. Ilyen dühödt erő ellen mágiával nem is próbálkozott, fájdalomtól telve tépte magáról a ruhát, és vizes dézsát öntött a lángoló hajára.

			– Erdon! – Szol és a testőrsége fenevadként rontott be. Udin a nyomukban.

			Mágiával azonnal megfékezték a lángokat.

			– Öcsém, mit művelsz?!

			– Delon ártatlan. Ők az árulók, és Rakos – suttogta Erdon. – Mentsd meg Delont! Megöli! Siess!

			Szol szava elakadt, annyira megdöbbent. Ám Udin máris az övén lévő tőréhez kapott, és kirontott a füstös házból.

			Erdon kimerülten visszahanyatlott a párnára. 

			Apró kopogások… a mozsártörő ismerős hangja. Valaki gyógyfüvet morzsolt benne. Orrát megcsapta az illat.

			Delon erre a hangra ébredt, majd a lenyűgöző csodára, a mágia mindent átható érzésére. A torkát elszorította a boldogság. Újra Vulkántorok területén volt, valaki visszahozta a csodálatos anyaföldre. Mintha visszakapott volna egy hiányzó lábat. Őrült volt, hogy valaha is kilépett az istenek által megáldott földről.

			A takaró ölelésében nem érezte úgy, hogy mozdulni lenne kedve. Mint egy csukott szemű macska, úgy élvezte a közeli tűz sugárzó melegét. 

			Homályosan emlékezett a gyógyításra, a tanítványok lelkes ügyetlenkedésére, és az örömre, hogy a teste újra működik, újra áthatja a mágia, és megjavítja minden fagyását. Az is rémlett, hogy mellette Erdont is kezelték. Mivel gyógyító volt, nem kapott utólagos főzetet, míg a herceg igen.

			– De a haja miért ilyen? – suttogta az egyik tanítvány a másiknak. – Nem kellett volna meggyógyulnia, mint a fagyásnak? Mindent jól csináltunk, nem?

			– Ne viccelj, csoda, hogy él! Öt ház mélyen voltak a hóban! Egyszerűen lehetetlen, hogy túléltek éjfélig.

			– Még jó, hogy a cselédek nem hagyták abba éjjel a keresést…

			Delon hallgatta a pletykálkodást, és a szavaikból kivette, mi történt. 

			Szol herceg valóban feladta a keresést éjjelre, mert azt hitte, már csak halottakat találhat. Ám őt, Delont, síró szolgák és cselédlányok kutatták. Nem a nagyeszű bölcsek, hanem az egyszerű, műveletlen emberek, fogyatékkal élő gyerekek, öreg cselédasszonyok, akiknek nem számított az ész, inkább a szívükre hallgattak, ami azt súgta, ő még él… És ahol a nők zokognak, ott a férfiaknak muszáj cselekedniük. Árnyék, Ras és a felderítők egész éjjel lámpással kutatták a nyomokat, önként, parancs nélkül, mígnem a kutyák szagot fogtak…

			Őt keresték. Nem hagyták a sötétben. Életében először.

			Meleg lett ettől a szíve körül. Olyan meghatottságot érzett, mint még soha. A szemét elfutotta a könny.

			Egy horkantást hallott maga mellett. 

			Félrefordította a fejét, és kinyitotta a szemét. Egy bőrből készült jurtában feküdt, olyan átmeneti építményben, amit a gyógyítóknak szoktak felhúzni a csatatéren. 

			Az ágyához közvetlenül egy másik ágyat toltak. A díszes takarók alatt Erdon aludt. Már nem volt sérült a halántéka.

			Erdon álmában az ő ruháját markolta, szívósan tartotta, nem engedte el.

			Delont megrohanták az érzések. Csak bámulta a fiatal férfit, az elsőt, akiért gondolkozás nélkül meghalt volna. Az elsőt, aki megtartotta az ígéretét, és megvédte őt. Nem hagyta el, amikor már nem volt szüksége rá, hanem még álmában is őrizte.

			– Delon hadgyógyító! Hát felébredt? – kiáltott az egyik tanítvány. – Szólok a hercegnek!

			Hadgyógyító? Ő?

			Ó! Akkor Sejmor és Zimmer halott, vagy börtönben van. Ő volt a rangidős. Nem tudta, mit érez ennek kapcsán. Egy ideiglenes kinevezés, amit sosem várt. Félretolta a gondolatot, és újra Erdon felé nézett.

			Az egyetlen, aki számít, itt feküdt a másik ágyon. Bármit hoz a holnap, Erdon horgony volt. Egy őserő, amiben bízhat, akinek hihet.

			Ahogy a fiatal férfit figyelte, észrevette a saját hajtincseit a párnán. A valaha fekete fürtök elvesztették az ében színt, és az éjszaka rettegésétől teljesen hófehérré váltak.

			A Földanya elvette a színt, elvette a benne lapuló sötétséget.

			Mint az első hó, olyanná vált a haja.

			Mint az újrakezdés, egy tiszta lap. 

			Delon könnye kicsordult. Nézte a fürtöket, figyelte Erdon békés arcát, és hagyta, hogy évek óta először feltörjön belőle a zokogás. 

			Peregtek a könnyei, nem érdekelte, hogy a tanítványok köré sereglettek, és aggódva kérdezgették. Nem foglalkozott a megérkező, tétova Szol herceggel, a meglepett testőrökkel. Csak hagyta, hogy elsodorja az érzések lavinája.

			Erdon kinyitotta a szemét, és rámosolygott. 

			– Hát itt vagy – mondta, és ebben a pár szóban egy egész világ volt.

			Delon csak nézte őt.

			– Delon hadgyógyító… nos… – kezdte Szol herceg tartózkodón, nem nagy örömmel. – Megmentetted az öcsém életét. Szeretnék, nos, a félreértésért elnézést…

			Delon arcára újra maszk került. Megtörölte a szemét, mintha mi sem történt volna.

			Félreértés? Amikor orrba verte, és meg sem hallgatta?

			– Ugyan! Egy herceg nem kér bocsánatot – felelte puhán, udvariasan. Félig felemelkedett az ágyról, kimerülten a könyökére támaszkodott. – Köszönöm, hogy meggyógyíttatott, uram.

			Érezte, ahogy a gerince ösztönösen megfeszül. Máris harcra készen állt. Szol herceg még mindig megítélte, és ő nem volt hajlandó egy olyan ember bocsánatkérését elfogadni, aki nem képes a valóságot látni.

			Erdon felől kuncogás hallatszott. A fiú felült az ágyban, és lelógatta a lábát róla.

			– Bizony, tesó, ne kérj bocsánatot! Már úgysem mész vele semmire. Egy jó herceg előbb gondolkozik, azután ítél. Hé, ezt beleírhatod a könyvedbe! Első idézet tőlem.

			A szemtelenségre a testőrség kínosan összenézett, a gyógyító tanítványok mind zavarba jöttek.

			Delon torka összeszorult ettől a nyílt beszédtől. Lesütötte a szemét, nem mert felnézni. Azt tapasztalta, hogy a hatalmasok mindig megtorolják az igazságot, de nem a családtagjukon, hanem azokon, akik látták a megszégyenülésüket.

			Dühöt várt, kiabálást, ám Szol herceg csak őszintén sóhajtott.

			– Jogos. Beleírom a könyvbe, és rögtön előre. Delon, nagyon sajnálom! Köszönöm, hogy életben tartottad az én keményfejű öcsémet, aki annyira őrült, hogy egy lavinát zúdít a saját fejére. Az eszed és a bátorságod megkapja majd a jutalmát.

			Delon döbbenten felkapta a fejét. Ez a bocsánatkérés már szívből jött. Elképesztő, hogy Erdon milyen hatással volt a testvérére.

			Létezhet, hogy ő is túl hamar ítélte meg Szol herceget?

			– Amíg aludtál, sok dolog történt. Az öcsémet meg akarta mérgezni Sejmor és Zimmer. Felgyújtotta őket, Zimmer belehalt. Sejmort lecsuktuk. Udint az öcsém hozzád küldte, de nem ért volna oda időben. Szerencsére Ras nem hitte el a mesét, hogy orgyilkos vagy, és titokban végig őrzött. Majd köszönd meg neki! Azonnal elkapta Rakost, így már ő is a fogdában van. Pár nap, és elindulunk haza, elvisszük az árulókat apám elé, és te is vallomást teszel a bátyám halála kapcsán. Kipucoljuk a felségárulókat.

			Szol annyira egyszerűen jelentette ezt ki, mintha az igazság nyílt kezelése nem is valami hatalmas, megdöbbentő dolog lenne. Talán neki nem is volt az. Ám Delon úgy érezte, a világa alapjaiban remeg meg, és új talapzatra kerül. Milyen megdöbbentő új kor az, ahol az ő szavában hisznek?

			– Igen, uram – nyögte megrendülten.

			Szol herceg egy pillanatig figyelmesen nézte, aztán csak jó pihenést kívánt, és elindult kifelé a testőrségével együtt. Azért az öccse még kapott egy dorgáló pillantást, mire Erdon vidáman vállat vont.

			Amikor kimentek, Erdon egy intéssel kiküldte a gyógyító tanítványokat is.

			Majd, amikor kettesben maradtak, megszólalt:

			– Ne aggódj, mindig az orra alá dörgölöm majd, hogy orrba verte a megmentőmet. 

			– Köszönöm. De biztos, hogy ez jó lesz nekem? Már így sem kedvel.

			– Csak adj időt neki, hogy megismerhessen! Jó ember vagy, Delon. Különben meg, Szolra ráfér, hogy az orrát néha beleverjem valamibe. Jó király lesz, csak még kalapálnom kell rajta. 

			Erdon nevetett, így Delon is elmosolyodott.

			Nem szólt, várta, hogy kiderüljön, miért lettek kiküldve a tanítványok.

			– Volna egy kérdésem – kezdte egyenesen Erdon. – Amikor a barlangban… ööö… te…

			– Én? – kérdezte Delon, és elnyomta a mosolyt. Eszébe jutott a csók, a másik puha ajka. Erdon valószínűleg kíváncsi, de látszott, mindez korai lenne neki, és maga sem tudja, mit akar.

			– Csak azt akarom kérdezni… szóval…

			– Szeretnéd, ha segítenék a téged legjobban kínzó kérdésben? – Delon beletúrt hófehér hajába, és egy tincset szórakozottan az ujjára fűzött.

			Erdon tekintete megigézve követte a mozdulatot. Zavarában egy pillanatra elakadt a levegője.

			– Jól van, megteszem – suttogta játékosan és csábítón Delon. – Hozz egy könyvet, herceg! Megtanítalak jobban olvasni.

			– Mi?! – kérdezte döbbenten Erdon.

			Delon torokhangon kuncogott.

			– Nem erre szomjazol? Olyan mélyen, hogy éjjelente nem tudsz aludni, és beleborzongsz a hiányba? Ha valaki, hát én megértem, milyen a tudás iránti perzselő vágy – búgta, elővéve azt a hangot, amit csak az ágyban használt.

			Erdon végre felfogta, hogy ugratja. Az arca vöröslött, és kitört belőle a kacagás.

			– Ó, nem, ne nevess! Komolyan gondoltam. Hozz egy könyvet, ifjú hercegem!

			– Ne már!

			– De igen – felelte kitartón Delon, és élvezettel nézte, ahogy a fiú felsóhajt, de leszáll az ágyról, és elkezd kutatni a gyógyítók asztalán.

			Delon mosolyogva figyelte őt, miközben visszadőlt az ágyra. Élvezte, hogy a mágia körbefonja, meleget ad, és még jobban szerette, amikor a fiú nyaka is vörössé vált, mikor intett neki, hogy üljön le mellé az ágyra.

			Talán mégsem olyan rossz az élet, talán az első huszonnégy év után valami jobb jöhet.

			Valami más, valami új, valami, aminek közepében egy őszinte, igaz szívű herceg áll.

			Felvette a könyvet, és elkezdte a tanítást. 

			– Elegem van belőled! És igazán alhatnál végre a saját  rohadt ágyadban!

			Puff! Az ajtó bevágódott.

			Roan ott állt a kastély folyosóján, tizenkét évesen, egyedül. Nem tudta, mit rontott el, nem tudta, miért utasította el a saját testvére.

			Rianna már nem szereti.

			Kinézett a folyosó ablakán. Odakint besötétedett, idelátszottak a falu narancssárga fényei. De már nem négyzet alakú, világos foltok tarkították az éjszakát – az ablakokat szorosan befedték –, hanem a tüzek, amiket a kapuk előtt gyújtottak vastálakban, hogy elűzzék a gonoszt. 

			A falubeliek féltek, mióta a sötétedés után kint járó férfiakból néhányan soha nem tértek haza. Szipolyok szellemeiről pusmogtak, de Roan tudta, hogy az erdő volt. Akik meghaltak, azokban felvillanó mágiát érzett, aprót, jelentéktelent, de úgy tűnik, ahhoz eleget, hogy a haláluk legyen. Az erdő, ahol szipolyok haltak meg, gyűlölte a férfimágiát.

			Anya előző télen halt meg, és utána tavasszal a természet mintha keresett volna valamit. A folyondárok bekúsztak a faluba, megpróbáltak bejutni a kastélyba. A parasztok mindennap égették a gyomot. A tavasz alig adott virágot, és nyáron a termés borzalmasan rossz lett, anya tánca és ereje nélkül a gyümölcsösök nem teremtek. Aztán az őszi hidegek meghoztak valami félelmetes idegenséget, és Roan alig mert kilépni a kastélyból. A falu körüli erdő a karomszerű ágaival úgy leste, mintha el akarná emészteni. 

			Utána a tél fagyos nyugalma megkönnyebbülést hozott, ám most újra közelgett a tavasz. És az erdő a magáét követelte. A szipolyát akarta.

			A halál és őközte egyedül Rianna állt.

			– Ria, kérlek, engedj be! – könyörgött a folyosón állva.

			De az ajtó nem nyílt ki.

			Mindig, ha Rianna mérges volt rá, a kastély hangulata is megváltozott. Roan a bőrén érezte, hogy a kövek figyelni kezdik. Az este hűvös volt, de nem ettől borzongott meg. 

			Újra kérlelte Riát. Bocsánatot kért tőle, bármi is volt a bűne. Síróssá vált hangon könyörgött. 

			Aztán egy mondat közepén megdermedt. A szeme sarkából látta, hogy a folyosón kialszik egy fáklya. A gyomra görcsbe ugrott. Aztán még egy elaludt. 

			Roan nem késlekedett, berontott a saját szobájába, ami Riáé mellett állt. Villámgyorsan becsukta a nehéz fémajtót. 

			Különleges szoba volt ez, anya hajdan neki csináltatta. Minden egyes tárgyat tűz érintett, az egyetlen őselem, ami nem a természetből származott. A barna alapon fekete mintás padló égetett kerámiából készült; az ágy, a székek és az asztal egy ügyes kovács keze munkáját dicsérték. Minden függönyt és ágyneműt lenből varrtak, és hetente tűzforró vasalóval meglágyítottak. A mosdótálbeli vizet is felforralták, mielőtt a szobába hozták volna.

			A cserépkályhához ment, és megrakta a tüzet. Ide fa sem kerülhetett be, Kimcse néne, a kulcsárnő mindig faszént hordatott fel. Kevesebb meleget adott, de biztonságosabb volt. 

			Ma éjjel egyedül lesz. Anya halála óta először. 

			Talán nem lesz baj… talán Riának igaza van, és ostobaság a félelme.

			Elvégezte az esti tisztálkodást, és ágyba bújt. Nem oltotta el a gyertyát, hanem nézte az apró, imbolygó lángot.

			Nyáron részt vehet a fővárosban a mágusvizsgán. Ha sikerül, akkor elmehet innen, és végre lesz egy hely, ahol nem valami megtűrt csökevény, hanem ő is kell.

			Anya mindig többet érintette Riát, ölelgette, fésülgette, és ha délután ledőlt aludni, Ria mellé bújhatott, míg őt mindig kiküldte. Apa régen lelkesen sakkozott vele, de aztán fel sem tűnt neki, hogy egy ideje fiúruhában Ria jár le a kazamatákban húzódó könyves termekbe. Milyen apa az, aki észre sem veszi, hogy nem a fia van mellette? 

			És Ria is… Kedves, szeretetteli volt, ám a nap végén, amikor eljött a sötétség, és egymás mellett aludtak, mindig elvette, amit akart. Ha fáradt volt, vagy megsérült, akkor elkezdte leszívni Roanból a mágiát, lényegében őbelőle evett, mintha Roan nem is emberi lény lenne, hanem a vacsora. 

			Az erdő pedig gyűlölte, és holtan akarta látni. Ria kinevette, ha ezt mondta, és nem hitte el neki. Ha ő a közelben volt, az ágak nem csapódtak Roan szemét támadva, a gyökerek nem kulcsolták körbe a bokáját, és nem nyílt váratlanul alattomos víznyelő a földben. 

			Egyedül volt, végtelenül magányosan.

			Lehunyta a szemét, és próbálta elképzelni, milyen lehet egy olyan világ, ahol a táj nem él, és nem a halálára vár. És ahol ő is fontos lehet valakinek.

			Hirtelen riadt fel. Azonnal felpattant a szeme, de semmit nem látott, sötétség honolt a szobában.

			Miért nem ég a tűz?

			Nemrég alhatott ki, a helyiségben még meleg volt.

			Érezte, hogy valami van odakint. Hiába volt az első emeleten a szoba, valami volt az ablak előtt. 

			Az ablak… 

			A Tűzistenre! Az ablak fából volt. Sosem érte tűz… 

			Moccanni sem mert. A félelem összeszorította a gyomrát, és mint valami kellemetlen hányás, egyre feljebb hatolt. A torka kiszáradt és összeszűkült a nyomasztó csendben.

			Aztán éles csattanás hallatszott, és betört a hideg. 

			Roan villámgyorsan a nehéz takaró alá bújt, és betömte a réseket. Erős kézzel visszafogta a mágiáját. Amíg nem villan fel az erő, addig láthatatlan az elemek előtt, akárcsak a sima emberek. 

			Az ablaktábla oda-vissza csapódott, a falat kocogtatta.

			Aztán erős sodrást érzett, a szél letépte róla a takarót.

			Roan megpördült, és a padlóra esett. Visszatartotta a lélegzetét. Befogta a száját, hogy a tüdejéből semmi légáramlat ne jusson ki. A bátorság halálhoz vezet, a túlélése mindig is az észen múlt. Ha szél a veszély, akkor a mágián kívül a légáramlatot is érzékelnie kell. 

			Az őselem tört-zúzott a szobában. Leverte a gyertyát, felforgatta a papirosokat, feldöntötte a mosdólavórt, ami nagy csattanással a földre hullt.

			Roan lassan, óvatosan kúszott az ajtó felé. A padló hűvössége csillapította a félelmét. Az ajtóhoz érve felnyúlt a kilincshez, és lassan, irtóztatóan lassan kivette a kulcsot.

			Megvárta, amíg a szélszörny a szoba másik felébe fordul, és villámgyorsan felrántotta az ajtót, majd becsapta maga után, és kívülről bezárta. Ostobaság lett volna lassan megtenni, hiszen a folyosó hűvöse, ami rögtön a meleg szobába áramlik, úgyis árulója lett volna. 

			Ria szobája elé ugrott.

			– Ria! Engedj be!

			De nem jött válasz. 

			Roan űzött vadként futásnak eredt. 

			Mezítlábas lépte csattogott a kihalt, sötét folyosón. Szíve zaklatottan dobogott. Hol van menedék? A szél kijuthat a kulcs körül vagy a küszöb mellett. 

			Rohant, de légmentes hely nem jutott eszébe. Talán a kamrában egy fűszeres láda? De az túl messze van innen. 

			Végül befordult a zeneszalonba. A szíve dörömbölt, zihálva szedte a levegőt. Becsukta maga mögött az ajtót. Anya rengeteg időt töltött itt, talán a védelme még mindig él. 

			A fehér lepellel letakart hárfa baljósan világított a felhős ég ablakokon beszűrődő, halvány derengésében. 

			Roan odafutott, és bemászott a lepel alá. Rettegve lekuporodott a hideg földre. A szívére szorította a kezét, nagy levegőt vett, és próbálta csendesíteni a lihegését.

			Várt. A félelem újra feltört benne, a gyomrában nehéz súly ült. Ezt gyűlölte a legjobban, a szörnyűségekre való várakozást.

			Várt és várt. Éjszaka félelmetesebb a világ, az iszonyat ideje ez, az elemek ébredéséé.

			A szél sokára jött meg. Odakint szürkülni kezdett az ég, és Roan már majdnem elaludt, pedig tudta, halála lehet, ha nem figyel.

			A szélszörny váratlanul meglebbentette a leplet. Óvatosan, kutakodva.

			Roan dermedten ült. Nem lélegzett, nem mozdult, és a mágia apró szikrázását vasmarokkal fogta vissza. 

			A szél fagyos lehelete végigborzolta a karján a pihéket. A lény a teste körül tekergett, aztán kisuhant a lepel alól, majd újra vissza. Végül megint ellibbent, de a szobában maradt. 

			Roan már szédült a visszafojtott lélegzettől. 

			Egyszerűen nem bírta tovább. Fekete foltok jelentek meg a szeme előtt. De még mindig fegyelmezte magát, nem engedte, hogy a rettegés hirtelen légzésre vagy őrült szaladásra sarkallja. Lassan, óvatosan felemelte a kezét, az orrára szorította a hálóruháját, és kifújta a levegőt. Majd apró kortyokban, mohón beszívta a tisztát. 

			Ám a bőre körül hirtelen jeges suhanást érzett. A szél befurakodott a ruha résein, és az orrába tolult.

			Roan rettegve sikoltott, de már nem volt mit tenni. A szél lenyomult a torkán, a tüdeje jeges levegővel lett tele, szinte szétpattant, ahogy a lény körbenézett. Iszonyatosan fájt, túl sok volt, túl hideg és túlontúl rettenetes. A mágiája felvillant. 

			Iszonyattal érezte, ahogy a szél erősebb lesz tőle. És megül, már nem akar távozni, nem akar elmenni, meg akarja ölni. Eltömte a torkát.

			Az arcán könnyek csorogtak, a torkára szorított kézzel vergődött. Nekitántorodott a háta mögött lévő hárfának. A húrok hangosan zendültek, élesen és disszonánsan, és Roan arra gondolt, ez a borzalmas hang a gyászdala. 

			Ám a szél huss, kiröppent, hogy megnézze, mi ez a hárfa.

			Roan még észbe sem kaphatott, a szélszörny máris visszafordult, és újra megtelepedett benne. 

			Ám a hárfa hangja ötletet adott, mintha anya a síron túl is segített volna. Roan fuldokolva a hárfához kapott, és a lehangolt húrokba csapott. Játszani kezdett, kétségbeesetten, az életéért egy őselem ellen.

			A futamok zörgősek és fémes hangúak voltak, de a szélszörny valószínűleg nem hangot hallott, hanem a rezgéseket és légáramlatokat érzékelte. Kicsusszant a testéből, és a hárfa körül keringett.

			Roan szomjasan nyelte a levegőt. Az életéért játszott, bűvölte a szelet, kielégítette a kíváncsiságát.

			Soha ilyen borzalmas hangokat nem csalt ki egy hangszerből sem: a halálfélelem negyedhangjait, élesen hamis dalait, amelyet a csontot dermesztő rettegést szült – és mégis, soha ilyen szépen nem játszott még. A megszokott dallamokon túllépve az érzéseiről mesélt. Ujjai szárnyaltak, ahogy szavak nélkül az életéért könyörgött, mintha a hangokból áldozati oltárt szőne egy pusztító, könyörtelen istenség előtt.

			A világ gyűlölte őt, a természet ölni vágyott, a víz, a föld és most a szél is olyan hatalmas és mindent elsöprő erő volt, ami ellen ember nem állhat meg.

			Roan játszott, hangokkal harcolt az életéért. Már vérzett az ujja hegye, bekente a hárfa finom lószőr húrját.

			A szélszörny reggelig körülötte körözött, érezni akarta a kis neszeket, halk futamokat, hangos skálákat.

			Már a nap kelt, amikor távozott, huss, elment, mintha soha nem járt volna itt. 

			Roan üres szemmel meredt maga elé. Úgy kimerült, hogy sírásra sem volt képes. 

			Anya halála óta a konyhában reggeliztek. Apa egész éjjel a kastély alatti könyves termekben dolgozott, és dél előtt nem kelt fel. 

			Tami, a fiatal cselédlány tyúkot kopasztott az oldalkamrában. Rianna már a konyha napos, tiszta részére tett kis kétszemélyes asztalnál ült, amikor Roan összeszedte magát, és lement a földszintre, a kastély oldalszárnyába. Kimcse néne a szokott mozdulataival sürgölődött, eléjük rakta a cipót és a sajtot. 

			Roan leült, de Ria sértetten elfordította az arcát. 

			Még ő van megbántva?

			Némán ettek pár falatot, majd Ria, mint mindig, nem bírta a feszültséget, és kitört:

			– Jólesett nyúzni azt a rohadt hárfát?! 

			– Hallottad? – Roan úgy kapta oda a fejét, mint akit megütöttek. Ria hallotta, és mégsem jött segíteni?

			– Nem vagyok süket! Ez a bosszúd, hogy nem alhattál mellettem? – Ria dühösen tört a cipóból. 

			– Mi?!

			– Ejnye, kisasszony, mi ez a hangnem? – Kimcse néne áfonyalekvárt és édes kekszet hozott, de csak Ria elé tett belőle. – Egyél, aranyom! Mindjárt hozok egy kis cickafark teát, segít majd.

			Roan egy pillanatra megfeszült. Pár napja még egyforma ételt kaptak. Közel hajolt, és suttogóra fogta a hangját, nehogy Tami meghallja.

			– Ria, éjjel megtámadott egy szélszörny. Iszonyú volt! Bejött a szobámba, és… 

			– Egy mi?!

			– Mondom, egy szélszörny! Meg akart fojtani! Azért zenéltem, mert…

			– Roan! Elég! Miért kell állandóan hazudnod? – Ria lecsapta a csészét, úgy, hogy kifröccsent a furcsa szagú tea. – Hát nem érted? Nincsenek szélszörnyek, nincs karmokat növesztő erdő, támadó kútvíz! Nem elég, hogy anya meghalt? Miért hagysz cserben? Miért csinálod ezt?! Ostoba történeteket találsz ki, hogy ne kelljen a parasztokkal foglalkozni! Gyáva vagy, és félsz mindentől!

			– Nem vagyok gyáva!

			– Nem bírom tovább, érted?! – Rianna felpattant, és sírva ki akart rohanni, de Kimcse néne elkapta, és átölte. 

			– Jól van, csitt, kis bogár! 

			– Hát, én is félek az erdőtől. A kovács fia egy hete eltűnt… – szólt közbe habozva Tami, miközben lerázta a kezéről a tyúktollakat.

			– Beszélsz bolondságokat, te lány! – csattant fel ingerülten Kimcse néne. – Azt a tyúkot meg nem forráztad le rendesen! Már rég készen kellene lenned! Ne gyerekek fecsegésével törődj!

			Tami behúzta a nyakát, és visszafordult a munkához.

			– Jól van, kincsem, persze hogy most ingerlékeny vagy. Igyad a teát, segít majd a bajokon! – duruzsolta Kimcse néne Riannának. Majd Roanhoz fordult. – A testvéred nagylány lett. Itt az ideje, hogy te is nagylegény legyél, és illő módon viselkedj.

			– Hagyj elmenni! Nem ülök mellé! Egész éjjel kínzott! – kiabálta sírva Rianna.

			Roan összeszorította a száját. Felkelt az asztaltól, udvariasan és elegánsan megköszönte a reggelit, és távozott.

			Csak, amikor kiért a konyhából, akkor roskadt össze mereven egyenes gerince. Kimerülten nekidőlt a falnak. 

			Egyedül van, tökéletesen egyedül.

			Egy ellenséges világban. 

			Ellökte magát a faltól. A szél újra el fog jönni. És ő védtelen lesz éjjel.

			A félelem epeként kúszott fel a torkába. Csak nyárig kell túlélnie. Csak a mágusvizsgáig, és utána kiszabadul erről a gonosz helyről mindörökre. Tudott tüzet gyújtani, a szobája magányában már sokszor sikerült, ott nem tudta megtámadni a kastély. Elmehet a király udvarába, harcolhat északon, és ha leszolgálta az idejét, élhet valahol máshol, messze innen…

			Nagyot sóhajtott. Visszament a szobájába, és megnézte, hol juthatott be a szél. 

			A fa ablaktábla nyitva volt. Roan megsimogatta, és érezte, ahogy a keret ellenségesen megfeszül. Bezárta az ablakot, majd lement apa műhelyébe, és kalapácsot, vaspántot, szegeket ragadott. Beszögezte az ablakot. Minden egyes pontot megerősített, hogy többé soha ne jusson be a szél.

			Azután megnézte az ajtó alját, és megmagasította a küszöböt, rátett egy fémpántot, hogy ott se juthasson át más. Majd a kulcslyukat is betömte, és helyette egy pántot szerelt fel, amivel belülről bezárhatta az ajtót.

			Egész délelőtt ezzel foglalkozott. Apa mellett néha fúrt-faragott, de ettől még gyakorlatlan volt. Az ujja vége is fájt még, ahol minden bőr lehorzsolódott. Ám minden ügyetlenkedés ellenére folytatta, a ma éjszaka rémisztő kilátása nem hagyott más utat.

			Ria szobája az övé mellett állt, és látta, hogy Tami bemegy takarítani, majd kihozza az ágyneműt. 

			– Várj! Mi ez a vér? – kérdezte döbbenten Roan.

			Tami csak vihogott.

			– De kíváncsi az úrfi! Ne illetlenkedjen!

			A lány sietős léptekkel távozott, miközben kuncogott.

			Roan zavartan nézett utána. 

			Ria megsérült? De hát szipoly! 

			Elgondolkozva összepakolta a szerszámokat, és visszavitte az apja műhelyébe. Eszébe jutott, milyen furcsa volt a mai reggel. Ria sírása, a különös tea és most a vér…

			Lement a kastély könyvtárához.

			Az ódon pincerendszer hatalmas könyves termek hálózata volt. A vaskos tölgyfa ajtó ellenségesen csikorgott, ahogy kinyitotta.

			Rátört az ősi rettegés. Föld alatt lenni olyan érzés volt, mint élve eltemettetni. Amikor anya élt, és vele jött le, akkor is érezte, csak nem ennyire erősen. De most összeszorult a torka.

			A pince akkoriban csak eltűrte, de nem szerette. Ám most már az eltűrés is gyenge pókszálon függött.

			Roan nagy levegőt vett. Ha nem villan mágia, akkor talán láthatatlan tud maradni.

			Belépett.

			Odabent még égett a középső nagy kőtálba tett gyertya. Meggyújtott róla egy viharlámpát, és beljebb merészkedett.

			Gyógyfüves könyvet keresett, és amikor megtalálta, gyorsan iszkolt is ki a komor, félelmetes helyről.

			Odakint a folyosón leült az ajtó elé a padlóra, és úgy böngészte az írást.

			Jó időbe telt, mire megtalálta a cickafark teát.

			Női bajok? Ha nyílik a piros virág?

			Milyen baja lehet egy lánynak, ami egy fiúnak nem?

			Roan visszaosont, és egy gyógyítással foglalkozó könyvet hozott ki. Majd, amikor hosszas keresgélés után sem találta meg, amit akart, egy másikat, majd később egy harmadikat. A gyomra hangosan korgott, kihagyta az ebédet, de hajtotta a kíváncsiság.

			Végül kiderült. A lányok megérnek, mint a barack, és utána babákat tudnak szülni. Ria talán nem is utálja, csak nagyon fáj a hasa. Soha nem szokott nagy fájdalmat érezni, mindig meggyógyította magát. De talán ez olyan fájás, amin egy szipoly sem segíthet.

			Furcsa dolog volt.

			Ölébe tette a könyvet. Persze, tudta, hogy az embereknek babái lesznek, de hogy Riának… ez soha nem merült fel benne.

			Elgondolkozva meredt maga elé.

			Amikor odaért a vacsoraasztalhoz, apa már ott állt az ablak előtt. Tűnődve nézett kifelé, és egy serlegből bort ízlelgetett. Megöregedett anya halála óta, az arca ráncosabb lett, a tartása görbe, és a halántékán ősz folt jelent meg.

			– Fiam! Nem láttalak ebédnél! Mi ez a neveletlen modor? – kérdezte süvöltő hangon, ahogy meglátta őt.

			A füle már egy ideje rossz volt, és Ria hiába próbálta titkon meggyógyítani, nem járt sikerrel. Néha szörnyű volt így beszélgetni vele, bár a szokott leckéket és tanításokat megtartotta nekik. 

			Máskor azonban mulatságos volt. Most, hogy télen lejárt a gyászév, a távoli rokonok rendre meghívatták magukat, hogy tapogatózzanak, mikor akar új asszonyt hozni a házhoz. Ezek az alkalmak roppant kínos teázásokba torkolltak, mert apa mindent félreértett, és többször megismételtetett, míg a kedves látogatók ki nem fulladtak, Roan nagy örömére.

			– Bocsánat, atyám! Olvastam, és elvesztem az időben! – kiabált vissza.

			Apa egyetlen dolgot értett meg: az olvasás imádatát. Máris megértően bólintott.

			Ria ekkor lépett be, és meglepő módon a szoknyája nem lábszárközépig ért, ahogy mindig, hanem a földig.

			Apa arcán sötét árnyék suhant át, de csak egy villanásra, majd kedvesen elmosolyodott. Elegánsan meghajolt, és kihúzta az asztalnál a széket, mint egy hölgy előtt szokás. Soha nem tett még ilyesmit.

			Ria szinte ragyogott.

			Roan zavartan telepedett le a megterített asztalhoz a saját helyére, miközben Kimcse néne behozta az előételt. Olyan érzése volt, hogy a világ visszavonhatatlanul megváltozott.

			– Hát nem gyönyörű hosszú szoknyában? – kiáltotta Kimcse néne apának.

			– Csodaszép! Büszke vagyok rá! Enyém a világ leggyönyörűbb lánya – felelte kedvesen apa. 

			Ria elpirult, mint egy pipacs.

			– Mától igazi kisasszony. Ne feledjük, így is kell viselkednie. Nem mehet ki a kastélyból, csak egy cselédlány kíséretében, és nem beszélhet férfiemberrel – közölte apa, miközben szedett az ételből. – Roannak is ideje hosszú nadrágot kapnia. Nyárra kelleni fog több váltás ruha, ha a király seregébe kerül. 

			Rianna felkapta a fejét. A szemét elfutotta a könny, így gyorsan el is fordult, hogy ne lássák. Apa, úgy tűnt, nem vette észre.

			Roan szájában megkeseredett a nyál. Ria mostantól a ház foglya. És ha ő elmegy, akkor már férfiruhában sem járhat ki…

			Eddig korgott a gyomra, de most elment az étvágya.

			Éjjel újra eljött a szélszörny, de nem tudott bejutni.

			Roan egy lantot szorongatott az ágyban. A mellkasa szinte szétdurrant a büszkeségtől, amikor éjféltájt megszűnt az ablaktáblán a tompa, dühödt pufogás. 

			Másnap, reggeli előtt visszavitte a hangszert a zeneterembe, és meglátta Riannát a hatalmas, félkör alakú erkélyen, ahogy a felhők fátylán áttörő napfelkeltét kutatja az égen.

			– Mit akarsz? – fordult meg fáradtan a lány. – Várod már a vizsgád, mi? Azt hiszed, sikerül? Nem is tudsz tüzet gyújtani. Gyáva vagy a sereghez is! 

			Olyan kétségbeesés volt a hangjában, hogy Roan úgy érezte, meghasad a bensője. 

			Hogy hagyhatná itt őt? Riát, a vad lovast, a szabad és tág terek imádóját? Nem élné túl, ha a kastély rabja lenne.

			Közelebb lépett hozzá, és egyszerűen átölelte.

			Ria sírni kezdett.

			– Ne hallgass rám, én csak… buta vagyok! Igenis sikerül majd! Én hiszek benned. Elmész, és te leszel a legjobb harcos. Lesz majd egy igazi balladád, meg emberek, akik szeretnek, és… 

			A hangja zokogásba fulladt. 

			Roan a tájra nézett. Az erdő karmos ágain nyíló levelekre, amelyek hamarosan iszonyatot hoznak, és a messzeségre, a hegyen túl, ahol egy másik világ kezdődik. Ahol a szabadság kezdődhetne…

			De milyen áron?

			Mi lesz Riával? És mi lesz apával, aki fiú nélkül marad, és új asszonyt kell hoznia a házhoz?

			– Azt hiszed, tudok tüzet gyújtani? – sóhajtott. – Ria, bocsáss meg nekem! Igazad van abban, hogy bátornak kéne lennem. De ha egyszer nem vagyok az… Te voltál mindig az erősebb! 

			– Tényleg? – kérdezte Ria csendesülő sírással.

			– Igen – felelte Roan, és a messzeséget nézte. – Mindig. És mindig az leszel. 

			Ria meleg szeretettel ölelte.

			– Nem lehet mindenki bátor. Ne hidd, hogy kevesebbet érsz miatta! Butaság, hogy a fiúk nem félhetnek. Mindig az öcsikém leszel, és én mindig vigyázok majd rád – ígérte lelkesen. – Tudod, mit? Mától én intézem a birtok ügyeit. Te csak írj történeteket, meg zenélj nyugodtan! 

			– Köszönöm – suttogta rekedten Roan.

			– Na, gyere, menjünk reggelizni! Verseny a konyháig! – kiáltott Ria, és máris futásnak eredt.

			Olyan volt, mint a szél, gyorsan változó és elsöprő.

			Roan egy utolsó, szomorú pillantást vetett a hegyeken túli messzeségbe.

			De aztán ugrott, és berohant a zeneterembe a csattanásra.

			Ria hasra esett a hosszú szoknyában.

			Roan nevetve felsegítette. Mit ér a szabadság, ha van egy bolondos, bátor szipoly tesó, akire titkon vigyázni kell?

			Óvni. A tudtán kívül mindörökre.

		

	
		
			Az ikrek titka

			Szépvölgyi Alean a zeneteremben ült, ölében a felesége,  Illara utolsó hímzésével.

			Két éve halt meg, két éve befejezetlen ez a terítő. A díszes, kékeszöld hurkok megtörtek, a virágok fej nélkül, halottan meredtek az üres csöndbe.

			Nincsenek holnapok, mióta Illara elment.

			Alean minden reggel leült a szófára. Nézte a padlón csúszó sárga fénysávot, vagy a borús ég szürkeségét az ablakban, és hiába változott az ég, hiába volt ezer arca, már nem érzett vágyat arra, hogy megfesse. Kiürült a világ, a színek megfakultak, a hangok zajjá váltak. Már soha nem látja azt a szőke hajzuhatagot, a derűs kék szemet, nem érzi a mosolya melegét.

			Van értelme élni?

			Néha voltak jobb napok. Néha úgy esett az eső, mintha ő az erkély előtt állna, és nézné. Alean olyankor képzeletben azt játszotta, hogy Illara nevetve elzavarja, nézzen a birtok ügyei után.

			És ő megtette. Képes volt kinyitni egy adókönyvet, vagy beszélni a számtartóval a terményről, Kimcsével a gyerekekről.

			De a legtöbb nap nem ilyen volt.

			Dél körül hangzavar hallatszott az ablak alól. Kimcse, a kulcsárnő besietett. Hajdan Illara cselédje volt, egy Forró-partokról jött, sötétebb bőrű lány, aki imádta a színes ruhákat, és a nevetésétől visszhangzott a kastély. Az asszonya halála őt is megtörte, a gyászév után is barnát, fehéret, szürkét viselt.

			– Uram, bocsáss meg, hatalmas vita van a kastély udvarán. Szeretnék, ha igazságot tennél.

			– Már rég nem teszek. Forduljanak Logta számtartóhoz!

			– Már túl vannak rajta, de nem békéltek meg. Az emberek lázonganak, uram. Könyörgöm, csak egy pillantást vess rá, mennyien várnak kint!

			Kimcse kitárta az ablakot, és Alean kelletlenül az erkélyre ballagott.

			A hűvös, tavaszi levegő megcsapta az arcát. Az emeleti zeneteremből belátta az egész völgyet és a környező hegyeket, amelyeket sűrű, vad erdő borított. A halványzöld rügyeket már sok helyen virágok követték. Volt pár melegebb nap, így a körtefák korábban kezdték a virágzást, fehér szirmaik varázslatossá tették a lankákat.

			Alean keserűen pillantott rájuk. Felhős volt az ég, még tartotta a meleget, de ha kitisztul, megjön az éjjeli fagy vele. Tavaly elfagytak a rügyek, nem volt termés, és idén is ez várható. Mintha Illara halála után sorscsapást sorscsapás követne.

			– Uram, az emberek… – zökkentette ki Kimcse.

			Az ablak alatt tényleg heves vita zajlott. Legalább húsz ember veszekedett, férfiak és nők vegyesen.

			Alean meglátta a gyerekeit. Rianna lefátyolozott arccal, illedelmesen ment Roannal, ám erősen fogta a kezét, és ahogy elhaladtak a tömeg mellett, a lányka futásra váltott, húzva magával a vonakodó Roant a kastély északi, lezárt szárnya felé.

			Megint rosszban sántikáltak, koszosan, fekete körmökkel fognak előkerülni, és Kimcse idegesítően dohog majd, hogy két éve nincs rendes oktatásuk. Nem elég, hogy Roant vívásra tanítja a Csergőpatakiaktól heti egyszer átjáró kardmester, olyan „tudományos micsodákra” kéne őket tanítani, amik lekötik a kalandvágyukat.

			Hiába lett bosszús, mégsem volt képes a gyerekek után kiáltani.

			Alig ismerte őket. Régen Illara mindennap mesélt róluk, és így akkor is benne volt az életükben, ha csak az esti étkezésnél találkoztak. De az étkezés most már némán telt, sokszor hangját sem hallotta a gyerekeknek.

			Rianna eleinte próbálkozott, elmesélte a napi apróságokat, de sosem kapott rájuk választ, mert Alean képtelen volt figyelni a szavakra. Később a lány már csak akkor szólalt meg, ha udvariasan és röviden kért valamit, amit Kimcse megtiltott, olyasmit, hogy lemehet-e a könyvtárba, vagy taníthatja-e őt is a kardmester. Alean megengedte, mert minden mindegy volt. Bár a kardmester végül nem volt hajlandó képezni, hiába kérlelte a lány.

			Talán a fiát egy kicsit jobban ismerte. Megmaradt a heti egy teknőcharc a könyvtárban, bár a gyerek nem jeleskedett a játékban. Mégis, fiú volt, és kellett a logikai nevelés a számára. Néha beszélgettek is a zenéről vagy a birtokról, bár ez utóbbi Roant nem érdekelte.

			Valahol még mindig fájt, hogy ez a fiú nem az övé, hanem erőszakos gyümölcsoltásból lett, a lánya meg beteges. Nem volt, aki átvegye majd a birtokot, és főleg, aki őrizze a könyvtárat, Vulkántorok minden tudását.

			Minek tanítani őket, ha Roannak három hónap múlva mágusvizsgát kell tennie, és elmegy hadi képzésre? Rianna meg a tüdőbaj miatt úgysem éri meg a felnőttkort.

			Hadd mókázzanak, hadd legyenek elvadult, örömteli vadócok, akik az északi szárny lezárt, poros szobáiban játszanak. Negyven év csend után legalább élet költözik a hajdani tudósok és tanoncok szállására. Hamarosan ennek is vége lesz. El kell válniuk egymástól.

			Felsóhajtott.

			Jobb is, hogy Roannak új élete lesz. Mérhetetlenül nagy az adó, és már csődben vannak. Jövőre a kastélyt és a völgyet is el kell adnia, és valami szerény helyre költözni a lányával. A Szépvölgyi család ősi neve elveszik velük, birtok nélkül nem örökíthetik tovább.

			Ha legalább a könyveket megmenthetné! De hogy vigyen el tízezer kötetet? Mintha minden a sötétség felé haladna…

			– Uram, kinyithatom a tanácskozótermet? – kérdezte Kimcse.

			Megint elkalandozott. A gondolatok tétova csápok voltak, néha sikerült megragadnia egyet, és megtartani, de legtöbbször a szürkeség felszívta őket.

			– Ne, nem akarom az egész napot szócsépléssel tölteni. Inkább lemegyek.

			Sóhajtott, és leballagott az emeletről, majd ki a kastély udvarára. Kimcse egy vastag köpenyt terített rá.

			– Alean úr! – kiabálták az emberek izgatottan.

			Ahogy a tömeg körbevette, máris megbánta, hogy nem a teremben fogadta őket. Túl sokan voltak, túl közel jöttek, és túlságosan egyszerre beszéltek. Belehasított a fejébe a fájdalom.

			– Csöndet! – ordított Logta számtartó. – Uram, azt történt, hogy…

			Alean odáig még értette, hogy a két szomszédnál a cserzővarga kosa elszabadult, meghágta a parasztgazda legeltetésen lévő juhait, és a jerkék közül négy megfogant. Ám később a paraszt kutyája megmarta az egyetlen jerkét a vargánál, és azt le kellett vágni, így nem sokra megy a kossal. Kártérítést követelt, ám nem egy darab születendő bárányt, hanem kettőt, hiszen az ő termékeny állata segített a szaporulatban.

			Ezt még ki lehetett volna bogozni, ám mindkét sértett fél elkezdte felemlegetni a régebbi bajokat, átnyúló gyümölcsfát, tyúkot irtó macskát, a bőrcserzés penetráns szagát.

			Parázs vita támadt, és Alean egyszerűen nem érzett erőt arra, hogy rendet tegyen köztük. Soha nem volt nagyhangú ember.

			– Az istenekre! Ég a kastély! – sikoltott egy asszony.

			Az északi szárny második emelete lángolt. Egy törött ablakon sűrű, fekete füst csapott ki.

			– A gyerekek! – kiáltott rettegve Alean.

			A torkát elszorította a félelem, és rohant az északi szárny felé. Az intéző háromszor megfújta a vészkürtjét. A tűzjelzésre az egész falu vödröket ragadott, és rohant segíteni. Kiabálás, őrült forgatag kavargott mindenütt.

			Alean tébolyult módon próbálta betörni az északi szárny udvarra nyíló főkapuját. Zárva volt, a gyerekek nem azon keresztül jutottak be.

			Kimcse lélekszakadva rohant, és hozta a kulcsot. Egy örökkévalóság volt. Végül sikerült bejutni, és elkezdeni oltani.

			– Rianna! Roan! – kiabált Alean.

			Nem törődött a tűzzel, szaladt föl az emeletre. Kimcse kikapta az egyik asszony kezéből a vödröt, és őt öntötte le vele. A köpenye elnehezült a jéghideg víztől.

			Milyen bolond volt, hogy azt hitte, mindent elvesztett!

			A legértékesebb megvolt, és sosem vette észre. Éles karomként mart a gyomrába a rettegés.

			Nem halhatnak meg!

			A második emeleten kinyitotta a lépcsőházba vezető ajtót. A láng kicsapott, és Alean hátratántorodott a hőségtől. A sűrű, fekete füst körbeölelte, köhögni kezdett.

			– El onnan! – kiáltott egy legény, és hátrarántotta.

			Az emberek csatárláncba álltak, és oltani kezdtek, de odabent lángoltak a száraz, poros függönyök, égett a falikárpit, a szőnyegek, recsegve lángoltak a bútorok. Lehetetlen volt átjutni. A lépcsőházat vaskos, sötét füst kezdte betölteni.

			A gyerekek okosak. Ha még élnek, nem itt fognak próbálkozni.

			Alean kirohant a kastélyból, és az épületet megkerülve, a legszélső cselédlépcső felé vette az irányt. Ott még talán be lehet jutni, talán kihozhatja őket! Soha életében nem érezte ennyire, hogy apa, azt sem bánta volna, ha összeégne, csak ők éljenek.

			Ahogy az épületet kerülte, sikoltást hallott, és felnézett az emeletre.

			A vére meghűlt a látványtól.

			A fenti oktatótermek és a tudósok laborja között tűzvédett, vasalt ajtó állt. Olyan, amit Volden papa tervezett, hogy megállítsa az ilyen tüzeket. Ez azonban nem állt meg, egy kígyó alakú tűzcsáp dühödten kitörte az ablakot.

			Élt a tűz, és üldözte a gyerekeket. Betörte a következő ablakot, és narancssárga fényéből kintről is látszott, ahogy gyors mozgással áthalad a helyiségen.

			– Ne! – üvöltött Alean, és könnyes szemmel rohant.

			Mindig tudta, hogy a völgy él, és veszélyes a mágusokra. Roant akarhatta a lény, és mit tehetne egy tizenkét éves gyerek egy szörnnyel szemben? Vagy egy mágiátlan kislány?

			Az arcát megcsapta az erős szélvihar. Hirtelen megdördült az ég, és gyors, pergő zápor szakadt a nyakába, mintha az ég is harcolna a tűz ellen.

			Ahogy a kastély sarkához ért, egy hatalmas fa kicsavarodott a földből, és félelmetes döndüléssel dőlt el, a föld beleremegett a hangjába. Az irdatlan korona ágai pontosan a kastély szélénél nyújtóztak.

			Alean meghallotta a sikolyt, és meglátta a gyerekeket, ahogy kiugranak a második emeletről. Rianna füstös szoknyája lobogott a szélben, és az arcán olyan elszántság ült, mintha pusztító csatát vívna. Még röptében is tartotta a sikoltó Roant, akinek a hátán hatalmas égésnyom látszott.

			Lezuhantak a faágakra, és Alean már szaladt volna oda hozzájuk.

			– Fa! Szeress! – csendült a kiáltás.

			Ekkor döbbenetes módon a fa megmozdult, és egy erős ág elhajította a gyerekeket, be az erdőbe, más fák koronájára.

			Alean iszonyattal torpant meg, ahogy az ablakból embertelen sziszegéssel kivetődött a tűzkígyó.

			Tépte a fát, és tovább akart száguldani rajta a gyerekek után. Ám a fa fekvő törzse megfordult a tengelye körül, maga alá gyűrte a tűzkígyót a sárba. Az eső úgy esett, hogy látni sem lehetett, a szél tombolva kavarta fel a cseppeket, és zúdította az ellenségre. Ősi elemek küzdöttek egymással félelmetes recsegések közepette.

			Villámgyorsan történt minden, és olyan hamar vége lett, hogy mire a legényekből pár odaért Aleanhoz, és betörtek a cselédlépcsőn, már csak egy kiégett fát és hatalmas sártengert láthattak.

			Alean földbe gyökerezett lábbal állt. Úgy érezte, megőrült.

			– Uram, bemegyünk értük! – kiáltotta a kovácslegény.

			– Nem ott vannak. Már az erdőben…

			Alean észbe kapott, és futott az erdő felé.

			Ám Kimcse néne felkapta a szoknyáját, és olyan gyorsan iszkolt, hogy megelőzte. Ő találta meg őket. Vizes lepedőt dobott a két gyerekre, csak az arcuk látszott ki alóla.

			– Nem lett nagyobb bajuk – hadarta.

			– Én… annyira… – dadogta Alean. Megölelte volna őket, de nem tudta, hol fájhat nekik. – A Tűzistennek hála, hogy éltek!

			– Inkább a Földanyának – csattant lázadó hangon Rianna. Arca véres volt, ahol összekaristolták az ágak, a szája sírásra görbült. Roan rettegve zokogott.

			– Beviszem őket – közölte Kimcse, felkapta Roant, és vitte.

			Rianna még most sem engedte el a fiú kezét, hanem sántikálva követte őket. A sárgás daróclepedőn vállmagasságban vérfolt terjengett.

			Alean kétrét görnyedt, és köhögött. Egyszerre tört rá minden, most érezte csak, milyen sok füstöt lélegzett be, és a szíve milyen hevesen dobog.

			Az emberek körbeözönlötték. Az intéző látta, ahogy megszédül, azonnal a válla alá nyúlt, és kivitte az erdőből. Közben ordítva intézkedett a tetőn mászó legényeknek, hogy dobják le a cserepeket. Azok megtették, és a zuhogó eső fekete füstté változtatta a benti lángokat.

			Valaki a kezébe nyomott egy flaska pálinkát, és Alean leerőltetett pár kortyot a torkán.

			Fentről az eső küzdött, alulról az emberek oltottak, és hamarosan megtették a lehetetlent, megfékezték a tüzet.

			Alean egyre jobban fázott az esőben, és kimerülten nézte őket.

			Képtelen volt gondolkodni, újra és újra látta maga előtt a képet: a kiugró gyerekeket, a tűzkígyó és a fa embertelen harcát. A félelem gombócot formált a torkában.

			– Szép munka volt! – kiáltott az embereknek az intéző. Mindenkinek megköszönte az ő nevében.

			Kimcse elősietett, és hálából pálinkát, maradék pogácsát és gyümölcskenyeret osztott a népnek.

			Aztán Alean könyöke alá nyúlt, és bevezette őt a kastély déli szárnyába, felvitte a hálószobájába.

			– Uram, igya meg! Jót tesz.

			– Jól vannak? Biztos, hogy…?

			– Igen, már alszanak. Holnapra minden jó lesz, uram, ne féljen! Talán még a nap is kisüt.

			Alean belekóstolt a teába. Érezte a keserű ízén, ami a mézen keresztül is átütött, hogy mákony van benne, de nem tiltakozott. Leült az ágy szélére, és miközben belezuhant a kábulatba, félálomban érzékelte, ahogy Kimcse lehúzza róla a vizes ruhákat, és melegen betakarja.

			„Fa! Szeress!”

			Ez volt az utolsó gondolata elalvás előtt, és maga sem tudta, miért, de jéghideg rettegést érzett. Nagyobbat, mint a tűzkígyó láttán.

			Estebéd ideje lehetett, amikor magához tért.

			Érezte, hogy valamire emlékeznie kellene, valamire rájött félálomban, de kihullott az elméjéből, csak az érzés maradt meg. Megrázta a fejét.

			Gondolkoznia kell. Az a tűzkígyó… Hogy lehetséges?

			De nem most. Elsőként őket akarta látni.

			Felöltözött, és átment a gyerekek szállására. Száraz szájjal nyelt, mielőtt benyitott, félt, hogy még sincs minden rendben. Hogy lehetett ilyen ostoba, hogy nem ült mellettük? Illara egy lépést sem tett volna. Biztos féltek, biztos vigaszra szorulnak.

			Meglepetésére az ajtó zárva volt.

			Ez hogy lehet? Saját kastélyában bezárnak egy szobát őelőtte?!

			Az ajtó kinyílt, és ő ösztönösen hátralépett.

			Kimcse kisurrant, és betette maga mögött az ajtót.

			– Alszanak, uram, de jól vannak. Ma még pihennek, de a holnapi vacsorán már részt tudnak venni – mondta szapora szavakkal. – Kérsz fürdőt, szóljak a cselédeknek?

			Valami nem volt rendben. Alean érezte a nő idegességét. Egy intéssel elküldte Kimcsét, ám a kulcsárnő cövekként állt az ajtó előtt, és erősebb hangon folytatta:

			– Alszanak a kis drágák! Nagyon megviselte őket a tűz. Ne zavarjuk őket!

			– Félre! – parancsolta szigorúan Alean.

			Kimcse idegesen félreállt, és ő benyitott. Csak pár lépést ment.

			Még sosem járt a gyerekek hálójában. Egy kisebb helyiség volt, nagy kandallóval. Benne két ágy állt, egymástól három lépésnyire.

			Ugyanabban a szobában alszanak tizenkét évesen? Különös. És rendkívül illetlen.

			Roan hason aludt, a válla meztelen volt, a hátát csak egy lepedő borította. Alean meglepve vette észre a seb szélét, ami kikandikált. Az égési sebnél a bőr csak rózsaszínes volt, mintha már hetek óta gyógyulna.

			A fiú nem az ágy közepén aludt, hanem a szélén, és a párnán egy másik fej lenyomata látszott, mintha valaki most ugrott volna ki az ágyból.

			A másik ágyon lecsukott szemmel Rianna hevert, de Alean érezte, hogy nem alszik, hanem visszafojtott lélegzettel figyel. Az arcán már nem látszódtak a karcolások.

			A látvány úgy ütötte meg, mint egy lezuhanó kaspó.

			Újra maga előtt látta az ugrást, és fülébe csengett a lány kiáltása, amivel kérlelte a fát.

			Mágia. Öngyógyulás… Rianna szipoly.

			Egy szörny?!

			A gyomra felkavarodott, egy pillanatig levegőt sem volt képes venni.

			– Pszt! Alszanak az én kis drágáim – suttogta Kimcse.

			Alean arca megdermedt. A nőnek tudnia kellett.

			Ahogy Illarának is…

			Csak bólintott, és kiment. Érezte maga mögött a megkönnyebbülést, amitől félelem kúszott a torkába.

			Mióta megy ez? Tizenkét éve?

			Egy olyan kastélyban él, ahol titokban egy szörnyeteg cseperedett fel?

			Nem tudta, mit csináljon, így azt tette, amit hajdan kölyökként. Ha töprengeni akart, lement a föld alá a könyvtárba.

			Gyertyát gyújtott, és csak ült az egyik öblös fotelben, maga elé meredve.

			Rianna egy újabb mágus gyermeke?

			Illara megcsalta volna? Összeszorította a szívét a fájdalom.

			A múlt képei tódultak a szeme elé. Illarának hatalmas hasa volt…

			Nyelt egyet, és kiengedte a levegőt.

			Nem, ikrek lehettek…

			Ő pedig alig láthatta a lányát az első két évben… de a gyerekek később is mindig távoliak maradtak, Illara vigyázott rá, hogy ne zavarják őt a festés és a birtok ügyei közepette…

			A lánya egy szipoly… Felfoghatatlan volt.

			Már az is nehéz, hogy a büszke tudóscsaládba mágus született. Kedvelte Roant, de mindig ott maradt a rossz érzés, a tüske, hogy nem az övé a gyerek. És most Rianna sem…

			Mit tegyen?

			Bámult maga elé, és fogalma sem volt róla.

			A király halálra ítéli őket, ha ez kiderül.

			De egy szipoly akár érintéssel is lemészárolhatja a völgyben élőket. Nem véletlen, hogy miután a hegyen csata zajlott, megölték és elégették őket. Annyira féltek tőlük, hogy még a testüket sem merték hazaküldeni a szeretteiknek.

			Megborzongott a félelemtől.

			De mégis… az, hogy Roan és Rianna életben maradtak… Nem tehetett róla, minden józan ész ellenére hálás volt az égnek érte.

			A gyertya már majdnem leégett, amikor feleszmélt arra, hogy mennyire fáj a gyomra. A szájában kellemetlen, savas ízt érzett. Ma még nem evett, csak éhgyomorra pálinkával itatták, aztán mákonyos teát kapott. Egyik sem tesz jót.

			Fölkelt, és sóhajtva kiment a könyvtárból. Odakint megdöbbenésére késő éjszaka volt.

			Lement a konyhába, ám ahogy belépett, zavartan megtorpant.

			Rianna, a lánya állt ott fiúruhában, egyik kezében egy csupor bontatlan lekvárral, a másikban kanállal. Rémülten nézett fel rá.

			– Én csak… Nem loptam el – mondta ijedten. Majd rögtön dacosan felvetette a fejét. – Ro… Riannának kell a lekvár, hogy jobban legyen. És különben is az örökségünk, úgyhogy ez nem számít lopásnak, csak időbeli átütemezésnek.

			Alean nézte a gyereket, és képtelen volt megszólalni. A hátán nyirkos izzadságot érzett. Kettesben volt egy fiatal szörnyeteggel. Egy láthatóan éhes szörnnyel…

			Miért hazudja, hogy ő a fia?

			– Apa, nagyon haragszol? – suttogta Rianna. Lekonyult a szája, és elfutotta szemét a könny. – Én… sajnálom, annyira sajnálom! Nem akartam felgyújtani a kastélyt! Csak megmutattam Ro… vizsgám lesz, és a tűzgyújtást gyakoroltam egy kandallóban. Eleinte sehogy sem akart sikerülni, de erővel parancsoltam, hogy lobbanjon lángra.

			A lány zokogni kezdett, és elcsukló hangon mesélt arról, hogy mennyire megrémültek, és hogyan próbáltak kijutni.

			Nem volt ez a kölyök ijesztő szörny, csak egy rémült gyerek lekvárral a kezében. Alean szíve megremegett. Közelebb lépett, és átölelte.

			Rianna zokogva kért bocsánatot újra és újra.

			– Csss… Nem baj, nem a te hibád. Örülök, hogy éltek.

			Ölelte a kis szörnyet, aki hozzábújt, életében először. Várta, hogy baja lesz tőle, belehal, vagy bármi, amit ostoba bárdok énekelnek a legendákban, de csak nedves lett az inge.

			– Bárcsak anya élne, és itt lenne! Akkor soha nem történt volna ilyen – sóhajtotta reszketve a gyerek.

			Lassan megnyugodott, és Alean eltolta magától. Megsimogatta a haját.

			– Menj az ágyba, mielőtt kikapunk Kimcse nénétől a lekvár miatt.

			A gyerek kisírt szemmel, halkan kuncogott, és elszaladt.

			Alean mosolygott. Evett, és nyugovóra tért ő is.

			Különös, mennyire jól aludt.

			Másnap félálomban egy kép tervével ébredt. Régen volt, hogy ennyire élesen látta maga előtt a kompozíciót. Magára kapta a ruháit, és átment a műterembe, amit már két éve nem használt.

			Izgatottan felskiccelte kis méretben a képet, majd bólintott, és kifeszített egy fehérítetlen lenvászon szövetet. Összehúzta a szemét, és tűnődött, hogy a háromféle alapozás közül melyiket válassza. Végül a kréta mellett döntött.

			Egész nap a képen dolgozott.

			Azt a pár pillanatot sűrítette össze, ahogy a gyerekek – ó, te jó ég, ikrek! – kiugranak az ablakon. A valósággal ellentétben a képen azonnal kicsapott utánuk a tűzkígyó, de felnyúlt egy faág, és torkon ragadta a szörnyet. Képzelet és hihetetlen valóság keveredett egy képen, ahogy a fejében is.

			Lázasan rajzolt. Mindig segített gondolkozni, mindig segített a világot jobban látni, mintha az alkotás megnyitna egy ablakot, és tiszta fénnyel beengedné a valóságot.

			Az erdőt a háttérben még nem skiccelte fel, előbb a fő alakokat akarta. Majd sűrű, zöld ágak, a tavasz ellenére tömött levelek, karmos ágak következnek…

			…mint azon a régi képen, amivel megkérte Illara kezét.

			Megdermedt a mozdulat.

			Az a kép…

			Illara imádta, de kérte, hadd legyen tekercsen, ne tegyék ki, maradjon a kettejük szenvedélyes titka.

			Lerakta az ecsetet, és lázasan kereste a képet. Ott volt a műteremben egy polcon, és ahogy kihúzta, meglátta azt, amire egy évtizede vak volt.

			A nőalak mozdulata pontosan ugyanaz volt, ahogy Illara állt ott egy esős éjszakán, alvajáróként a papírgyártást végző varga udvarán. Itthon is néha előfordult, hogy hófehér hálóingében az esőben találta meg, és mindig gyengéden ébresztette ilyenkor. Micsoda bolond volt!

			A képen jól látszott az erdő. Egy rémisztő erdő, aminek úrnője volt a lány. A lábára felkúszó, szerető kacsok…

			Úgy állt össze a kép, mintha egy homályos üveg kitisztult volna.

			Illara szipoly volt!

			Márpedig akkor sosem volt erőszak, nem idegen gyereket nevelt, az egész csupán kényszerű hazugság volt. Megdobbant a szíve. Éveken át vágyott gyerekre, és Illara végül megadta neki, vállalva minden kockázatot.

			Roan nem csak egy idegen fiú, akit kötelessége nevelni, majd tizenkét évesen átadni a királynak. Nem, ő az igazi apja.

			És Rianna… ó, hát nem is haldoklik! Hiszen gyógyítja önmagát! Hogy lehetne tüdőbajos? Ez csak egy álca, egy titok, ami őrzi őt a szomszédság tolakodásától.

			Van jövőjük.

			Van közös jövőjük…

			Furcsa, hogy milyen erősen megdobbant a szíve.

			Kopogás hangzott, majd Kimcse nyitott be.

			– Uram, már nem is tudtam, hol keressem! Kész az estebéd. Roan úrfi és a húga az ebédlőben várják.

			A nő észrevette a készülő festményt, és megdermedt. Halálosan fehér lett, és lesütötte a szemét.

			Alean, hogy időt nyerjen, megtörölte egy rongyban a kezét, és kisétált.

			A törvény parancsa kimondja, hogy halálra kell korbácsoltatnia Kimcsét. Majd a gyereket jelenteni a királynak.

			Vagy… tehet úgy, mint aki nem tud semmiről…

			Kimcse néne elkísérte, majd döbbent pillantást vetett a gyerekekre, ahogy becsukta az ajtót. Ha nem volt vendég, akkor Illara szeretett családi körben, cselédek nélkül étkezni, és ez a szokás nem változott azóta sem.

			Az ebédlőben ott várta a két gyerek. Felálltak, ahogy Alean megérkezett, és amikor leültek, rögtön újra bocsánatot kértek az északi szárny miatt.

			Alean már értette Kimcse vasvilla tekintetét. Meglepve látta, hogy bal oldalán a női ruha és a fátyol alatt Roan lapul, míg Rianna ül a jobbján fiúruhában.

			Komolyan azt hiszik, nem veszi észre? Ó, áldott, naiv gyerekkor…

			– Ami történt, megtörtént – nyugtatta meg őket. A kastély sokat vesztett értékéből, ami nagy baj volt, de nem akarta terhelni ezzel őket. Éltek, és ez volt a lényeg.

			– Atyám, én… nos… valamiről beszélni szeretnék – kezdte Rianna, és nem nyúlt hozzá a tányérjára szedett sült húshoz.

			Alean érdeklődve figyelt.

			– Mennyire éreznéd a családunk szégyenének, ha esetleg nem mennék át nyáron a mágusvizsgán? Soha nem mertem gyakorolni a tűzgyújtást. Tegnap is rosszul sikerült, és nem hiszem, hogy valaha is jó lennék benne. Amúgy sem szeretnék katona lenni. Tudom, a király és az udvar előtt ez borzalmasan kínos lehet, de… Atyám, te mit gondolsz róla?

			Az igazi Roan hangosan nyelt, és láthatóan szorongva várta a választ. Talán azért cseréltek ruhát, mert ő nem merte megkérdezni? Roan mindig is csendesebb volt.

			– Nos, a Szépvölgyi család amúgy sem híres a mágusokról, inkább tudósok nevelődtek nálunk – felelte Alean. – Azt hiszem, Volden papa még örülne is neki, ha tudós utódja lenne.

			Elnyomta a mosolyt, ahogy a két gyerek szeme egymásra villant.

			„Látod? – üzente Rianna tekintete. – Mit voltál beszarva?”

			„Jól van, na!” – pislogott vissza Roan egy kis vállvonással.

			– És, ha esetleg nem sikerül a vizsga, részt vehetek a birtok igazgatásában? – kérdezte élénken Rianna. Azonnal fel is szisszent, ahogy az asztal alatt a testvére bokán rúgta.

			– Érdekelne? – Alean meglepődött.

			– Nagyon. Szerintem a körtefák megint el fognak fagyni, apró tüzeket kéne gyújtani a gyümölcsösben éjjelente, hogy melegebb legyen a levegő. Az egyik átutazó bárd mesélte, hogy ez hasznos lehet.

			Újabb aggódó rúgás az asztal alatt. Kocsmázó bárdokat nemesi gyerekek nyilván sehol nem hallhattak.

			– Nagyszerű ötlet. – Alean a tányérjára nézett, és úgy tett, mintha nem most jönne rá, hogy a csemetéi kiszöknek a faluba. – Kimcse úgy véli, tanulnotok kellene. Van, ami érdekelne?

			– Ó! – Rianna szeme felcsillant. Azonnal sorolni kezdte, hogy a birtokvezetés mellett érdekli a história, a bárdénekek, mitől kék az ég, miért ég más színnel a só, honnan jön a szél…

			Aztán hirtelen elharapta a szót, ahogy rájött, hogy ő egy lány, és mindez nem jár neki.

			– Rendben, ez megoldható. Úgy vélem, mindkettőtöknek egyforma oktatás kell – mondta Alean. Roanra nézett. – És téged mi érdekel mélyebben?

			– A zene – felelte halkan a fiú. – Lehetne papirost és könyveket tartani a zeneteremben? A könyvtár olyan ijesztő ott a föld alatt. Mindig súly ül a mellkasomra, nem szeretek ott lenni, mintha rám szakadna.

			Nahát! Alean eddig azt hitte, olvasni nem szeret, de úgy tűnik, csak a pincerendszertől félt. Homályosan felrémlett benne Volden papa harminckötetnyi naplója, ahol futólag említi a mágusok anyaföld iránti félelmét.

			– Nem gond, kialakítunk fent egy kisebb könyvtártermet – felelte.

			A vacsora végére két csillogó szemű gyereket hagyott hátra.

			Az éjjel megint jól aludt, hiába töprengett a jövőn.

			Másnap, ahogy szokta, leült reggel a zeneterembe, kezébe vette a félbehagyott hímzést, és…

			…felvette a belé szúrt tűt.

			Megpróbált kihímezni egy virágot. Ismerte a hímzés alapjait, ahogy minden kézműves mesterséget kis mértékben ismernie kellett. A tű sebesen haladt a kék virágfejen.

			Azt érezte, minden öltéssel felszabadul, és egyre könnyebb a lelke.

			Izgatottan gondolt a tanításra, az új kihívásra. Egy lányt kell birtokigazgatásra nevelnie, és egy fiút erőszakos katonáskodás helyett zenére.

			Három hónap… Addig ki kell találnia valamit arra is, hogyan ne legyen az udvarban kívánatos. Roan bukása kevés, attól még be kell vezetnie a társaságba, ahogy Riannát is.

			Vajon mit kellene tennie, hogy látni se akarják a királynál, de ki még ne tagadják?

			Még nem tudta, de belül már érezte a várakozást, és az új út izgalmát.

			Kihímezte a virágfejet, és letette a rámát a szófára. Minden minta egy-egy siker tükre lesz. A szíve megmelegedett. Olyan érzés volt, két év óta először, mintha Illara itt lenne mellette.

			Felállt, és kisietett. 

			Ideje volt a gyásznak, és most ideje az életnek.

			– Beléd rúgjak, vagy felkelsz végre, Lidérc? – kérdezte ingerülten Saslik.

			– Kel a halál. Maradjunk a rugdosásnál – morogtam. Az álcánk része volt, hogy bunkó velem, nehogy rájöjjenek, hogy herceg vagyok, de kissé mintha túlságosan hozzászokott volna az elmúlt évek alatt.

			A fedélközben, a lépcső alatt hevertem. A hajó lágyan ringott alattam.

			A vitorlákat még az éjjel megkurtítottuk, és tisztes távolságban várakoztunk a kikötőtől, hogy napfelkelte után a kikötőmester csónakkal átjöjjön, és ellenőrizze, nem hurcolunk-e be valamilyen fertőzést a Forró-partokról.

			Egy hónapon át vitorlát varrtam, vagy hálókat csomóztam a fedélközben… és egy vödörbe hánytam.

			A mágusokat gyűlöli a tenger. Már a vízpárától is émelyegtem. Amíg ki nem kötünk, heverészést terveztem, ennyi pihenés járt nekem. Végül is én vagyok az első mágus, aki el bírta hagyni a félszigetet a tenger felé.

			– Van egy kis fennforgás. Jobb lenne, ha feljönnél a fedélzetre.

			Felsóhajtottam. Saslik valaha testőr volt, ám felségsértésért letartóztatták. Választhatott: megy a Vérbálba, ahol köteleken fellógatják, és mágiával táncoltatják a testét, lerobbantva hol egy kezet, hol egy lábat, vagy a testőröm lesz a száműzetésben. Legalábbis addig a pár napig, amíg a tenger el nem nyel minket.

			A vízi halált választotta, és elkábítva felcipelt a kifutó hajóra, amin mellesleg atyám, Kilgram király egyik ellensége, egy gazdag kereskedő utazott. Apám azt hitte, két legyet üt egy csapásra, és elveszejtheti a kereskedőt, meg az „áruló” negyedik fiát is.

			Hát nem.

			A szörnyűség után, ami Szollal történt, olyan mélyre temettem a mágiát, hogy hiába tomboltak viharok, hiába hányták a hajót kedvükre, egy szikrányit sem lobbant föl bennem a varázslat. Még álmomban sem. A tenger pedig megtűrt a hátán.

			Saslik – míg arra várt, mikor süllyed el a hajó – idegességében kockázott, és mire kikötöttünk, elvesztette az összes pénzemet. Hamar megtanultam, hogy a „van egy kis fennforgás” azt jelenti, meg akarnak késelni, vagy épp menekülnünk kell, mert részegen eladott rabszolgának a Forró-partok valamelyik kétes hírű háremébe.

			– Szarok az újabb balhédra. Oldd meg magad!

			Az oldalamra fordultam. Tizenkilenc évesen az ember már elég jól kezeli a tőrt, hogy ne zaklassák fel a problémák.

			– Jó – mormogta, és megkönnyebbülve távozni akart.

			Azonnal gyanús lett.

			Mint a villám, úgy lendültem oldalt, és hosszú lábammal elkaszáltam a lábszárát. Egy kötélhágcsóra zuhant, fel akart pattanni, ám gyorsabb voltam nála, és fél pillanat múlva már a mellkasán térdeltem.

			– Mégis részletezd, kérlek!

			Az udvariasságomra ideges lett. Apám a „kérlek” szót csak akkor használta, amikor Vérbálba küldött valakit.

			– Várj! Mielőtt késhez nyúlsz, ne feledd, négyszer mentettem meg az életedet!

			– Mi az a „fennforgás”?

			– Indulás előtt a kocsmában… ööö… lehet, hogy megemlítettem, hogy hazajövünk… Annyira sajnálom, Kartal!

			A valódi nevem hallatán körbenéztem, de a hajóköz kihalt volt, a matrózok odafent vitáztak valamin, izgatott hangjuk leszűrődött hozzánk.

			– Na és? Apám egy éve amnesztiát adott, itt a pecsét nálam.

			Nem az üzenete miatt indultam haza. Anyám szívszorító levele volt az, ami arra sarkallt, hogy újra meglovagoljam a tengert, még akkor is, ha másodszor talán nem élem túl.

			Várandós volt, és attól rettegett, újabb kis szipoly van benne. Negyven éve, a női mágusok lázadása óta minden varázslattal bíró lánycsecsemőt megölnek.

			A fiúkkal mindig sósat kívánt, és rosszul volt az első pillanattól, de ez a baba más. Nem hazahívott, hanem búcsúzott, a finom betűket könnycseppek mosták össze. Pár hónap az élet… és ha kiderül, hogy a gyerek lány… azt írta, nem bír több kicsit elveszíteni… még ha szörnyeteg, akkor is az övé, szíve alatt hordta, vérével táplálta…

			– Nos? – kérdeztem udvariasan.

			Saslik hangosan nyelt.

			– Lehet, hogy a kereskedőház kémje hallotta. Úgy fest, küldtek atyádnak egy postagalambot…

			Szitkozódtam, és beletérdeltem a gyomorszájába, miközben felpattantam. Felrobogtam a lépcsőn, kettesével átugorva a fokokat.

			A hajó korlátjánál ott tolongtak a tengerészek, és hangosan találgatták, mi történhetett a parton, mi ez a csődület a reggeli órákban. Elég magas voltam, elláttam a fejük felett.

			A kőházak előtt a borús, halottszürke égbolt alatt színes selymekbe burkolt nemesek, elegáns asszonyságok és kecses hajadonok álltak. Főleg ez utóbbiak voltak sokan. A mólótól biztonságos távolságban, a palotához vezető úton díszsorfalat alkottak a feketébe öltözött, kopasz mágusok. Oldalt gyerekek lengettek zsebkendőket, és parasztok álltak kíváncsian nyújtogatva a nyakukat.

			Valakire vártak.

			Egy csónak közeledett. Két legény evezett, középen a kikötőmester kék ruhája villant, mellette pedig egy sárga selyemköpeny. A gőgös tartásáról felismertem Farkasföldi Alej tanácsnokot, apám csúszómászóját.

			Lenéztem a szakadt ruhámra, a kötélcsomózástól sebes kezemre, és gonoszul elvigyorodtam. Atyám biztosan örülne, ha így lépnék nyilvánosság elé. Olyan szégyen lenne, hogy egész Vulkántorok évekig emlegetné…

			– Álmodban se próbáld! – suttogta mellettem Saslik, a semmiből előbukkanva. – Ha felbőszíted apád… Inkább ússzunk ki!

			Megráztam a fejem.

			Saslik ember volt, nem sejtette, hogy a víz egész úton engem lesett, a viharok miattam törtek ki, engem tettek próbára, hogy varázsolok-e. A tenger őserő, nem olyan, mint egy folyó. Ha beleugrok, rájön, ki vagyok, és nem könyörül. Anyámnak szüksége van rám.

			– Öt év telt el, Alej nem fog felismerni, főleg ilyen hajjal nem – leheltem halkan.

			Tizennégy évesen egy tömzsi, jól táplált nemesifjú voltam, és kopasz fejemen az ezüst hercegi henna hirdette, ki vagyok. Újra elvigyorodtam.

			– Ha meg felismer, az legyen az ő baja. Apám lerobbantja a fejét, ha így visz ki a partra. Ruhát hiába hozatna, a pletyka akkor is elterjed.

			A külsőm még a matrózok között is kopottnak számított. A nyakamnál foszlott a darócing, a térdemnél elszakadt a nadrág; megvarrhattam volna, ám nem érdekelt. Még a legszegényebbek is levágták késsel a hajukat, ha nem telt borbélyra, míg a szakállukat megnövesztették, mert férfiasságot sugallt.

			Én fordítva cselekedtem, hollófekete hajam már a hátamat verdeste; kontyba csomóztam, ha zavart, nem nyestem le. A serkenő szakáll meg viszketett, ezért kétnaponta megszabadultam a borostától. Az arcomat körömvirág olajával kentem, ha felsértettem, így mindig kesernyés virágillat lengett körül, mint a hímringyókat.

			Mindent megtestesítettem, amit apám gyűlölt és lenézett.

			Saslik idegesen szitkozódott, aztán elvegyült a matrózok között.

			Az oszlopnak dőltem, és néztem, ahogy kiköt a csónak, és elkezdődik a kalamajka.

			Farkasföldi Alej feljött a hajóra, és nagy hangon üdvözölni akarta a herceget. Mire a kapitány ostobán nézett rá, a matrózok meg röhögtek.

			Alej először csak megdöbbent, majd hatalmas tokája megremegett a dühtől. Idehaza a kövérség a gazdagság jele, míg a Forró-partokon a betegségé. Farkasföldi Alej már igen jómódú lehetett a pocakjából ítélve. A tanácsadói székből az ő nagyapja túrta ki hajdan a különc Szépvölgyi tudósokat. A családja sokszor próbált gyümölcsoltással mágusgyereket fogantatni, de sikertelenül.

			Vajon van már mágus a családban, feljebb léptek a ranglétrán?

			Figyeltem Alej apró, kerek disznószemét. Többször is átsiklott a pillantása rajtam.

			– Itt kell lennie a hercegnek! – ordította húsos ujjával hadonászva. – Te mocskos féreg, hol rejtegeted?! Mit mondjak őfelségének? Nézz oda, rá vár a tömeg!

			A kapitány idegesen húzkodta a szakállát, és esküdözött, hogy egy fia herceget sem látott indulás óta.

			Végül a kikötőmester oldotta meg a helyzetet, és közölte, hogy neki egyenként meg kell vizsgálnia az embereket, betegek-e, de közben akár azt is meg lehet nézni, hogy valaki álruhás herceg-e.

			– Mire vártok, patkányok?! Álljatok sorba a fedélzeten! – ordította a kapitány.

			Nyeltem egyet.

			Felsorakoztunk, és megkezdődött a vizsgálat. Közben Alej utasítására a két evezős legény, aki a csónakkal jött, elkezdte átkutatni a hajót, hátha talál potyautast. A kapitány gúnyosan köpött egyet. Ha lett volna potyautas, már rég a tengerbe dobja, és halkan hozzátette, főleg, ha egy rohadt mágus az.

			Az ősz hajú, hatvanéves kikötőmester alapos volt, mindenkit meztelenre vetkőztetett. Megnézte, van-e fekély a szájban, a hónunk alján, kiütés az ágyékon, vagy a test bármely részén.

			Saslik hárommal előttem állt a sorban. Amikor őt vizsgálták, Alej gyanakodva ráncolta a homlokát. A vállam azonnal megfeszült, őrként ezerszer láthatta őt a palotában.

			– Te legény, ismerősnek tűnsz!

			Saslik, mint egy vándorkomédiás, letolt gatyával, puccosan meghajolt.

			– Mert én vagyok a herceg, jó uram. Ha adsz egy aranyat, akár a király is leszek…

			A matrózok röhögésben törtek ki. A kikötőmester öreges mozdulattal szájon vágta, pusztán a rend kedvéért, aztán intett, hogy menjen a fenébe.

			Jött a következő két ember, és éreztem, ahogy a nyugtalanság úgy nő a gyomromban, mintha eleven patkányt nyeltem volna, és belülről rágna. Lazítottam a tartásomon, és unott arcot vágtam.

			Végül én következtem.

			A ruhámat a hajópadlóra tettem, és engedelmesen körbeforogtam, vigyázva, hogy ne lépjek rá. A mellényembe varrva ott lapult egy vízhatlan tokban anyám levele, és az amnesztiát adó, faragott királyi pecsét. Megborzongtam, ahogy a párás, őszi levegő nyálkás csigaként meztelen bőrömre telepedett. A szürke égbolt súlya szinte a mellemre ült.

			Farkasföldi Alej arcára kiült az undor hollófekete hajamat látva. Végigmérte izmos vállamat, inas testemet, a kiálló bordáimat, majd a pillantása megállapodott az ágyékomon. Hát, volt mit néznie. Talán ez az egyetlen dolog, amiért hálás lehetek apámnak.

			– Tedd fel a kezed! – parancsolta az idős kikötőmester.

			Máshoz alig nyúlt hozzá, de nekem kék kesztyűs kezével megnyomogatta a hónaljamat, aztán a nyakamat is, majd megkopogtatta a mellkasomat.

			Kezdtem aggódni.

			– Elég vézna. Volt láza? Szokott köhögni?

			Nem akartam megszólalni, nem tudtam, mély hangom mennyire hasonlít apáméhoz.

			– Nem göthös, uram – felelte helyettem szolgálatkészen a fedélzetmester. – Azért ilyen vékony, mert egész úton hányt.

			– A tengeribetegség hamar elmúlik.

			– Az epéje. Nem bírja a gyomra a savanyított káposztát, gyakran kijött belőle.

			Saslik ezt a mesét adta be. Mivel a munkát jól bírtam, elhitték, ám a kikötőmester gyanakodva szaglászni kezdett.

			– Körömvirág? Ezt sebre használják.

			– Ó, szerinte a nők többet fizetnek, ha a lábuk között puha pofi van! – rikkantotta Saslik. Körülötte nevetés harsant. – Talán még a férfiak is!

			Erre aztán igazán disznó röhögés zendült. A szemem sem rebbent, az úton már kivertem emiatt pár fogat, de most jól jött a kötekedés.

			– Na, lódulj! – morogta a kikötőmester undorodva, és intett a mögöttem álló legénynek.

			Felmarkoltam a ruhámat, és elkotródtam.

			Amikor befejeződött a vizsgálat, a kikötőmester rituális mozdulattal lehúzta a kék kesztyűt, és puszta kézzel fogott kezet a kapitánnyal, megadva a behajózási engedélyt. Aztán beültek a csónakba, és eleveztek. Mi tagadás, Farkasföldi Alej elég komoran bámult maga elé.

			Összevigyorogtunk Saslikkal.

			Nem tudtunk szót váltani. A kapitány felzavarta pár matrózzal, és kibontatta az orrvitorla egy részét, míg én lent a többiekkel a köteleket húztam.

			A következő fertályórában óvatos lavírozással közelebb értünk a kikötőhöz, majd a kikötői munkások erős kötelekkel a partról bevontatták a hajót. A tömeg lassan eloszlott, a színes nemesi köpenyeknek és a kopasz varázslóknak hűlt helye támadt, csak a rokonok, kikötőmunkások és a maszatos, bámészkodó gyerekek zsivajogtak.

			Megkezdődött a rakomány kipakolása. Saslikkal és pár matrózzal felhordtuk a hordókat, ládákat és a bálába csavart, finom selyemanyagokat, míg a többiek a pallókon egyensúlyozva kivittek mindent a hajóról.

			Késő délutánra járt, mire végeztünk, de az időt csak a gyomrom korgása mutatta, a hamuszürke égbolt csupán sejteni engedte, hogy a felhők fölött merre jár a nap. A pénzünkre vártunk, és míg a többiek nőkről, borokról álmodoztak, én a komor kőházakat bámultam.

			Évekig vágytam haza, és most, hogy itthon vagyok, egy másik föld hiánya sajdult belém… A vidám színű kavalkád, az alkudozó kereskedők és a lemenő nap narancsszínű fénye, amit talán már soha nem látok.

			Mit keresek én itt, ebben az ónszürke világban, ahol az ég úgy nyomja a földet, mint prés a vörös nedvet csorgató szőlőszemeket?

			– Anya… – suttogtam.

			Tudom, milyen, amikor az ember már nem bírja tovább, milyen az a perc, amikor nem alszik, nem eszik… Ha nem lett volna Saslik mellettem, őrülten mentem volna késelésekbe. De én férfi voltam, erős, küzdő és szabad, míg anyám… Számára nem volt kiút.

			Talán csak apám halála.

			Akaratlanul megcsikordult a fogam.

			– Saslik, Lidérc!

			A fedélzetmester borízű hangjára eszméltem fel. Odaballagtam hozzá. Négy ezüst volt a bérem, Sasliké hat, mert az árbócokra is mászott.

			– Három hét, és indulunk vissza. Még a fagy előtt ki kell hajózni. Jó újoncok voltatok, várom vissza a mocskos pofátokat!

			– Jövünk! – ígérte Saslik, és lelkesen megköszönte az ezüstöket. Én is kierőszakoltam magamból egy hálás bólintást. Szégyentelenül keveset fizetett, ezt a pénzt fogadásos verekedéssel három nap alatt megkeresem.

			– Fogd a zsákom, és vidd ki! – morogtam Sasliknak, és a kezébe nyomtam az ezüstöket is.

			Értetlenül bámult, de engedelmeskedett, a keskeny pallóra lépett, és a víz fölött kisétált a partra.

			Megvártam, míg átért, majd elindultam én is. Egész úton óvakodtam a hatalmas hajó szélére menni, vagy a fedélközben a hajó falának dőlni.

			Ráléptem a pallóra. A szél hirtelen felerősödött, és meglökött.

			Kibillentem, de egy könnyed lépéssel visszanyertem az egyensúlyomat.

			Ám a szél fordult, és újra támadott. Alattam a habok ingerülten felcsaptak. Gúnyosan felnevettem.

			Öt éve szunnyadt bennem a mágia, még ha kést szúrtak belém, akkor sem lobbant fel. Talán már képtelen is lennék a varázslásra. Gyűlöltem magamat, gyűlöltem azt az éjszakát… a bányászok megszenesedett testét, a nők éles sikolyát… a harci dobokat, amik mintha a szívemben zakatolnának… Áldott legyen a föld, hogy azon az éjjelen megmozdult, és átkozott legyek mindörökre, hogy túléltem…

			– Ölj meg, ha akarsz! – suttogtam a szélnek. Alattam megint felcsaptak a habok, mintha karomként a lábamat akarnák elérni.

			A szél úgy meglökött, hogy leestem volna, ám nem álltam ellent, hanem átugrottam a szomszédos pallóra, majd ügyes tánclépésekkel kislisszoltam a partra.

			– A Földanyára! Ez mi a fene volt? – kérdezte rémülten Saslik.

			– Semmi.

			Körbenéztem, de a kikötő élte a maga nyüzsgő életét, senki nem figyelt fel rám. A feltornyozott, barna ládák és hordók körül gyerekek rohangáltak, egy kék köpenyes kereskedő alkudozott az egyik ládára, egy kopott öregasszony mézes lepényt árult, pár matróz köréje gyűlt, és vidáman falatozott a rothadó hínár szagában.

			Átvettem a zsákomat, ám a lábam alatt mintha megindult volna a talaj. Saslik elkapott.

			– Csak tengerészbetegség, majd elmúlik. – Legyintett. Láttam, ő is dülöngél.

			– Keressünk egy kocsmát! – mondtam. – De ne rúgj be, éjjel betörünk a palotába!

			– Hová?! Legalább addig maradjunk életben, míg elkockázom a pénzt… – morogta Saslik.

			Felnevettem. Ma éjjel meglátogatom anyát, kezét a kezembe veszem, arcom a kibontott, hollófekete hajába fúrom. Sem tenger, sem szél, sem az apám nem állhat utamba.

			Kikerültem a móló mögött feltornyozott rakományt, ahol néhány félmeztelen, fiatal munkás a ládákat rámolta. Izmos testükkel bizonyára cselédlányokat akartak elszédíteni. Az őszi nap hűvösében már nem izzadt az ember annyira, hogy valaki csak úgy levegye a barna darócinget, és a fejét kösse be vele.

			– Hm – morogta Saslik. Éreztem, nem tetszik neki valami.

			Majdnem áthaladtunk a ládák között, amikor egy izmos, okos arcú, harmincas férfi utánam kiáltott:

			– Hé, kölyök, ez nem a tiéd?

			Felvett a földről egy szürke rongyba burkolt csomagot, és odadobta nekem.

			Ösztönösen elkaptam, és értetlenül kinyitottam.

			Öklömnyi, szürke kristály volt benne, ami azonnal derengeni kezdett az érintésemre.

			Egy rohadt lávakő!

			Most fogtam föl: a bekötött fej csak a kopaszságot és a mágusok fekete hennáit rejtette.

			Alej, az a csúszómászó mégis felismert?

			– Lávakő. Nagyon ritka és értékes. Hajdan ezzel leplezték le a szipolyokat. – A férfi enyhe gúnnyal, de udvariasan meghajolt. – A nevem Ras parancsnok. Üdvözöllek itthon, herceg!

			A vállam megfeszült, és a kezem a tőr felé mozdult. Ám szemem sarkából láttam, hogy bekerítettek.

			Visszadobtam a lávakövet.

			– Ha tudod, ki vagyok, jobb, ha félreállsz az utamból, közrendű kutya!

			– Őfelsége üzenetét hozom. Farkasföldi Alej elmesélte, hogy szeretnéd álruhában letenni a vizsgád, utána pedig közrendűként beköltözni a Néma várba. Őfelsége úgy véli, így igazán megismerheted a neked begyűjtött embereket. Odakísérünk a vizsgára, uram!

			Az agyam lázasan járt. Alej, az a patkány tényleg ezt mondta, hogy mentse a bőrét? Vagy apám pontosan tudja, hogy eszembe sincs belemenni a politikai játszmába?

			– Köszönöm a segítséget, de eltalálok magam. Mint mondottad, atyám egyetért abban, hogy ne keltsek feltűnést. Lidérc a gúnynevem, ezt használd!

			– Azért mi szívesen segítünk odatalálni… Lidérc. – Ras udvariasan elmosolyodott. Volt valami keménység ebben a mosolyban, ám túl sok verekedésben vettem részt, hogy az ilyen fickók megrémítsenek.

			– Szép ma a tenger, nemde? – mondtam gúnyosan.

			Szeme a víz felé villant. Megfeszült az arca, értette a célzást.

			Hibázott.

			Annyira el akart fogni, hogy nem várta meg, míg kőhajításnál messzebb megyek a tengertől. Nem varázsolhat mellette. Ha a tenger felbőszül, kinyúl a mólóra, és nem fog válogatni, visz mindent: a rakományt, a nevetgélő matrózokat és minket is.

			Farkasszemet néztünk.

			– Parancsom van. Muszáj teljesítenem – felelte halkan, komoran Ras. – Gondolj a kikötőben lévő gyerekekre!

			Ha most hagyom magam, akkor apám foglya leszek, és ahogy fütyül, úgy kell táncolnom. Félrebillentettem a fejem, és megvetően odaszóltam:

			– Mágia nélkül gyáva pondró vagy?

			Ha sikerül feldühíteni, jó esélyem van. Méregettük egymást, de még egyikünk sem támadott.

			Nekem több eszem volt annál, hogy elsőként megtegyem, neki meg sejtelme sem lehetett róla, hogy öt éve nem varázsoltam.

			Aztán intett a fejével, és az emberei szorosabbra vonták a gyűrűt körülöttünk. Láthatóan mágia nélkül akartak begyűjteni.

			Felnevettem, és csettintettem.

			Saslik azonnal behajlította a térdét.  Villámgyorsan beleléptem az összekulcsolt kezébe, ő pedig feldobott a legközelebbi ládahalomra. Úgy szöktetett, ahogy ezerszer menekültünk már őrök, rablók és felbőszült asszonyságok elől.

			Egy könnyed pördüléssel leugrottam a feltornyozott ládák másik oldalán, és rohantam a kikötőhöz közeli házak felé.

			– Kapj el, ha tudsz, Ras! – kiáltottam hátra.

			– Lóra! – ordított. – Kerítsétek be!

			Rohantam a kikötőben, míg mögöttem patacsattogás hallatszott.

			Aztán elértem az első házat, és mint a patkány, úgy kúsztam fel, a kőház repedéseit használva, a magasban lévő tetőre. Ras arra számított, hogy az utcán üldözhet. Élvezettel hallottam a csalódott kiáltását.

			Két máguskatona felmászott utánam a tetőre, de könnyedén lehagytam őket. Ez az én világom volt, az örök kívülállóé, a tetők hercegéé, a csatornapatkányé.

			Ám egy dupla kémény után meghökkentő dolog történt.

			Mintha szembejött volna velem a napfény.

			A kölyök aranylón szőke volt, kipirult arcában a kék szemek bepillantást engedtek az ég mélységeibe. Mintha a Földanya egyesítette volna a ringó búzamezőket, a hajnal gyönyörű ecsetvonásait és az ég kéklő bársonyát egyetlen emberben, és örömében ráborította volna a legszebb zöld nemesi köpenyt, amit valaha láttam. De nem a külsejében lapult a varázslat. Sugárzott belőle valami élő, eleven erő. Ahogy megdöbbent és megtorpant, kócosan, szeretetre méltón, először éreztem azt, hogy hazaérkeztem.

			De mit keres a tetőn?

			– Nem kapsz el, kölyök! – vetettem oda gúnyosan.

			– Kapjon el a borbély! Vagy anyád, ha hajat akar vágni! – feleselt pimaszul, miközben fél lábbal, könnyedén egyensúlyozott egy törött cserépen.

			Felnevettem. Azonnal megkedveltem.

			Megláttam mögötte az üldözőt, egy máguskatona volt.

			– Mi a fene ez a nagy forgalom? – morogtam.

			Mi van ma? Mágusok harci napja? Vagy „hogyan kapjunk el nemeseket” vetélkedő?

			Előttünk, mögöttünk katonák támadtak, és lentről is csörömpölés hallatszott.

			Okos volt, ő is azonnal felmérte, hogy egy út van a menekülésre. Egyszerre rohantunk a tető másik vége felé.

			Ám a tető peremén megtorpantam.

			Az a nyomorult Ras! A katonák csapdába tereltek minket.

			A kölyök szintén ismerte, mert valamit szájalt vele. 

			Ám mielőtt menekülhettünk volna, a velük lévő gyógyító kötele elkapott, és ahogy vitorlát a kikötőben, felcsévélt minket.

			A fiú a hátamnak simult, a teste meleg volt, és olyan illatot éreztem, mint amikor gyerekként anyám kibontott egy kis csomag édes aszalt körtét. Még az illata is napsugaras és édes volt.

			Magamban dühösen szitkozódtam.

			Most komolyan! A szagával foglalkozom?!

			Ingerülten megmozgattam a vállam. Ezernyi nehezebb helyzetből elmenekültem már! Ha ez a kölyök nem vonja el a tetőn a figyelmem, soha nem kapnak el.

			– Ne! – kiáltott, ahogy szabadulni próbáltam.

			Megbillentünk, és lezuhantunk a tetőről.

			Vártam a becsapódást, és azt, hogy csontom törjön, de a gyógyító ügyesen megállított minket a föld színe felett. Csak utána zökkentünk le.

			Arcom a porba nyomódott, és esküdni mertem volna, hogy Ras parancsnok élvezettel látja.

			Döbbenetemre a kölyök beleszagolt a nyakamba, majd hatalmasat sóhajtott.

			Az én nyakamba! Esküszöm, leszúrom!

			Megpróbáltam széttépni a kötelet, és egyre bosszúsabb lettem, ahogy a fiú minden mozdulatomra aprót nyögött. Bele sem mertem gondolni, mije nyomódhat a fenekemnek… Nagyon reméltem, hogy a furulya az, amit nála láttam, különben lányt csinálok belőle…

			Ras alig titkolta a röhögést, miközben kötözött sonkaként talpra állított minket.

			– Ez ám a szerencsés találkozás! Lidérc, hadd mutassam be Roant, az ősi Szépvölgyi család tagját!

			Ha másban nem is, Ras egy dologban engedelmeskedett: titokban tartotta a kilétem.

			– Lidérc, örülök a megismerkedésnek – hangzott az elegáns és előkelő válasz Roantól. Majd hűvösen és lekezelőn hozzátette: – Mindig a magasabb rangúnak mutatják be az alacsonyabb rangút, de hát nem várhatjuk, hogy az alapvető illemet egyszerű mágusok is ismerjék, ugyebár.

			Ras megdermedt, ahogy én is. Roan agya úgy vágott, mint a pengém.

			A kölyök életveszélyes volt ezzel az elmével, bár láthatóan elsőre nem is fogta fel, mit mondott ki.

			Felnevettem. Hogy elvonjam a figyelmét, azonnal gúnyolódni kezdtem.

			– Á, az öt ősnemesi család egyike! Azt mesélik, hogy a Szépvölgyiek híresek a különlegesen édes aszalt körtéjükről, a meglepően éles elméjükről… – A lélegzetem elakadt, ahogy a dicséretre akaratlanul is a hátamnak simult, és a nyakamba szagolt. Megdöbbentem, a közelsége milyen zsigerileg hat az érzékeimre. Ám nem én lennék, ha az ilyesmi nem peregne le rólam. – …és hírhedtek az alattomos hazaárulásról. Mi az, urak, ennyire utáljátok a herceget, hogy bűnözőket és áruló nemeseket gyűjtötök be testőrnek?

			Bevittem a szúrást neki is, és Rasnak is. Ó, az emberek annyira gyávák!

			Az ilyesmire mindenki megszégyenülten elhallgat. Ezerszer láttam, ahogy apám megszégyenít másokat, porrá alázza őket, és azok védtelenül állnak a megsemmisítő szavakkal szemben.

			Ras hangja el is akadt, a gyógyító meg elvörösödött. Ám Roan büszkén felcsattant.

			Megvédte Nagy Voldent. Nem számított neki, hogy fegyvertelen, nem érdekelte, hogy fogságban van, sőt, az sem, hogy milyen fenyegetően, mereven ül a lovon a gyógyító. Az igazságot kereste, és hangja bátran csendült, méltó utódja volt a híres ősnek. Ahogy szónokolt, mintha a gyerekkoromban olvasott pergamenek szavait hallottam volna vissza.

			Megdöbbentem erre a hévre. Roan nem napfény volt, gyenge és bohó, hanem őserő. Olyan, ami képes felforgatni a világot, lelki erejével szétválasztani jót és rosszat, megtisztulni és megtisztulást hozni ebben a mocskos, érdektől vezérelt, önző világban.

			Láttam, ahogy Ras akaratlanul a mellkasára teszi a kezét. Tudtam, miért. Az én szívem is megdobbant. Roan szavára halálba mennék, seregeket vezetnék, mindörökre itt akarnék maradni ez alatt az ónszürke, halott égbolt alatt.

			Mélyen beszívtam az illatát. Úgy akartam Roan lelkét, ahogy a szomjas föld az esőt. Élővé akartam lenni általa, újra hinni, újra szeretni… Meleg napfénybe és anyám puha hajába burkolni a megfáradt, cinikus lelkemet.

			Belegondoltam, mi lenne, ha…

			De hirtelen kijózanodtam.

			Mi a fenét csinálok?

			Ó, nem! Soha! Nem fogok egy ilyen vakarcs hatása alá kerülni.

			Ez a világ mocskos, és mindenhol árulás lappang. Ezt az egyet keményen megtanultam az elmúlt évek alatt. Ölj vagy ölnek, erről szól minden. Nincs irgalom. Nincs kegyelem.

			Majd Roan is megtudja. Az ilyen kölykök korán halnak.

			Komoran hallgattam, míg a gyógyító tanonca azon szerencsétlenkedett, hogy összekötözve feltegyen a lóra minket. Amikor végül nem sikerült, inkább eloldoztak.

			Azonnal készen álltam a szökésre.

			El innen!

			Mégsem bírtam ki, és egy utolsó pillantást vetettem Roanra. A napfényes hajára, a lányosan szép arcára, büszke tartására.

			Nem kellett volna. Ras úgy rúgott fejbe, hogy csillagokat láttam.

			Miközben megszédültem, az utolsó gondolatom a düh volt.

			Magamra voltam mérges. Mégis, mi van ebben a nyomorult vakarcsban, hogy mindig képes elvonni a figyelmemet?

			Zaher a várfalon lévő gyilokjárón állt, az őrségben   lévő testvére mellett. 

			A nyakát nyújtogatta, hogy jól lássa a kint elterülő tisztást. Nem véletlenül szokott alkonyat előtt felmenni a várfalra. Vajon ma kijön ő is?

			Az ősz pompázatos színekkel festette meg a Néma vár körüli erdőt. A rézvörös és a sárga ezer árnyalata olyan volt, mint a természet báli ruhája; szemgyönyörködtető világot teremtett. De az árnyak mélyén már ott lapult a pusztulás, az esővel átitatott avar illata a búcsút hordozta. A levegő estére lehűlt. A mágusok testhője magasabb volt, ő sem fázott a vékony köpenyben, csak a keze vált kellemetlenül hideggé. Összedörzsölte a tenyerét. 

			Orlan, a bátyja levette a kendőt a nyakából.

			– Csavard be a kezedet, ne fázz!

			– Kösz, nem kell.

			Szerette a bátyjait, de szinte fulladozott tőlük. Főleg most, hogy ennyire megijedtek a mérgezéses eset miatt – ahol őt meg sem mérgezték! –, hogy szent küldetésüknek tartották a felügyeletét, hiába került meg az orgyilkos. 

			– Nem vagyok már gyerek, Orlan. Elbírok egy hideg kézzel. 

			– Hamarosan itt a sereg – bámult a messzeségbe Orlan, és makacsul a várfalra tette Zaher elé a kendőt. – Remélem, Ren és Ferro épségben visszatér.

			Zaher a bátyjára nézett. Tudta, hogy a férfi nem ezt akarta mondani. Földnélküli nemesek voltak, de attól még nemesek, és ha meghalt volna a családból valaki, akkor kaptak volna róla üzenetet. 

			Összeszorult a torka. Már megint újra ugyanaz a téma! 

			– Merlen nagyon sokat kockáztatott, amikor a vizsga előtt kimenekített a városból… – halkította le a hangját Orlan, bár a várfalon senki nem tartózkodott a közelükben. – Ha elkapták volna, Vérbálba küldik. Ezt is vállalta volna érted! Ahogy én is, hogy kidobnak a várból, elvesztem a nemesi rangot, és mint egy nyomorék, csak koldulásból élhetek. Anya meg mások szennyesét moshatná…

			Zaher érezte, ahogy elönti a bűntudat. A testvérei szerették, bármit megtettek volna érte. De miért olyan nehéz ez a szeretet? Miért ilyen borzalmasan feszítő, mintha szétszakadna tőle?

			– Sajnálom. Próbáltam rejtőzni, de Ras annyira jó nyomkövető… – Zaher összeszorította a száját, hogy ne bukjon ki belőle: egyáltalán nem bánja.

			– Nem lehetsz gyógyító! – vágott közbe halkan, indulattal Orlan. – Barbárölők vagyunk, az első sorban harcolunk! Egy férfi akkor igazi férfi, ha küzd az ellenséggel, nem pedig egy gyáva, nyomorult nyúl, aki a hátsó sor mögött… Belegondoltál már, mit szólna Ren és Ferro? Ki kell lépned közülük!

			Ezüstösen csilingelő nevetés hangzott. Roan hangját az egész vár ismerte, Orlan azonnal elhúzta a száját.

			Zaher már a csengő hangtól is elmosolyodott, pedig még nem is bukkant fel a kényes kis ősi nemes. Amikor Roan kacagott, olyan volt, mintha a világ rendbe jönne. Az egész lénye olyan érzést keltett, mint az üde szél, a napfény csillanása a vízen, vagy az első hó öröme. 

			Merlen szerint azért, mert selyempárnák között nevelkedett, és egy élősködő kis patkány, akit egész életében aranytányéron járattak. Ám Zaher látta a Gyilkos-völgyet, a rettenetet, ahogy a természet tombolt körülöttük. Roan mégis felhőtlenül tudott nevetni, annak ellenére, hogy kegyetlen vidékre született, annak ellenére, hogy kegyvesztett lett a családja, kigúnyolták, nemrég pedig majdnem megölték.

			Pár pillanat múlva felbukkant a lépcsőn Roan és mellette Ras. Valamiről elmélyülten beszélgettek.

			– A Tűzisten haragjára! Már megint a várat simogatja! – Orlan csak dühösen horkantott, és visszafordult az erdő felé.

			Roanban ez volt a legfurcsább. A keze önálló életet élt. Normális ember megfogja a lépcső korlátját, de ő, lazán lefelé tartva a csuklóját, végighúzta rajta az ujjait. Majd ahogy Rassal a várfal mellé álltak, ott is megsimogatta a falat. De ugyanígy cirógatni szokta az asztalt, a széket, sőt, evéskor néha eltűnődött, maga elé bámult, és finom, hosszú ujjai megindultak körbe-körbe a teáscsupor száján, és észre sem vette, hogy Mort szeme kerekre tágul, és a fiú akkorát nyel, hogy az hallható.

			– Ne bámuld! – csattant halkan a bátyja. – Ha hozzá mersz érni, én…

			– Ó, te jó ég! Dehogy! – Zaher a gondolatra is megrázkódott.

			Hiába volt Roan a maga módján szép, egyszerűen nem hatottak egymásra, nem pirultak el a másiktól, nem jöttek zavarba az érintéstől. De a fő ok az volt, hogy Roanban volt valami mély vadság, valami ijesztő mag.

			Ez az arca ritkán villant fel. Zaher ott, a Gyilkos-völgyben látta először, amikor Roan ráparancsolt Rasra, hogy ne bántsa a völgyét, és a kemény mágusparancsnok meghátrált a tekintete elől. Akkor is megmutatkozott, amikor a vizsgán kecsesen megállította a kősziklákat. 

			Nem véletlen, hogy Roan volt az egyetlen, aki nem félt Lidérctől. Pedig a hosszú hajú csavargó néha igen kötekedő kedvvel kelt fel, és olyankor jobb volt kitérni az útjából. Amikor meg az egyik őr kigúnyolta a haját, a férfit másnap reggel pucéran, összekötözve, a várfalról lelógatva találták meg. Lidérccel veszélyes volt ujjat húzni.

			Ám Roan sosem hőkölt hátra, ha Lidérc az arcába hajolt, nem rettent meg, amikor fenyegette őt. Amikor dühösen egymásra meredtek, Zaher olyan nyugtalan lett, mint gyerekként a viharos tenger láttán. 

			Otthon néha látta a ház ablakából, amikor a Tűzisten iszonyatos haragja tombolt. Ilyenkor a füsiketítően dörrenő, pusztító villámjai lecsaptak a tengerre, ám a Földanya zúgó, tomboló ősereje nekifeszült az égnek, az élő víz kavargott, felcsapott, szenvedélyesen megküzdött az éggel. Ő meg rettegve menekült a ház mélyére, még csak ránézni sem mert a partra, a viharra. Ilyen érzés volt, amikor ezek ketten veszekedtek: tomboló elemekké váltak, és Zaher nem szeretett a közelükben maradni, nyugtalanul menekült máshová.

			Roant szerelemmel szeretni? Ez viccnek is rossz volt.

			Ők hárman, Lidérc, Mort és Roan valahogy túl sokak voltak. Nem kételkedtek folyamatosan magukban, mint ő. Hiányzott belőlük a hallgatás csendessége, a tétova bizonytalanság, az a törékenység, amiben annyi szépség lapult. Ők a világ látható oldalát alkották, a napot, míg Zaher önmagát láthatatlannak érezte, és nem is akart ebből az árnyékból kilépni. Nem a napot kereste társként, hanem a holdat, azt a fénylő, csendes szépséget, ami csak a szó nélküli sötétségben ragyoghat fel.

			Zaher visszafordult az erdő felé. A szíve megmelegedett, ahogy meglátta a várból kifelé ballagó, karcsú alakot, kezében az íjjal és hátán a tegezzel. Most szürke kaftánt viselt, prémes gallérral, nem vett köpenyt, a hideg nem számított neki, ha íjászatról volt szó. Két cselédlány előtte szaladt, és felállították a messzeségben a céltáblát, majd fázósan visszatértek a várba.

			– Na, látod, ő legalább igazi férfi – morgott a bátyja.

			Zaher is így gondolta. Csak bólintani tudott, nem mert megszólalni, félt, hogy a hangja az árulójává válhat.

			A szemével itta az elegáns alak körvonalát. Ahogy a férfi feltette a vesszőt, hátrahúzta a karját, elindította a lövést, minden mozdulatában komolyság, magány és elszántság érződött. Látszott, íjjal a kezében lehullik róla minden máz, most volt igazán önmaga, ahogy újra és újra pendült a húr, és elszállt a vessző. Tökéletesen, szépen, büszkén, szerényen, amilyen maga az íjász is volt.

			Zaher bámulta őt, miközben egyre hidegebbé vált a levegő. Szerette volna, ha a szürkület soha nem jönne el, ha ezek a pillanatok soha nem múlnának el. Nem akart csatába menni, nem akart hős lenni, nevet szerezni, csak szeretett volna némán, csendesen, évekig ezen a várfalon állni, és őt nézni. Az okos homlokot, amit máskor folyamatosan ránc redőz, de lövéskor soha. 

			Szinte eggyé vált vele ilyenkor, és ahogy az íjász számára kisimult a világ, úgy számára is elcsillapult minden gond, minden baj, mert láthatta őt, befogadhatta magába, része lehetett egy pillanatra.

			Nézte a lövéseket, előbb az egyszerű gyakorlásokat, majd azt, ahogy két vesszőt illeszt fel egyszerre, és célba talál. Utána három vesszővel lőtt, és azzal is eltalálta a táblát. Soha nem hibázott, soha nem tévedett. Tökéletes volt a férfi, és elérhetetlen, annyira távoli, mintha egy csillagra vágyna.

			Majd olyan dolog történt, ami eddig nem szokott.

			Az íjász megcsókolta a vesszőt, ahogy isteni ítéletek előtt szokás.

			Majd lehunyta a szemét, és az utolsó nyilat így illesztette a húrra. Csak állt a karcsú, szürke alak a most már sötétlő, titkokat súgó erdő előtt, úgy, mint aki többé nem a szemével, hanem a szívével, lelkével céloz.

			Zaher szája kiszáradt. Nem tudta, miért, de érezte, valami történik, valami, aminek jelentősége van, valami, ami mindent megváltoztat. Más volt ez a büszke tartás, mint a korábbiak. Nem komolyság és nyugalom áradt belőle, hanem feszülő vágy. Szenvedély, küzdés, kétség, ez mind benne volt abban, ahogy kifeszítette az íjat. Ez is az ő arca volt, önmaga volt, de más oldalát mutatta, olyat, amit eddig még soha.

			Mintha az íjász az istenektől kérdezett volna, mintha szenvedne, küzdene, és élet vagy halál, bukás vagy tökéletesség lenne a tét.

			Kilőtte a vesszőt, és az elsuhant.

			Nem talált célba.

			– Kár érte, szép lövés lett volna – dörmögte Orlan. 

			– Nem kell mindennek tökéletesnek lennie – felelte Zaher halkan, makacsul.

			A szürkület egyre mélyebbé vált, a várfalon egy katona meggyújtotta a fáklyákat. Az íjász intett a cselédeknek, hogy szedjék össze a nyílvesszőket és a céltáblát, majd nyugodt léptekkel visszafelé sétált. Ahogy felnézett a várra, Zaher szíve hatalmasat dobbant.

			Összeakadt a tekintetük. Neki, a kis senkinek, és a férfinak, aki nem volt tökéletes.

			És ekkor olyan dolog történt, ami még soha. Frellelon mosolya felragyogott. Őrá, és senki másra. Mintha megállt volna a pillanat.

			Zaher egész teste beleborzongott ebbe a félénk, szinte szemérmes mosolyba. Nem kapott tőle levegőt; a kezét akaratlanul a mellkasára tette, és megdörzsölte a lüktető szíve felett.

			Bárhová szánták az utolsó lövést, egy helyre biztosan betalált.

			– Lidérc, mi zavar? – kérdezte Saslik, de csak a fejemet ráztam.

			Egyre többször kérdezte, de nem feleltem neki.

			Olyan dühös voltam, hogy ölni tudtam volna. Egyszerűen nem múlt el ez a szunnyadó düh; fellángolt, akárhányszor megláttam Roant. Mindennap úgy köszönt, úgy mosolygott, mintha minden rendben lenne.

			Frellelon a gyógyítók vizsgája helyett behívatott egy megbeszélésre, majd elárulta, hogyan gyógyítanak a gyógyítók.

			És Roan megtette ezt… Velem! 

			Rögtön az első éjszaka, amikor a harci dobot megkéseltem, és az eldobott. Hogy mert meggyógyítani?!

			Hiába tudom, hogy hálásnak kéne lennem, és az életemet mentette meg vele.

			Miért vagyok mégis ennyire puszítóan dühös? Szinte perzsel az érzés.

			Mintha visszaélt volna valamivel, mintha elárult volna, pedig a józan ész azt mondja, hogy úgysem éreztem. Nem nagy ár egy életért…

			Az egészben a legrosszabb a némaság. Nem lehet róla beszélni, nem kérhetem számon, nem csak apám tiltása és Vulkántorok furcsa törvénye miatt, ami hazugságban tartja a népet, megóvva a férfiúi hiúságot és büszkeséget… Hanem mert szavam sem volt rá.

			Mi volt ez? Erőszak? De hát nőket szoktak erőszakolni, ők a védtelenek, kicsik és gyengék. Én minden voltam, csak ez nem.

			Nem voltam képes szavakat adni az érzéseimnek, csak feszítettek belülről.

			Roan kacagása régen olyan volt, mint a falra fröccsentett arany, lenyűgöző és gyönyörű, de most minden szavát hamisnak éreztem. Hazudott a körteaszaláskor, eljátszotta a tapasztalatlan kis ártatlant, csak, hogy rávegyen az adójuk rendezésére.

			Milyen romlottság kell ehhez?

			Mint valami virágot, úgy tiporta sárba a felé nyíló bizalmamat.

			Nem maradt más, csak ez a nyomott, szürke égbolt, az örökké mohón figyelő vár, és egy nevetés, ami arany helyett ócska rézként csillan.

			Néztem, ahogy most besántikált szakadt, kutyaszaros köpenyében az udvarra. A fejét büszkén felvetette, a szemében visszafojtott könnyek tüze égett. Szép volt, még most is, megalázottan is annyira szép, annyira nemes. Miért vagy ilyen, Roan?

			A katonák gúnyosan kinevették, a mutatványosok kacagtak; nemes vad volt a közönséges, csaholó, kóbor ebek között.

			Az oszlopnak dőltem, és egy lépést sem tettem, hogy segítségére legyek, ahogy bebotorkált a toronyba. Pedig tudtam, milyen rosszulesik a gúny. Engem is megsebzett, amikor az állítólagos gyávaságomról énekeltek.

			Saslik, a testőröm halkan köhintett, hogy jelezze, mögöttem van az árnyékban.

			Mióta a várban voltunk, kiélesedtek az érzékeim, állandóan néma szemeket éreztem magamon. Ez a föld gyűlölt minket, a kövek a halálunkat akarták. Épp ezért gyorsabban reagáltam a veszélyre is. Saslikot többször majdnem megöltem az ilyen lopakodások miatt.

			De ő is gyors volt. Megjárta velem a Forró-partokat, jobban ismert önmagamnál.

			– Áthajították a kerítésen, be a kutyák közé. A barátságod védte meg eddig, de látják, hogy nem beszélsz vele többé. Biztos, hogy ezt akarod? Ez csak a kezdet. Legközelebb talán a latrinán dobják le.

			– Azt hittem, nem kedveled.

			– Nem is. Egy idegesítő, aranytányéron járatott kis vesszőcske. De megmentette az életedet.

			– Hazudott, kijátszott – suttogtam dühösen.

			– És mást is tett… – célzott a dob éjjelére. – Mi dühít valójában? Hogy veled hált, vagy hogy nem voltál ébren, és nem élvezhetted?

			A szemtelenségre azonnal megpördültem. Ám Saslik máris felszívódott az árnyékban. Jó túlélő volt.

			Összeszorítottam a számat, és karomat is összefontam a mellkasom előtt, úgy néztem az udvart. Nem, nem fog kihozni a sodromból, egyikük sem fog.

			Roan többé nem létezik. Védje meg magát.

			A vacsora kínosan zajlott. Amikor leültem az asztalhoz, Roan még nem volt a teremben. Ám amint belépett, máris felcsendült Bellion bárd gúnydala. A kocsmadal azt fejtegette, vajon az aranyló fürtű kölyök a koncon marakodott a kutyákkal, vagy a zenélését nem bírták a dögök.

			Meg kellett volna szólalnom, de inkább könyörtelenül elfordultam.

			Álljon már másból is az élete, ne csak rohadt selyempárnákból!

			Roan felém nézett, és olyan volt, mintha arcul csapták volna. Felragadta a kenyeret, és kiment.

			Az éjszaka borzalmasan hosszú volt, csak forgolódtam a padláson az asztallapon.

			Ez is nevetséges volt. Én alszom a huzatos hidegben, míg ő a meleg szobámban?

			Mi a fene van velem?

			Ideje kisöpörnöm a kék szemeket a gondolataim közül.

			Éjjel zihálva riadtam fel. Nem a szokott rémálom és Szol halála mart belém éles karmokkal, hanem valami különöset álmodtam. A fekhelyem körül vízköpőket éreztem, amik aggódva füttyögnek.

			Rohadt kis dögök!

			Egy pillanatra annyira valóságos volt minden, de ahogy az álom kitisztult a fejemből, csak a hideg padlás poros homálya terült körém.

			Aztán reggel elszabadult az igazi rémálom.

			Megjött a sereg.

			Ahogy Erdon bevonult, minden régi érzés elemi erővel tört föl bennem.

			Szol hiánya soha ilyen fájó nem volt. Neki kellett volna a lovon ülnie, elsőként beügetnie. Nevetnie, és a kezét nyújtania. Ölelnie, ahogy egy testvér.

			Erdon izmosabb és komorabb lett az elmúlt évek alatt. Mindig is egy bika volt, egyenes, öklelő természettel, katonás szabálytudattal. Ő ütött a királyra leginkább. A férfira, akit nem vagyok hajlandó apámnak hívni.

			– Hol van az öcsém? – ordította rögtön köszönés helyett.

			– Herceg, megkaptad a levelemet? – kérdezte kínosan feszengve Amron kapitány.

			Ó, igen, első nap megmondtam neki, hogy ha kiderül, ki vagyok, késsel a torkában ébred. És ezt közölje előre a kedves bátyámmal is.

			– Összegyűjtöttük Kartal csapatát, de ő még…

			– Leszarom, hogy álruhában akar lenni! Hol vagy, Kartal?

			Elakadt a lélegzetem.

			Láttam, másnak is, a katonák és az újoncok rémülten egymásra néztek.

			A Tűzistenre! Megöllek, Erdon!

			Egy pillanatra azt hittem, nem ismer fel, összekever Morttal. Ám az istenek nem voltak ilyen kegyesek.

			– Hogy a fenébe nézel ki, Kartal? Mint valami hímringyó! Miért nem vágod le ezt a borzalmas hajat?

			Ó, újra itt tartunk! Egész gyerekkoromban piszkált!

			– Mindig is a jó modorodért szerettelek, Erdon! Na, és mi hír feléd? Még mindig turkálod az orrod, és bekapod, tesó?

			A bátyám mágiája hatalmasra szökött. Kis diadalt éreztem. Még mindig fel tudtam őt dühíteni. Hadparancsnok ide vagy oda, csak egy önuralom nélküli, kötekedő kis pöcs volt.

			– Hogy merészelsz szemtelenkedni! Ahelyett, hogy térden állva könyörögnél bocsánatért a tetteidért!

			– Milyen tetteimért? A hazug pletykákért, amiket a mutatványosok terjesztenek? Azt várhatod!

			Soha nem árultam el Szolt, és nem voltam gyáva féreg! Mégis ez járta körbe Vulkántorok minden portáját. Semmit sem tehettem az igazságtalanság ellen.

			Úgy meredtünk egymásra, mint összecsapásra váró szörnyek. Nem láttunk mást, csak egymást, és tudtam, ez az a pillanat, amikor megtorolok minden sérelmet, az öt év és a hazatérés minden pokoli napját. Erdon szemében ugyanezt a dühöt láttam.

			– Nem! Nem! – csendült Roan magas hangja, elsőre ijedten, de aztán elemi parancsoló erővel: – Elég!

			Ránéztünk. Hogy merészel félbeszakítani minket?!

			Roan kék szeme aggódva villant, de a nyelve máris sebesen járt, és olyan körmondatokat zúdított ránk, hogy szinte elvesztem a folyamban, ahogy tavaszi áradásban a rétek.

			Cizellált szavakkal köszöntötte a bátyámat, majd engem dicsőített, hogy hazatértem, és mekkora hős vagyok.

			Rámordultam, de csak folytatta. Végül felcsattantam:

			– A Tűzisten hányására! Befejeznéd végre? Mégis, hogy mersz beleszólni? Azt hiszed, ez a te bátyád, a te várad?

			– Ó, dehogy! – vágott vissza izzó szemmel Roan. – Én jobb neveltetést kaptam annál, semhogy verekedjek a testvéremmel közrendűek előtt! Soha nem hoznék ilyen szégyent az anyukámra!

			Mintha arcul ütöttek volna.

			Anya tényleg szégyellené, amit teszünk. Elvörösödtem, és láttam, hogy Erdon is erre gondol, pedig az ő anyja már rég halott volt. Mégis hatott a szó.

			Elegem lett az egész helyzetből.

			Körbenéztem, és nemcsak a katonák, de a mutatványosok is tátott szájjal bámultak minket. Esküdni mertem volna, hogy Bellion bárd fejében már strófák fogalmazódnak.

			Egyszerűen otthagytam őket. Bementem a Tanoncok Tornyába, úgy becsapva a hatalmas faajtót mögöttem, hogy a torony beleremegett, és nem vette jó néven.

			– Ha nem tetszik, dőlj rám, te seggfej! – sziszegtem a toronynak.

			De sajnos nem tudott.

			Mi a fenét kezdjek így, hogy mindenki tudja, ki vagyok?!

			Minden megváltozik, mindenki képmutató lesz, és ami a legrosszabb, beleszorítanak a hercegi szerepbe.

			Föl-alá járkáltam ingerültségemben.

			Próbáltam lehiggadni. Csak a mai napot kell kibírnom, Erdon megállt, de továbbmegy a sereggel, és megszabadulok tőle egy időre. Utána meg úgyis megszököm. Kissé nehezebb lesz, de voltam már ennél nagyobb csapdában is.

			Az ajtó kinyílt, és Ras lépett be rajta.

			– A hadparancsnok hívat, Kartal herceg. A sereg itt száll meg, és meg szeretné beszélni az emberek elosztását.

			Szitkozódtam, és kisiettem.

			Nem lehettem kellemes látvány, mert a vén mutatványos, aki tányért pörgetett az egyik étkezésen, úgy rezzent össze a torony előtt, mintha szellemet látna, és rám sem mert nézni.

			Erdon még az udvaron állt, és parancsokat osztogatott.

			– Udin, az igétlen sereget vidd a várba, kapják meg a zsoldjukat, és tavaszig mehetnek haza!

			A hatalmas termetű, fiatal férfi végigsimított hennákkal borított fején.

			– Bocsáss meg, uram, de a mágusok is kimerültek, és látni szeretnék a családjukat.

			– Majd akkor mehetnek, ha elérték a tűzgolyókkal a kellő távot! – mordult Erdon. – Csak Delonon és az általa provokált hóviharon múlt az utolsó csata. Maradnak, és gyakorolnak!

			Udin meghajolt, és elsietett.

			– Alattad sem lennék katona – vetettem oda.

			– Örülj, amíg alattam lehetsz, és nem neked kell parancsolni! – sóhajtott Erdon.

			Meglepődtem. Olyan furcsa volt ez a mondat, tőle nem vártam volna ilyet.

			– A kapitány tornyába a mágusok negyedét tudom betenni. A te tornyodba megy a többi. Jó, ha az enyémek a földszintet és az első emeletet kapják? Kimerültek, és kell nekik a meleg. Az újoncoknak meg nem árt szokni a hidegebb időt.

			– Miért nem mész tovább a várba? Az apád epedve vár – jegyeztem meg gúnyosan.

			Erdon nem vette magára.

			– Az apánk. És kétlem. Két gyógyítóm meghalt. Már tudja, hogy a seregből az igétlenek fele és a mágusok negyede odaveszett. De a királyi várnál úgysem tudunk gyakorlatozni, túl nagy a mágiaáramlásunk.  Ez itt kisebb épület, és erősebben van stabilizálva.

			– Ilyen nagy volt a hadi veszteség? – Összeráncoltam a homlokomat. Amron kapitány komoran figyelt.

			Erdon csak bólintott. Kimerült volt, és keserű.

			– Akkor jó így a szállás? A testőreimmel a szobádba költözünk. Hányan vagytok ott? Kik a testőreid?

			– A padláson lakom, tied lehet a szoba.

			– Fenét! Úgy hallom, merénylet volt ellened. Ott leszel a szárnyam alatt, öcsém. Letépem a fejét annak, aki meg mer támadni, és az égő húsát etetem meg vele!

			– Ebben a sorrendben? Így egy kissé nehézkes – hallatszott egy dallamos hang. – Csak azért kérdem, hogy ha rosszalkodnék, tudjam, mire számítsak. Kartal herceg, Kékhágói Delon vagyok. Micsoda öröm, nem is számítottam rá, hogy valaha megismerhetlek!

			– Jobban szeretem, ha Lidércnek hívnak – közöltem. Delon valahogy túl okos, túl elegáns és túláradóan kedves volt. Az ilyen fickók mindig gyanakvást ébresztettek bennem.

			– Találó név – mosolygott elismerően. Erdonhoz fordult. – Lidérc testőrsége eddig három fő. Mort, akit már láttál, Barbárölő Zaher, de ő gyógyító lett, és a szemtelen kis Szépvölgyi gyerek. De vele van egy kis gond. Frellelon gyógyító szerint egy álruhás szipoly.

			Mintha megöklözték volna a gyomromat.

			– Hogy micsoda?! – kérdeztem egyszerre Erdonnal.

			– Ez ostobaság! – közölte Amron kapitány. – Gyerekként is ilyen lányos és nyávogós volt. Ne haragudj, herceg! Frellelon az én fejemet is próbálta ezzel teletömni. Csúnyán összevesztek a gyógyítóvizsgán, állítólag a kölyök ágyékon rúgta.

			– Ez az a Frellelon, akit pár éve hazazavartál a frontról, mert csődöt mondott? – kérdezte megvetően Erdon.

			– Udin bátyjának, Uralnak a holttestét küldtük vele haza, de igen, ő az – bólintott Delon. – Viszont a kis Szépvölgyi nekem is gyanús. Meg kéne nézni.

			Erdon intett, és a közelben álló három nemes némán elment Roanért.

			– Hogy lehetne szipoly? – értetlenkedtem, de a gyomrom összeszorult.

			Igazából lehetett volna. Volt benne valami megfoghatatlan másság, valami lágyság. Vonzott a hangja, a nevetése, a mozdulatai…

			A nagyanyámra gondoltam, az egyetlen szipolyra, akit ismertem, és aki aljasul kihasznált engem, az ostoba kisfiút, hogy megszökjön a lenti börtönből.

			– Ha szipoly, én ölöm meg – közöltem komoran. Ezt az árulást már nem tűröm el.

			Roant karon fogva ráncigálták oda. Rémült volt, és láthatóan nem akart jönni. Frellelon diadalmasan követte. Okos arcán megkönnyebbülés látszott.

			Erdon testőrei lefogták Roant, és Delon egyszerűen lerántotta róla a nadrágot. Nem törődött vele, hogy ősi nemes, itt, az udvar közepén, szégyenszemre mindenkinek kitárta az ölét.

			Férfi volt.

			Átcsapott rajtam a megkönnyebbülés hulláma. Legalább ebben nem árult el, nem volt szörnyeteg.

			Erdon felnevetett, Frellelon pedig mélységes zavarban, vérvörös arccal hátrébb húzódott tőlünk.

			– Most, hogy olyat láthattam, amit nem akartam, kaphatok végre reggelit? – dörmögte Erdon.

			Nem kértek bocsánatot. A testőrség elengedte Roant, és a csapat otthagyta.

			Valahogy helyettük is szégyelltem magam.

			Haboztam, hogy odalépjek-e, bocsánatot kérjek-e az otrombaságért és a vádért.

			Ám Roan szemében mérhetetlen gúny villant, és ez meggátolt.

			A mozdulatai, ahogy a ruháját rendezte, valahogy egy csipetnyit eltúlzottnak hatottak, hiányzott belőlük a szokott lágyság. Inkább olyanok voltak, mint a nagyon jó színészek gesztusai, azoké, akiknél csak ösztönből szoktam megérezni, mi játék és mi az igazi arcuk, de egyszerű ember nem ismeri fel a különbséget, annyira tökéletesen alakítanak.

			Összeráncoltam a homlokomat.

			Szórakoztatta, hogy korábban vonzónak éreztem? Lehet, hogy csak egy játék voltam a számára?

			Roan gyors mozdulatokkal rendbe szedte magát, és a katonák sugdolózásával nem törődve elment. Ahogy elhaladt a várfal mellett, nem simította meg a várat. Fájón hiányzott ez a mozdulat, amit annyira szerettem tőle.

			Csak álltam ott, és azt éreztem, valamit elvesztettem.

			Mintha elsötétült volna a vár.

			A következő napokban nem tudtam, mi zavar annyira.

			Először azt hittem, Erdon őrjít meg.

			Minden este kihozatott három kutyát a vár körüli árokból, hogy „visszaszokjanak hozzá”, és nekem is vele kellett tartanom, amikor etette és fegyelmezte őket.

			Éjjel-nappal velem akart lenni. A testőrei lehozták a kevéske kis holmimat a padlásról, és ő kiharcolta, hogy a szobában aludjak. Nem értettem, mi ez a nagy barátkozás. Nincs ennek felesége, aki hiányolja?

			Alvás mindenesetre nem lett a dologból.

			A rémálmom előtört, és így Erdon sem bírt aludni. Nem mondtam el neki, miről álmodok, semmi köze nem volt hozzá, ahogy másnak sem.

			A szobába beköltöztette Mortot, akinek az volt a dolga, hogy felrázzon, ha kezdődik. Néha már a rémálom elején sikerült felébresztenie, és akkor félálomban forgolódva valamennyit pihentem reggelig. Máskor viszont több kancsó víz kellett, hogy magamhoz térítsenek.

			Az egész megalázó volt.

			Erdon egyre dühösebbé vált. Nem is a rémálmok zavarták, időnként neki és sok más katonának is voltak, bár nem ennyi, mint nekem. Jobban bosszantotta, hogy képtelen vagyok varázsolni.

			Próbált velem gyakorolni ő is, Delon is, Udin is, de egyszerűen nem voltam képes tüzet gyújtani.

			Csak egy idő után jöttem rá, hogy nem ők a baj.

			Roan kacagása hiányzik.

			Roan eltűnt. Fizikailag ott volt, de már nem úgy lépett be egy helyiségbe, hogy a természete átsugárzott, élővé varázsolt mindent.

			Korábban úgy éreztem, övé a vár, valami cinkos szövetségben áll minden toronnyal, az udvaron lévő macskakővel, a zászlót libegtető széllel. Az ösztönöm azt súgta, a vár figyel rá, és… bármily bolondul hangzik, de kedveli őt.

			Most viszont mintha kioltották volna a fényeket, teljesen más embernek éreztem. Valahogy eltűnt belőle a lénye mélyén lapuló őserő.

			Megfázhatott, mert egy árnyalatnyit mélyebb lett a hangja, és egy zöld kendővel takarta az arcát, mintha önmagába húzódna vissza. Nem csattant fel élesen, felvágott nyelvvel, elszivárogtak a semmibe a hirtelen indulatai, sőt, mintha még a szertelenül kócos, lázadó, szőke fürtjei is ernyedten lógtak volna.

			Zavart az átváltozása. Zavart, hogy a Barbárölők vállal meglökik, és ő nem szól vissza. Idegesített, hogy a közrendűek között eszik, és ott is az asztal sarkán, elhúzódva mindenkitől. Valahogy elegánsabb, gőgösebb, gyengébb lett, mégis fiúsabb.

			Még a zenélései ellenére is. Halkan, elbújva, folyamatosan furulyázott. Ha piszkálták, nem szólt, de aznap este rémisztő, disszonáns dallamok kúsztak le a torony magasából, hideglelést okozva a katonáknak. A tetőre ült ki, nem szédülve a magasságtól. Oda még én sem mertem volna felmászni. Máskor mintha az élő, lesben álló, omladozó toronyból jöttek volna a hangok. Ezek lágyak voltak, hízelgők és csalogatók. Talán rémisztőbbek is, mint a félelem dalai.

			– Fél ezüstöt arra, hogy a héten megverik. – Saslik imádott fogadni. – Nem elég, hogy zenél, de magába bolondította az összes cselédet. A Barbárölők vöröset látnak tőle.

			– Mit érdekel ez engem? Roan meg tudja magát védeni.

			– Három nap múlva a hajnali dagállyal kifut az utolsó hajó. Utána már csak tavasszal lesz. Mi legyen, megyünk matróznak? Vagy mégis pesztrálnád a fiút?

			– Mi köze Roannak ehhez? – sziszegtem.

			Saslik csak vállat vont, és várta a választ. Eltökélten bólintottam: megyünk.

			Három nap…

			Első dolgom volt kiharcolni, hogy anyát láthassam. Míg a palota parkjában sétáltunk, távol a figyelő szemektől és fülektől, elmondtam neki.

			Bizonytalanság volt bennem, és szorongás. Anyát itt hagyni… Annyira törékenynek tűnt.

			Ám felragyogott az arca. Boldogan sírt, hogy végre visszatérek a „napfény hazájába”, az ő otthonába. Olyan szenvedéllyel akarta… Még soha nem láttam ilyen hevesnek.

			– Biztos, hogy megleszel? És ha a baba…?

			– Minden rendben lesz, ne aggódj!

			A hasára tette a kezem, és azt mondta, a kicsi fiú lesz, és érzem-e.

			Hát, nem éreztem semmit, de bólogattam. Szívem szerint anyát is elvittem volna, de várandósan, egy mágussal a hasában nem jöhetett. És utána sem hagyná hátra a gyerekeit. Az ő világa már itt volt.

			– Azt akarom, hogy menj! Élj, találj egy kedves lányt, és legyél boldog! Bármit megadnék ezért. Ugye írsz nekem, ha átkeltél a tengeren?

			Megígértem, aztán átöleltem. Hajába fúrtam az arcomat, miközben a szívem sajgott.

			Ahogy távoztam, úgy éreztem, szabadabbá váltak a lépteim. Jó volt látni őt, de ez a világ tényleg nem az én világom volt.

			Éjjel a vízköpőkkel álmodtam, amik csalódottan lökdöstek az orrukkal.

			Másnap zavaró dolog történt.

			Csípős, őszi hideg volt. A vár mellett, a gyakorlótéren edzettünk. Körülöttünk, a távolban a kopár fák gyűlölettel bámultak. Éberebbé váltak a töménytelen mágiától, ahogy maga a kiégett, sziklás föld is.

			A sereg katonái elképesztő messziségbe küldtek tűzgolyókat, de Erdonnak ez sem volt elég. Bosszúsan kiabált velük, majd megnézte az újoncokat, végül odajött hozzám és Udinhoz.

			Kedvetlenül láttam, hogy Roan is ügyesen lövi a tűzgolyókat. Ő már bezzeg megtanulta, míg nekem még mindig nem megy!

			Erdon türelmetlen megjegyzéseket tett rám, de nem feleltem, már nem érdekelt, mit mond.

			Hamarosan kijött a várból, és csatlakozott hozzánk Delon is. Ez a fickó piszkosul zavart, úgy járt-kelt a Néma várban, mintha az övé lenne.

			Épp egy tűzgolyót próbáltam elképzelni, és előhívni, miközben megállt mellettünk.

			– Udin, menj, nézz rá az újoncokra! – parancsolta Erdon. – Na, sikerült? – kérdezte, amikor hármasban maradtunk.

			– Nem – csóválta a fejét Delon. – Elkaptam este, és megcsókoltam. Jó alaposan, elhiheted.

			Döbbenten kaptam fel a fejem. Mégis kit támadott meg? Valami cselédet?

			– Kímélj meg a részletektől! A lényeget! Mi történt? – faggatta türelmetlenül Erdon.

			– Semmi. Úgy megdöbbent, hogy hagyta magát, aztán udvarias körmondatban biztosított róla, hogy vonzalmam megtisztelő, csak sajnálatos módon nem kölcsönös. – Delon felnevetett. – Félelmetes a kölyök. Egy pillanatra elérte, hogy úgy érezzem magam, mint egy suhanc valami elbaltázott szerelmi vallomás után.

			– Legalább nem rúgott tökön, mint Frellelont – vont vállat Erdon. – Kell a gyógyító. Mi a fenét fogunk csi…

			Roan? Delon megcsókolta Roant?!

			Belém villant a kép, ahogy ajkuk összeér, nyelve az ő szájában jár…

			Pusztító düh lobbant bennem. A lángnyelv úgy tört ki a tenyeremből, hogy örvénylett a narancssárga folyam.

			– Hohó! – kurjantott Erdon, és hátrarántotta tőlem Delont, akinek így csak a ruhája széle pörkölődött meg.

			Viszont hatalmas ordítást hallottam előlünk.

			A Tűzistenre!

			Udin még nem járt elég messze, és ledöntötte a lábáról az irdatlan hosszú tűzár. Megégett a háta.

			Delon azonnal hozzárohant, és eloltotta, de az én vállamat keményen elkapta Erdon.

			– Végre! Szép volt, öcsém. Most fókuszálj újra! Meg kell találnod magadban az érzést és azt a pontot, ahol összesűrűsödött a testedben a mágia.

			– Megőrültél? Udin megégett!

			– Na és? Mindig megégünk. – Erdonon látszott, hogy őszintén nem érti, mi a gond. – Delon beviszi, és meggyógyítja, délutánra jól lesz. Hidd el, még örül is, hogy hasznunkra lehetett. Gyerünk, próbáld újra!

			Másodszorra is sikerült, mert a gondolat, hogy mi történt, olyan mértékben dühített, hogy legszívesebben az egész várat felgyújtottam volna.

			Féltékeny lennék?

			Ez nevetséges!

			Csak ez az egész harci szőlőcskézés zavar, igen. Ha belegondolok Delon most épp Udinnal… Ó, inkább felejtsük el!

			Harmadszorra Erdon már hiába biztatott, nem sikerült előcsalnia mágiát. Vagy semmi nem jött, vagy kirobbant belőlem, nem tudom, miért.

			Délutánra Udin tényleg visszatért, és mintha mi sem történt volna, nyugodtan folytatta a kiképzést.

			– Tudja, mi történik, de nem emlékszik rá – mondta Erdon, aki látta, hogy követem Udint a tekintetemmel. – A testőreim kint őrt állnak, amikor engem gyógyít Delon, onnét tudják, mi zajlik. De ha ők sérülnek, a bódító főzet miatt nem marad emlékük.

			– És téged sokszor… – Megköszörültem a torkom, és a földre pillantottam; inkább, mint hogy a tesó szemébe nézzek. Olyan zavarban voltam, hogy éreztem, a tenyerem nyirkos lesz.

			– Sokszor. Szol idején nem tudtam, mi történik, de amikor én lettem a hadparancsnok, még itthon elmondták. Válaszul betörtem Borgan gyógyító fejét. Apa őt rendelte személyes gyógyítómnak, nem Delont. Aztán a végeken Borgan öngyilkos lett. A merevedést okozó főzet, amit használnak, hosszú távon ártalmas, néha becsavarodnak tőle. – Erdon az erdő csupasz ágait bámulta. – Borzalmas volt utána. Delon és egy másik gyógyító maradt, és képtelenek voltak minden sérültet ellátni. Rengeteg mágus meghalt gyógyító nélkül. Aztán egy nap szétroncsolódott az oldalam, és üvöltöttem a fájdalomtól. Delon tűket szúrt belém, és átmenetileg megszüntette a kínt, de azt mondta, döntsek, mert még az estét sem érem meg. És ha én meghalok, akkor nincs, aki összefogja a sereget…

			Zavartan bólintottam. Valami furcsa tisztelet ébredt bennem Erdon iránt. Sejtettem, milyen pokolian nehéz lehetett.

			– Én vagyok az egyetlen, akit nem bódítanak el, és utána sem kapok főzetet. Egy parancsnok nem lehet öntudatlan hadi helyzetben, és döntésképtelen sem. Öcsém, nem kell, hogy megértsd! Ott úgyis meg fogod. És ha én meghalok, te sem fogsz többé főzetet kapni.

			Megmerevedett a hátam.

			Ha volt bennem nyomokban egy kis hazaszeretet, hát most múlt el. Kizárt, hogy én egyszer parancsnok legyek, és fagyban, hidegben ostoba területi harcokat vívjak! Az meg még inkább, hogy Delonnal vagy Zaherrel… Ó, nem!

			Vannak dolgok, amik soha nem történhetnek meg.

			Máris arra vágytam, hogy a hajón legyek. Inkább a vízi halál, mint ez.

			Este a vacsoránál veszekedés támadt. Bellion bárd kissé felöntött a garatra, és az én ügyetlenkedésemről próbált strófát faragni.

			Már megszoktam a szemtelenségét. A bárdok szabad lelkek voltak, és jobb volt nem keresztbe tenni nekik, mert a fél országot körbedalolták a sérelmeikkel.

			Ám Erdon nem tűrte. Amikor rájött, hogy rólam szól a dal, közölte, hogy aki ki mer figurázni valakit a királyi családból, annak Vérbál jár. De ő kedves lesz, és most azonnal égő fáklyát csinál belőle. 

			Delon és Amron kapitány nem bírta lecsillapítani. De a máguskatonák is kegyelmet kértek a bárdnak. Megjöttek a háborúból, és se családjuk, se szabadságuk, egy kis zenének és bohóságnak hálás szívvel örültek. 

			Végül a mutatványosok ki lettek dobva a várból, de csak pár hétre.

			A vitákkal, kavarodással és állatnyerítéssel tarkított távozás elől felszöktem a Tanoncok Tornyába. Inkább a padlásról akartam nézni a zsivajt.

			Azt hittem, nincs ott senki, de az erkély korlátján, a mélységtől cseppet sem félve Roan ült. Nagyon halkan furulyázott. Az esti félhomályban, a lentről világító tábortűz és fáklyák fényében az arca alig látszott.

			Megtorpantam, de aztán odasétáltam én is a korláthoz.

			Hallgattunk.

			– Elmegyek – mondtam nagy sokára. A szó rekedten bukott ki belőlem.

			De ő nem felelt.

			Azt hittem, mond valamit. Bármit. Mégis csak együtt harcoltunk a dob ellen, a karomon aludt a mérgezés után, és együtt aszaltunk, szemérmetlenül és vágytól telve…

			Ám Roan hallgatott. A csendje fájt.

			Odaléptem, és két kezembe fogtam az arcát.

			Lágyan csókoltam, aztán egyre szenvedélyesebben, az egész lelkemet beleadtam ebbe a csókba, minden kimondatlan szavam ott remegett az ajkamon.

			Meg kellett tennem.

			De nem viszonozta. A csók üres volt, és a hiány annyira fájó, hogy a torkom összeszorult.

			Csak ült mereven, és bőrének idegen illata volt, körömvirág keveredett gyantával.

			Amikor eltoltam, nyelt egyet, és leszállt a korlátról. Messzebb húzódott a mélységtől és tőlem.

			– Megtiszteltetés a figyelmed, herceg. De sajnos az érdeklődésem nem ilyen irányú. Köszönöm, hogy…

			– A fenébe! Ne! – csattantam, és faképnél hagytam.

			Már értettem, mit élt meg Delon. Én is egy idiótának éreztem magam.

			Én barom!

			Mégis, mit akartam? Hogy azt mondja, fontos vagyok, ne menjek, nem tud létezni nélkülem?

			Egy férfitól vártam ilyen szavakat?

			Bolond vagy, Lidérc?!

			Úgy viharzottam le a toronyból, mint akit üldöznek.

			Az este hátralévő része békésen telt. Erdon kicsit morgott a mutatványosok miatt, de azután leült a szobában teknőcharcot játszani Delonnal. A testőrei apró fajátékokat faragtak. Nes és a másik két hallgatag fickó állandóan javított vagy készített valamit.

			Korán lefeküdtem, és megmondtam a lelkemnek, hogy éjközépkor ébredjek. A besurranó életmód a Forró-partokon segített ebben; megszoktam, hogy éjfél és hajnal között keljek. Hosszú napom lesz, reggel a szökés, majd a nehéz vitorlák kibontása, a kötélzet mozgatása vár. Mindez hatalmas izomerőt kívánt, kellett a pihenés előtte.

			Éjjel megint azokkal a rohadt vízköpőkkel álmodtam. Ráültek a mellkasomra, és nem engedtek. A bőröm csatakos lett, mire sikerült felébrednem. Ez a vár kezdett megőrjíteni.

			Eljött az idő, és mint árnyék surrantam ki a szobából, hátamon az iszákommal. A tűz már leégett a közös helyiségben. Egy csettintést hallottam, és a beáramló hideg irányába lopództam. Saslik alig hallhatóan lehelte a fülembe:

			– Őrség a torony előtt. És megkettőzték a várfalon is.

			Ez Ras óvatossága lehetett. Erdon egyenesebb volt ennél, este nem kedélyeskedett volna velem, ha azt hiszi, szökést tervezek.

			Kicsusszantam az ablakon, és halkan elkerültük odakint a fáklya mellett fázósan toporgó őröket. Hűvös, őszi éjjel volt, megörültem a heves szélnek, jó hír volt a kihajózáshoz.

			Eredetileg a várfalon ereszkedtünk volna le kötéllel, de most inkább a főkapuhoz mentünk. Nem védte mágia, mint a dobok éjjelén, egyszerűen csak zárva volt. Ám minden nagykapun van egy kiskapu. Saslik altatóval kevert bort adott a két őrnek, a két idősebbik Barbárölőnek. Halkan lefektettük őket, gúnyos mosollyal még a köpenyüket is rájuk terítettem, meg ne fázzanak. Majd kiosontunk.

			A kopár erdő rémisztőbb volt éjjel, mint nappal.

			Éreztem, hogy az ágak figyelnek, van-e mágiám, amit elszívhatnak, és megölhetnek vele. Az úton könnyen csapdába futhattunk volna, ezért inkább a sűrűben haladtunk. Az ónszürke égbolt halvány derengése alatt ki tudtuk venni a fák körvonalát. A halálszagú avar nyirkosan összetapadt, nem zörrent a talpunk alatt, csak a lehullott ágakra kellett figyelnünk.

			Már szürkült az ég alja, a sötétségbe halvány ecsetvonással világosabb szürke keveredett, mire a városba értünk. A város aludt, a szűk utcák néptelenek voltak, csak egy-egy kóbor patkány vagy kutya barangolt. A húgyszagú pocsolyák elnyomták a tenger illatát.

			Az utcák üresen tátongtak, ám a kikötőben már megindult az élet.

			A kopott mólósoron más hajó is állt; a lámpáik égtek, és hajóőrök beszélgettek a fedélzetükön. A mi hajónk előtt a mólót kovácsoltvas lábakon álló, bérelt fáklyasor világította meg. Közvetlenül a hajóra vezető pallók előtt megláttam az ásítozó, hatfős katonai csapatot. Mind igétlenek voltak. A matrózokat figyelték, akik a fáklyasor mellett fürgén a pallóra léptek, és zsákjukkal felmentek a hajóra.

			Ellopództunk egy felborított, rossz csónakig, de még mindig tíz lépés választott el a pallótól. A dagály megkezdődött, a hajó alját hangos loccsanással nyaldosta a víz. Még volt időnk, amíg tetőzik. A hajó akkor fog kifutni.

			– Dobókés? – lehelte Saslik.

			Négyet le tudunk szedni, a másik kettő viszont zajt fog csapni. De amúgy sem akartam megölni őket.

			– Van borod?

			– Ne már! Mi marad nekem? – sóhajtott Saslik, de odaadta a butykosát. Beleöntöttem az egyik kis üvegcsém tartalmát.

			Saslik tudta, mi a dolga. Részegnek tettetve magát odatántorgott, és barátkozni kezdett a katonákkal, miközben nagy hangon kínálgatta őket.

			Ennek a trükknek a Forró-partokon már nem dőlt be senki, a mérgek hazájában épeszű ember nem ivott idegen kulacsból. Ám itt hatott. Egy egész éjszakás, fázós őrség után megengedték maguknak azt a kis kortyot.

			Hamarosan elpilledve leültek, aztán egymásnak vetett háttal hortyogni kezdtek. A matrózok megbámulták őket, de különösebben nem törődtek velük. Odafent a hajón a fedélzetmester kiabált egy rosszul rögzített hordó miatt.

			Kényelmesen kisétáltam a rejtek mögül.

			A ringó hajó előtt álltam. Azt vártam, elönt a megkönnyebbülés.

			Ám csak azt éreztem, hogy a tengeri pára nyirkos csigaként a bőrömre telepszik. Borzalmas út áll előttem, és utána… Egy fülledt város, ahol a napfény úgy éget, hogy fáj, az izzadó testek szagát illóolajokkal fedik el, és az ételek is pár nap alatt rohadásnak indulnak.

			– Hamarosan otthon vagyunk – sóhajtott mellettem Saslik.

			Otthon?

			A szél a tenger sós, nehéz páráját fújta körém. Idegen illatot.

			Mikor éreztem magam valaha is otthon? Tizennégy éves korom óta földönfutó voltam, idegen mindenhol.

			Vagyis… ez nem igaz.

			Egyszer éreztem.

			Egy reggel, amikor egy szőke fej aludt a karomon a padláson. A puha, hajnali békesség olyan volt, mint a mézes tej. Egyszerű, hétköznapi, mégis testemet-lelkemet megmelengette. Odaszögezett ez a kócos fej, miközben beszívtam Roan kedves illatát. A mellkasom szinte szétfeszült az örömtől, ahogy felébredt, és felragyogott a tekintete a láttomra.

			Eszembe jutott Saslik fogadása.

			Roant bántani fogják.

			Tudtam, hogy igaz. Más volt, annyira más, mint mi. Idegen a katonai közegben.

			Eleinte még sikerült elvarázsolnia a várat, a fellépésével elszédítette az újoncokat, és az öregebb, sérült várkatonákat; talán egy kicsit Amron kapitány is megkedvelte. De a sereg néma gyilkosait nem tudta meghódítani, és már láthatóan nem is akarta. Ezek a tél edzette katonák addig morzsolják majd, míg összezúzzák.

			– Nem az én dolgom – morogtam.

			– Roan? – kérdezte Saslik csendesen.

			A lábam nem engedelmeskedett, képtelen voltam felmenni a hajóra.

			Még mindig fontos volt nekem. Bármit tett.

			A rohadt életbe!

			Hogy kedvelhetek ennyire valakit, aki egy rohadék velem?!

			– Tavasszal is lesz hajó – morogtam bosszúsan, és sarkon fordultam.

			Dühös voltam magamra.

			– A Tűzistenre! Annyira tudtam… – sóhajtott Saslik.

			– Ha meg mersz szólalni, agyoncsaplak!

			Saslik erre felvillantotta enyhén foghíjas vigyorát, és némán követett.

			Nem siettünk vissza. Kényelmesen bandukoltunk át a városon.

			Az épp kipakoló, álmos piacosoknál mindkettőnknek vettem meleg csizmát. Egy-egy lángost is befaltunk, és ha már épp egy zugszeszárus mellett haladtunk el, Saslik némi pálinkával is gazdagodott. Megérdemelte.

			– És most? Kedvesebb leszel vele?

			A kínos csókra gondoltam, és megtorpantam.

			Földanya segíts! Komolyan vissza akarok menni hozzá?!

			Francba, nem gondoltam át ezt a nem-megszökést eléggé…

			Bosszúsan felhorkantam. Saslik elnyomott egy mosolyt.

			Az erdőbe vezető úton egy vágtázó lovascsapat jött szembe. Lehúzódtunk. Ras majdnem elszáguldott mellettünk, de aztán felfogta, hogy minket lát.

			– Kartal herceg, Erdon herceg kerestet, és nagyon dühös – mondta sürgetően, ahogy megállt mellettem.

			– Mikor nem az? – vontam vállat hanyagul, de azért elfogadtam az egyik lovat. Végül is gyalogoltam ma már eleget.

			Visszaporoszkáltunk a Néma várba, miközben a természet is ébredt körülöttünk. A hajnali szürkeséget a reggel fényei váltották fel. Utáltam, hogy Vulkántorokban alig volt rendes napfelkelte, a fény csak nagy ritkán szűrődött át a felhőtakarón.

			A Néma várban früstökre kongattak, és a cselédek ételt osztottak volna, de senki sem mert odamenni hozzájuk, mert Erdon teli torokból üvöltött az udvaron.

			– …és saját kezűleg korbácsolom halálra az egész nyomorult várat!

			– Ez elég nagy munka lesz, tesó – jegyeztem meg vidáman.

			– Te? Itt? – nézett rám döbbenten. – Delon azt mondta, elhajóztál a Forró-partokra!

			– Közelebb is kapok csizmát.

			Vállat vontam, és leugrottam a lóról. Az udvaron lévő katonák megkönnyebbültek, remélték, hogy csak félreértés az egész. Delon lapos pillantással tetőtől talpig végigmért.

			– Hogy merészelted elhagyni a várat?! – Erdon a pillanatnyi zavar után máris talált okot, amiért üvölthet.

			– Fogoly vagyok? Ó, bocs, tesó, nem tudtam! Csak egy kis reggeli sétát tettem – vigyorogtam. – Fázott a lábam, így elugrottam pár holmiért. De ha szólsz, hogy rab vagyok, akkor illedelmesen szenvedek tovább.

			Az arca leírhatatlan volt. Már ezért megérte visszatérni.

			– Te anyaszomorító tűzhelyszökevény! Ott a láda, amit anya küldött! Van benne csizma is. Ha levennéd végre a nyomorult rongyaid...!

			– Á, erre nem is gondoltam! Jó ötlet – mosolyogtam. Tényleg hideg volt már a gönceimben. – És mi ez Delonnal meg a hajóval? Milyen hajó?

			Csodálkozást tettettem, csak hogy kedves bátyámat visszatereljem a helyes ösvényre. Arra, ahol felfogja, hogy épp bolondot csinált magából egy teljes vár előtt.

			– Delon! – dörrent Erdon pincemély hangja. – Hol vagy? Beszédem van veled!

			Ó, igen, vannak kiszámítható dolgok az életben… Élvezettel láttam, ahogy Delon némileg sápadtan követi a hercegét.

			Pocsék napok jöttek.

			Roannal úgy tettünk, mintha nem történt volna semmi. És néha féltem attól, hogy számára tényleg nem is történt.

			Az időjárás fagyossá vált. Beadtam a derekamat, és beöltöztem hercegnek. Erre szinte mindenki idegesítő módon alázatosabb lett körülöttem. Tényleg a ruha teszi az embert, mert folyamatosan emlékeztette őket arra, ki vagyok.

			Mortnak volt tartása, nem nyalta a talpam, mint sokan mások, de érezhetően óvatossá vált, és uramozni kezdett.

			Zaher meg elsápadt, ha rám nézett. Azt hiszem, az járt a fejében, hogy mivel Roan nem tette le a vizsgát, nagy az esélye, hogy nemesként ő lesz hivatalosan a gyógyítóm, és nem Ian. Már a gondolattól is szikrázott a szemem, ami bizonyára meg is látszott, mert a vézna fiú szinte menekült, ha meglátott. Persze, ritkán találkoztunk, Delon alig engedte ki a toronyból a tanoncokat.

			Az egyetlen, akit nem érdekelt a ruhaváltásom, az Roan volt. Egyszerűen átnézett rajtam. Már jó ideje az ételekkel sem kísérletezett, a vacsora a szokott ízeket nyújtotta. Roant egyedül a zene és a leomlott torony érdekelte, meg azt hiszem, a szipolybörtön. Mindig a kút vagy a torony körül sündörgött. Próbáltam kideríteni, miben ügyködik, de félelmetes módon képes volt láthatatlanná válni, lopakodásban orgyilkosokkal vehette volna fel a versenyt.

			– Az újoncok kiutálták maguk közül – suttogta egy este Saslik.

			Épp a várfalon ballagtam, a latrináról indultam vissza, amikor elém toppant.

			– Felköltözött a padlásra a hidegbe.

			– Mi közöm hozzá?

			– Beszélned kéne vele.

			– Már próbáltam. Én…

			Nem bírtam kimondani, hogy megcsókoltam.

			Eddig sikeresen kizártam a fejemből. Miért kellett pont most eszembe juttatnia?

			Elkaptam Saslik nyakát.

			Nem volt elég gyors. Pár pillanattal később ott verekedtünk a várfalon. Az esti csendben csapásaink hangosak voltak, és pár narancsos fényű fáklyát is a másikhoz vágtunk.

			A fapallón hangosan dobbantak a léptek, ahogy a várőrség körénk csörtetett. El akarták rángatni Saslikot.

			– Vissza! – dörrentem rájuk, és kezemben kés villant. – Csak játszunk.

			Saslik is kést rántott, és ami utána jött, olyat Vulkántorok még sosem látott. Ezek a harci mozdulatok itt idegenek voltak, ezeket a pörgéseket és szaltókat a nehézkes, csontos katonák álmukban sem tudták volna végrehajtani. Döbbent felhördülések hangzottak tőlük egy-egy szebb mozdulat után.

			Végigkergettük egymást a váron; hol a várfalon egyensúlyozva, hol a korláton táncolva vívtunk, mintha nem húzna a föld, nem szédítene a mélység, nem kötne a test korlátja, úgy csatáztunk.

			Jólesett a mozgás, könnyebb lett a lelkem tőle.

			Persze, Erdonnak ezt is el kellett rontania.

			Üvöltve parancsolt le minket, és azon még jobban felháborodott, hogy nem a lépcsőn jöttünk, hanem leugrottunk az udvarra.

			– Megőrültél?! Hogy mered veszélyeztetni magad? És ha nyakad szeged, ki jön a háborúba?

			– Emlékszel még, hogy mit meséltem a Forró-partokról?

			Erdon szava elakadt. Az, hogy az öcsikéje besurranó tolvajként háztetőkön ugrált, és bandákkal az életéért küzdött, már első említésre is kimondhatatlanul zavarta. De engem is az, hogy a múltamat titokban kellett tartani a nemesség és a nép előtt.

			Nem vagyok hajlandó kínosan érezni magam a tetteim miatt.

			– Nézd meg a ruhád! Koszos, és el is szakadt! Így viselkedik egy herceg? – Erdon máris új érvet talált.

			– Azt hittem, hadparancsnok vagy, és nem dajka – vetettem oda.

			A mondatra elszabadult a pokol, Erdonnal egész este üvöltöztünk. Elegem volt belőle. Még kötéltáncosokat és késelőket is lenyűgözött volna, amire Saslikkal képesek voltunk. De hát Erdonnak mindig kevés voltam, tehettem bármit…

			Ha már a ruhámat felhozta, visszatért a kedvenc témájára, hogy a hosszú hajam mennyire könnyen lángra kaphat, és ideje lenne felnőttként viselkednem, és leborotváltatnom.

			Leszartam.

			A vár népe még napokig beszélt a párharcunkról. De az egyetlen, aki felfogta, mire vagyunk képesek, Roan volt. 

			Innentől kezdve nem nézett át rajtam, hanem óvatossá vált a közelemben, mintha tartana tőlem.

			Nem igazán ezt a hatást szerettem volna elérni…

			Ahogy a folyamatos esőzésekbe hódara vegyült, úgy tűnt el a várból a maradék emberi melegség is. Egyre több lett a vita, a katonák feszültsége hatalmas méretet öltött, mivel továbbra sem mehettek el a családjukhoz.

			Néha egy-egy asszony jött gyerekekkel. Fola asszonyságnak ki kellett volna tennie őket, de a szikár öregasszony szembeszegült a kapitánnyal és a szabályokkal.

			Közölte, hogy a külső cselédek igénybevétele az ő jogköre. Így aztán a családok a várat takarították, régi pokrócokat ráztak ki, a gyerekek viaszdarabokat kapirgáltak le a gyertyatartókról. Egész nap arra vártak, hogy a gyakorlás véget érjen, és megöleljék az apát, szeretgessék abban a kis időben, ami a sötétedésig még hátravolt.

			Sötétedéskor bezárták a vár kapuját, és idegenek nem maradhattak. A nőknek, gyerekeknek a sötét erdőbe vezető úton kellett hazamenniük. Saslikot velük küldtem, de az apák űzött tekintettel azon aggódtak, vajon szeretteik épségben megérkeztek-e. Nem csoda, hogy megtiltották nekik az újabb látogatást.

			Erdont könyörtelennek tartottam, hogy este kidobja őket a várból.

			Még inkább akkor, amikor hidegen közölte, hogy ő be sem engedné őket.

			Fél szóval elárulta, hogy amikor az anyja, a király első felesége Vendanza nagyanyánkat látogatta a szipolybörtönben, Fola sokszor vigyázott őrá gyerekkorában. Erdon morgott, de nem akart az öreg kulcsárnővel vitázni, bár szerinte a család elvonta a katonák figyelmét, és ez veszélyes.

			Tényleg az volt.

			Az egyik máguskatona súlyosan megsérült, amikor a várfalon integető gyerekére figyelt, és nem a felé repülő tűzgolyóra.

			Borzalmas volt látni a zokogó hatévest. Míg az apát kezelésbe vették a gyógyítók, és az anya halálosan sápadtan várta, sikerül-e megmenteni, Roan ült le a kicsi mellé. Átölelte és azt mondta, nem az ő hibája, ami történt. Melegséget éreztem a szívemben. Egy pillanatra újra a régi Roant láttam.

			Amikor a katona túlélte, és visszatért a szeretteihez, Roan otthagyta a fiút, és csendesen egy oszlop mögé húzódott.

			Odaballagtam mellé.

			– Ez rendes volt tőled.

			Azonnal bezárult az arca, és távolságtartón, elegánsan bólintott.

			Falakat húzott maga köré.

			Joga volt hozzá. Már nem dühített, csak piszkosul fájt.

			Úgy éreztem, az életerőm napról napra elszivárog, szívja az élő, figyelő vár, szívják a veszekedések Erdonnal, és ez az egész ónszínű világ. Egyre fásultabb lettem. A várban nőtt az ingerültség, és mint valami szürke lepedék a nyelven, úgy telepedett rá minden jóra.

			Roan is fáradt arccal járt-kelt. Egy idő után rájöttem, úgy védi a lelkét, hogy kizár mindenkit, és a vár titkai után nyomoz. Láttam, Zaher próbál barátkozni vele, de meglepetésemre őt is elutasította, és a vézna fiú sokszor szomorúan bámulta. Mort volt az egyetlen, akivel Roan néha szót váltott.

			Az egyik nap „véletlenül” épp az északi várfal fölé épített latrina előtt jártam, amikor Mort kijött onnan. Itt nem volt a sarkamban Erdon, sem a testőrség, és a kiáramló szagok miatt ritkán tartózkodott a közelben bárki is.

			– Mort, véletlenül nem tudod, mi a fene van Zaher és Roan között? Összebalhéztak?

			Mort zavarba jött, kényszeredetten felelt:

			– Valami szőlőcskés ügy, uram.

			– Hogy érted?

			Mort körbenézett, és halkan hozzátette:

			– Zaher megpróbálta megcsókolni.

			Rámeredtem, aztán kitört belőlem a nevetés.

			Ó, szegény Roan!

			Biztos voltam benne, hogy Zahert Delon küldte a nyakára. Már értettem, miért van elege.

			– Nem zavar, uram? – Mort feszengett.

			– Ne urazz! Legalább akkor ne, ha kettesben vagyunk. Nem az én dolgom, hogy Roan mit csinál. Nem kért a barátságomból.

			Keserűbben hangzott a mondat, mint szerettem volna.

			– Megváltozott, mióta nyilvánosan letépték a nadrágját. Azt hiszem, ez túl sok volt neki. Ő egy ősi nemes, nem nevelkedett soha a köznéppel – felelte habozva Mort. – A Barbárölők nem kedvelik, és Udin sem, uram.

			Mintha mondani akart volna még valamit, ám végül nem folytatta.

			Napokkal később értettem meg, mire célzott ő is, és Saslik is.

			Ugyanolyan nap volt, mint a többi.

			Unalmas gyakorlás, Erdon, Udin és a kapitány üvöltözése a sereggel, Ras egyre komorabb arca az újoncokkal…

			Ám este, amikor vacsorára mentünk, a kutyák veszetten csaholni kezdtek. Az egyik cselédlány hangosan kiabált:

			– Segítség! Szét fogják tépni!

			A két legközelebbi őr, aki az északi várfalon állt odanézett, de hangosan felröhögött.

			Azt hittem, az állatok kiszabadultak, és megtámadtak egy lányt. Rohantam, ki a várkapun, majd körbe a vár körül.

			Akkor láttam meg Roant. Szőke fürtjeit és egész testét mocskos, barna szar borította, ruhája szakadt, a tenyere véres volt, de még így is döbbenetes látványt nyújtott, ahogy dalolt, és a kezét ringatta.

			Farkasszemet nézett a csapat kutyával, és különös dalával fékezte őket. Éreztem az áramlást, ahogy varázsol, de nem értettem, mit és hogyan.

			A várfalról Ras tűzcsóvát lőtt a kutyák és Roan közé, szétrebbentve a területet védő, vicsorgó állatokat. Ám ez megzavarta Roant is, elvesztette a szemkapcsolatot a falkavezérrel, az pedig azonnal a torkának ugrott.

			Soha ilyen erővel még nem dobtam kést. Átrepült a kovácsoltvas kerítésen, felnyársaltam vele a kutya torkát. A fekete állat fröcskölő vérrel zuhant Roan felé, aki elugrott előle.

			Egy mozdulattal átszökkentem a kerítésen.

			– Fekszik! – üvöltött mögöttem Erdon fülrepesztő hanggal. Kinyitotta kulccsal a zárat, és berontott egy csapat katonával.

			Erdonnak dühösen csaholva, de engedelmeskedtek a kutyák. Az emberekkel elterelte a falkát Roantól, hogy ő kisántikálhasson. Húzta a lábát, és véres kezét kétségbeesetten eltartotta maga mellett, hogy ne érjen bűzlő ruhájához.

			Megfordult a gyomrom a szagára.

			– Roan…

			– Ne! – mondta büszkén és fagyosan. – Mort megsérült. Inkább a testőröddel kéne foglalkoznod, herceg.

			Fejét felemelve, méltóságteljesen vonult be a várba, soha annyira nem tűnt még ősi nemesnek, mint ebben a pillanatban. A nők azonnal körbevették, hatalmas zsivajjal és suhogó szoknyákkal, Fola asszony pedig villámló tekintettel vitte be az épületbe. Nem is került elő másnapig.

			Mortot a latrinában találták meg betört fejjel, eszméletlenül. Azonnal a Gyógyítók Tornyába vitettem. 

			– Ha nem tér magához, akkor nem tudjuk kezelni – jegyezte meg közönyösen Delon. – Csak bekötözhetjük, és reméljük, nem károsodott.

			A rohadt életbe! Már értettem, milyen hatalom van a kezükben.

			– Mentsd meg bármi áron! – parancsoltam.

			Delon elnyomott egy gúnyos mosolyt, és elsuhant.

			A bátyám intézkedett a halott kutya elhantolásáról, majd kényelmesen a szobánkba sétált, nem törődve többet az üggyel.

			– A Tűzisten égetné ki a beleiket! Erdon! Hogy engedheted ezt meg? – Úgy vágtam be a szobaajtót magam mögött, hogy rengett a torony.

			Intett a bent lévő két testőrnek, hogy menjenek ki, és csak utána szólalt meg, amikor már kettesben voltunk. Odament a mosdótálhoz, és vizet lötykölt a kezére. Nem nézett rám, miközben nyugodt hangon mondta:

			– Ez csak egy kis ártatlan játszadozás volt, mindig ledobnak pár újoncot. A fiú tavasszal csatába megy, meg kell tudnia védeni magát.

			– A saját társaitól?! Erdon!

			– Ha mást dobtak volna le, akkor is az ajtót csapkodnád? – kérdezte csendesen.

			Összeszorítottam a szájamat.

			– Nézd, Kartal, engem nem érdekel, mi folyik köztetek. Tavasszal, tetszik, nem tetszik, Roan vagy a tűzvonalban lesz, vagy a gyógyítók sátrában. Ha inkább harcolni akar, az ő döntése, de nem fogok koloncot vinni magammal. Észrevetted, hogy nem is dobott tűzgolyót a kutyákra? Föl sem merült benne. Ez a fiú nem való csatába.

			– Csak egy szavadba kerül, és itthon maradhat. Küldd el, zavard haza!

			– Nem, tesó. Ha megteszem, megbontom a fegyelmet. Más is el akarna menni. – Erdon habozva rám nézett. – De még adhatok időt. Megparancsolhatom, hogy ne bántsák, ha…

			A szócska köztünk lebegett.

			– Ha? Jól érzem, akarsz valamit cserébe? – kérdeztem kényszeredetten.

			– Te vagy a legnagyobb bomlasztó elem. Tiszteletlen vagy, nem működsz együtt, hátráltatod a kiképzést. Téged akarlak, Kartal! Vágasd le a hajad, viselkedj hercegként, ne pedig kocsmatöltelékként. Amíg együttműködsz, és felkészülsz arra, hogy az újoncok parancsnoka légy, addig a fiút biztonságban tartom. Nem fog megismétlődni, ami most történt.

			A fogam megcsikordult. A rohadt életbe! Bolond voltam, hogy nem mentem vissza a Forró-partokra!

			Ám, ha elmegyek, akkor Roant…

			A Tűzistenre! Még csak nem is kedvel!

			Miért kéne megtennem? Miért kéne a hajamtól megválnom?

			Csak ez emlékeztetett anyára odakint a messzeségben, ez volt a mindenem. Egyszerűen el sem tudtam magam képzelni kopaszon.

			A hátam megfeszült a visszatartott indulattól. Felrémlett bennem Roan mocskos teste és sebzett, büszke tekintete.

			Szánalmas vagyok! Mi ér többet: egy kis haj vagy egy ember?

			– A fenébe is! Jól van, megteszem. Légy átkozott ezért!

			– Már az vagyok. Öt éve az vagyok, öcsém – felelte komoran Erdon.

			Kiment, és beküldte Nest hajat vágni.

			A szívem belesajdult minden egyes lehulló fekete tincsbe.

			El lehet lopni valaki lelkét?

			Én úgy éreztem, az enyémet elvették. Erdon belepréselt a saját színtelen, komor világába. Értettem, miért tette, a háború lebegett a szeme előtt, de ettől nem lett könnyebb.

			Roant nem bántották többé, a seregnek innentől kezdve nem létezett, még az újoncok is átnéztek rajta, Mort kivételével. Az izmos bandavezért egyre jobban becsültem. Ő volt az egyetlen igazán gerinces ember.

			Zaher első gyógyítását megünnepelték a gyógyítók az ebédlőben, és az újoncok is lelkesen gratuláltak neki – nem is sejtve, mihez. Mort is hátba veregette, látszott, semmire sem emlékszik.

			– Köszönöm – mondtam csendesen Zahernek, aki ettől még jobban zavarba jött.

			Saslik a háttérben rám vigyorgott. A négy Barbárölő testvér elvonult, és komoran részegre itták magukat. Ők így „ünnepelték” az öcsikéjük első gyógyítását. 

			Roan nem kért a gyógyításból, állította, hogy jól van, de szerintem hazudott. Ahogy járt, abból úgy tűnt, a lábával gond lehet.

			A következő napokban Udin után Delon próbált edzést tartani nekem, ám kudarcot vallott ő is, egyszerűen képtelen voltam elérni a mágiámat. Csak éjjel tört ki, amikor rémálmaim voltak.

			A napok egyforma szürkén teltek, és én kopaszon, hennákkal a fejemen, hercegi ruhában olyanná váltam, mint egy báb. A nappal nyomorúságos volt, de hajnal előtt egy-egy pillanattal néha boldog voltam.

			Egyre gyakrabban álmodtam a furcsa kis vízköpőkkel és egy komor, sötét csarnokkal. Néha fátyol érintését éreztem, és hol vágyódó suttogást, hol rég hallott nevetést hozott a szél. A vízköpők hozzám bújtak, és kérleltek, tartsak ki, de nem tudtam, mire kell várni, miben kell kitartani. Erőt gyűjtöttem, és felragyogott a tüzem, az a tűz, amit ébren sosem értem el. Napként ragyogtam be az omladozó oszlopokat, és valakit vártam. Valakit, aki soha nem jött el, mégis, hajnal előtt, a párnába fúrva az arcomat, melegséggel telt meg a szívem.

			– Megjött a báli ruhád – közölte egy nap Erdon. Az ágyamra tett holmi felé intett.

			– A micsodám? Nem megyek bálba.

			– Ó, de!

			Nem volt érdemes vitázni, tudtam, az alkuban benne érti ezt is.

			Három nappal később bálba mentünk a nemességgel. Egyedül Roannak nem volt szép ruhája, a máguskatonák fekete öltözetét viselte, és a haját sem borotválta le.

			Én indulás előtt fél üveg pálinkával alapoztam meg az estét.

			A királyi vár kisebbnek és rondábbnak tűnt, mint gyerekkoromban, de sajnos az udvari etikett unalma megmaradt. A király nem szólt hozzám, ehelyett elismerően gratulált Erdonnak, hogy „végre embert faragott belőlem”, miközben anyám szomorúan és rémülten bámulta a kopasz fejemet. Aztán kezdődött is a nemesek végtelenül unalmas bemutatkozása.

			Roanékat megalázta az udvarmester. Részegen elsőre fel sem fogtam, csak akkor, amikor meghallottam a mögöttük felhangzó gúnyos, megvető nevetéseket, és éreztem, ahogy anyám hirtelen beszívja a levegőt. Ám a különös Szépvölgyi családot nem kellett félteni, az apa és a két testvér kecsesen és előkelően fogadták a szégyent, majd bókoltak, és visszatértek a helyükre. Lenéztek mindenkit.

			Utána még borzalmasan hosszú ideig tartott a ceremónia. A sok arctól, a színes ruhák forgatagától kezdtem elálmosodni. Hangosan horkantam.

			– Ne merészelj kidőlni, és botrányt rendezni, vagy kettéváglak! – suttogta hidegen Erdon.

			– Az nem számít botránynak, ha feldarabolsz? – kérdeztem kásás hangon, de csak egy bosszús pisszegést kaptam.

			Sóhajtottam.

			Szemem sarkából Roant figyeltem, ahogy az elfátyolozott húgával sugdolózik, és újra élő, eleven az arca. Rosszulesett ez az arc. Messziről is látszott, mennyire szereti őt. Az egész család szerette egymást. Rám mikor nézett így a király, ahogy rájuk az ő bolond apjuk?

			Én vagyok a herceg, nekem jár jobb apa… Ah, azt hiszem, részeg vagyok…

			Amikor elkezdődött a tánc, rám szabadították a menyasszonyjelölteket.

			Komolyan, a király azt hiszi, hogy politikai házasságot kötök? Ha ez így megy tovább, még a gyertyát is tartani akarja…

			A helyi táncokra már nem emlékeztem, így sok szoknyát megtiportam, egyre kínosabbá téve az estélyt. A nőkön látszott, a rémálmaikkal érek fel, kivéve Csergőpataki Finonát, aki láthatóan élvezte a jelenlétemet.

			– Gyönyörű vagy – suttogtam részegen neki, vagyis inkább a hatalmas kebleknek.

			– Köszönöm, herceg – búgta, és az egyik forgásnál kissé hozzám préselte azt a csodaszép dekoltázst.

			Pár tánc erejéig sikerült is megfeledkeznem Roanról. Finona jó társalgó volt, egyedül is elcseverészett magával, a hümmögéseimet válasznak véve. Bájos arca akkor sem rezdült, amikor ügyetlenül a lábára léptem.

			Később hívott a természet, vizelni mentem, de visszafelé egy pillanatra a teraszra is kiléptem, hogy a gyomrom émelygésén segítsek.

			– Roan? – nyögtem.

			A kékes árnyalatú lampionok megvilágították a környező park fehér hótakaróját, a letisztított, díszes kövezetű teraszt és a táncoló párt.

			Soha ennyire szépet és vággyal telit nem láttam, mint kettejüket, a két testvért. Roan büszke tartással vezette a húgát, és úgy tapadt rá a szeme, mint a legimádottabb lényre a világon. A lefátyolozott lány pedig maga volt a kecses csábítás, a mozdulatai íve tökéletes. A testemet tűz borította el.

			Az arcom lángra gyúlt.

			Milyen ember vagyok, hogy mindkettejükre vágyom?! Egy kecses fiúra és a titokzatos lányra, aki az első találkozásunkkor a tesójával verekedett, majd nem kért a megmentésből, hanem egy baltát dobott felém. Egy baltát!

			Gyűlöltem magam, amiért vonzónak éreztem. Becstelen kurafi vagyok.

			– Csókolózni is fogtok? – kérdeztem maró gúnnyal.

			Roan mágiája azonnal felszökött, és ő, nagy döbbenetemre, a húga mögé bújt.

			A lány azonnal szájalni kezdett velem, égkék szeme pont úgy villant a sűrű fátyol alatt, mint régen Roané. Hogy lehet valakinek ilyen szeme?! Hogy lehet ilyen karcsú dereka abban a meseszép ruhában? Ez erkölcstelen.

			Ahogy a melegség is, ami a testemben ébredt tőle.

			Veszekedtünk, még ájulást is színlelt, csak hogy a testvérét „megmentse” tőlem.

			Tőlem! A rohadt életbe, levágattam a hajam miatta!

			Nem hagytam, hogy kisajátítsa Roant, akinek megparancsoltam, hogy jöjjön lányokat táncoltatni.

			Jó sokat váratott, öt táncot táncoltam, mire megérkezett. Kezdtem egyre dühösebb lenni.

			– Kartal herceg, hívattál.

			– Igen, elegem van. Menj, és táncolj!

			– Ó, bocsáss meg, azt hittem, tanácsra szorulsz…

			– Milyen tanácsra? – kérdeztem értetlenül.

			– Illemtanira – felelte, és a szeme pajkosan villant. Udvariasan meghajolt a hölgyek felé, és szép szavakkal elnézést kért a magatartásomért. Akkor jöttem rá, hogy tényleg mennyire bunkó lehettem.

			Belladonna kacagott, de még Erdon is felnevetett.

			– De bátor lettél! Csak nem ittál? – Mérgesen felé hajoltam.

			És ekkor megtörtént.

			A mágiája felszökött a testem közelségétől.

			A szívem megdobbant, a testemben fellobbant a mágia, és a farkam pusztán az illatától félig merev lett, szerencse, hogy a zakó eltakarta az ölemet.

			Hátrahőköltem.

			Roan vágyik rám?

			– Kimásznál az arcomból? – csattant azon a hangon, ahogy hajdan első találkozásunkkor a tetőn. – Jobban tetszettél törött gerinccel.

			Mintha arcon csaptak volna. Erdon előtt azt emlegetni, hogy Roan farka…

			– Ha még egyszer meg mersz gyógyítani, széttéplek!

			– Meggyógyítottad a sógoromat? – szólt közbe Erdon mit sem értő neje.

			– Á, a király fiát megmenteni? – nézett „ártatlanul” Roan.

			Olyan ügyesen csavarta a szót, hogy elérte, kegyvesztettből hős megmentővé váljon. Burkoltan azt is értésemre adta, ha táncoltatást várok tőle, akkor nyilvánosan el kell ismernem az érdemeit.

			– Szépvölgyi Roan, köszönöm, hogy megmentetted az életemet. – Éreztem, ahogy megcsikordul a fogam.

			– Kétszer – tette hozzá huncutul.

			– Mi?!

			Szóval nemcsak a dob éjjelén tett magáévá, hanem akkor is, amikor a mérgezés után a karjaimban feküdt. A mágiám hatalmasat lobbant.

			A rohadt életbe, nem akarom, hogy én legyek alul!

			Azt akarom, hogy ő. Bele akarok olvadni a testébe, lelkébe. Szomjas szájjal inni minden csókját. Dühösen belehajoltam az arcába.

			Nevetett, és egy ujjal eltolta a homlokomat. Mint a napfény, úgy sugárzott ez a mosoly.

			– Örülök, hogy segíthettem, herceg! De ha megbocsátasz, ilyen közelségben inkább egy szép lánnyal szeretnék lenni.

			Elakadt a hangom. Ó, nem, Roan, látom a szemeden, hogy hazudsz…

			Roan máris ügyesen forgatta tovább a szót, és körülöttünk nevettek a többiek.

			Bámultam őt, szívtam magamba az élővé vált szemét, a lelkes kis szúrásait, az egész sugárzó lényét.

			Részeg volt, vagy szívott valamit, biztosan csak ez lehetett az ok.

			Jó éjszaka volt, minél többet akartam belőle, feltöltekezni a fényében.

			Roan vidámsága egészen hajnalig kitartott.

			Féltem a másnaptól, féltem a szürke reggeltől, egy kiürült szempár látványától. Attól, hogy újra átnéz rajtam.

			Kerültem Roant, de nem is kellett sokat látnom. Ras bezavarta őt a másnapos Morttal együtt a várba, amikor véletlenül majdnem megöltek másokat a gyakorláson.

			Csak estebédnél láttam újra.

			Mérhetetlen döbbenetemre nem a falnál evett, hanem amint megkapta az ételt, kicsit habozott, majd egyenesen a mi asztalunkhoz telepedett. Olyan elszántnak látszott, mint aki csatába megy.

			Erdon úgy megdöbbent a szemtelenség láttán, hogy szólni sem tudott.

			– Kotródj innen! – parancsolta Udin.

			Roan szeme keményen villant.

			– Ősi nemes vagyok, itt a helyem. És te? Bocsáss meg, nehezen jegyzem meg az újabb nemesi házak neveit.

			A vaskos sértésre majdnem felnevettem. Roan közben lelkesen kanalazta a ragut.

			– Te kis tetű! – sziszegte Udin, aki szintén ősi nemes volt.

			– Mi már megjártuk a háborút, azért ülhetünk itt – tette hozzá ellenségesen a nagydarab Barbárölő Ren.

			– Á, szóval Mort is harcolt már? – kérdezte szemtelenül Roan.

			Élveztem, amit csinál. Láttam, a bátyám úgy tesz, mintha süket lenne, de érdeklődve figyelt. Roan pimasz arcát ő még nem ismerte. Erre figyeltem fel, amikor először találkoztunk. Imádtam Roan éles eszét és igazságérzettől fűtött hevességét.

			– Ő segített Kartal hercegnek, amikor Jalló… – Ferro elhallgatott.

			Hát igen, Roan nagyobb részt vállalt a megmentésemből.  

			Kínos csönd lett. Roan nyugodtan bekapta az utolsó falatokat.

			– Miért vagy ennyire dühös rám? – kérdezte hirtelen tőlem.

			Felkaptam a fejem, ahogy Erdon is.

			Mintha gyomron rúgott volna. 

			Hát ennyire nem jelent neki semmit, kivel hál? Az sem, hogy én mit érezhetek?

			Lecsaptam a kanalat. A mágiám annyira felszökött, hogy az asztal remegni kezdett a kezem alatt. A poharakban hullámzott a vizezett bor.

			– Kartal, ne a várban! Fegyelmezd magad! – dörrent Erdon aggódva.

			– Nyugalom! – duruzsolta Roan az asztalnak.

			És olyat tett, amitől a szívem megdobbant, és egész testem kimelegedett. Úgy simogatta az asztalt, mintha én lennék a tenyere alatt. Szinte éreztem, ahogy a mágiám szétolvad az ujjai között.

			– Nem fog rád varázsolni – mondta hatalmas szeretettel a bútornak. – Nehéz lehet asztalnak lenni ennyi mágus között, de én nagyon hálás vagyok érte. Köszönöm szépen, hogy vagy nekünk.

			– Megért az asztal? – Erdon előredőlt. A hirtelen támadt érdeklődésében megrémített valami.

			Roan pár szót magyarázott a völgyéről, de aztán újra rám nézett.

			– Ugye tudod, hogy Frellelon csak össze akart ugrasztani minket? – kérdezte szelíden.

			Megfeszültem a mondatra.

			Ha valaki, akkor Roan az, aki éket próbál verni közénk.

			Látta, hogy nem járt sikerrel, nem hiszem egy szavát sem. Szomorúan megsimogatta az asztalt, és elment.

			Megfogadtam, hogy nem játszol többé a szívemmel.

			De mit tegyek?

			Mintha kisütött volna a nap. A régi Roan visszatért, újra a várat cirógatod, kacagsz, izzó tekintettel dühöngsz, feleselsz. Sőt, kiderült, csak gúnyosan játszottál Udinékkal, és egy igazi, élő szél ura vagy.

			Saslik szerint valami nincs rendben, mintha másik ember lennél. Füvet szívsz, vagy gombát rágsz…

			A vár már nem gyűlölködve les minket, hanem szelíden. A cselédek hajnalonta dalolnak kenyérdagasztás közben, Mort történeteket mesél, a sereg tagjai morognak, de valahogy eltüntetted a lélekre telepedő szürkeséget a lényeddel.

			Játszhatsz bárkivel, de én nem engedlek közel, nem fogsz fájni többé…

			Érzem, ahogy nézel, érzem, ahogy bűvkörödbe próbálsz vonni.

			Nappal tartom magam. Még az ételeidet sem tűröm, fájjon neked is a csend, fájjon a szakadék közöttünk.

			Csak ne lennének azok a rohadt hajnalok… Már tudom, ki az az alak, akit várok. Mintha a vízköpők szemén át látnék, és a megvadult kis lények álmomban az ujjad hegyét és a nyakadat csókolgatnák…

			Szerencsére ez csak ostoba álom.

			Várhatsz egy örökkévalóságig, Roan, többé nem ízlelem meg a szádat…

		

	
		
			A Folyóünnep

			Kilgram király uralkodásának 40. éve, 
Álom hava

			 

			 

			Nem voltak üvöltések. A vérmágusok még azt a kegyelmet sem adták meg a székhez kötözött utcagyereknek,  hogy sikolthasson, és a fájdalma hangjait beleszőhesse a világ szövetébe.

			A kisfiú rettegve vergődött, miközben a szeméből vörös vérpatak csorgott. Beszínezte a szájába tömött rongy szélét, majd tovább folyt, és a kopott darócinget is összevérezte. A kínzás már egy ideje tarthatott, mire Roan odaért.

			Az idő késő délutánba hajlott, a téli időszak miatt korán besötétedett, de a kúria udvarán fáklyafény mellett még dolgoztak a cselédek. Roan a deszkatetőn lapult, és egy lécet elmozgatva belesett a pajtába. 

			Amikor halkan kibontotta a tetőt, mindössze a katonák harsány nevetése és a kockacsörgés hallatszott ki. Amikor benézett, akkor látta, mi folyik odabent. A pajta egyik részét lepedővel leválasztották, itt voltak a mágusok és a szerencsétlen gyerek, a másik felében szándékosan hangoskodtak a katonák, elfedve a fojtott zajokat. 

			A torka összeszorult a félelemtől. Föl sem merült benne, hogy vérmágusokat találhat a főváros egyik megbecsült nemesi családja, a Rétlakiak udvarán. Csak utánaeredt egy utcáról elkapott kölyöknek.

			Roan nem volt bátor. A bátorság az erősek útja. Rianna gondolkozás nélkül berontana, majd nyerne vagy meghalna, nem ismerne más utat. Ám Roan túlélő volt. A Gyilkos-völgy megtanította életben maradni. 

			Nagy levegőt vett, és hagyta, hogy az érzései elnémuljanak. Hideg fejjel felmérte a terepet: négy vérmágus és a hangokból ítélve legalább tíz katona. Nyílt harcban nem volt esélye ellenük.

			– Jól van, a szemet később jutalmul kifolyathatod – mondta odalent az idősebb mágus. Körülötte három fiatal suhanc állt. Mind a négyen a kovácsok kötényét viselték, mintha egyszerű iparosok lennének. – Most a fülön keresztül hívd ki a vért.

			Gyakoroltak? 

			Az iszonyat olyan hétköznapi volt, mint a sikátorokban megülő húgyszag. A világ így működött, ennyire gonosz és nyomorult volt. Ha lenne esze, ő is elosonna.

			Körülnézett az udvaron. A cselédek vajon tudják, mi zajlik itt? Vagy a kapunál őrt álló katonák? Vajon lenne, aki segítene kimenteni a fiút? És ha igen, vajon igétlenként életben maradnának a vérmágusok ellen?

			Roan kétségbeesetten gondolkozott.

			A fiú vergődése remegéssé változott, a teste már túl sok kínt viselt el. 

			– Meghalt! – jelentette odalent csalódottan a másik tanítvány. – Arról volt szó, hogy én is mehetek még egy kört!

			Roant mérhetetlen düh öntötte el. A háta megfeszült, az ökle görcsbe szorult.

			Nem tudta kivinni innen a fiút, de egy dolgot megtehetett.

			– Sajnálom – suttogta a gyereknek, majd elővette a fekete furulyát. – A Földanya legyen veled.

			Csúnya hangszer volt, a tetején látszólag ügyetlen faberakásokkal, kis hullámokkal, esetlen napocskával. Nevetségesnek tűnt, olyannak, amit egy bárd sem kíván, és ami felett Rianna elnézően fintorog, nem nyúl utána örök kíváncsisággal. 

			Roan elcsúsztatta a faragványokat, betömte vele a hangot kiadó lyukakat, és megnyitotta a kis réseket. Halkan belefújt, de emberi füllel nem lehetett hallani. Egy kutya az udvaron nyugtalanul vakkantott.

			Roan betette a fülébe a viaszos dugókat, és elkezdett játszani. Bedugta a furulya csövét a tető résén, és lassan, finoman beleengedte a mágiát a zenébe. A mesterre fókuszált, aki azonnal megérezte a támadást. Ez a mágiaszint még alacsony volt, olyan, mint egy sóhaj. A kutya odakint rettegve vonyított, ő hallotta a halál dalát.

			A vérmágus megrázta a fejét, és körbenézett, de a pajta teteje árnyékba borult, a fáklyák fénye nem ért el idáig. A vérmágus megtántorodott, valamit kiabált, mire a katonák felpattantak, letépték a teret elválasztó, ócska lepedőt, és kérdezgették, mi a baj, de már ők is érezték.

			Roan játszott. Itt nem volt üveg, ami megrepedjen és árulója legyen, itt nem jártak gyógyítók a finom érzékelésükkel, csak ostoba, emberi életekkel játszó szörnyetegek, akik azt sem tudták, mi történik velük, miközben az orrukból folyt a vér, és iszonyú fájdalom zsongott a fejükben.

			Az egyik tanítványnak tűzgolyó lobbant a tenyerén, de nem tudta hova eldobni, kit megölni, és a tűz kihunyt, amikor elvágódott. 

			A testek egymás után zuhantak a földre. 

			Meghalt a vezető, élettelenül hevertek a katonák, a fiú sem nyöszörgött többé, a teste ernyedten lógott a kötelek között. 

			Mindössze egyetlen fiatal katonának volt annyi esze, hogy kirontson a pajtából, és imbolyogva menekülni próbáljon. De Roan ráirányította a furulyát, és egy utolsó, éles hanggal csapást mért rá. 

			Az odaszaladó lovászlegény is a fejéhez kapott, de ő csak egy villanásra részesült a mágiából, és Roan tudta, hogy életben marad.

			A katona elvágódott a porban, ám a legény felnézett a pajta tetejére, és sebhelyes arcán döbbenet villant. 

			Roanban meghűlt a vér. A láthatatlanság képezte az egyetlen előnyét. 

			Vagy a megtévesztés. Azonnal rögtönzött, és a torkába nyomta az ujját, hogy a hangja eltorzuljon, és hörgő, nem emberi színt kapjon:

			– Halld szavam, emberi lény! A Földanya átka lesújtott a gonoszokra! – ordította eltorzult, hörgő hangon. – Fuss, ha élni akarsz!

			A legény rettegve hőkölt hátra, és pánikkal telve elrohant.

			Roan visszahelyezte az elmozdított tetődeszkát, majd gyorsan lecsusszant a pajtáról, és futott. Ügyelt rá, hogy az árnyékos részeken maradjon, amikor átlendült a kerítésen. A kutya hevesen ugatott, de hangját elnyomta a cselédek rémült kiabálása.

			Vajon mennyit látott a lovász?

			Ezzel még gond lehet.

			Delon töprengve nézte a holttesteket, aztán fázósan rálehelt a kezére. A tél már javában tartott, reggel kezdődik a Folyóünnep, utána pedig jön az új év. Utálta a telet, de ilyenkor legalább nem zajlottak a harcok.

			Elvileg. Itt viszont valaki mészárlást rendezett. Rétlaki Onilla Medve városparancsnokot hívta, aki viszont meglátva a hullákat, Delonért küldetett. A cselédek még mindig rémülten csoportosultak a kúria ellenkező végében.

			A pajtában heverő embereket egyértelműen támadás érte, agyvérzést nem kaphattak ennyien. Tizenkét katona és négy iparos, ez összesen tizenhat halott. Az öreg mester táskája az egyik szénaboglya mellett hevert. Néhány ruha mellett egy tokban üres üvegcsék voltak, de mind megrepedt. 

			Az elmúlt években több Folyóünnep alatt feltűnt ez a gyilkos. Tavaly a bezárt szobában halt meg egy nemes, úgy, hogy a földszinten a katonák semmiről sem tudtak. Ami furcsa volt, a szoba végében megrepedt a fésülködőtükör. Medve parancsnok semmire sem jutott. 

			A mostani halálesetek is hirtelen történtek, az asztalon kockák hevertek, a széknek használt farönkök mellé a katonák odatámasztották a kardjaikat. A csapat nem vett elő fegyvert, valószínűleg nem is látták az ellenséget.

			A testek helyzetéből úgy festett, a katonák átmentek a kovácsokhoz, akik egy lepedővel eltakart, leválasztott részben csináltak valamit. Vajon mit kerestek egyáltalán a pajtában? A csuklójukon a vándorkovácsok karkötője látszott, de a fém silány volt, biztosan nem mestermunka.

			Mire használták ezt az épületet? Ló láthatóan régen nem járt erre.

			Miért van a fal mellé dobva egy szék, és mitől véres? Delon közelebbről megvizsgálta, és alatta, a szalmában talált egy lyukas, barna cipőt. Kisebb méret, gyereké lehetett. De talán régóta itt hevert.

			Kovácsok? Patkolnivaló ló nélkül? Ennek semmi értelme.

			Frellelon belépett a pajtába, és elfintorodott a hullák látványára.

			– Mit tudtál meg? – kérdezte Delon.

			– Rétlaki Onilla szerint egy ellenséges nemesi család féltékeny a férje, Tiba írnoki szerepére. Úgy hiszi, megmérgezték az embereket. 

			A férje, Tiba a végeken lakott, és a sereg ellátmányát felügyelte. Nem sok értelme volt annak, hogy itt gyilkoljon valaki őmiatta.

			– És a kovácsok?

			– Azt mondják, patkolni jöttek.

			– Csakhogy az istálló az épület másik végénél van. És miért pont méreg jut eszükbe? Ha belépsz egy helyre, ahol vérző orrú hullákat látsz, akkor a méreg lenne az első gondolatod?

			Delon ennek ellenére felvett egy kupát, és beleszagolt. De az csak egyszerű lőrének tűnt.

			– Semmire sem gondolnék tények nélkül. – Frellelon elegánsan vállat vont. – De ha az átlagos mágus nemesekre érted, akkor az első reakció a rettegett vérmágia lenne. Tele a város ilyen pletykákkal. De itt fel sem merült. A cselédek szerint a Földanya vízköpő őrzője életre kelt, és démonkutya alakjában megbüntette gonoszságaikért a katonákat.

			Delon meglepődött.

			– Honnan ez az ostobaság?

			– A démon maga mondta. – Frellelon felnevetett. – Egy lovászlegény látta őt.

			– Ezt csak most mondod? Mit látott?

			– Fekete füstöt a tetőn, ami emberformát öltött, és démoni hangon megszólalt. Azt mondta, vétettek a Földanya tisztelete ellen, és kiirtja a háziakat, ha nem térnek meg, és nem állítanak oltárt, hogy heti szertartással hódoljanak a Földanya előtt. – Frellelon szélesen mosolygott. – Úgy értem, hagyományos szertartással, aminek része, hogy a cselédek fél nap kimenőt kapnak.

			Delon elismerően bólintott. Okos legény.

			– Volt még valami érdekes?

			– A kutya rettegve vonyított, de az épület másik feléhez volt láncolva. A lovak is nyugtalanok voltak. Valamit éreztek. Ez nagyon furcsa. A mágiához hozzá vannak szokva, ez valami más lehetett.

			Delon tűnődve meredt maga elé. Aztán felnézett, és egy tűzgolyót fellebegtetve megvizsgálta a mennyezetet. Rést sehol nem látott, a tetőlécek szorosan zártak.

			Kimentek Frellelonnal. A volt íjász kecsesen fellendült az épületre, és megvizsgálta a tetőt.

			– Egy lécet elmozdítottak. A rés arasznál vékonyabb, itt nem fér át ember – szólt le, majd pár pillanattal később lemászott. – Ötletem sincs, hogyan ölte meg őket. Szerinted vérmágia?

			– Nem hinném. Akkor a fülükből, szájukból egyaránt ömlött volna a vér, és minden benne úszna. A holttestek is szikkadtabbak lennének, az erek pedig lilán kidudorodnának. Láttam ilyen holttestet. Viszont ez nem az, ez agyvérzésnek tűnik. De hogyan csinálta?

			Otthagyták a pajtát, és elsétáltak hátra, a kúria fala felé. Valahol ki kellett jutnia a támadónak a birtokról. 

			– Szerinted hányszor ölhetett úgy, hogy észre sem vettük? – tűnődött Frellelon. – A nemesek halálozási okát be kell jelenteni. Mi lenne, ha rászánnék pár napot, hogy megnézzem az irattárat, és…

			– És elkerüld a Szépvölgyi kölyköt? – Delon elnyomott egy mosolyt.

			Frellelon nyűgösen sóhajtott. 

			– Bárcsak tehetném!

			A Néma várban parázs vita zajlott az új mágiaelmélet körül. A nemesek egy része csatlakozni akart Kartalhoz és csapatához, és a tűzmágián kívül mást is gyakorolni, míg a másik fele nyomást gyakorolt Frellelonra, hogy tiltsa be az újoncoknak a kísérletezést. Roan is meglátogatta az íjászt, és hevesen győzködte, hogy igenis vannak új mágiaformák, és nem értette, Frellelon miért nem áll mellé, amikor képes a kötelet mozgatni. Idegesítő kis kölyök volt.

			Delon úgy volt vele, inkább Frellelonnak panaszkodjanak a nemesek, és ne neki. 

			– Szánalmas ez a mágiavita. Ki az az ostoba, aki elhiszi, hogy a Tűzisten egyedül a tűzmágiát adta? Ezt csak a szipolylázadáskor terjesztették el. Vallási alapot akartak adni a nők elítélésének, mert a legtöbb vízmágus volt.

			– Halkabban! – Frellelon aggódva körbenézett, hogy hallja-e őket valaki, de a cselédek messze voltak. – Ezt még te sem mondhatod ki fennhangon! Delon, foglalkoznod kéne ezzel az üggyel, vagy gond lesz belőle!

			– Nocsak, te véded a fiút! – Delon mosolya felvillant. 

			Sokat vitáztak Szépvölgyi Roanon. Amikor Delon a várba jött a sereggel, a fiú olyan volt, mint a művészi tusrajzokon az éjszaka árnya: gyönyörű és elegáns. Elképesztően okos volt, de megtartotta a gondolatait, és főleg sosem ment bele Udin és a többiek hőzöngéseibe, felette állt mindennek. Delont teljesen lenyűgözte, sőt, voltak pillanatok, amikor Frellelon is pozitívan tekintett rá, noha a fiú a vizsgán ágyékon rúgta. 

			Ám aztán Roant az ostoba Barbárölők ledobták a latrinába, és belázasodott, majd jött az őszi bál, és mintha kicserélték volna: nyálasan édes lett, mint egy csupor méz, mellé ostobán heves. Hol a titok, hol a rejtély, hol a csend, ami körülvette? A veszélyes éjszakai ragadozóból egy pozitív életszemléletű vadmacskává vált.

			Delon vakarózni tudott tőle. Ő a korábbi Roant akarta, az sokkal érdekesebbnek tűnt. 

			Frellelon szerint viszont ez a cukormázas változat volt az igazi; a fiú kezdetektől így viselkedett, ahogy a várba jött, és most csak visszatért hozzá.

			Kár érte. Egy illúzióval kevesebb.

			– Nem védem Roant. Láttad? Azt sem tudta, mi a Mélytaviak mágiaelmélete. Kísérletezik. Kartal meg unatkozik, és bajt kavar.

			– Pontosan – mosolygott Delon, mint egy jóllakott macska. A Szépvölgyi gyerek épp átnevelte az újoncokat egy új mágikus harcmodorra. Az évtized legizgalmasabb kutatása, és még csak nem is sejti.

			Frellelon rámeredt.

			– A Tűzistenre! Te látni akarod az eredményt! 

			– Szerinted kapnék valaha engedélyt egy ilyen kísérletre? Én, a hadgyógyító? Vagy akár te, aki Farkasföldi lettél? Túl nagy politikai súlya lenne. Az Aranyhomokiak elnyomnának, mint egy füstölgő mécsbelet. De hogy két suhanc mit játszik pár újonccal… Ugyan már! Majd elmagyarázzuk, hogy csak gyerekek. Jobb elnézést kérni, mint engedélyt.

			– Az életével játszol. Mindjárt kezdődik a Folyóünnep! Ha ezt a nemesek a tanács elé viszik, és valaki rásüti, hogy eretnek, akkor Szépvölgyi Roan a Vérbálon fog táncolni. 

			– Hé, én egy szóval sem mondtam neki, hogy újítsa meg a harcmodort! Miért minden az én hibám?

			– Delon!

			– Jól van, majd kitalálok valamit! De most hagyjuk őt! Van egy halom hullánk, és egy ideges Rétlaki Onilla asszonyságunk. 

			Nem kedvelte a nőt, olyan szeme volt, mint egy döglött halnak. 

			Delon, miközben beszélt, a földön nyomokat keresett. 

			Az épület mögött megtalálta a helyet, ahol leugrott a gyilkos. A puha hóban egy csizma nyoma látszódott, egymás mellett a két láb. Nem süllyedt mélyre, úgy tűnt, nem egy nagydarab embert kerestek. A sarok egyedi kivitelnek látszott. Ez nem egyszerű, gyors, olcsó munka, hanem minőségi cipősarok volt. 

			– Miért vesz fel valaki egyedi csizmát az öléshez? – Frelellon értetlenül nézte. – Ekkorát egyetlen orgyilkos sem hibázik.

			– Talán megszokta, hogy minőséget visel. Vagy ez nem megtervezett merénylet volt. Vagy nem képzett orgyilkos, bár akkor még aggasztóbb a helyzet, mert mi lesz, ha még képzik is… – Delon egy pillanatra elhallgatott. Ő maga is egyedi csizmával rendelkezett, olyannal, amiből veszély esetén könnyen ki tudott bújni. Talán valami célja lenne a gyilkos lábbelijének is? – Mindenesetre fölöttébb érdekes. Ezt eltesszük, rajzold le méretarányosan! 

			Delon megfordult, az udvart és a kúria épületét nézte. Az ösztöne azt súgta, valami hiányzik. 

			Felmérte a pajta és a kőfal távolságát. Jelentős kockázatot vállalt, aki ide bejött kora délután. Vajon miért tette?

			Bár végül is mindegy. 

			Tizenhat halott. A gyilkos pillanatok alatt kivégezte őket.

			Aki így öl, az nem maradhat életben. 

			A Hínár a rakparton állt, az igétlenek szívesen jártak a tenger mellé, ahol nem futhattak össze máguskatonákkal. Az ócska, hajdan leégett, majd újra bedeszkázott raktárban füstösek maradtak a falak, de olcsó pálinkát és sűrű, laktató, hínáros gombalevest lehetett kapni. 

			Örömlányok nem voltak, a tulajdonos nagyhangú felesége nem tűrte az ilyesmit, de a kocsmahelyiség felett kialakított egy nyitott karzatot, ahol a tömegszálláson olcsón megszállhattak a matrózok, védve magukat a téli hidegtől. 

			Roan mindig is szeretett ide járni. 

			A tenger közelsége nyomasztó zümmögésként elméje peremén ült, halált súgott, de Roan megszokta a rettegést. A Gyilkos-völgy mindig élesen figyelt, az élő terület a legkisebb mágikus felvillanásra vadászott rá, aktívan gyűlölte őt. Ehhez képest a tenger csak egy álomszuszék fenevadnak tűnt. 

			Tizenkét éves kora óta hozta apja a fővárosba a Folyóünnepre, és míg nappal szerződéskötéseket intéztek, Roan estére egyedül maradt, mert túl fiatal lévén, Alean gróf nem vihette el a királyi bálba. 

			Ilyenkor Roan álruhát öltött, és egy félénk, barna hajú, kopott ruhás gyerekké vált, akinek nagy álma, hogy bárd legyen. Az Anro nevet vette fel, a saját nevének betűit megkeverve. Az itteniek évente egyszer látták, szinte a szemük előtt nőtt fel, azt hitték, valami vidéki nemesi család inasa, aki itt fülel, hogy eltanulja a legújabb balladákat.

			Jó volt betérni a kocsmába. Roan úgy érezte, hazaérkezik. Kíváncsi volt, mi terjedt el a tegnapi halottakról, és azt is remélte, hírt hall Riannáról. 

			Körbejárt a helyiségben, kikerült egy gyanúsan sugdolózó asztaltársaságot, közben felmérte, hol milyen témákról esik szó. Akadtak napok, amikor semmi érdekeset nem hallott, máskor pezsgő pletykákba botlott arról, melyik nemes kinek a feleségével kufircolt, kivel verekedett össze, vagy kiket loptak meg. Betértek ide a matrózok mellett a kikötői árusok, és itt kockáztak a közelben dolgozó iparoslegények is, de ami a legfontosabb, hogy a lepcses szájú bárdok is szerették a helyet.

			Most szerencséje volt, úgy tűnt, egy csapat matróz ma ért haza a Forró-partokról, és szívesen fizetett Legunnak, egy öreg, reszelős hangú bárdnak vacsorát és bort.

			Roan lezuttyant a közelükben a falat körbefutó padra, előszedte a fakezelő olajat, és a rozzant lantot kezdte ápolni, nem mintha segíteni lehetett volna a megrepedt, kiszáradt fáján. A sűrű ételszag, a nyirkos ruhák fülledtsége és a dohány bűze keveredett a lenolaj kence szagával. A matrózok csak egy pillantást vetettek rá, többet nem törődtek vele. 

			Legun épp a főváros egyik izgalmas hírét, az idei mágusvizsgát taglalta, ahol a kényes ősi nemesi kölyök és egy hosszú hajú csavargó ősmágiát használt. 

			Roan ingerülten összeszorította a száját. Az aggodalom, hogy a fővárosban vérmágusok élnek, máris elenyészett a Rianna nyomában járó életveszélyhez képest. 

			A tesó és az ő kis kalandja…

			Amikor otthon, a kastély körül furcsává vált a köd, Roan könyörgött az ikertestvérének, hogy ne menjen fel a hegyre. De persze Rianna megtette. 

			Aztán varázsolt a máguskatonák előtt, és azok egyenesen a kastélyba jöttek. Később velük ment, ki tudja, miért. Roan az ablakból a lány által komponált gyászdalt játszotta. 

			Ria ugyanis tizennégy évesen írt egy szomorú dalt arra az esetre, ha egyszer ölnie kéne, amivel szerinte elveszti a lelkét, és gonosz szipoly lesz. Akkoriban ez egy távoli, félelmetes eshetőségnek tűnt, és gyerekes dolog volt előre gyászolni. Roan legalábbis ezt gondolta, főleg, hogy ő már túl volt az első gyilkosságán. Az élő természet ölni és szerelmezni akart, és Roan nagyon is jól látta, hogy a halál egy ilyen világban, amiben élnek, éppúgy a nagy egész része. De sosem fejtette ezt ki Riának. Jobban szerette a testvérét, mint az igazságot. 

			Amikor Ras elvitte a lányt, Roan eljátszotta a dalt, hogy Rianna tudja, mellette áll a végsőkig.

			Mit tett erre Ria? Nemcsak kimentette az ellenséget épségben a Gyilkos-völgyből – ami nagyon szívesen elemésztette volna őket –, hanem velük tartott.

			De miért? Mi történt?! Hogy a sistergős mennydörgésbe sikerült Riannának elraboltatnia saját magát?!

			Kész rémálom volt loholni a tesó után pár összekapkodott maszkírozó holmival, és egy kis pénzzel. Az út felénél elfogyott a pénz, így Roannak be kellett vállalnia éjszakai zenéléseket, hogy enni tudjon, de özvegyasszonyok „vendéglátását” is, hogy a hideg, őszi időben legyen hol aludnia. Ráadásul aggódott apa és Kimcse néne miatt, akiket csak úgy hátrahagyott.

			Utolérte a csapatot, ám Ria meg sem próbált elmenekülni. Amikor Roan a ruhacserekor a pajtában lángot okozott, akkor sem szökött meg Ras elől, pedig ő tálcán kínálta neki a szabadulást. 

			Később meg észre sem vette, hogy Roan a közelben van. Hogy lehet valaki ennyire vak?

			A lovaglás egyre keményebbé vált, és a megérkezés sem volt könnyű. Az éjjeli zenélések és nappali utazás miatt alig állt a lábán. Nem sejtette, hogy már aznap sor kerül a mágusvizsgára, ahogy beér a csapat a fővárosba. Roan lekéste, csak másnap reggel ért oda, és égnek állt a haja, amikor megtudta az eseményeket.

			Ria okos volt, átcsúszott valahogy a férfiasság ellenőrzésén, de ahelyett, hogy megbukott volna, mint egy épeszű ember, átment. Sőt, ennél feltűnőbb már nem is lehetett volna. 

			Most komolyan, ősmágia? Ez biztosan a Tűzisten kormosan fekete humora…

			A tesó eddig is félelmetes volt. Iszonyú hatalommal rendelkezett, amit fel sem fogott. Az élő természet imádta otthon, és a szélszörnye démonivá vált, amikor őt védte. Ha Ria sérült volt, akkor éjjel, álmában is gyilkolni tudott. Roan rettegve ugrott ki mellőle az ágyból, amikor Ria fel sem ébredve hirtelen életerőt szívott. 

			Az ősmágia már csak hab volt a tortán.

			Ria veszélybe sodorta a családot. És sokak életét kockáztatja a felelőtlenségével. 

			Ha otthon időben megölik Rast, akkor csak egy eltűnt csapat lett volna, és pár kósza pletyka. A völgy úgy elnyelte volna a hullákat, hogy ember legyen a talpán, aki kiássa őket. Jó, Ras rendes fickó volt, de hát tudta, hogy egy érzőn élő erdőbe megy be, vállalta a kockázatot.

			De most? A csapda már bezárult. Az elején még el lehetett volna menekülni belőle, de a vizsga után ez már lehetetlen. 

			Ráadásul Ria más életéről hozott döntést. 

			Ő, Roan lesz az, aki majd a csatatérre megy. Az ő életét változtatta meg ezzel mindörökre. 

			Ha túléli az első csatát, többé akkor sem szabadulhat a seregtől, öregkoráig oda lesz kötve. Füstbe megy minden álma a zenélésről, oda a szerelme a főváros iránt. Finonát ugyan könnyebben feleségül vehetné, de csak telente látná. Élet ez?

			Roan iszonyúan dühös volt a mágusvizsga miatt. Így aztán amikor Ria ruhát akart cserélni, nemet mondott. Úgy volt vele, szenvedjen még a lány pár hétig a kiképzésen. Egyelőre a titka biztonságban volt, a várban idióták laktak. Érezze egy kicsit a súlyát, milyen lenne, ha neki kéne mennie. 

			Ijedjen már meg egy kicsit! Aztán jöjjön, kérjen bocsánatot. És majd utána, igen, csak utána lesz hajlandó Roan feláldozni a jövőjét egy ostoba nővér miatt.

			Kicsinyes? Igen.

			Vállalja? Igen.

			Persze, Riában fel sem merült, hogy elnézést kérjen.

			Helyette politikai galibát kevert Farkasföldi Alejjel valami tetőjavítás ügyében, ráadásul még a megaszalt körtéket is közvetlenül a királyhoz küldte, így Alej szabályosan dühöngött, hogy nem tudta levenni a sápot. 

			Roannak annyi intrikát kellett elsimítania, hogy azt sem tudta, hol áll a feje. 

			Kitalált egy új személyiséget, a középkorú, kissé nevetséges Kapor intézőt, aki a Szépvölgyi család ügyében jár, és aki minden idősebb nőnek udvarol, bár az ágyban már nem tud örömére tenni senkinek. 

			Miközben álruhában iparosokkal tárgyalt, pletykákat hintett a nemesi házak cselédségének és ügyintézőinek. A tetők kérdését így sikerült politikai állásfoglalás helyett egyszerű gazdasági témává varázsolnia.

			Farkasföldi Alejt is lecsillapította. Kinyomozta, mire lenne igazán szüksége, és kiderült, az életét megnehezíti, hogy olyan testessé vált, hogy összetörtek alatta a kecses székek, de otromba parasztszékeken meg nem volt hajlandó ülni. Roan csináltatott pár kecsesnek látszó, de masszív bútort kifejezetten neki. 

			Szerencsére a fővárosba utazott az apja, aki a nagyobb nemesi viszályokat elsimította. Vele tartott Kimcse néne is, aki szintén ügyes pletykálkodónak számított. 

			Azért a két öregnek volt egy haragszom rád csatája. Alean gróf haragudott, hogy Kimcse néne évtizedeken át az orránál fogva vezette szipolyügyben, ezért nem volt hajlandó az ölébe tenni a nő által hímzett asztalkendőt étkezéskor, ami igazán elsőrangú nemesi sértés volt. Kimcse pedig megbántódott, amikor rájött, a gróf valójában a kastélyszárny leégése óta tudja, hogy van egy szipoly lánya, és mellesleg a férfi nem is nagyothalló. Úgy verte fel esténként a vánkosokat, mintha az ősz hajú gróf is bennük lenne.

			Roan lenyelte a derültséget a két szelíd ember „hatalmas veszekedése” közepette. Bárcsak ilyen lenne a világ, mint ők! Akkor fegyverek helyett csokor virágokkal püfölnék egymást a felek.

			Mindenesetre a tetőjavítással és a fogpasztával a Szépvölgyi család belopta magát a közemberek szívébe. Viszont az, hogy a nemesek utálták őket, még sok bajt hozhatott. Csak ürügy kell nekik, hogy megvádolják őket valamivel, és süllyesztőbe küldjék a Szépvölgyi nevet. 

			Míg Roan ezen tűnődött, a kocsma esti élete nagyban zajlott körülötte. Két matróz valami verekedésbe kezdett, de Legun bárd szerencsére csak egy pillantást vetett rájuk, és nem fogott aláfestő harci dalba, inkább újabb kancsó bort kért, és folytatta a történeteket.

			Épp Erdon herceg és Belladonna hercegné tányértörős csatározását adta elő. Belladonna hatalmas kedvence volt a köznépnek, ám a nemesség felháborodott a viselkedésén.

			Roan közben végzett az olajozással, és elkezdte hangolni a lantot, de vigyázott rá, hogy hamis maradjon. 

			Erdon hercegről eszébe jutott a ruhacsere. Akkor Roan már napok óta a Néma várban téblábolt, öreg mutatványosnak maszkírozva. Amikor megjött Erdon és a sereg, villámgyorsan kellett ruhát váltani. Roan élvezte, hogy kijátszhatja őket. Jól tette, hogy sietett, mert Delon hadgyógyító pontosan olyan volt, mint a híre, és azonnal lecsapott. 

			Roan magában mulatott, amikor levették a nadrágját. Megmenteni a tesót, és lóvá tenni egy egész várat? Izgalmas büszkeséget adott, és gondolatban egy kaján nevetést.

			Ám amikor Delon ránézett… 

			Roan gyomra összeszorult az emlékre. 

			A férfi sötét szeme kifürkészhetetlen volt, és a tekintete olyan mély, mint azok az aggasztó repedések a hegyoldalban a város alatt. Gyönyörű, ezüst haja a fáklyák fényében úgy csillant, mintha holdfényből szőtték volna. A hadgyógyító pedig mintha átlátott volna rajta.

			Roan jobbnak látta meghúzni magát utána.

			Főleg, hogy a várban hemzsegtek a bolondok, akik fárasztóan sok érzelemben tobzódtak. 

			Először Delon csókolta meg. Az egész egy bortól fűtött estén történt a vár egy sötét zugában, és igazán jó csók volt, Roan nagyon is élvezte, persze nem mutatta ki. Lefogta a mágiáját, de határozottan beengedte azt a fürkésző, izgalmas nyelvet. A férfit körbelengő süteményszag alatt a gyógynövények ezerféle elbűvölő illata érződött. Roan pillanatok alatt rájött, hogy vizsgáztatni próbálják – istenekre, hogy lehet ilyen rosszul őrizni a hadsereg legfontosabb titkát? Meg akarta érinteni azokat a különlegesen szép, ezüst tincseket, ujjára fűzni a holdfényt, de helyette roppant hidegen elhúzódott. Delon mentegetőzött, a borra fogta, és továbbsuhant, majd másnap úgy tett, mintha semmi sem történt volna. 

			Majd Kartal csókolta meg, ami korántsem keltett kellemes érzéseket, inkább a frászt hozta rá. Moccanni sem mert, az járt a fejében, hogyha a herceg rájön a cserére, kibelezi őt. Aztán Ria meggyógyítja, csak azért, hogy kiherélhesse, mert ellopta az első csókját kedvenc hercegével. Nem tudta, ki ijesztőbb kettejük közül. Itt is hidegen udvariassá vált. Úgy tűnt, a herceg meg akar szökni, aztán mégsem szökött meg. Ki érti ezt?

			Pár nappal később Zaher szája tapadt rá. A fiú puha, zamatos ajka először testvéri módon simult a szájához, majd Zaherben felvillant a mágia, és lángvörös arccal szívogatni kezdte az ő ajkát, mint egy kismacska. Roan imádta azt a halk nyüszögést, amit hallatott. Mint a legtöbb bárd, ő sem csak cselédlányokkal, hanem lovászfiúkkal is járt szénapadlásokon. Érezte, hogy kiváló folytatás jöhetne, és tetszett is neki a fiú lágy szépsége. Ám több esze volt annál, hogy kalandba keveredjen. Elhúzódott, eljátszotta, hogy megbántódott, és a barátságuknak ezzel vége. Kidobta a fiút, aki szegény valószínűleg csak Delon parancsát követte. 

			Ám ez jó ürügy volt a távolodásra. Zaher ismerte legjobban Riát, és máris érezte, hogy valami megváltozott, túl sokat kérdezgette, mi baja, minden rendben van-e. Zaher utána olyan arccal járkált, mint egy megvert kiskutya. 

			Roan sajnálta, de akadt ennél nagyobb gondja. 

			Udin és a bandája ugyanis folyamatosan zaklatta, borzalmasan fárasztó volt elkerülni őket. Még sosem bántalmazták életében, mármint úgy, hogy ne haljon bele az illető. Az egész helyzet zavarba ejtő volt. Érezte, hogy a szándékuk nem a gyilkolás, hanem valami éretlen viccelődés. 

			Próbálta megoldani jó szóval, próbálta szívességgel, a végén pénzt is ajánlott nekik, de kinevették, és tovább folytatták.

			Ölje meg őket? 

			Jól mutatott volna a torkukban a furulyatisztító tű. Hosszú, kihegyezett vasdarab volt, tengeri szivaccsal bevonva.

			Roan néha már a határon járt.

			Helyette inkább a padlásra költözött, kikerülve Udint, és az ostoba katonacsaládot. Étkezéskor a fal mellé állt, hogy ne legyen célpont, és csak a képzés alatt találkozott velük. 

			A várban élni eleve hatalmas szenvedést jelentett. Igénytelen, bunkó katonák, egyízű ételek, mindenki büdös, a rendszeres fürdés szerintük az uraknak való, és esténként énekeltek is. Már Bellion bárd is sértette a fülét, amikor negyedhangokon elcsúszott, de ez, ami a várban ment, kínzással ért fel. Hamisan daloló cselédlányok, fals hangon ordítozó katonák…

			A tűzmágia eleinte nehezen ment; a saját mágiája a finomságon, a zenén és a természet becsapásán alapult. A nyersmágia használata taszította, nem szokta nyíltan irányítani az elemeket, ez túl otromba és durva mágiaforma volt. Idő kellett, mire rájött a hogyanokra, és sikerült tűzgolyókat lőnie. Minden pillanatát utálta. Utána viszont unalmassá vált a kiképzés, és Roan sosem bírt unatkozni.

			Elsőnek felderítette a Néma vár titkait. A bedeszkázott kút mögött húzódott a szipolybörtön, és majdnem otthagyta a fogát. Mondjuk, legalább látta Delont odalent a meleg vizes barlangban „fürdeni”, ahogy az élő víz cirógatja a testét, és ez megérte a kockázatot. Az apró nyögések, a zilált, holdfényezüst haj… Először azt hitte, mindez öncélú, de aztán megdöbbenésére az érzékei azt súgták, hogy Delon a vár stabilizálását végzi ezen az életveszélyes, de nagyon is kellemes módon.

			Roan utána párszor ezzel álmodott, és nem Finona szép kebleivel.

			Aztán újra unatkozott, így kileste a gyógyítók titkos könyvtárát. Látott pár hadi jelentést, de a háború nem érdekelte. Most komolyan, illúziómágia az ellenségnél? Repülő tárgyak az égen? 

			Ezek a felderítők a határnál biztos, hogy begombáztak. Egy sorát sem hitte el.

			Különben is, minek mennek háborúzni? A nyomor nő idehaza, emberek szó szerint megfagynak, és éhen halnak az utcákon. És mennyi igétlen nyomorék van, aki a hadszíntérről visszatért… Az erős férfiaknak inkább itthon kéne maradnia földet művelni, nem egy ostoba háborúban elveszteni a kezüket-lábukat. A mágusoknak pedig az erejüket építésre kéne használniuk. 

			Ennél a helyzetnél már az sem lenne rosszabb, ha egy másik birodalom fennhatósága alá kerülnének. A hadisarc előteremtése olcsóbb lenne, mint a háború. A másik nép meg hozná a kultúráját, megoldaná a kereskedelmet, és végre kitárulna ez a szűk világ.

			Delon megsejthette, hogy valaki járt a könyvtárban, mert megnehezítette a csapdákat.

			Roan ténykedése ekkor békésebb irányt vett. Egyes éjjeleken kiszökött, és Anro bárdként a kocsmákban kémkedett, vagy Kapor intézőként megmutatta az arcát. Jobb, ha nem tűnik el ez a két figura hosszabb időre.

			Az egyik éjszakai kirándulása után a Barbárölők elkapták. Roan ekkor már a megalkuvás játékát játszotta, hátha látványos életképtelensége és gyávasága miatt nem viszik el a háborúba. Elkövette azt a hibát, hogy már majdnem pirkadt, amikor a falon átmászott. Hogy a kötél ne tűnjön fel az arra járó Barbárölő testvérpárnak, elcsalta őket a latrina felé, noha az ösztöne azt súgta, nem kéne zárt helyen együtt maradnia velük.

			Azt hitte, a szokott lökdöséssel, leszólással megússza. Nem számított arra, hogy nevetve megragadják, és ledobják a latrinába. Mégis hány évesek ezek?!

			A zuhanás, a kutyák, a sérülések…

			A rohadt életbe!

			A kutyák amúgy kedvelték. Jó ideje etette őket. Ám a zuhanás nem volt tréfa, rengeteg zúzódást, horzsolást, karcolást szerzett, bár a vár tövében lévő puha szarkupac meg is óvta a csonttöréstől. 

			Olyan dühös volt, hogy eldöntötte, lemészárolja őket. 

			Az életüket az mentette meg, hogy Kartal közbelépett. Levágatta a haját, és cserébe Erdon herceg visszafogta a testőreit. 

			De azért egy hajszálon múlt. Roan éjjelente utána is a gyilkosságról álmodozott.

			A lábán lévő seb elfertőződött, ő belázasodott, de azt hitte, gyógynövényekkel meg tudja oldani. 

			A teste azonban nem bírta, Roan láza tombolt, és fizikailag egyre rosszabb állapotba került. Lelkileg sem volt jól, elege lett az olyan életből, amit nem ő választott magának. És abból is, ahogy a szépérzékét nap mint nap legyilkolták itt. 

			Amron kapitány, amikor megtudta a latrinás esetet, büntetésből fát vágni küldte a Barbárölőket, őt meg hátba veregette, és azt mondta, ami nem öl meg, az erősít. Normális ez az ember?

			Frellelon észrevette a sántítást, és kelletlenül, de udvariasan felajánlotta, hogy megvizsgálja. Roan azonban nem bízott benne. Még mindig nem derült ki, hogy ki próbálta Riát megölni, és a férfi előkelő helyen szerepelt a gyanús alakok listáján.

			Delon nem ajánlotta fel a gyógyítást, egyszerűen csak sokkal rendszeresebb lett az érintése. Egy könnyű vállfogás reggel, elhaladás Roan mellett a folyosó szűkebb részén, ahol „véletlenül” falhoz szorítja őt, egy kis közeledés az estebéd osztásakor… 

			A nyomorult kurafi közben mosolygott, mint aki tud valamit. Jó eséllyel megvizsgálni próbálta, várva, mikor adja fel, és jön hozzá könyörögve, hogy segítsen. Roan gyakran képzelte el, hogy előveszi a furulyáját, és mindörökre megtanítja, kivel szórakozzon.

			A végsőkig kikészült, mire a bálon, abban az eldugott szobában Rianna meggyógyította.

			Ám amikor felébredt, és Ria ellopta a férfiruhát…

			Jó, talán hibázott, talán nem kellett volna azt mondania, hogy „nem bírja tovább”, egy olyan tesónak, akinek szent meggyőződése, hogy neki kell a világ problémáit orvosolnia. 

			Mentségére legyen mondva, azt várta, hogy kap egy kis gyógyítást, és némi testvéri ölelgetést. Igen, egy kis szeretetet. Attól, hogy férfi, néha ő is sírhat, nem? 

			De hát Ria egy elemi csapás volt. Egy hősies, segítőkész elemi csapás. Roan hálás volt neki, ugyanakkor biztosra vette, hogy a lány bajt keverni ment vissza. 

			Már korábban is gyanús volt, hogy a végekre akar menni. Szenvedélyesen vágyott rá, hogy megtudja, mi zajlik a háborúban, micsodák a tűztojások, miért megy a harc – olyan heves érdeklődéssel, ami elsöpörte a józan észt. Ahogy apát sem lehetett távol tartani a kutatásaitól, éppúgy Riát is képtelenség volt visszafogni, szinte lángolt a lelke, amikor erről beszélt.

			Most egyértelmű lett: Ria döntést hozott, minden józan megfontolás ellenére visszament. Mellesleg megint megbeszélés nélkül. Ezt az egész rohadt családot meg kéne tanítani a szavak használatára!

			Ria először móresre tanította a teljes várat, és még Udint is legyőzte valami botos párharcban. 

			Majd belefolyt a királyi ügyekbe. A következő látogatásán közölte, hogy el akarja lopni a király szipoly babáját. Csak úgy, a tea és az aprósütemény között.

			És persze, ki lopja el? Na, ki? 

			Hát természetesen ő, Roan.

			Minek az embernek ellenség, ha van egy világmegmentő nővére?

			Roan megfeledkezett róla, hogy a kocsmában ül, és véletlenül olyan erővel szorította meg a kezében lévő lantot, hogy az reccsent egyet. Nagyon elege volt belőle, hogy zsinóron rángatják.

			Természetesen igen, a család el fogja lopni a gyereket. Ő is el akarta, apa is, Kimcse néne is. Mégiscsak egy csöppnyi kislány, aki nem tehet semmiről. Minden Szépvölgyinek volt egy baba alakú folt a szívében, ha a bébi szipolyokra gondoltak. 

			De attól még őrültség az egész. És igazán szeretett volna ő dönteni róla. Vagy esetleg Ria megkérdezhette volna, hogy mit választ: a háborút vagy a király elleni cselszövést és a Vérbált?

			Legun bárd elhallgatott, és megvetően ránézett a hangszer újabb reccsenésére.

			Hogyan tudta kiszűrni ennyi zaj közül? Roan nem tudta, de látványosan bűnbánó arcot öltött. Sose dühíts fel egy öreg muzsikust! 

			Szerencsére a bárd már részeg volt, így nem kezdte kioktatni „ifjú kollégáját” a helyes lantkezelésről, hanem a legfrissebb hírekre tért át.

			Szó esett valami szépasszony titkos kalandjáról, és a dühös férjről, aki a Néma várban kereste a szeretőt az újoncok között. Talán Mort lehetett? Az a fickó is szívesen kalandozott éjjelente. 

			– És mi van a démonkutyával? – kérdezte az egyik matróz. – Hallottam a csapostól, hogy láttak egy démonkutyát.

			Na végre! A hírek begyűjtésénél kevés lassabb dolog akadt. Roan élénken fülelt. 

			– Elképesztő volt! Magam is jártam a háznál, ahol mészárolt…

			A bárd még egy korsó bort kért. Valószínűleg azért hagyta a végére a legfrissebb pletykákat, hogy a szokásosnál jobban honorálják őt. A matrózok nem vártak a kocsmárosnőre, siettek odahozni a bort.

			A bárd öntött magának, és belekezdett egy nagyívű történetbe, aminek az volt a lényege, hogy a háziak megsértették az isteneket, ezért a démonkutya megjelent. Kiemelkedett a tengerből, és dörgő hangon parancsolt. A családfő választhatott, és oda is dobta volna a szűz leányukat engesztelésül – Roan eltűnődött azon, hogy szűz fiúkat miért nem akar soha senki –, ám a leányt elszöktette a lovászlegény, aki szerelmes volt belé. Bosszúból a démonkutya kiirtotta az egész családot. A lány szíve meghasadt az anyja halálát hallva, összeesett, és meghalt. A legény ezt látva megölte magát.

			Kiváló történet, Roan biztos volt benne, hogy hamarosan ballada születik belőle.

			Elsőre megnyugodott, hogy senki sem kezdte keresni a gyilkost.

			Aztán kis gondolkozás után ráébredt, hogy van ezzel némi gond. Hol a megkínzott fiú? A rajta használt vérmágia sokkal nagyobb hír lenne…

			Valaki megalkotta ezt a történetet… Valaki, aki valószínűleg eltüntette a gyerek testét és a nyomokat.

			Ez azt jelenti, hogy a halott gyilkosokon túl van még a fővárosban más vérmágus, vagy egy igétlen cinkos, aki hisz ebben a szörnyű útban.

			Jó eséllyel az illető őt keresi, és roppant dühös. 

			Roan maga elé bámult, majd elnyomott egy kaján mosolyt.

			Miért ne állítson csapdát?

			– Á, a démonkutya! – szólalt meg hangosan. – Úgy hallottam, ma megölt egy csavargót. Hol is? Ó, igen, az Égett utca környékén…

			A bárd élénken felé fordult. De felfigyeltek a matrózok és a másik asztalnál ülők is. 

			A Földanya szerelmére, néha annyira egyszerűek az emberek!

			Delon szerette a Folyóünnepet. IIyenkor minden nemesi családnak kötelező volt a városba látogatni, és a bálokra elhozták a családjukat, a cselédeiket és a nagyon helyes lovászlegényeiket. Ez roppant kedves volt tőlük.

			Delon szívesen segített félénk szűz lányoknak megismerni az anatómiát, hogy amikor férjhez mennek, kellemesebb élmény legyen a nászéj. De éppolyan szívesen biztosított társaságot a nemesifjaknak is, akik a városba jőve valami vad és emlékezetes dologra vágytak. Nevezhetjük emberbaráti gesztusnak.

			Ám egyáltalán nem szerette, ha a nemesek már a nyitónapon ordibáltak vele. A nyomok vizsgálata, a hullák elszállítása és Onilla megnyugtatása majdnem hajnalig tartott, és Delonnak kimaradt az esti szex, így egyre növekvő ingerültséggel hallgatta a szavakat.

			– Ezt azonnal meg kell akadályozni! A Szépvölgyi ház csak figyelmet akar! Felháborító, hogy ez a felkapaszkodott kis senki feltűnősködik – kiabálta egy idősebb nemes, Szőlőkerti Hren.

			A közel száz nemes a trónteremben állt. Reggel volt, és a királyra vártak, aki megnyitja a nemesi gyűlést. A nyitóalkalmon csak a családfők jelenhettek meg, a húsz év feletti fiaik később csatlakoznak majd, ebéd után. Delon szándékosan jött korán. Reggel még azt a helyes, piruló lovászfiút is kihagyta, csak hogy csírájában elfojtsa ezt az ostoba mágiavitát.

			– Ó, elnézést! Azt hiszem, nem értem. Az ezeréves ötödik ősi nemesi házról beszélünk? Vagy valami újnemes nevetséges próbálkozásáról? – kérdezte elegáns udvariassággal Delon. A Szépvölgyieknek sok hibájuk volt, de hogy felkapaszkodott kis senkik lennének, az biztosan nem tartozott közéjük.

			– Tudod, mire gondolunk, Delon hadgyógyító – intett húsos kezével türelmetlenül Farkasföldi Alej.

			– Nem tudom. Mire? – kérdezte ártatlan arccal Delon. – Kérlek, világosíts fel, kedves Alej! Mostanság nem tartózkodom a Néma várban, mert tizenhat halott gyilkosa után vizsgálódok. Annyit hallottam, hogy pár újonc, meg az a Szépvölgyi gyerek, aki ugyebár megmentette Kartal herceg életét, valami nevetséges mágikus játékot játszik. De természetesen, ha úgy gondolod, hogy ez fontosabb ügy, mint a Rétlaki-birtokon történt mészárlás… Ami akár megtörténhet nálatok is…

			Delon segítőkészen széttárta a karját. Egész lénye azt tükrözte, hogy márpedig ő kész ugrani a nemesek szavára, ha mégsem nyomozást akarnak. 

			– Nem, természetesen a vizsgálat fontosabb – felelte gyorsan Alej. A merénylet az egész nemességet nyugtalanította. – De ettől függetlenül ott van…

			– Ott van Kartal herceg is vele, igen, ez nagyszerű észrevétel! Nos, őszinte leszek, az ifjú herceg a frászt hozza rám. Nem szívesen hozakodnék elő azzal, hogy meg akarom tiltani a kis kedvencének a szórakozást. Persze nem állok útjába annak, ha nálam bátrabb emberek szólnak érte.

			A csoport kelletlenül összenézett. Hát igen, Kartal túl kiszámíthatatlan és rémisztő volt.

			Delon már érezte a győzelem szelét. Gondolatban megveregette a saját vállát. 

			Ám ekkor megszólalt mögötte Aranyhomoki Tor. Valószínűleg most érkezhetett.

			– A probléma az eretnekség – mondta az idős családfő komoran. Hangjára azonnal tiszteletteljes tartást vettek föl a környéken állók. – A tűzmágia az egyetlen igaz út. Minden más a gonosz szipolyok útja. Azoknak a férfiaknak is halnia kell, akik támogatják ezt a förtelmet.

			Delon azonnal megérezte a veszélyt. Ez a téma egyáltalán nem a mágiáról szólt.

			– Igen, ebben teljesen egyetértünk! Még szerencse, hogy már egy szipoly sem él, és megnyugodhatunk. Míg a démonkutya sajnos nagyon is aggasztó – sietett hozzátenni.

			A Földanya szerelmére, nehogy megvádold!

			– Mint tudjuk, te magad is nőiességre gyanakodtál Roannál. Egy szipolyhamvak által szennyezett területen született. Talán maga is megfertőződött. Úgy hírlik, képes vízmágiára. Tudod, ez mit jelent?

			A rohadt életbe!

			Nemcsak Roan elítélését, hanem másokét is. Tor épp megfenyegette, hisz Delon maga is vízmágus volt. Ha nem áll Tor mellé, akkor megütheti a bokáját.

			De korábban keljen föl az, aki őt fenyegeti…

			– Azt, hogy könnyebb egy nyamvadt kölyökkel foglalkoznod, mint a fővárossal, amiért felelsz? – Delon hangja fagyossá vált. Mindent egy lapra tett fel. – Démonkutyák? Komolyan elhiszed? Tizenhat ember orrából ömlött a vér, és holtan elvágódtak, mielőtt egyetlen tűzgolyót is kilőhettek volna. Mire emlékeztet mindez?

			– Vérmágia? – kérdezte rémülten valaki. 

			A szó pillanatok alatt végigfutott a teremben, és aggodalommal töltötte el a családfőket. A legrettegettebb mágiaformának tartották, ami ellen reménye sem lehetett az áldozatnak. Mire rájött volna, hol az orgyilkos, addigra meghalt. 

			Aranyhomoki Tor tekintete elsötétült, és Delon tudta, csak az első csörtét nyerte meg. Ez egy nagyon kemény Folyóünnep lesz.

			Hatalmas szerencse volt, hogy Roan elkísérte az apját a palotába, és meghallotta a szolgák izgatott pletykálkodását.

			Az egész Rianna miatt történt, akit este, a Folyóünnepre készülve, kiengedtek a várból. A kereskedőházban csak három szobát béreltek, és Ria Kimcse nénéé helyett az ő ágyába feküdt, ott várta, amíg megjött a kocsmából. A tesó érzelmeket szeretett volna megosztani éjfél után, és aztán megsértődött, hogy Roan belealudt. 

			Reggel Ria nem volt rózsás hangulatban. Követelte, hogy osszák fel a szerepeket, ki megy lányként szalonokba teázni, és ki tart fiúként a kereskedelmi megbeszélésekre és a bálba, merthogy ő, Roan nem csinál semmit, csak zenél, és igazán kivehetné a részét a családi munkákból. 

			Az égvilágon semmi nem tudja úgy feldühíteni az embert, mint a saját testvére. Roan ordítani tudott volna. De fékezte magát, ehhez a veszekedéshez nem voltak elég erősek itt a falak. Inkább álszakállt ragasztott magára, felvette Kapor intéző álruháját, a szütyőjét kis pocakként a derekára rögzítette, hogy elkísérje az apját, és nehogy olyat mondjon, amit megbán. 

			Például vérmágusokról. Amire Ria azonnal drámaian közbeavatkozna, ezerszer veszélyesebbé téve a helyzetet.

			Apának szerencsére rögtön indulnia kellett, és Roan vele tartott. Most gyalog ballagtak a palotába, nem vittek hintót. Az öreg bement a főbejáraton. Roan a cselédbejáró felé került, hogy egy kicsit megmutassa Kapor intéző arcát, hadd szokják meg egyre jobban a helyiek. Ott azonban megdöbbenésére meghallotta a testőrök pletykáját, akik próbálták megérteni az eretnekség vádját. 

			Roan észrevétlenül távozott, mielőtt felfogták volna, hogy intézőként a Szépvölgyiek címere van a ruháján.

			Rianna újra bajban volt. 

			– Nem csinálok semmit, mi? – morogta Roan. – Hogy a szélvihar csókolna vörösre! Életben tartalak, te kibírhatatlan nőszemély!

			Mágiaelméletek… Fogalma sem volt róluk. 

			Ehhez az irattár kellett. Roan sietve megkereste.

			A királyi irattár a város szélén állt. Az előcsarnokban három írnok ült, akik a köznép ügyeit intézték, mellettük két adószedő ténykedett, akiknek pénzt és terményt kellett beszolgáltatni. 

			Egy külön részen a nemesi adókkal foglalkoztak, itt is két adószedő várta az embereket, és a családok intézői ide hozták be a magtárból, vágóhídról és máshonnan a leadott állatokról, terményekről szóló igazolásokat, illetve nekik adták be a pénzt és kisebb tárgyakat. Roant máris nyüzsgő tömeg fogadta.

			De az épület nagyobb részét maga az irattár foglalta el, egy másik teremben pedig a királyi nyilvános könyvtár kapott helyet. Ezeket már csak a nemesek használhatták, és a megbízott képviselőik. Roan szerzett magának papírt és pennát, és félrevonulva írt Kapor intézőnek egy engedélyt. Nem tudta rányomni a pecsétet, mert nem volt nála, de pár ügyes mozdulattal meghamisította a mintát. 

			Amikor megszáradt, bemutatta az ajtó előtt ülő hivatalnoknak, és szabad bejutást nyert.

			A könyvtár könyves szekrények labirintusából állt, ahol a poros fóliánsok készítési év alapján hevertek a zsúfolt polcokon. Ez az egyik legostobább rendezési elv volt. Otthon, a kastélyban téma alapján csoportosították a polcokat, és nem használtak feltekert fóliánsokat, hanem csak összefűzött könyveket, amiknek a gerincén cím szerepelt.

			Itt azonban az irattárosok emlékezetére volt bízva minden, és ők szívesen tartották a markukat, hogy előássanak pár régi tekercset. 

			Roan odament az egyik idős írnokhoz, és a mágiaelméleti írásokat kérte. A férfi összeszedett neki kettőt, majd egy asztal felé intett.

			– A Mélytaviak elmélete épp Frellelon mesternél van.

			– Köszönöm – nyelt egyet Roan. A gyógyító nem olyasvalaki volt, akivel szívesen összefutott volna. 

			Fizetett a kikeresésért, majd letelepedett egy másik asztalhoz, úgy, hogy takarásban legyen a gyógyító elől. Belenézett a megkapott írásokba, de végtelenül unalmas fejtegetésekre bukkant. 

			– Uram, kész, amit tegnap kért – jött oda Frellelonhoz egy fiatal írnok. – Egész éjjel fenn maradtam, és a haláleseteket böngésztem. Az elmúlt öt évben negyvenkét családban volt agyvérzés. Úgy láttam, hogy…

			A Tűzistenre!

			Roan összeszorította a fogát.

			– Köszönöm – vágta el Frellelon az írnok lelkes szóáradatát, és körbenézett, ki hallhatta. – Tessék, amit megígértem!

			Pénz cserélt gazdát, és Frellelon elegánsan távozott a feljegyzésekkel. 

			Amikor elment, Roan átült a másik asztalhoz, de nem kezdett bele a nyitva hagyott könyv olvasásába, hanem aggódva meredt maga elé. 

			Agyvérzés… A rohadt életbe! Frellelon utána nyomoz. 

			Márpedig, ha őt elkapják, és felismerik, a család veszélybe kerül. Ria elég értékes gyógyítóként, így egy gyilkos tesó mellett is túlélhetné, Kartal kimentené. Ám ha a Szépvölgyiek egyetlen fia halott, Ria azonnal lelepleződik lánygyerekként. 

			Kellene még egy testvér.

			Roan a semmibe bámult.

			Ha az ember a szüleire nem számíthat ilyen téren, akkor kénytelen maga intézkedni.

			Vett az egyik írnoktól tollat és két pergamenlapot. Megírt egy kérvényt, miszerint Szépvölgyi Alean kéri a születési adatok módosítását, ugyanis Kilgram király uralkodásának 23. évében iker mágusfiai születtek, és Rian neve nincs felvezetve a nyilvántartásba. Mindezen problémára akkor jött rá, amikor öt évvel ezelőtt a mágusvizsgára csak az egyik fiát hívták meg, Roant. Akkor is leadott egy módosítási kérelmet. Ám az átírás nem történt meg, így újfent kéri, hogy Rian neve szerepeljen a nemesi jegyzékben.

			Majd megírta a korábbi kérelmet is. 

			Körbepillantott, de senki sem figyelt rá. Kiterjesztette a mágikus érzékelését, de egy mágus sem tartózkodott a helyiségben, csak igétlenek. Így kihívta a vizet a pergamenből, hogy az öregebbnek, és repedezettnek tűnjön.

			Azután beleolvasott a Mélytavi család mágiaelméleti fejtegetésébe. 

			Legalább háromszáz éves lehetett. Nem eredeti pergamen volt, hanem átmásolt, de már annak is megviselt. Egyes helyeken olvashatatlanná fakult a tinta. Roan nehezen böngészte ki. Az írást egyedi cirádákkal gazdagították, amit más képtelen lett volna megrajzolni. Valószínűleg a hajdani írnok ki akart tenni magáért, mivel a királyi könyvtárba szánták ezt a példányt.

			Vajon hány darab lehet belőle a fővárosban? A Mélytavi család nem itt élt. Jó eséllyel mindenki ezt az egy könyvet fogja megnézni…

			Roan megunta az olvasást. Minek tanulmányozza, ha hamisíthat is egy kis mágiaelméletet?

			Körbenézett, aztán egyszerűen beleírt a könyvbe, ügyes kézmozdulatokkal utánozva a cirkalmas kalligráfiát. Jó rajzoló volt, és a család egyik bevétele a könyvek másolásából eredt. A sorokat egy kicsit megtoldotta, beletett hol ide, hol oda egy-egy gondolatot. Nem lett feltűnően más a mű alapvetése, csak épp egy kis magyarázatot fűzött hozzá.

			Majd keresett egy rongyzsebkendőt, és a kezét a lap fölé tette. Kihívta a friss tintát a szövegből, belecsöpögtetve a zsebkendőbe. A tinta megfakult, olyan szürke lett a szöveg, mint az eredeti részek.

			Ennyit az eretnekségről. Szívesen, Ria!

			Azon tűnődött, vajon van-e valaki Vulkántorokban, aki ezt meg tudja tenni az elemekkel. Sosem volt erős mágus, mint Ria, de sokkal jobb volt az érzékelése, és finomabban irányította az elemeket. Az ő hatalma a kecses, kifinomult mágiahasználatban rejlett. 

			Otthagyta az asztalon a könyvet. 

			Kicsit habozott, hogy a kikért két másik tekercset is otthagyja-e, ahogy szokták, de aztán inkább visszament az írnokhoz, elpanaszolta neki, hogy egy szót sem ért belőlük, és az uraságnak magának kell eljönnie, ha akar valamit, mert bizony ő csak egy egyszerű ember, és a harmadik könyvet már meg sem nézte, mert úgysem értene semmit abból sem. 

			Utána besurrant az irattár elzárt részébe, és letette a korábbiként dátumozott pergament a 35. év beadványai közé.

			Amikor távozott, odakint, a forgalmas csarnokban, egy ládákkal megrakott rész mögött gyorsan levette az intézői kabátot, és inget váltott. A kopott ruházattal megkereste a szegények írnokát, kiállta a hosszú sort, és beadta az újabb módosítási kérelmet. 

			Boldog születésnapot, kedves Rian bátyám!

			Jókedvűen távozott.

			Delon azért maradt életben ilyen sokáig, mert jól olvasta az embereket. Őfelsége a nemesek hangos aggodalmaskodására érkezett meg, és elcsípte a szavakat. Megnyitotta a Folyóünnepet a nemesi családfők számára, majd leült a trónra, és feltette a kérdést:

			– Vérmágusok? Jól hallottam, Kékhágói Delon?

			A hangja nyugodt volt, az arca semleges, ám Delon megérezte az ingerültséget. A király ilyenkor volt a legveszélyesebb. Haragja hirtelen lobbant fel, és pillanatok alatt megtorolta a legkisebb tévedést is. 

			– Ezt még nem tudni, felség. Egy szóval sem említettem ilyet, mindössze megkérdeztem Tor gróftól, hogy mire emlékezteti a vérző orr. Nekem úgy fest, mintha agyvérzés lenne. Ez nagyon meglepő fejlemény.

			A király szeme Farkasföldi Alejre siklott.

			– Uram, valóban csak ennyit kérdezett. Valaki más hozta fel a vérmágiát. 

			Kilgram király újra Delon felé fordult.

			– Nem igazán szerencsés, kedves hadgyógyítóm, ha félreérthető kérdéseket teszünk fel. Örülnék, ha óvatosabb lennél. A Folyóünnepre az ország minden részéről érkeznek emberek. Egy ilyen mendemonda hatására a nemesek talán hazaküldik a családjukat és a cselédséget, ami hatalmas bevételkiesést jelentene a helyi kereskedőknek. És Belladonna hercegné sem örülne, ha konganának a báltermek. 

			Utóbbi egy kis derültséget váltott ki a nemesek körében, enyhítve a légkört. Belladonna, Erdon herceg gyönyörű, temperamentumos felesége egész évben a téli báli szezont tervezte, mindenkit megőrjítve. 

			Delon elegánsan meghajolt.

			– Bocsánatot kérek, felség! Ígérem, a jövőben megfontolom a szavaimat.

			– Helyes. Mi a legfontosabb ügy az idei év végére? Milyen megbeszélendő témáink lesznek?

			Aranyhomoki Tor már nyitotta volna a száját, ám Delon fürgén megszólalt:

			– Erdon herceg szeretne hivatalos állásfoglalást kérni a tanácstól a mágiaelmélet ügyében – hadarta egy szuszra. Ha nem lehet elkerülni a témát, akkor legalább ő legyen az, aki felvezeti, ráadásul a trónörökös tekintélyes nevével.

			– Miről van szó? – kérdezte a király.

			– Ez a nyomorult Szép… – kezdte Tor.

			– Elnézést! – vágott közbe fagyosan Delon. Páran felszisszentek a szemtelenségre, hogy egy ősi nemes családfőt nem hallgat végig. – Még nem fejeztem be Erdon herceg beadványát. 

			A király rosszallóan felhúzta a szemöldökét, de intett, hogy folytassa. 

			Tor dühösen karba tette a kezét.

			– A hadszíntéren az idei veszteségeink aggasztóak. Így Erdon herceg szabad kezet adott Kartal hercegnek egy másféle harcmodor kitalálásához, ami kiegészítheti a sereg eddigi munkáját. Kartal és a gyógyítója most épp földmágiával kísérletezik. Erdon herceg egyelőre nem engedte a saját nemeseit és máguskatonáit, hogy kövessék a példájukat, bár nagyon szeretnék, hanem tisztelettel állásfoglalást kér a bölcs tanácstól, hogy a mágiaelmélet egyáltalán vallási kérdés-e. Másik kérdése, hogy amennyiben a válasz igen, akkor szíveskednek-e engedélyezni másféle mágiaformákat, amennyiben a Tűzisten engesztelésére buzgó papjaink imát énekelnek. – Delon elegánsan intett. – Erdon herceg töredelmesen bocsánatot kér, hogy csak egy egyszerű katona, és maga nem ért a tudós elméletekhez. Ő mindössze szeretné elsöpörni az ellenséget, és egy változatosabb harcmodor ebben nagy segítségére lenne. De természetesen meghajlik a tanács bölcs döntése előtt.

			Amikor Delon befejezte, szerényen félreállt, és helyet adott a vörös arcú Tornak.

			Az öregúr szinte felrobbant. Már nem adhatott be kérvényt az eretnekség kivizsgálására. Természetesen megpróbálta, de a király türelmetlenül leintette, és közölte, egy témaként kezelik az ügyet.

			Az első csatát Delon nyerte.

			A tekintetével az öreg Szépvölgyi grófot kereste, aki a hátsó sorban bambult maga elé. Szerencsétlen férfi, félig süket lévén valószínűleg egy szót sem hallott a gyerekét fenyegető veszélyről. Delon utálta, hogy kezd benne egyfajta oltalmazó ösztön kialakulni a szegény, védtelen Szépvölgyi kölyök felé. 

			Nem, nem érte teszi mindezt. Csak Erdon herceg és a sereg érdekét nézi. Ennyi, köszönöm, nincs itt semmi látnivaló.

			A többi nemes is előhozta a kisebb-nagyobb ügyeit. Egy hajó elsüllyedt, és a kártérítés körül vita alakult ki három kisebb nemesi ház között. Ezüsthegyi Viggo hatalmas, téglaépítésű istállójára megint panasz érkezett. A főváros legszebb részében állt, és a szag folyamatos súrlódást okozott a körülötte élő nemesi családokkal. Viggo viszont nem akarta áthelyezni az istállót, büszke volt arra, hogy egy építészeti remekmű, amit nagyapja emeltetett. Pedig a léte már rég értelmét vesztette; a hajdan mellette álló erdőt, ahol lovagolni lehetett, réges-rég kivágták, és beépítették házakkal, ahogy terjeszkedett a város. A lovakat most a forgalmas utcákon kellett kivezetni a városból.

			Sajnos ennyi volt az idei téma. Semmilyen nagyobb horderejű belpolitikai ügy nem vetődött fel, ami elvonhatná a figyelmet.

			Az első szakasz délig tartott, ez még csak a beadványok ideje volt. Utána megnyitották az ajtót, és a cselédek frissítőket és ételt hordtak be. Ilyenkor csatlakozhattak a nemesek húsz év fölötti fiai is, hogy politikát tanuljanak.

			Delon látta, hogy az öreg Szépvölgyi távozik. Megcsóválta a fejét. Roan így teljesen védtelen maradt.

			Frellelon besuhant a terembe. Delon egy pillanatra gyönyörködve nézte a mozgását. A hajdani íjász egyszerűen tökéletes volt. Erő és elegancia egyszerre jellemezte, és Delon becsülte a szépet, akkor is, ha maga a vadabb, titokzatosabb férfiakat és nőket kedvelte. 

			– Negyvenkét agyvérzés az elmúlt öt évben – súgta Frellelon, amikor mellé ért. – Ebből három a Folyóünnep idejére esett, és minden érintett túl fiatal volt. Itt kezdeném. 

			– Rendben.

			– Van más is. Egy pletyka szerint az Égett utcában egy csavargót megölt a démonkutya. Beszéltem Medve parancsnokkal, de nem tud róla. Arra tippel, talán közel lehet a gyilkos rejtekhelye. Kirendelt két katonát, akik átnézik a házakat. 

			– Jó ötlet, de… Hm, ez így túl könnyű, túl kézenfekvő. Nézess utána, honnan eredt a pletyka!

			– Rendben. – Frellelon körbenézett, de senki nem volt hallótávolságon belül. – Van rosszabb. Előkerült egy gyerek holtteste. Friss halott, a tengerbe dobták, de a test mágiával szennyezett, így a tenger a nyakába tett kolonc ellenére is kilökte magából. Medve megmutatta a hullát. Tízéves forma gyerek, a csuklóján és lábán kötélnyomokat láttam. Az erek feldagadtak.

			Komoran összenéztek. Ez vérmágia volt. 

			– Mindkét lábán volt cipő? – kérdezte hirtelen megérzésből Delon.

			– Nem, csak az egyiken. Ó! Arra gondolsz… – Frellelon elharapta a szót. Gondolkozott. Az emlékezete olyan pontos volt, mint a szitalenyomat az indigóval festett parasztszoknyákon. – Igen, hasonlított a két cipő, és a nagyság is egyezik.

			Delon a semmibe bámult. Próbálta összerakni a történteket. Egy pajta, egy megkötözött gyerek, katonák és négy kovács. 

			– Medve derítse ki, hány vándorkovács van a városban, és hol szálltak meg. Nézzen utána annak is, ki a halott kisgyerek, hátha a fiú ismerte a démonkutyát. 

			– Rendben. Más?

			Habozott, de Onilla rangja túl magas volt. Ha tudta, mi zajlik a kúriában, akkor óvatlanság lenne bizonyíték nélkül vallatni. Ő és a férje a király belső körébe tartoztak.

			– Kérj ki a könyvtárból minden mágiaelméleti írást! Főleg a Mélytaviak régi elmélete kell. Az egy ősi házé, és belepte ugyan az idő, de soha nem lett kánonon kívül helyezve.

			Frellelon ránézett, felvonta a szemöldökét, és jelentőségteljesen várt.

			– Jól van, jogosan aggódtál, ez kissé kicsúszott a kezemből – felelte savanyú arccal Delon. Utálta beismerni, hogy a férfinak igaza van, főleg, hogy szinte mindig úgy volt. Ez annyira fárasztó!

			– Légy óvatos! Ez a te fejedet is veszélybe sodorhatja. 

			Delon összeráncolta a szemöldökét.

			Frellelon nem mondott többet, hanem aggódva körbenézett, majd kecsesen távozott.

			Időben kisurrant. A király befejezte a beszélgetést, és következett a nap többi része, maga a megvitatás.

			Roan a jól végzett munka után evett egy húsos lepényt, majd úgy vélte, ráér még, és itt az ideje, hogy ránézzen az Égett utcára, és megtervezze a csapdát.

			A tegnapi esti pletyka napközben el fog terjedni, és ha időben a vérmágus fülébe jut, akkor már talán ma este lesben áll, de legkésőbb holnap ki akarja deríteni, mi történt. Vén, részeges csavargókat csak akkor öl valaki, ha rosszkor vannak rossz helyen, és olyat látnak, amit nem kellene. Például, ha egy rejtekhely környékén alszanak…

			A reggel hideg volt, de szerencsére nem esett a hó, és volt annyi szél, hogy a telente a városban uralkodó ködös-füstös levegőt elfújja. Roan egy elhagyatott kis sikátorban kifordította a magán viselt jó minőségű, kék kabátot, hogy ne látszódjon a Szépvölgyi címer. A bélés kopott, szürke kabáttá vált. Ugyanezt tette a köpennyel is. A kifényesített csizmát meg besározta, majd felvette a megfelelő tartást: a megfáradt, elszegényedő iparosok mozgását, akiket az élet súlya húz.

			Amikor végzett, elsétált a Kilátódombhoz, ahol a világítótorony állt. A kopasz, sziklás domb annyira meredek volt, és annyira a vízpart szélén állt, hogy nem épültek ide házak. Felmászott az oldalába, és keresett egy biztonságos helyet egy szikla mögött, ami kissé takarta lentről, majd elővette a távcsövet. 

			A tenger felett még köd gomolygott, félelmetessé téve az ősi elemet. Mintha a világ peremén élnének, és utána zuhanás jönne a semmibe. Semmik voltak a tenger iszonytató markában ülve. 

			Roan elszakította róla a tekintetét, és inkább a várost nézte.

			Az utca onnan kapta a nevét, hogy hajdan porig égett. Azóta már újjáépültek a házak, nyoma sem maradt a tűzvésznek, csak az emberek emlékezetében. Roan végigpásztázta, azon gondolkozva, hol áll majd lesben az ellenség, és ő hova telepedjen.

			Átlagos utca volt, egy közepesen szűk sikátor, keresztben teregetőkötéllel, amin nyirkos ruhák himbálóztak. Nem akadt pékség, vagy árus, aki egész nap az utcán ült volna, csak nyomorult kis lakóházak sora.

			Ám aztán bordó köpeny villant. A városőrség? 

			Roan némán szitkozódott.

			Két katona házról házra járt. Medve városparancsnok emberei voltak. Úgy tűnt, túl korán a fülükbe jutott a hír. Ez nem jó. El fogják riasztani a vérmágust. 

			Már majdnem eltette a távcsövet, amikor sötét folt mozdult az egyik tetőn.

			Nocsak!

			Alaposabban megnézte a házakat, és három lapuló alakot látott. Úgy tűnt, a csapda működik, a vérmágus emberei máris lesben állnak.

			Igazán kedves tőlük. Roan vidáman nézte őket.

			Ám ekkor a szeme sarkából elkapott egy csillanást. 

			Hatalmasat dobbant a szíve, egy pillanatra a mágiája is megvillant. Egy távcső volt, ami felé irányult. 

			Roan hideg fejjel cselekedett. A keze és a távcső most félig takarja az arcát, de ha elveszi…

			Higgadtan a város más részét fürkészte, mintha nem is az Égett utca érdekelte volna, majd a tenger felé fordult. És az iszonyattól elakadt egy pillanatra a lélegzete. 

			A Kilátódomb a tenger fölé magasodott, és túl közel volt a vízhez. Az előbbi mágiavillanást az ellenség nem észlelhette, de a tenger igen. Egy hullám nyugtalanul felcsapott. Beborította a domb oldalát, majd visszahúzódott. 

			Roan érezte az őselem figyelmét. Más mágus rémülten menekült volna, az ősi rettegés a csontjaikban ült. De ő állt, és várt. Lassan, nyugodtan lélegzett, míg a hullám még kétszer felkúszott a dombra; visszafogta a mágiáját, ami a rettegéstől ki akart törni. 

			Aztán amikor megnyugodott a víz, Roan elfordult a leskelődőtől, és elvette a távcsövet az arcától. Majd ugyanazzal a mozdulattal felhúzta elé a kapucnit. Lefelé egy fél lábát húzó, jellegzetes járású, középkorú, fáradt alakként vonult. 

			Iszonyú türelem kellett hozzá. Érezte magán a figyelmet, égnek álltak tőle a bőrén a pihék. Sejtette, hogy legalább egy orgyilkos már rohan, hogy elérje őt. Ám higgadt maradt.

			Aztán leért a dombról, és a házak takarásába került. Villámgyorsan letépte magáról az állszakállt és a parókát, kiszedte a szája belsejéből a kis rongyokat, amik teltebbnek mutatták az arcát. Kifordította a köpenyt az elegánsabb oldalára, és nagyvilági módon fél vállára csapta. A szütyőt póthas helyett a vállára tette. Az utolsó pillanatban észbe kapott, és az ősz paróka helyett egy barnát húzott a fejére. Majd a fekete furulyát a kezébe kapta, és az egyik ház falának dőlve halkan játszani kezdett. Anro bárd életre kelt, bár egy kissé elegánsabban, mint kellene. 

			Nem telt bele sok idő, a kellemes dallamokra három kisgyerek bámészkodva köréje gyűlt, és kíváncsian figyelte. Piszkos kis arcuk beesett volt az éhségtől. Az egyik asszony perlekedve rájuk szólt, nem volt pénzük bárdoknak ételt adni, így el akarta hívni a kicsiket. Roan azonban egy gyerekdalba kezdett, és az apróságok énekelve kísérték.

			– Hé, te bárd, kotródj innen! Nincs mit adnunk neked! – szólt ki a házból egy mogorva öregember.

			Ekkor ért oda az orgyilkos. Harminc körüli, izmos, szikár, igétlen férfi volt, a barna szakáll az álla jobb oldalán ritkássá vált, ahol korábban megégett az arca. Zihálva nézett körül, és rögtön nekiszegezte a kérdést:

			– Láttál egy öreg, kissé sánta férfit? A kilátó felől jött.

			Roan a fogát szívta. Remélte, hogy a másik elmegy mellette, és nem néz a maszk nélküli arcára. De muszáj volt elvennie a furulyát, és felelni:

			– Igen, láttam.

			– Merre ment?

			Roan kinyújtotta a tenyerét. De pénz helyett egy vicsorgást kapott.

			– Ha nem akarod, hogy kettévágjalak…

			Roan gúnyosan vállat vont. 

			Jól számított, a férfi hozzácsörtetett, és galléron ragadta.

			– Halljam!

			Roan leköpte. A nyál a köpenyen landolt.

			Olyan pofont kapott, hogy elesett.

			– Ne bánts, megmondom! Ott ment el a második ház mellett, jobbra!

			A férfi szitkozódott, és száguldott a nyom után.

			A gyerekek már elszaladtak, az öregember is becsapta az ajtót. Roan felállt, és kényelmesen elsétált. Majd egy sarokkal arrébb megállt, és lehunyta a szemét.

			Fókuszált. Kiterjesztette az érzékeit, és kereste a mágia apró nyomát. Érzékelt is a környéken pár apró, mágikus felvillanást; az egyszerű emberekben is volt néha egy kis szikra. 

			Mintha tűt keresne a szénakazalban. Ám ez a tű hozzá tartozott. A saját testnedve volt, ami még egy kis ideig őrizte az ő mágiájának halvány, szinte nem is érzékelhető lenyomatát.

			Megérezte, hol a nyála, és ezzel az égett állú férfi is. Csukott szemmel figyelte, ahogy mozog, keresgél, majd egy idő után elindul a városközpont irányába. 

			Roan nekilódult, és a párhuzamos utcán mellette haladva követte. Láthatatlanul, mint egy árnyék.

			Delon érezte, hogy a háta izzad, apró, nyirkos kis cseppek ülnek a gerince tövébe. Egy pillanatra azt kívánta, bárcsak ez a lepedőn történő intenzív mozgástól lenne, és nem attól, hogy megszorongatják ebben a nyomorult vitában, majd újra Antozlatron főpapra összpontosított.

			Farkasföldi Alej tanácsos sajnos hívatta az idősebb, már leváltott főpapot, aki nagy köztiszteletnek örvendett, majd álszerényen a háttérbe húzódott.

			A főpap meglehetősen a szívére vette a kérdést. Nincs rosszabb, mint egy becsületes, szerény, elhivatott öregember, amikor kikel magából.

			– A Tűzisten hitének szellemével egységben kell lennie a mágiarendszerről való elképzelésünknek. Hogyan lehetne hitünk alapját, a szent mágiát külön taglalni? Amikor ez hozta létre a világunkat, ez tett minket emberből mágussá? Mérhetetlen elbizakodottság lenne istent kihagyni az isteni jelekből! – magyarázta reszketeg hangon, hevesen az öreg főpap.

			– És a Földanya? Bocsáss meg, főpap, én ezt nem értem. Ő talán nem ugyanúgy isten? – szólt közbe alázatosan az öreg Mocsárvízi Jerom. 

			Szépvölgyi gróf sehol nem volt, de meglepő módon felléptek az ügyében óvatos szószólók. Egy-egy jelentéktelen kisnemes a közbevetett kérdéseivel rendszeresen megakasztotta a beszélgetést. Delon néha úgy érezte, mintha egy összetett haditerv zajlana, egy okos teknőcharc, ahol óvatosan terelgetik a témát, de ez képtelenség volt, inkább az a valószínűbb, hogy mindenhol ármányt látott.

			A főpap hosszas magyarázatba kezdett, tele vallási szövegek idézetével.

			Frellelon ekkor suhant be a terembe, kezében egy régi könyvet tartva.

			– A katonák semmit nem találtak az Égett utcában. Nincs halott csavargó – suttogta. – A könyvet elhoztam, de nem lesz jó.

			– Mutasd!

			Frellelon kinyitotta, és Delon beleolvasott. Meglepődött, a szöveg sokkal szókimondóbb volt, mint emlékezett rá.

			– Mi ennyire érdekes, Delon hadgyógyító? – kérdezte Kilgram király.

			– Felség, idehozattam a Mélytaviak mágiaelméleti művét, arra az esetre, ha érthetetlen okokból mégis vallási kérdésként kezelnénk a felmerült témát.

			– Érthetetlen okokból? – kérdezte mélyen megbántva a főpap.

			Ám a király leintette.

			– Kérlek, Antozlatron barátom! Az érveitek túl bonyolultak az egyszerű lelkemnek, de hiszem, hogy mindannyiunkat az istenek vezetnek. Döntsenek ők a kérdésről!

			– Felség, ez kiváló gondolat! – hízelkedett azonnal Delon. – Hideg van a madárjósláshoz, és nem tenném ki ilyen időnek a megbecsült, nagy tiszteletű főpapunkat! Pénzfeldobással idebent is kényelmesen eldőlhet a kérdés.

			– Nagyszerű ötlet! – A nemesek megkönnyebbülten bólogattak, a király is biccentett.

			Delon azonnal elő is húzott két aranyat. A kedvenc érméi voltak. Az egyik egy árnyalattal sötétebb, mint a másik. Kiváló súlyozással rendelkeztek, a világosabb mindig fejre, a sötétebb mindig írásra esett. 

			Frellelon arca azonnal megfagyott.

			– Ha megadod a kegyet, hogy én tegyem meg… – mutatta Delon az érméket.

			– Természetesen.

			– Mit kívánsz, mi legyen a fej, és mi az írás?

			– Várjunk! – szólt közbe Alej. Húsos ujját figyelmeztetően felemelte. – Felség, dobjunk el két érmét! Ha azonos a kép rajta, akkor az isteneket nem érdekli az ügy, de ha különböző, akkor ez bizony vallási kérdés, és a megosztottságunkat meg kéne szüntetni.

			Delon mocskosul szitkozódott magában.

			– Drága Alej, ez pompás ötlet! – mosolygott a tanácsosra, és gyorsan elsüllyesztette a hamis érméket. – Talán legjobb lenne, ha a próbát maga az istenek kegyeltje, a mi megbecsült Antozlatron főpapunk végezné el.

			A király intett, a főpap pedig a zsebébe nyúlt, és elővett két ezüstérmét. Fennhangon imádkozott, majd a díszes kőpadlóra dobta a pénzt.

			A teremben lévők visszafojtották a lélegzetüket. Az érmék csengő hangon csattantak.

			Az egyik a király képével felfelé állt meg, aztán egy kis pörgés után a másik is megállt. Írással felfelé.

			A nemesség felzúdult, izgatottan taglalták a fejleményt.

			– Megcsaltad volna az isteneket! – suttogta dühösen Frellelon. – Észnél vagy? És ha lesújtanak?

			Delon csak egy hűvös pillantást vetett rá. Ha az istenek törődnének ezzel a világgal, nem lenne ilyen nyomorult, éhező hely Vulkántorok.

			A főpap kihirdette az isteni döntést, majd megkezdődött a mágiaelméleti vita.

			Az idő már délutánba hajlott, és Delon taktikát váltott. Szándékosan belekérdezett Aranyhomoki Tor szónoklatába, minden mondatnál pontosítást kérve, hogy miért is eretnek Szépvölgyi Roan. 

			Az időt húzta, hogy ma már ne kerüljön súlyosabb téma terítékre. 

			Amikor Aranyhomoki Tor befejezte, Delon ösztönözte a többi ősi nemesi ház családfőjének a felszólalását, elvégre ez olyan súlyú beszélgetés, aminek „híre évszázadokon át tart majd”, és az írnokok feljegyzései minden nemesi házba el lesznek juttatva.

			Innentől kezdve hiúsági kérdéssé vált a nézetek kifejtése, elvégre az utókornak tudnia kellett, hogy ők milyen bölcsek voltak.

			Lényegében semmit nem mondtak, ami nem hangzott el eddig. Tor a tűzmágia mellett állt, a Mélytaviak, ahogy várható volt, minden mágiahasználat mellett. A többiek érveket hoztak fel ellene és mellette, de jó politikusként kivárásra játszottak, és nem köteleződtek el a megvitatás elején. 

			Végül Mélytavi Geron, a félig vak, öreg családfő reszkető kezekkel intett, és felszólította Frellelont, hogy olvassa fel a könyvből az idevágó részeket.

			Frellelon elkezdte, és egyenletes, zengő hangon olvasott.

			Ám Delon észrevette, hogy egyre fehérebb az arca. Ha nem ismerte volna ennyire az íjászt, valószínűleg nem tűnt volna fel neki, hogy a férfi egyre rémültebb.

			Amikor befejezte a borzalmasan hosszú és unalmas felolvasást, a nemesek egy pillanatig csendben maradtak, majd kitört egymás között a pusmogás. Valószínűleg a felét sem értették a száraz megfogalmazásnak.

			– Mi a gond? – súgta oda Delon a gyógyítónak.

			– Reggel olvastam, és akkor még nem ez a szöveg volt. Valaki beleírt! A Földanyára! Ha ez kiderül, a fejünket veszik! Behoztam a tanácsba egy hamis könyvet!

			Delon úgy érezte, a fejére zuhan az ég. Ez Vérbált jelent nekik is. 

			– Ne pánikolj! Vagy legalább ne most! – suttogta Delon. – Hol gyanús?

			Frellelon végighúzta az ujját pár mondaton. Nem lehetett megállapítani a különbséget sem kinézetben, sem stílusban. Aki ezt csinálta, az zseniálisan elrejtette a nyomait. A kérdés, hogy hány példány van a fővárosban…

			– Menj, tudd meg, ki fért hozzá a könyvhöz!

			Frellelon elsuhant. Kecsesen hatolt át a teremben álldogáló nemesek tömegén.

			– Valami gond van? – kérdezte Alej. – Hova megy a gyógyító?

			– Csak a mosdóba. Igen, van más gond, meg kell néznünk még más tekercseket is, nem lehet egyoldalú ez a vita. Sőt, el kéne hozatni Vulkántorok minden mágiaelméleti írását, hogy reális képet kapjunk.

			A nemesek egyhangúlag felhördültek. Késő délutánra járt, a lábuk fájt a sok ácsorgástól, és látszott, hogy mérhetetlenül elegük van a száraz olvasmányokból. 

			Kisebb vita következett, amit Delon végül nagyvonalúan elvesztett. Beleegyezett, hogy csak az azonnal elérhető írások alapján vitassák meg az ügyet. Sőt, mindezt másnap folytassák. Alej, aki már úgy elgémberedett, hogy egyik lábáról a másikra ingott, ezt kifejezetten megköszönte.

			Delon a könyvre nézett. A merészség néha olyan utat nyit meg, amit a józan ész nem tud.

			– Tor uram! Én ma már bálozok, de esetleg szeretnéd a könyvet éjszakára, hogy az embereid tanulmányozzák? – kérdezte Delon. Ha odaadja a hamisítványt, akkor Tornak nincs oka előkerestetni a saját könyvtárából az igazit.

			– Igen, köszönöm. Nagyon figyelmes tőled.

			Delon elegánsan biccentett. Mély tisztelettel megvárta, amíg a király bezárja a mai vitát, és kivonul. Majd még pár szót váltott mindazokkal, akik beszélni akartak vele. A derűs nyugalom szobra volt.

			Ám amikor végre átsétált a palotán, és betért a keleti szárnyban megkapott szobájába, kimerülten a fotelbe omlott.

			– Ki a fene segít neked? – motyogta Roanra gondolva.

			Valaki villámgyorsan lépett, okosan rájött, mi lesz az egyik fő kulcs a vitában, és pillantok alatt elintézett egy olyan hamisítványt, aminek a léte is lehetetlen. Ez olyan szervezettséget igényelt, ami félelmetes.

			Frellelon nem sokkal később megérkezett, és ahogy becsukta maga mögött az ajtót, máris kibukott belőle:

			– Senki nem olvasta! Az írnok nekem kereste ki, én otthagytam az asztalon. Más nem kérte utánam.

			– Ez lehetetlen. 

			– Delon! Ha ez a fejünkre szakad… A Tűzistenre! Ez a király átverése! A teljes nemesség kigúnyolása! Szerencsénk lesz, ha a Vérbálba megyünk, és nem kínzómesterhez!

			– Halkabban! A falnak is füle van. Ülj le, csukd be a szemed, és próbáld visszaidézni, mi történt a könyvtárban! Félelmetes emlékezeted van, és lehet, hogy láttál valamit.

			Frellelon leült a másik fotelbe, és behunyta a szemét. Halk szavakkal visszaidézte, ahogy bemegy, a szagokat, az embereket, azt, hogy olyan poros volt a könyv, hogy öt rezet külön elköltött arra, hogy letisztítsák, és ne köhögjön tőle. Majd ahogy olvas, és vár a másik hírre, az agyvérzések kikeresésére. Csak egy kis várakozó olvasmánynak vette ki ezt a könyvet.

			– Amikor a halálesetekről volt szó, körbenéztem. Ott volt… – Frellelon embereket és benyomásokat sorolt. – És láttam egy középkorú férfit is. Tekercseket adtak át neki. Kék kabát, pofaszakáll és egy címer… de melyik? 

			Frellelon fókuszált.

			– A Tűzistenre! Szépvölgyi-címer volt. – Frellelon kinyitotta a szemét. Szinte lángolt a dühtől. – Ennyire aljas, hitszegő patkányok?! 

			Delon úgy vélte, inkább zseniálisak, de jobbnak látta nem kimondani az etikai kódex szerint élő íjász előtt. A becsületes embereknek sosincs érzékük meglátni az árnyakban rejlő szépséget. 

			Kár, hogy az a fickó pont őt, egy Kékhágóit húzott csőbe. Az ilyesmi bizony rossz ómen, ezt az egész főváros tudja.

			– Köszönöm. Most menj, és készülj a bálra! Innentől átveszem.

			Ideje egy kicsit megszorongatni a Szépvölgyieket.

			Frellelon megkönnyebbülten indult kifelé. Ám mielőtt a kilincsre tette a kezét, még visszaszólt:

			– Ó, igen! Saslik utánanézett. Legun bárd a csavargós pletyka terjesztője, ő hintette szét a városban. Amikor kifaggattuk, kiderült, hogy a Hínárban egy Anro nevű fiatal bárdtól hallotta. 

			Delon bólintott, és elgondolkozva meredt maga elé. 

			Roan a szomszédos utcákon haladva egészen a Nagypiacig ért. Ott elvesztette a nyomot, így nem volt mit tenni, közelebb ment, és belépett az árusok nyüzsgő világába. A piac egy hatalmas tér volt, ahol napközben pincében átteleltetett zöldséget, frissen vágott húst, lekvárt és számtalan kézműves portékát lehetett kapni. A nap már lement, és az árusok egy része pakolt, ám a Folyóünnep miatt mások pont most tették ki az esti mulatozásra szánt édes süteményeket, ízesített borokat, folyóünnepi álarcokat. 

			Páran hangosan dalolni próbáltak, mellettük egy csapat legény kuncogó cselédlányoknak csapta a szelet.

			Roan a házakat fürkészte, és próbálta megtalálni az apró mágianyomot, de nem lelte. Túl sok mágus volt a téren, túl sok házban jártak, túl sok érzelem és apró energiaszikra keveredett a tömegben. 

			Jó sokáig téblábolt, de nem talált nyomot. Ezen a részen elegáns, emeletes kőházak álltak, olcsóbb nemesi rezidenciák. A kőbe beszivárgott egy kis mágia az itt élőkből, és ez is hátráltatta.

			– Hé, te bárd! Játssz valamit!

			Már késő volt az övéről elsüllyeszteni a furulyát. Roan úgy tett, mint aki nem hallja, és elsuhant a fal felé. Ám pont ekkor egy csapat férfi lépett ki a közeli cselédbejárón. Volt köztük városőr, máguskatona, egyszerű, igétlen zsoldos. És az égett állú fickó.

			A férfi rámeredt, és az arcán megvillant a felismerés. Megindult felé.

			– Hé, Anro, ne kéresd magad! – kiabált az egyik inas, aki gyakran előfordult a kikötői kocsmában. 

			– Csak ha bort is adtok! – feleselt Roan, és hidegvérét megőrizve nem hátrált, hanem előkapta a furulyát.

			Átkattintotta a díszeket, és gyors, vidám talpalávalóba kezdett. Körülötte a fiatalok azonnal táncra perdültek.

			Az égett állú mondott valamit egy félfülű, rossz arcú, nagydarab embernek. 

			Roan nem szerette volna megvárni a fejleményeket. Táncos léptekkel a tömegbe vegyült, és miközben játszott, gyorsan a tér másik fele felé iparkodott.

			Hallotta, ahogy a háta mögött szitkozódik egy táncos pár, hogy miért lökik el őket. Úgy tűnt, a csapat utánaeredt, és próbálja bekeríteni. 

			Az élénk zeneszó egyre többeket mozgatott meg. Roan irányt váltott, és a táncosok közé sodródott. Vidáman ugrált, maga köré vonzva a tömeget.

			A térre más muzsikusok érkeztek, hallotta, ahogy több lantos, dobos és pár furulyás is bekapcsolódik. A belvárosban megvolt a hallgatólagos rend, hogy ki zenéljen, és bizony verést kapott, aki elfoglalta a neves bárdok helyét. Így hát Roan feléjük tartott, reménykedve egy jó kis kalamajkában.

			Jól számított, azonnal megragadták, és kirángatták a térről. Szerencsére Legun bárd ott volt, és bőszen megcsapkodta a szütyőjével. 

			Roan leguggolt, és a lábak között menekült. 

			Aztán rohant tovább az utcában, ám ekkor elkapta valaki a karját.

			– Anro, ugye? – kérdezte egy riasztóan ismerős hang. – Hé, kölyök, váltsunk pár szót!

			Delon volt. Ezüstösen fehér haját barna kendő alá rejtette, a szürke köpeny alatt a kocsisok bélelt nadrágját és inasmellényét viselte, övére összecsavart ostort rögzített. 

			Roan úgy érezte, a fejére szakad az ég.

			– Várjunk, nem ismerlek? Ki az apád?

			Roan rájött, csak a barna haja más… 

			De mint jó színész, kiválóan rögtönzött. Keserűséget sűrített a hangjába:

			– Nem mindegy? Ki nem balkézről jött gyerek? Az igétlen nemesek leszarják.

			Látszott, hogy Delon szemében fény gyúl. Elhitte, hogy Szépvölgyi Alean egyéjszakás kalandját látja. Csak gyümölcsoltásból származó mágusgyereknek volt egy kis esélye a nemesi családhoz tartozni, de az igétlen nemesek úgy szórták a magjukat, ahogy kedvük tartotta.

			Az üldöző csapat közben átverekedte magát a zenészeken. 

			– Bocs, szépfiú!

			Roan kitépte a karját, és futott. Magában csuklott egyet, hogy minek szólította Delont, de tényleg rohadtul vonzó volt még ebben a ruhában is. 

			Meglepetésére léptek csattantak mellette, és Delon utolérte. De nem kapta el, hanem vele együtt menekült.

			– Miért üldöznek?

			– Honnan tudjam? Szerinted megálltam megkérdezni? Megőrültél, minek jössz velem?!

			– Ha megmentelek, őszintén felelsz nekem?

			Roan elvigyorodott.

			– Az a kérdéstől függ, haver! 

			Az utcasarok jött, és bekanyarodtak. Ám Delon hirtelen berántotta egy fészerbe. Üres, kopott hely volt, az ajtaja leszakadva félredőlt. Látszott, éjjel hajléktalanok alszanak itt, de most még a városban koldultak.

			– Vetkőzz félmeztelenre, és térdelj le!

			– Hű! – nevetett Roan, de villámgyorsan megtette. – Ugye nem csukatsz le a városőrökkel? 

			– Ne aggódj!

			Delon ledobta a köpenyét és a kendőjét. Kibomlott az a csodás, ezüstös haj, Roan gyönyörködve figyelte, valami elképesztően szép volt. Delon lenézett, és észrevette a pillantását.

			Ám ekkor kint hangzavar támadt. Berontott két ember.

			Delon közelebb húzta Roan fejét az öléhez, majd ívben meghajolt a gerince, és olyan nyögést hallatott, hogy Roan kénytelen volt lefogni a saját mágiáját, nehogy ettől a hangocskától felszikrázzon.

			Közben frászt is kapott, amikor rájött, Delon keze a parókán van. Igazi haj volt, a tapintása jó, de ha elcsúszik a fején…

			– Delon hadgyógyító?! – bukott ki döbbenten az egyik üldözőből. 

			– Mit akarsz?!

			– Mi csak… nem látta…?

			– Kotródj! Hogy mersz megzavarni?!

			Ám a másik férfi városőr volt, és undorodva felcsattant:

			– Milyen gusztustalanságot művelsz?! Ezért szégyenpad és korbács vár!

			Roan megmerevedett. Visszafojtotta a lélegzetét. 

			– Tényleg? – kérdezte tömény gúnnyal Delon. – Jogom van természetben fizettetni a gyógykenőcsöket. És gyógyítóként mentességem van. De vigyél be bátran!

			– Bolond vagy?! Nem tudod, hogy egy Kékhágói? – szólt oda halkan a másik, és kirángatta a városőrt. – Bocsánat, uram, hogy zavartuk!

			A két férfi sietve távozott.

			Roan mélyet sóhajtott. Aztán rájött, Delon nadrágjában igen szép dudor rejtőzik. Felnézett.

			Delon kivette a hajából a kezét, és lenézett.

			Szikrázott köztük a vágy. 

			Ám Roan elnevette magát, felállt, és magára húzta a ruháját. Több esze volt annál, hogy ebbe belemenjen, és több jó ízlése, hogy egy ilyen koszos helyen tegye. 

			A hadgyógyító mintha kitalálta volna, mi jár a fejében.

			– Ha gondolod, folytathatjuk egy kényelmesebb helyen.

			Nem meghívás volt, hanem parancs.

			– Köszönöm, csábító lenne, de sajnos betegeskedem, eléggé viszketek déltájon. – Roan játékosan széttárta a karját.

			Delon felnevetett az elutasításra.

			– Ha meggondolod, nézz be hozzám! Kiváló kenőcseim vannak.

			– Be is dörzsölöd őket? – ugratta Roan. 

			Delon mosolya olyan volt, akár egy ragadozóé. A férfi elkapta Roan grabancát, és magához húzta. Még mindig kedvesen, de egyben fenyegetően mondta:

			– Ne játssz velem, kis bárd! Mit tudsz a démonkutyáról? Állítólag láttad, hogy megölt egy csavargót!

			Roant az edzése és az önfegyelme mentette meg. Majdnem felvillant a mágiája, de csírájában elfojtotta.

			A Tűzistenre! Delon a zseniális agyával összekötötte Anrót és a démonkutyát!

			– Hazudtam, uram. Nem láttam, csak egy kupa bort akartam a Hínárban.

			– A helyedben beszélnék, fiú! – Delon hangjából most már kiveszett a játékosság. Még mindig Roan ruháját fogta, és ahogy az arcába hajolt, félelmetessé vált.

			Vagyis azzá vált volna, ha nem Roan áll vele szemben. Roan elnyomta a gúnyos mosolyt. Félősen összehúzta magát, ahogy minden igétlen tenné egy hatalmas mágus láttán.

			– Jól van! Ne bánts! Nem tudok sokat! Tegnap egy férfi odajött, és fizetett egy ezüstöt, ha a Hínárban elmondok egy pletykát. 

			– Ki volt az?

			– Akkor még nem láttam az arcát. – Roan kihelyezte a csalit.

			– Akkor? 

			– Ma felmentem a Kilátódombra. Gondoltam, onnan rá lehet látni az Égett utcára. Fél ezüstért elmondom, mit láttam. Megéri, hidd el!

			– Szórakozol velem, kölyök?

			– Én? Soha, uram! Csak reméltem, támogatod a szegény bárdokat – hadarta alázatosan. – Az őszinteség nagy érték a mai világban.

			Felvillant Delon féloldalas mosolya.

			– Halljuk a mondandód, és ha megéri nekem, nem jársz rosszul.

			Roan elfintorodott, de folytatta:

			– Nem csak nekem jutott eszembe felmenni. Ott volt a férfi is. Pofaszakállas, középkorú fickó, az egyik lábát kissé húzta. Távcsővel figyelte az utcát. Ám aztán jött egy szakállas katona, állán égésfolttal, és üldözőbe vette. Engem kérdezett, hova futott, de nem akart fizetni, hanem szájon vágott. Az ő bandája vett észre most a piacon, és ők kergettek meg az előbb minket. A piac keleti részén álló, nagy, kék házból jöttek ki. Valami komoly dolog folyik itt, uram! Az Égett utcában a tetőn három ember lapult.

			– Hogy láthattad azt a hegyről?

			Roan a szütyőbe nyúlt, és elővette a távcsövet. Delon elismerően bólintott.

			– Tudsz valamit a démonkutyáról?

			– Szerintem ezek a fickók ismerik. De ha akarod, nyitva tartom a fülemet.

			Delon elővett egy ezüstöt.

			– Várom a híreket. Az egyik felét megszolgáltad. De a másikat is megkaphatod. Milyen kapcsolatban állsz a Szépvölgyiekkel? Alean az apád?

			Roan esze sebesen járt. Ez túl közeli családi kapcsolat lenne.

			– A vén Volden felütötte a nagyanyámat, aki cselédként dolgozott. Már volt férje, így megtartották anyámat, mert az öreg rendes volt, fizetett utána pár aranyat. Aztán Volden kegyvesztett lett, és sajnos nem járt többé a fővárosban, megszűnt a pénz. Csak ennyit tudok. Azt mondják, kissé hasonlítok a Szépvölgyi úrfira.

			 – Igen, így van. – Delon elgondolkozva nézett rá. – Megszolgálhatod azt a fél ezüstöt, ha felveszed a kapcsolatot a családdal. Ott laknak Zimandon kereskedő házában. Kezdj pénzt kunyerálni tőlük, vagy ne is, a legjobb, ha inkább zenei oktatást kérsz. Arra ráharaphatnak. Imádnak játszani, és értékelnék, hogy neked is a véredben van a zene.

			Roan izgatottan beharapta a száját. Maga után kémkedhet! Egyszerűen imádta!

			– Ó, szívesen! Mit tudjak meg róluk?

			– Azt, hogy kikkel állnak kapcsolatban. Főleg a mágusok érdekelnek. Minden, amit titkolnak, minden, ami gyanús. Minél hamarabb hozol hírt, annál több pénzt kapsz.

			– Köszönöm, uram! – felelte Roan lelkesen, és elvette az ezüstöt.

			Delon visszatette a fejére a kendőt, és felvette a köpenyét, de mielőtt elindult volna, még visszafordult.

			– Ha megbocsátasz, azért ellenőrizném… 

			Roan háta megizzadt. Ám Delon nem a parókát kapta le, hanem hirtelen a lába közé nyúlt. 

			– Lánynak tűnök? – kérdezte rekedten Roan, iszonyú erővel fogva le a mágiáját.

			– Nem. Azt néztem meg, hogy igétlen vagy-e – mosolygott Delon, és megsimogatta odalent.

			Roan érezte a merevedést. Összeszorította az állkapcsát, hogy lenyomja a mágiát.

			– Ezt nem lávakővel szokták ellenőrizni? – nyögte.

			– Úgy is lehet. De ez sokkal kellemesebb módszer. A düh és a nemi vágy közvetlenül a mágikus maghoz kapcsolódik. Nem lehet elfedni.

			Delon féloldalas mosolya megint felvillant, majd a férfi elengedte, és könnyed léptekkel távozott.

			Roan hangosan kifújta a visszafojtott levegőt. Még hogy nem lehet…

			Aztán még egy mély lélegzetet vett, és lefoszlott róla Anro bárd kissé esetlen, bizonytalan tartása. 

			Delon szagot fogott. Tudta, hogy aggódnia kéne.

			De az a baj, hogy túlságosan is élvezte ezt az egészet.

			Delon késésben volt a bálról, de azért elkapta a palota előtt beszélgető Saslikot, és ráállította az új nyomokra. Ellenőriznie kellett, hogy a piactéri kék ház és Rétlaki Onilla rezidenciája között van-e kapcsolat. Leírta az üldöző csapatot. Aztán kiadta parancsba a pofaszakállas, távcsöves fickó előkerítését is, aki húzza a lábát. A helyes kis bárd sokkal értékesebb nyomokat adott, mint sejtette volna.

			Saslik, Lidérc igétlen testőre egy besurranó orgyilkos volt. Igaz, hűséges maradt a hercegéhez, de azért szerette, ha csurran-cseppen egy kis plusz arany, amit aztán elkockázhat a kikötőben. 

			Delon átöltözött, és elment a bálra.

			Az év legszebb bálsorozata volt. Belladonna hercegné egész éves készülődése meglátszódott a bálterem falait fedő, színes gobelineken, melyek a tengert ábrázolták, a hófehér és kék gyöngyökből készített virágokon, amelyek az asztalokat díszítették, és az egész bálterem ünnepi függönykészletén. Az évforduló témája az életadó tenger és a folyóvizek dicsőítése volt, és ezt Belladonna rendkívül jó ízléssel valósította meg, keverve az Álom havának hangulatával.

			A király után érkezni mérhetetlen önhittségnek és szemtelenségnek számított, így Delon nem a bálterem főbejáratán lépett be, ahol az udvarmester hangosan ordítva bejelenti, hanem csókot lehelt a kuncogó cselédlányoknak, és a felszolgálók szervizfolyosóján keresztül osont be.

			A nyüzsgő forgatagból azonnal kitűnt a hatalmas mágiaszintű Kartal és a kecses kis Szépvölgyi Roan, aki megint őt bosszantotta. Épp egy négyest táncoltak, és nem zavartatták magukat, hogy két hölgyet vezetnek, közben is sikeresen kötekedtek. Komolyan, mintha egymással táncoltak volna, és nem a nőkkel… Sütött az izgatottság és a szenvedély a mozdulataikból.

			Vajon meddig hiszik el a palotabeliek, hogy ez egy vita, és nem előjáték?

			Delon a közelükbe ment, és amikor Roan észrevette, fagyosan felhúzta a szemöldökét. A fiú azonnal összekapta magát. Visszafogta az arckifejezését, csökkentette azokat a szenvedélyes, rajongó pillantásokat, amiket a hercegre vetett. 

			Lidérc is észrevette a közjátékot, és vasvilla tekintettel meredt Delonra. Ám ő csak elegánsan és gúnyosan meghajolt. Tudta, ezért a mozdulatért a fiú másnap bosszút áll; a kölyök szerette éreztetni, hogy vele nem szórakoznak. Ám előbb keljen fel, ha Delon arckrémjébe újra vizeletet akar csempészni. 

			Miután rendre utasította a neveletlen ifjúságot, Delon bájolgott egy kicsit a fontosabb nemesek feleségeivel, majd megnézte, merre járnak a gyógyítók. 

			Frellelon épp végzett a tánccal. Mint mindenben, ebben is tökéletes volt. Delon néha arra gondolt, mennyire fárasztó lehet az állandóan tökéletes ruházat, tökéletes udvariasság, tökéletes és maximális tudás mindenben. Ő szeretett hanyagul, lazán öltözni, megbotránkoztató színeket viselni, nem jött zavarba, ha tévedett, vagy ha bárki benyitott, amikor szex után izzadtan és kócosan hevert. Frellelonnak jót tenne, ha végre valaki testileg-lelkileg felborzolná.

			A gyógyító odajött hozzá.

			– Mélytavi Linner az előbb megkeresett, és azt kérdezte, honnan hoztam a könyvet. Szerintem rájöttek – mondta halkan, idegesen.

			– Nem számít, nem érdekük felfedni, hogy hamis.

			– Biztos? A mágiavita megnyerése csak elméleti dicsőség lenne a számukra, de a Szépvölgyiek bukása gazdasági érdek. Roan épphogy hercegi kegybe került, és máris beleszólt a főváros igazgatásába, most meg a hadi képzésbe. Volden hajdan komoly hatalommal rendelkezett, és félnek, hogy Roan ezt visszaveszi. Megelőző csapást mérnek rá, és a Mélytaviaknak nem érdekük kiállni mellette. 

			– Kedves tőled, hogy felvilágosítasz a belpolitikáról – felelte puhán, könnyedén Delon. A Kékhágói család generációk óta űzte a palotai intrikákat és a felesleges szereplők eltakarítását.

			Frellelon megköszörülte a torkát.

			– Bocsánat. Sajnálom.

			– Túl sokat aggódsz. Ezt bízd rám! – Delon már a tömeget figyelte, és meglátta, ahogy a vonakodó Zahert a családja egy újabb fiatal lánynak mutatja be. – Bölcs lenne megismerkedned Zaher anyjával. 

			– Biztosíthatlak arról, semmi közöm a fiúhoz! Soha nem lépném át a határt…

			– Ó, tudom! Pont ez a bajom.

			– Delon!

			– Menj, és varázsold el az anyját! Ez parancs. A fiút a bátyjai ki akarják venni a gyógyítók közül. Éreztesd, hogy dicsőség velünk tartani.

			Delon rákacsintott, és elment. Mulatságos volt nézni ezt a lelki drámát Frellelon, Zaher és Ian között. Frellelon épp rájött, hogy nem csak felé csillognak azok a kedves kiskutyaszemek, és büszkén félre próbált állni. Ezek hárman kocsmadalokat megszégyenítő szórakozást nyújtottak.

			Megkereste őfelségét, és a királyi családot. 

			– Á, Delon! Nem is láttalak eddig – szólt oda neki Kilgram király, a hangjában némi éllel.

			– Ennyi szemkápráztató hölgy mellett érthető, hogy jelentéktelen lettem. Pedig egy fél vagyont otthagytam erre a ruhára…

			Delon elegánsan kitárta a karját, hogy megmutassa a ruházatát teljes pompájában. A bálra illő fehér és kék színkombinációt viselte, ám a világoskék köpeny belseje maga volt a tomboló tenger. A festmény a víz alatti világot ábrázolta, amit a lemerülő igétlenek láthattak csak, de mágus soha. A zöld hínár között lapuló halak rettegve lesték, ahogy egy tengeri szörny lehúz egy hajót. A köpenyen látszott, hogy az olajfestmény miatt nem mosható, és szemtelenül méregdrága darab létére csak egyszer lehet felvenni.

			A céltalan pazarlás elbűvölte az udvart. Delon megvetése nem látszott az arcán. A köpeny megrendelésével valójában éhező, fiatal festőknek adott elég bevételt, hogy a telet túléljék.

			– Elképesztő ötlet! – mosolygott rá a halk szavú Lisalinna királyné. A nő kimerültnek tűnt, szépsége egyre fakult. A várandósság kis pocakja nem magyarázta mindezt. – Megnézhetem jobban?

			– Ó, egy ilyen szép hölgynek ki nem nyitná ki szívesen a köpenyét?

			A vidám, kissé frivol megjegyzésre a királyné elpirult, meleg mosolyán látszott, élvezi, hogy egy pillanatra vonzó nő lehet. A király azonban összeráncolta a szemöldökét, a környező udvaroncok pedig elsápadtak. Viszont Belladonna és Erdon vidáman felnevettek.

			Delon kitárta a köpenyét, és megmutatta a műalkotást. Mindenki körbecsodálta, és kérdezgették az elkészüléséről. Főleg Belladonna volt kíváncsi, látszott, ihletet kapott a jövő évi bálhoz.

			Delon belement a beszélgetésbe, és amikor körülöttük már kezdték unni a témát, felkérte a csinos nőt egy táncra, hogy folytathassák.

			Kecses léptekkel mozogtak, és ahogy mindig, a minőségi táncot elismerő pillantások övezték.

			– Rendkívüli lett az idei báli díszítés! – Delon pár mondatban lelkesen megdicsérte a hercegné erőfeszítéseit, majd a lényegre tért. – Annyira kár, hogy ennyi szépséget le kell utána bontani, és elveszik mindörökre! Talán most, hogy a Mélytaviak a vízmágiát is elismertetik, építenek majd egy templomot a Földanya tiszteletére, ahol nagyon örülnének ezeknek a díszeknek.

			– Bocsáss meg, csak pár éve élek a népeddel. Volnál kedves elmagyarázni? – kérte kíváncsian a Forró-partokról származó hercegné.

			Delon igazán szívesen megtette. A tánc végére már az új templom helyét is megvitatták, ami, ugye, nem lehet a tenger mellett a mágusok veszélyeztetése miatt. 

			Természetesen a mostani kis kegyhelyet, ami a Kilátódombon volt, ki kell bővíteni, hiszen az igétleneknek is biztosítani kell a szépséget és a vallási elmélyülést. Hadd lássák ők is Belladonna gyönyörű alkotásait minden évben a bál után! 

			Majd pedig, amikor jövőre lecserélik a díszeket, a nemesek között el lehet árverezni őket, és a befolyó összeget jótékonyságra fordítani. Ezzel megvalósulna Belladonna régi nagy álma, egy igétlen gyerekeknek szánt árvaház létrehozása. A Forró-partokon voltak árvaházak, és ismerték a jótékonyság fogalmát, ám itt Vulkántorokban ez idegen gondolat volt.

			Delon egy boldog hercegnét kísért vissza a társaságba. Utána felkért más hölgyeket is, és óvatosan ügyelt arra, hogy nehogy többé a király közelébe kerüljön, aki bizonyára azonnal átlátta a mesterkedéseit. Belladonna szenvedélyes és kitartó természetével biztos, hogy megkeseríti majd mindenki életét, aki ellenkezne.

			Pár tánccal később Delon odacsapódott Mélytavi Linnerhez, és fél szóval megjegyezte, Belladonna szívesen pártfogolná a Földanya-kegyhelyet, de ha épülne egy templom, akkor a főváros vallási adóját nemcsak az Aranyhomoki család – a Tűzisten-templom építtetője – kapná, hanem meg kéne osztani.

			– Nagyon drága egy ekkora épület.

			Delon elegánsan vállat vont.

			– Vagy keresni kéne olyat, ami eleve hatalmas, és egy kis átépítéssel jó lehet.

			Linner értetlenül nézett rá, ám Delon már felkérte a feleségét, és elsuhant a táncparketten.

			A következő társaság, akit megtalált, az Ezüsthegyi ősi nemesi család volt. Delon táncolt párat a fiatal lányokkal, majd megivott egy frissítőt az idős matrónával, a családfő, Viggo feleségével.

			– Sajnálom, hogy megint ennyi panasz érkezett az istálló miatt. Olyan kellemetlen lehet, hogy ezt szinte minden évben felhozzák. Az az épület egy műremek! 

			– Igen. És nem értik, hogy nem lehet lakóházzá alakítani, hisz egy hatalmas csarnok.

			– Viszont egy kis átalakítással akár templom is lehetne.

			– Ugyan! Micsoda ötlet! – hárította el az öregasszony, de azért figyelmesen félrebillentette a fejét. – Van valami oka annak, hogy éppen ez jut eszedbe?

			– Ó, csak nyitott füllel járok! Itt a bálban mindenféle izgalmas dolgokat hall az ember. Aki korán lép, az jár a legjobban, amikor alkalmas épületeket keresnek.

			Az öregasszony kérdőn ránézett, ám Delon kedvesen elbúcsúzott, és továbbállt.

			Tudta, nincs sok ideje, így megkereste a kis Szépvölgyi lányt. Csergőpataki Finona és még öt hajadon mellett találta meg. Messziről is látszott, hogy a gyönyörű, telt keblű szépség valamiről győzködi a lefátyolozott, félszeg grófkisasszonyt.

			Amikor Delon közelebb ért, látszott, hogy a lánycsapat egy kis pálinkát rejteget.

			– Ejnye, hölgyek! – mosolygott rájuk Delon. 

			– Delon hadgyógyító! – fuvolázta Finona. – Kérem, ne áruljon el minket! 

			A lányok vihogtak, a szemük csillogásán látszott, bizony megvolt már egy-egy kortyocska, kivéve a Szépvölgyi lánynál. Hajadon hölgyeknek nem illett nyilvánosan alkoholt inniuk. Ha az anyák rájönnek, ezért bizony megvesszőzik a lábszárukat.

			– Egy úriember soha nem beszél szép hölgyek titkairól – felelte elegánsan. – Épp csak beköszönnék. Ifjú hősünk, Roan sokat mesélt az ő bájos húgáról. 

			Nem jött válasz, a lány hallgatott. Delon lepillantott a kezében tartott legyezőre. Az elsőbálosok legyezőjének a végén kis gyöngyök sorakoztak, amit a táncosok letéptek, és eltettek emlékbe. A lány értékességét az jelezte, ha minél hamarabb elfogytak ezek a gyöngyök. Ám itt egy sem hiányzott, noha Riannát az őszi bálon mutatták be. A király fagyosan kezelte az elsőbálos lányt, és ez megbélyegezte őt, ahogy a családja kegyvesztett helyzete és a tüdőbaj is.

			Delon átgondolta a politikai előnyöket és hátrányokat, és hogy vajon meg tudja-e úszni ezt. A mai intrikák után nagyon nem kéne együtt mutatkoznia a Szépvölgyiekkel, ha ártatlannak szeretne tűnni. 

			Mégis… Egy elsőbálos lány tánc nélkül… Egy krónikusan beteg lány… 

			Eh, a fenébe! 

			– Kedves Rianna, ha esetleg felkérhetem egy táncra…

			– Sajnálom, de elég gyenge vagyok… – kezdte a lefátyolozott lány halk, rekedt hangon.

			– Nahát! Micsoda megtiszteltetés! Nagyon örül neki! – közölte Finona, és lelkesen belelökte Delon karjába a lányt.

			Riannától gyilkos pillantást kapott érte. 

			Delon élt a lehetőséggel, azonnal elragadta a kis hölgyet, és bevitte a táncolók sűrűjébe. 

			– Úgy tudom, első látogatása a fővárosban. Hogy tetszik? Kellemes?

			A lány nem felelt, sőt, rá sem nézett.

			Delon azt hitte, nem hallotta, így megismételte, de erre sem jött válasz. A fátyol miatt nem tudott olvasni a lány arcából, de a kék szem hűvösen meredt előre. Delon más témával próbálkozott, de erre is gőgös hallgatás volt a válasz.

			– Drágám, épp segítek abban, hogy ne légy pária, és legalább újnemesek felkérjenek. Egy kis hálát azért várnék érte.

			A lány ránézett, és gúnyosan felhúzta a szemöldökét. Mintha azt kérdezné, pontosan milyen mély hálát.

			– Ne aggódj, nem vagy az ideálom, ahhoz túl törékeny vagy, kislány.

			A lány megvetően fújt egyet, és hirtelen lépést váltott. Ennek a páros táncnak létezett egy gyorsabb lépéstechnikájú verziója is, amibe a lány most hirtelen belekezdett. Más szégyenszemre megbotlott volna, ám Delon egy kis zökkenés után átvette az új táncmodort.

			– Karmai vannak a cicának? – ugratta.

			Nem kellett volna. Rianna olyan lépéskombinációba kezdett, hogy Delonnak minden figyelmére szüksége volt hozzá, hogy ne lépjen véletlenül rosszul. Még ő vezette a lányt, ám az így is képes volt irányítani.

			– A testvéred a mágiavita középpontjában áll. Imádom, ahogy táncolsz, kincsem, de kezdünk feltűnést kelteni. Ami egyikünknek sem lesz jó.

			A lány kelletlenül sóhajtott, de a szokott táncmodorra váltott. Delon kényelmesen ellazulva suhant vele.

			– Nézd, látom, hogy nem akarsz udvarlókat. De ahhoz, hogy a testvéred megnyerje a mágiavitát, kell az újnemesség támogatása. Ők a bőrükön érzik a harctér problémáit. Egyenként semmi hangjuk nincs, de tömegbe összeállva váratlan, új erőt jelentenek. Ha megközelíthető vagy, és házasodás szempontjából elérhetőnek látszol, akkor érdekük lesz, hogy Roant víz felett tartsák. Van egy ősi neved és hatalmas vagyonod. Ez komoly fegyvertény.

			– Tévedsz. Szegények vagyunk – jött a rekedt hang. – Akkora adót fizetünk, mint Volden idejében. 

			– Tessék?!

			Delonnak jó pár pillanatba beletelt, mire ezt feldolgozta. Intrikus agya sebesen dolgozott.

			– Ez nagyszerű hír! Ha egy újnemes felkér, hallgass róla, de ha egy régi nemesi család tagja, akkor említsd meg! Akár az asszonyaik előtt. Mindenképp még ma tedd meg!

			– Miért segítesz nekünk?

			Különös volt, hogy nem azt kérdezte, miért pletykálja el. Mintha azonnal megértette volna az okot.

			– Ki mondta, hogy nektek segítek?

			Elgondolkozó pillantást kapott.

			A tánc véget ért, és Delon látványosan letörte a csuklóra szíjazott legyezőről a gyöngyöt, hogy több nemesi család is lássa, majd visszavezette Riannát a hölgyekhez.

			Felkérte a többi lányt is. Amikor Finonát táncoltatta, a kis Csergőpataki annyira édesen bájolgott, hogy Delont elfogta a gyanú; mi lehet az oka, hogy ennyire kétségbeesetten férjet szeretne. Egy kicsit közelebb vonta magához, épp az illetlenség határára, mire a lány először megdermedt, majd kifejezetten hozzányomta a hatalmas kebleket. Szomorú volt látni, hogy ez a fiatal lány bármit megtenne, hogy meneküljön otthonról. 

			Közben Delon az eseményeket figyelte. Az Ezüstparti család nőtagjai a Mélytaviakkal keveredtek. Majd hamarosan Aranyhomoki Tor dühösen csörtetett a királyhoz. Épp a tánc végére értek, amikor Delon meglátta az udvaroncot, aki felé iparkodott. Valószínűleg az ingerült király hívatta.

			– Ugye megbocsátasz? Úgy látom, meg kell fegyelmeznem egy gyógyítót.

			Finona épp csak zavartan bólintott, Delon máris ellépett mellőle, és sietve eltűnt a tömegben. 

			Amikor kijutott a palotából, büszkén elmosolyodott. 

			Ez egy kiváló bál volt.

			– Megőrültél! Nem táncolhatsz Delonnal! – sziszegte Rianna a sötét szobában. 

			Roan legszívesebben megfojtotta volna a párnával. Elmúlt éjfél, és ő szeretett volna egy kicsit aludni. Széttáncolta azt a nyomorult topánkát, mert Delon után kézről kézre adták az újnemesek. Valószínűleg az is benne volt a sikerben, hogy valaki észrevette, nem olcsó üvegdísz van a legyezője végén, hanem apró igazgyöngyök.

			Egy Szépvölgyi műremekről letörni a gyöngyöket… Eh! Roan soha nem készíttette volna azt a legyezőt ilyen gyönyörűre, ha felmerül benne, hogy bárki is felkérheti…

			– Figyelsz rám egyáltalán?

			Rianna már nemcsak az ágya mellett állt, hanem becsusszant a takaró alá.

			– Hé! – suttogta felháborodva Roan. – Ez az én ágyam!

			– Ha Delon rájön, ki vagy, végünk! Ne becsüld alá, félelmetes az érzékelése!

			Roan gúnyosan horkantott. 

			– Egyáltalán minek táncoltál ennyi emberrel? És mi a nyavalyáért hintetted el, hogy mekkora az adónk? Most úgy tűnik, mintha érdekből barátkoznék a herceggel! Ráadásul hátrányban leszünk a holnapi kereskedelmi tárgyalásokon. Ha tudják, milyen kétségbeesetten kell a pénz, le fogják nyomni az árakat! Jó áron kell eladnom a jövő évi aszaltgyümölcs-termést!

			– Delon akarta. Épp a hátsód menti meg vele.

			– Nem értem. Hogyan?

			– Ria, hadd aludjak már! Kérdezd meg tőle! A tárgyalásokon meg légy kemény, és minden rendben lesz.

			– Nem, Roan! Te mész a Királyi Fogadócsarnokba! Valamit csinálj már te is!

			– Finona átjön délelőtt. Azt mondtad, ha még egyszer teáznod kell vele, kiskanállal kaparod ki a saját szemed. Ez aggasztóan hatna a szépérzékemre.

			– Ó, ne már! – nyögte Ria. – Nem akarom még egyszer végighallgatni, ki hogyan udvarol neki. Jó, megyek tárgyalni…

			Roan hatalmasat ásított. Ő is utált Fini sikereiről hallani, de legalább ilyenkor mellette lehetett, és láthatta őt. Már félálomba csúszott, amikor Ria megkérdezte:

			– Szerinted hogyan dől el a mágiavita? Talán ostobaság volt, hogy felszólaltam a tűzmágia ellen…

			Ria félt, és kételkedett magában, Roan tisztán hallotta a hangján. Átnyúlt az ágyon, és magához kanalazta a tesót.

			– Kimondtad az igazságot. Ez olyan, mintha az embert seggen szúrnák egy hústűvel. Mit vártál? Hogy szeretni fognak?

			Riából kitört a kuncogás. Befészkelődött a karjai közé. 

			– Minden rendben lesz. Apa már szervezkedik a háttérben.

			Roan szeretettel átölelte. 

			Úgy érezte, az alvás csak egy pillanatig tartott, amikor Kimcse néne felébresztette. Lefekvés előtt Roan megkérte, hogy rázza fel éjfél és hajnal között félidőben. 

			– Nem lehettek ennyi idősen egy ágyban! – suttogta bosszúsan az idős asszony. – Ez nagyon illetlen!

			Roan óvatosan kikelt a mélyen alvó Rianna mellől, és adott egy puszit Kimcse nénének, aki dohogva távozott.

			Gyors öltözés után Roan már az utcákat járta Anro bárd ruhájában. A hajnal előtti idő a legértékesebb egy besurranásra, ilyenkor alszanak legmélyebben az alvók, és az őrség is kimerült.

			Három helyet kellett volna ellenőriznie. Rétlaki Onilla házát, de onnan jó eséllyel eltüntettek minden nyomot. A kék házat, ami izgalmas, de nagyon kockázatos hely, mert az alaprajzot nem ismerte, és azt sem tudta, ki ellenség és ki nem. Illetve az Égett utcát, ahol megbízható módon már várt rá egy csapda.

			Kis gondolkozás után az Égett utca mellett döntött. A piactéren elrejtette a köpenyét, majd a fagyos, téli éjszakában továbbindult. Az égboltot hasas hófelhők borították, és a szegényebb, fűtetlen házak tetején és környékén is megült a város füstjétől szürkés hó. Ez adott annyi halvány fényt, hogy a sötét utcákon is könnyen haladt, jól látta a körvonalakat.

			Az Égett utcával párhuzamosan futó sikátorban óvatossá vált, lépte nyomán nesz sem hangzott, ahogy a falak mellett lapulva osont. Tudta, melyik házakon volt a három orvvadász. Mind deszkából készült lapos tetők voltak.

			Egy nád- vagy cseréptetőre nehéz lett volna nesztelenül feljutni, de egy deszkára? 

			Feltette a maszkot az arcára, majd felmászott az elsőre.

			A férfi az Égett utca felé figyelt, a tető szélén hasalt, és észre sem vette, ahogy mögé lopakodik. 

			Roan halkan, kényelmesen az etanol és a klórmész reakciójából származó, újonnan talált anyagot, kloroformot öntött egy üvegből egy rongyra, miközben figyelte az álmossággal küzdő fickót. Mágus volt, az apró felvillanások erre utaltak. Ám kérdés, milyen mágus. 

			Rávetette magát, és a rongyot az arcához szorította. 

			– Ki küldött? – suttogta.

			Ám egy éles könyökmozdulattal hátralökték. A mágus megszédült, de a mágiája felvillant, és Roan megérezte, ahogy égnek az erei.

			Nem habozott, egy vérmágussal esélye sem lenne. Leszorította a férfit, és belevágta a furulyatisztító tűt hátul a tarkójába, úgy, hogy a torkán jött ki. A vastűt övező tengeri szivacs eltömítette a spriccelő vér útját. Szerette ezt a fegyvert, mert nem kellett utána sokat mosakodni. 

			Az orgyilkos kiáltani sem tudott, két rángás után meghalt.

			Roan kihúzta a tűt, és várt. Jól tette, egy bagoly felhuhogott a közelben. Egy másik felelt rá.

			Roan a szája elé tette a kezét, és ő is utánozta a huhogást.

			Aztán elrakta a rongyot, és lecsúszott a tetőről. Pár házzal arrébb osont. Nem ment fel, tudta, hogy a gyilkos hallott az előző dulakodásból valami neszt, és élesen figyel. 

			A tű végét belemártotta egy méreggel teli üvegcsébe. 

			Aztán ráállt az esővizes hordó peremére, és a tetőre helyezte a véres tűt. Majd eldobta a kloroformos rongyot, be a tető közepébe, minél közelebb a férfihoz.

			Lekuporodott, elővette a fekete furulyát, átkattintotta a díszeket, és némán elkezdte játszani a halál dalát. Nem nyomta bele a mágiát, nehogy ártson a házakban alvó embereknek, de a közelben több kutya felvonyított a csak nekik hallható, magas, irritáló hangokra.

			Az orgyilkosok megrémültek. Roan finom érzékei megsúgták a mágia felvillanását itt, és több házzal arrébb, az utca túloldalán.

			A vérmágus érezhetően varázslatos letapogatásba kezdett, és megérezte a mágusvér éles jelenlétét.

			– Krash! – sziszegte, és lecsapott, szólítva a vért. Nem sejtette, hogy ezzel iszonyú erővel hívja magához a tűt.

			Roan egy intéssel elküldte a rongyot, ami a férfi arcára tapadt, épp annyi időre, hogy tompítsa az ordítást, amikor a maga hívta furulyatisztító a testébe vágódik.

			Roan felugrott a tetőre, és odarohant. A férfi szájára szorította a kezét, és lefogta, míg a méreg hat. Majd halkan lefektette a deszkára.

			Hallotta, hogy alattuk a házban mozgolódnak. Sietve kihúzta a tűt, megtörölte, és a kábító rongyba tekerve eltette. Pont leugrani készült a tetőről, amikor izzó tűzgolyó szállt felé. 

			A harmadik mágus nem törődött az éghető házakkal, látni akarta, mi történik.

			Egy pillanatra egymásra meredtek. Az ötven körüli férfi kopasz máguskatona volt, de a szakálla már kétujjnyira megnőtt idehaza, és a fekete szőrbe jellegzetes, fehér csíkok vegyültek. 

			Újabb tűzgolyót dobott. Roan megállíthatta volna, de akkor elmúlna a titokzatosság hangulata. Helyette a kloroformos üvegből ráloccsantotta a folyadékot a tető másik felére hulló lánggolyóra. Szennyezett lehetett a szer, mert olyan túlvilági, zöldes színben lobbant, hogy még Roant is meglepte. 

			A mágus hátrahőkölt, és Roannak ez adott egy ötletet. Mély hangú, rémisztő, őrült kacajt hallatott, majd leugrott a sötét utcára, láthatóan a varázsló felé indulva.

			Odafönt a hatalmas hőfokú tűzgolyó lángra lobbantotta a tetőt. A szomszéd házban felsikított egy nő, és emberek tódultak ki.

			– Apa, tűz van! – kiabált egy rémült gyerek. 

			Roan lekapta a maszkot, és a falhoz simult. Amikor már többen kirohantak, ő is felkiáltott:

			– Ott szalad a tetőn a mágus, aki felgyújtotta!

			– Kapjátok el!

			Pár férfi ásót, kapát ragadott, és dühödten a nyomába eredt a szakállas fickónak.

			Sokan az égő tetőt oltották. Roan segített egy vödör homokot felrakni a tetőre, majd elsomfordált a kavarodásban.

			– A Tűzistenre! Ez egy hulla! – üvöltött fel valaki, de Roan ekkor már az utca végében járt.

			Sietve szaladt a piactér felé. Ott megszerezte a köpenyét. Megszabadult a tűt övező, véres szivacscsíktól és a szintén összevérzett rongytól, majd egy kapualjba ült, mint hajléktalan. Fejére húzta a csuklyát, és a kék házat figyelte.

			Várt. 

			A feneke lefagyott, mire az ég alja szürkülni kezdett, de jól számított. A szakállas máguskatona ebbe a házba jött vissza.

			Roan diadalittasan elvigyorodott. Már csak meg kéne tudnia, hogy kinek tesz jelentést.

			De hogyan? 

			Épp mozdult volna, hogy valami behatolási utat keressen, amikor a ház emeleti ablakából lemászott egy sötét alak.

			– Hé, ki vagy? – kiáltott hangosan a vérmágus.

			Egymásra néztek.

			– Krash! – csattant a mágus hangja, és vele iszonyú mágikus hullám csapott a betörő felé. 

			Roan már mozdult, hogy segítsen, de a férfi sem habozott. Egy kötéltáncos ügyességével leugrott, nagyon is ismerős mozdulattal, miközben valami megvillant.

			A vérmágus elvágódott, torkából kés állt ki. Azonnal meghalt.

			Saslik?

			Igen, ez ő volt, Kartal igétlen testőre. 

			Ügyesen landolt a földön, de aztán előregörnyedve zihált. Végül futni kezdett, de a mozgásán látszódott, hogy szédül.

			A házban érezhették a mágikus hatást, vagy meghallottak valamit, mert kinézett egy fej. Aztán a hulla láttán nagy sürgés támadt. Hat férfi jött ki, és a testet vizsgálták, meg a környéket fürkészték.

			Roan olyan örömmel ült, mint gyerekkorában karamellkészítés idején. Igazán kedves volt tőlük, hogy fáklyákat hoztak. Jó alaposan megnézte az arcokat. 

			Aztán kijött egy ijesztő fickó, és elkezdte a környéket pásztázni. A nyakában arany nyaklánc csillant.

			Miféle idióta, aki még éjjelre sem veszi le?

			Roan lehunyta a szemét. Lazított a testtartásán, és halkan horkolni kezdett.

			Finom érzékeivel érezte, hogy azok éles szemmel észreveszik, és léptek neszeznek halkan előtte. Hideg nyugalom áradt szét benne, ahogy a Gyilkos-völgyben mindig. Ölj vagy megölnek. Felkészült a támadásra.

			Ám a férfi léptei egy kis megtorpanás után továbbhaladtak.

			Roan sokáig így maradt. Alvást színlelt, míg a házból kijövő emberek el nem tüntették a hullát, és az első kereskedők meg nem jelentek, hogy ásítozva kipakolásba kezdjenek.

			A Folyóünnep második napjára virradt, és Delon kifejezetten jókedvvel ébredt. Ez fokozódott, amikor reggeli után a Királyi Fogadócsarnokban megkötött pár szerződést. 

			A családja birtokolta az olajgyártás kizárólagos jogát, kezdve a fakezelésre használt lenolajtól, a lámpásokba való ócskább anyagokon keresztül az elegáns szappanokban használt, vagyonokat érő, illatos növényi olajokig. A bizalmas ügyfelek persze mást is kaphattak: bódító szereket vagy igétleneknek való altatókat és fájdalomcsillapítókat, ami mellékterméke volt egyes alkímiai folyamatoknak. 

			A csarnokban kényelmesen találkozhattak egymással a nemesek, és a fal mellett ülő írnokokhoz odamenve két példányban letisztázták a szerződéseket. A régi gazdasági kapcsolatban állók előre megírt szerződéseket hoztak, ahol csak a számadatot kellett beírni, és a családi gyűrűvel lepecsételni. 

			Miközben tárgyalt, látta, hogy a kis Szépvölgyi hogyan vergődik az aszalt gyümölcsök és más luxuscikkek előszerződésével, és miként próbálják lenyomni az árait. A régi nemesek között lopva futótűzként terjedt a hír, hogy a család gazdasági gondokkal küzd. 

			Delon egy kis bűntudatot érzett. De igazából mit érne Roan számára egy jó szerződés, ha holnap Vérbálba küldenék, nem? 

			Még nem fejezte be, amikor egy írnok tisztelettel közölte, hogy Medve városparancsnok odakint várja.

			Delon kiment, és rögtön azzal kezdte:

			– Csak röviden! Még tárgyalnom kell, és a mágiavitáról is késésben vagyok.

			– Ma reggel az Égett utcában két hullát találtak, nagyon egyedi sebhelyekkel. Meg kéne nézned.

			– Most nem tudok innen elszabadulni. Ezek éves szerződések, muszáj megkötnöm őket.

			– Tudom. Pont ezért elhoztam. – A hatalmas termetű, bicegő, középkorú máguskatona a közelben álló, letakart szekerek felé intett.

			Delon felnevetett. Medve már a csatatéren is a kedvencei közé tartozott.

			Odament a szekérhez, és levette a ponyvát. Megnézte a testeket, de nem kettő volt, hanem három. 

			– Ez egy kisebb nyárs, talán egy nagyobb hústű. Az elsőnél erős döfés volt. Aki csinálta, ismeri az anatómiát. A seb széle roncsolt, a bemeneti nyílásnál a vörös kör olyan, mintha valami burkolta volna a fegyvert – elemezte Delon. – A másiknál tétova a szúrás, nem lett volna halálos. Itt elszíneződött a bőr, ez gyorsan felszívódó méreg. Bekente a fegyvert. Az ilyen méreg a levegővel kölcsönhatásban erejét veszti. Ezt közvetlenül támadás előtt kenték fel. Profi gyilkost keresel. És a harmadik? Ezt miért hoztad? Sima szúrás a torokban.

			– Őrt állítottam a Haletető mellé, ahol a gyerek hulláját kivetette a víz. Hajnalban lóháton cipelték oda, hogy bedobják. A szakálla emlékezetes, így megmutattam az Égett utcában a szemtanúknak. Felismerték. Ez volt a harmadik társuk, aki felgyújtotta a tetőt, és elmenekült.

			– Szép munka. Megvan a lovas?

			– Igen, az egyik átkozott városőröm. De nem beszél. Kínzómestert kéne hívnom, de… – Medve elfintorodott. Gyűlölte a kínzásokat, az emberi lét legaljának tartotta.

			– Értem. Menj a házamhoz, kapsz egy gombaport, keverd az italába! Vigyázz, hogyan kérdezel, mert a szájába is adhatsz dolgokat.

			– Ez túl drága, nincs az őrségnek kerete rá.

			– Egy kupa borért megkapod.

			– Köszönöm.

			Delon odaintett egy írnokot, és a hátán lefirkantott egy sort, majd aláírta, és rányomta a családi pecsétet. Medve megvárta, amíg az írnok megkapja a rézpénzt, és elmegy, csak utána folytatta:

			– Megnéztük, amit kértél. A halott gyerek és a démonkutya között nem találtunk kapcsolatot. Tizenhat vándorkovács érkezett a fővárosba az ünnepre, mindet ellenőriztük, egyik sem gyanús. Megmutattuk nekik a mesterkarkötőket, de azt mondták, hogy ócska hamisítványok. Az egyikük felismerte a kalapács recéjéből, hogy a keleti városrész lópatkolójától származik. Nem rendes kovács, csak egy volt tanítvány, aki most suttyomban patkolást vállal a szegényebbeknek.

			– A recéből? – Delon elismerően bólintott.

			– Igen, engem is meglepett. 

			– Egy ilyen megfigyelő jól jönne.

			– Beajánlottam a városőrség fegyverkovácsához. A lényeg, hogy megvan a patkoló. Tizenkét karkötőt kértek tőle a Folyóünnepre, állítólag egy vicces, csapatos jelmezhez.

			– Ki?

			– Te – közölte derűsen Medve. 

			Delont ritkán lehetett meglepni, de most sikerült. Nem jutott szóhoz.

			– Ha belegondolsz, van értelme – folytatta a városparancsnok. – Közismert, hogy furcsa dolgokat csináltatsz. Tavaly nyolc lábujjgyűrűt készíttettél az ünnepre, az egész város azt találgatta, miért. Az is ismert, hogy szereted, ha nem kérdeznek, és bőkezűen fizetsz. A patkolót vallatni sem kellett, büszkén mesélte, hogy az ügyfele voltál. A megrendelő egy átlagos katona volt, nem tudott rendes leírást adni róla.

			– Aki a nevemet belerángatta, az vagy hülye, vagy nem idevalósi.

			– Vagy nem fél tőled. Delon, ugye, nem lesznek kétes mérgezések? Nem szívesen csuknálak le.

			– Medve, ne várd, hogy finomkodjak! A démonkutya vérmágusokra vadászik. Ha tizenkettőből négy meghalt az istállóban, három meg itt van a szekéren, még mindig maradt legalább öt belőlük.

			Delon elmagyarázta a gyerekcipőt és a helyszínek összekötését. Megemlítette a kis bárdot is, persze, kihagyva a pikánsabb részleteket.

			– Nemcsak a démonkutyát kell elkapnunk, hanem őket is. Bár lehet, érdemes lenne megvárni, amíg kiirtják, akit lehet, és a maradékot begyűjteni. Valami baj van? 

			– Anro? Delon, biztos, hogy így hívják a fiút? 

			– Igen.

			– Nincs ilyen nevű bárd. Minden évben meghívnak, hogy a Bárdok Mesterdíját átadjam, és látom a teljes névjegyzéket. Soha nem nevezett ilyen bárd, pedig az egész országból jönnek, és még a kezdő lantosok is részt vesznek.

			Delon összeráncolta a homlokát. 

			Ez roppant érdekes.

			Roan elegánsan megigazította a sárga női ruha redőit a combján, miközben a pamlagon ült Zimandon kereskedő házának szalonjában. Azon tűnődött, vajon fel lehet-e találni olyan szemet takaró, sötétített üveget, amin keresztül kilát, de be nem látnak, és nem látszik, mikor alszik. Úgy döntött, felveti az apjának az ötletet, hátha…

			Finona volt olyan kegyes, és áthozta délelőtti teára az összes menyasszonyjelöltet. Zimandon kereskedő felesége, Abina ennek láttán csaknem elájult a megtiszteltetéstől, és riasztotta minden kedves nemesi vendégük lánygyerekét, meg az ismerős környékbeli nemesi házakat. Így közel tizenöt fiatal lány csivitelt lelkesen, és ugyanannyi gardedám pletykálkodott suttogva, miközben Roan egyre növekvő fejfájással küzdött.

			Valójában már visszavonulhatott volna, illendő mennyiségű időt töltött velük, pedig kiválóan meglettek volna nélküle, de Finonát látni egyre ritkább kincs volt. A lányt keményen fogta az anyja, a legjobb partit akarta kisajtolni neki, és hatalmas nyomás alatt tartotta.

			Roan nézte, ahogy nevet, és kedvesen odamegy a csendesebbekhez. Finonának hatalmas szíve volt. Ria felszínesnek tartotta, és igen, nem volt olyan okos, mint ők, de az egyik legjobb lelkű ember volt, akivel valaha találkozott. Őszinte segítő szándékból kezdte látogatni a „szegény, tüdőbeteg” Riannát, akinek meghalt az anyukája, és éveken át hetente teázott egy kegyvesztett család gyerekével.

			Fini végül újra leült mellé. A ragyogó, fekete szempár most őfeléje fordult, és Roan érezte, ahogy a lelke ellágyul. Voltak időszakok, amikor úgy tűnt, beborítja a sötétség. Fini jelentette a biztos pontot, a horgonyt, hogy nem sodorják el az árnyak; mert volt egy lány, aki minden héten rá várt. Még ha nem is igazán rá, hanem egy lefátyolozott betegre, Roan elvette, amit kaphatott, a normalitás kis morzsáit, a nevetésének visszfényét.

			Aztán tavaly ebből egyre több lett. Mi történt közöttük? Mi volt az, amit csak képzelt, és mi a valóság?

			– Fáradtnak tűnsz. Remélem, nem merített ki nagyon a tegnapi sok tánc. Végre felkértek! Annyira örülök neki! – nézett rá szeretettel Fini.

			– Milyen volt Delon hadgyógyítóval táncolni? Tényleg olyan szépeket tud mondani, mint senki más? – kíváncsiskodott az egyik lány.

			Roan észrevette, hogy Fini mosolya megdermedt. A kezében megállt a legyező.

			– Nem udvarolt, csak kedves volt velem – felelte halkan, lányos hangon Roan.

			A beszélgetés továbbgördült, Delon különc és elképesztő ruháját vitatták meg. Finiből láthatóan kioldódott a feszültség.

			– Képzeld, mit szereztem… – suttogta cinkosan. – Menjünk a szobádba, megmutatom! 

			Roan kíváncsian bólintott.

			Finona derűsen elnézést kért a nevében, és elkísérte szegény, gyengélkedő barátnőjét a kúria udvarán álló vendégházba. Olyan ügyesen térült-fordult, hogy még a gardedámját is sikerült maga mögött hagynia.

			A leheletük meglátszódott a fagyos, délelőtti időben. Odabent, Roan szobájában sem volt túlzottan meleg, napközben kevésbé fűtötték a vendégházat, hiszen a legtöbb vendég vagy a városban járt, vagy pedig a főépület szalonjában töltötte az időt. Roant mágusként nem zavarta a hideg, a teste nem hűlt ki olyan könnyen.

			– Nem fázol?

			– Ha igen, megmelegítesz? – incselkedett Fini.

			Igen, ezekkel volt a baj. Az ugratásokkal, amik már nem a barátnőnek szóltak, az érintésekkel, amelyek egyre merészebbek lettek. Fini két évvel idősebb volt nála, betöltötte a tizenkilencet, virágzott benne a szépség és a vágy. Gyakran olyasmit tett, ami már nem a lányszobákba tartozott.

			Bár aztán lehet, hogy igen. Roan honnan tudhatná? 

			Tavasszal összezavarodott. Egy izzó közelségben töltött nap után verset írt, felvette az igazi férfiruháit, és elment, megkérte Fini kezét.

			Kinevették. Kidobták. 

			Fini egy hónapig nem jött, és Roan azt hitte, mindent tönkretett. 

			A magány olyan volt, mint téli éjjelen a meztelen bőrre sugárzó hideg. Fini volt a takarója, a puha lágysága a dermesztő világgal szemben. Roan soha nem tudott emberekhez közel kerülni, és soha nem is akart. Olyan családban nőtt fel, ahol mindenki hazudott, mert a kimondott igazság halált hozott. Jobban szerették egymást, mint az életüket. Ám Fininek nem voltak nagy titkai. Ő az volt, aminek látszott, és ez végtelenül felszabadítónak tűnt. 

			Roan azt hitte, mindörökre elvesztette őt. De aztán a lány megjelent, nyúzott arccal, fekete karikákkal a szeme alatt. Folytatta a lefátyolozott „Rianna” látogatását, és nem hozta szóba a lánykérést sem akkor, sem később soha.

			Roan szíve megszakadt, de ha ennyit kaphatott, beérte kevéssel.

			– Ezt nézd! Egy kötéltáncos lánytól vettem, amíg anya nem figyelt.

			Fini körbenézett a szobában, aztán a lócára lépett, felhajtotta a szoknyáját, és kivillant a harisnyás lába.

			Roan nyelt egyet, a torka elszorult, és vaskézzel próbálta lefogni a mágiáját, de nem tehetett róla, az ölébe forróság ömlött. Annyiszor hált másokkal, csak hogy ne lobbanjon lángra Fini közelében, de az önuralma csupán addig tartott, míg a lány rá nem mosolygott.

			Fini még feljebb húzta a szoknyáját, egészen a harisnyakötőig, amihez apró, fehér bőrtok volt rögzítve. Egy tenyérnyi meztelen bőr kilátszódott a harisnya vége és az édes, csipkés alsónadrág között.

			– Ha egy férfi illetlenül hozzám nyúl, leszúrom. Mint Szipi a mesédben. Gyere, fogd meg! Szerinted elég erős a rögzítés?

			A „nem” szó ott rezgett a torkában, de a lábai elárulták, és közelebb vitték.

			– Igen, azt hiszem… annak tűnik…

			– Jaj, ne légy már ilyen szende! – Fini elkapta a kezét, és a saját combjára tette. 

			Roan úgy érezte, tűz ég az ereiben. A visszafogott vágy szinte fájt, annyira sajgott. Tenyere alatt a hamvas bőr különösen melegnek tűnt. Milyen puha volt Fini combtöve! És milyen jó a lány illata!

			– Érzed? Itt lehet kinyitni.

			Fini hűvös ujjai vezették az ő meleg kezét azon a pánton, és a gyönyörű, lovaglástól izmos combon. 

			– Fini…

			– Jaj, Rianna! Ez csak test. Már masszíroztad a hátamat, a talpamat. Miért lenne ez más?

			Tényleg, miért? Roan próbálta győzködni magát. Igen, teljesen jelentéktelen a különbség, gondolta kiszáradt szájjal. 

			Ám a keze nyirkos lett, a mágiája szivárgott, képtelen volt leszorítani. Kettejük között megnőtt a feszültség. Ahogy a vajat köpülték, és egyre tömörödött, hogy finom krémmé álljon, úgy sűrűsödött közöttük is a csend, lágy masszává vált, csúszós úttá, amin oly könnyű lenne a másik ölelésébe siklani. Roan kínlódva összeszorította az állkapcsát. Örült, hogy a mozdulat nem látszik a fél arcát eltakaró fátyol alatt.

			Nyelt egyet, és ellépett Finitől. Mindig büszke volt az önuralmára. Néha csak ez állt ő és a pusztulás között. Fini csak játszik, és nem tudja, mivel. Ám Fini kipirult arca, csillogó szeme mást sugallt. A lány még mindig ott állt felhúzott szoknyával, csodálatosan illetlenül. A szégyenlősség és a szenvedély keveredett a pillantásában.

			Roan nézte őt, és megdöbbent. 

			Eszébe jutott az összes intim pillanat, a lány, aki masszíroztatta magát, aki behívta őt, miközben fürdött, hogy csacsogjon. Lehet, hogy Fini…?

			A Tűzistenre!

			Létezhet, hogy elcsábítani próbálta őt?!

			Kutató pillantást vetett a lányra, de Fini hirtelen felnevetett, ellépett a lócától, leengedve a szoknyáját. Egy pillanatra hátat fordított. A szobában nézett körül? Vagy megnyugodni akart?

			Amikor visszafordult, a vonásain a szokott vidámság ült.

			– Ej, életképtelen vagy! Mit kezdenél nélkülem! Most, hogy már udvarolnak neked, nem lehetsz ilyen félénk. Meg kéne tanulnod pár dolgot.

			– Igen? 

			– Igen. Tudsz csókolózni?

			Roant olyan váratlanul érte a kérdés, hogy elakadt a szava.

			– Nem nehéz. Csak össze kell nyomni a szájakat.

			Fini odalépett hozzá, és a fátyolon keresztül adott egy puszit.

			– Jó érzés?

			Roan megköszörülte a torkát, és bólintott. 

			Azt hitte, Fini diadalmasan felnevet, és más témára tér. Ám a lány felhajtotta a fátylat, és most rendesen a szájára nyomta az ajkát.

			Roan úgy érezte, az önuralomnak is vannak korlátai. Ösztönösen kinyitotta a száját, hogy befogadja a másikat.

			– Soha ne nyisd ki a szádat, mert akkor beleteszik a nyelvüket, és az gusztustalan – oktatta Fini.

			Roan szeme megrebbent. Arra gondolt, miket tapasztalhatott a lány, mennyi tolakodást, mennyi aljas embert…

			 – Nézd csak, ez az igazi, szép csók! Ha ilyet adnak, akkor rendes emberek, hozzájuk mehetsz.

			Fini újra odaszorította a száját, és gyengéden megharapta Roan ajkát. Sóhajtott, és Roan is visszhangozta. A kezük egymás vállára, csípőjére csúszott, ahogy újra és újra apró, szomjas kis érintéseket hintettek a másik ajkára. Szép volt ez a csók, szűzi és kedves, olyan, ami szétfeszült a visszafogott vágytól.

			Roan szíve lángolt, de mellette agya józan kis szegletében nőni kezdett a szégyen. Az árulás mocska, ami beszennyezte ezt a régóta álmodott pillanatot. 

			Fini egyértelműen vágyott – egy nőre.

			Annyi bántás után, amit megélt, ő nem árulhatja el.

			Roan tudta, hogy nem teheti. El akart húzódni. Csak még egy kicsit, egyetlen érintést… A szája akaratlanul kinyílt. Ekkor Fini nyelve megérintette az ajka szélét, majd tapogatózva, óvatosan belecsúszott a szájába.

			Roan teste megfeszült, a mágiája láthatatlanul felragyogott. Földanya fátylára! Úgy akarta ezt az édes kis nyelvet, mint még semmit. Óvatosan megszopta, mire Fini apró zihálást hallatott, és most már bátran, követelőzőn tapadt a szájára.

			Hogy ki tanított kit csókolózni, az hamar kérdésessé vált. Roan óvatosan vezette, egyengette a lány kíváncsi kutatását, minden mozdulatát élvezve.

			Ám ekkor kivágódott az ajtó, és Rianna azzal a lendülettel be is rontott.

			– Megőrültél?! Messziről érezni a… A Tűzisten vágna orrba! Mégis mit csinálsz?!

			Fini bűnösen elugrott. Kipirult arcából kifutott a vér. Ria fiúruhában volt, és így, Szép-völgy ifjú uraként elég félelmetesnek tűnt.

			Roan hidegvérrel megigazította a fátylat, és lenyomta a mágiáját. Hűvösen nézett álruhás nővérére.

			– Hogyhogy mit? Természetesen gyakoroljuk a csókolózást. Most, hogy sokan felkérnek, illik ilyesmit is tudnom. 

			– Valóban? – csattant fel Ria.

			– Valóban – bólintott kecsesen Roan. – Nos, te is tudnád, kedves bátyám, ha lett volna lányszobád. 

			Jól ismerte a tesót, tudta, hogy kell kifogni a szelet a vitorlájából. Ria ingerültsége azonnal átfordult visszafojtott nevetésbe.

			– Kedves tőled, drága Finona, hogy segítesz az én ártatlan húgomnak. Gondolom, mással is megteszed. Engem is megtanítasz? – kötekedett Ria.

			Fini közben magához tért, és elindult az ajtó felé. Riszált egyet a csípőjén, miközben ellibbent Ria mellett.

			– Ejnye, te huncut uraság! – mondta pajkosan, és olyat csapott Ria kezére a legyezővel, hogy a másik felszisszent. Majd kecsesen kisuhant a szobából.

			Ria fájósan mozgatta az ujjait. Becsukta az ajtót, és csak utána szólalt meg:

			– Őrült vagy?! Az udvarról éreztem a mágiád! És egyáltalán… mi a fenét csinálsz?

			– Fogalmam sincs – felelte Roan. Odament a zöld damaszttal borított ágyhoz, leült, majd fáradtan hanyatt dőlt. – Egy barom vagyok. Azt hiszem, Fini a nőket kedveli.

			– Ne légy ostoba! Téged kedvel, csak nőnek hisz. Ez a ruhacsere akkora rohadt káosz… Ha Lidérc rájön…

			Ria odament az ágyhoz, és kiterült mellette. 

			– Fininek csak férfiverő legyezője van, te lila folttal megúszod, de Lidércnek kése és mágiája – sóhajtott Ria. – Szerinted megöl?

			– Ne aggódj, lehet, hogy holnap Vérbálba mész. És akkor soha nem jön rá.

			– Kösz, ez most nagy vigasz volt! – Ria oldalba könyökölte, de vidámabb lett. – Téged se aggasszon Fini, jövőre úgyis éhen halsz. Nagyon rossz áron tudtam szerződéseket kötni.

			– Nem baj, úgysem tudjuk teljesíteni. Ha háborúzni mész, alig fognak teremni a gyümölcsfák, és aszalni sem tudunk ilyen nedves időben.

			– Mi?! Ó, te jó ég, ez eszembe sem jutott! 

			A plafont nézték mindketten. 

			Roanban egy pillanatra felmerült, hogy felajánlja, ő megy a háborúba. De aztán nem tette. Kettejük közül Ria volt az erősebb, neki volt szélszörnye, meg egy frontra menő szerelme. Attól, hogy lány, miért ne állna helyt? Csak mert lány? 

			Megérezte, hogy Ria őt nézi. A lány mosolygott, valószínűleg tudta, mire gondol.

			– Kell valami új termék – mondta Roan. – Ültetnünk kell valami sikeresebbet.

			– Mi terem meg ennyire nyirkos, ócska időjárás mellett?

			Egyszerre villant be a gondolat, és azonos mozdulattal fordultak egymás felé.

			– Gomba!

			– A legdrágább a…

			– …szarvasgomba. Apának fel kell találnia…

			– …egy új táptalajt!

			Egymásra mosolyogtak. Mindketten nagyon szerették az ilyen pillanatokat, amikor egymás gondolatait fejezték be. 

			Ria felpattant, és kifelé indult.

			– Beszélek vele. Te meg, légy szíves, tartsd a fátyol alatt a szádat! Ezt mint bátyád mondom, akinek őriznie kell a szüzességedet.

			Roan felnevetett, és hozzávágott egy díszpárnát a becsukódó ajtóhoz.

			Aztán hátradőlt. Élvezte egy kicsit a melegséget.

			Végül elkomorodott, félretolta gondolatban a két lányt, és minden érzést. 

			A fő célok: a mágiavita megnyerése és a vérmágusok kiiktatása. Minden más várhat. De mi legyen a következő lépés?

			Felült, tintát és pergament vett elő. Ideje felpörgetni a dolgokat.

			Miután Medve elment, Delon vissza akart térni a Királyi Fogadócsarnokba, hogy megkösse a többi szerződést. Ám mielőtt belépett volna, az épületet díszítő egyik oszlop mögül Ras parancsnok bukkant elő. Intett, hogy kövesse.

			Delon utánament egy csendesebb sikátorba. A reggel erős fagyot hozott, és az enyhe, de jéghideg szél beűzte a házaikba a városiakat. A Királyi Fogadócsarnok előtti tér forgalmas volt, de itt, kissé messzebb már elfogytak az emberek. Delon nem fázott, a testhője kényelmes meleget adott, de az igétlenek közül, aki a környéken járt, sietős léptekkel haladt.

			– Kartal herceg dühös rád, jobb lenne elkerülnöd.

			– Saslikkal történt valami?

			– Igen, megtámadták. Él, de iszonyú fejfájása van, és a mellkasán és nyakán lilás csíkokban húzódnak az erek. Valaki meglátta kijönni, és varázsolt rá.

			– Kést dobott a torkába?

			– Honnan tudod? – Ras kíváncsian nézett rá.

			– Talált valamit?

			– Semmit, ez egy átlagos nemesi ház. Két éve vette meg a Kőhegyi család. Saslik elkészítette az alaprajzot, és ráírta a számokat, melyik szobában hányan alszanak. – Ras átadott egy lapot.

			– Járt a pincében is?

			– Igen, de ott sincs semmi. Mit szerettél volna találni?

			Delon vállat vont. Megkínzott emberek, vérmágusoltár, bármi jól jött volna egy hivatalos vádhoz.

			Ras megcsóválta a fejét.

			– Nem mondtam el Kartalnak, mi okoz ilyen sérülést. Most még csak azért dühös, mert a tudta nélkül felbérelted Saslikot. De ha megsejti, hogy az igétlen testőrét vérmágusokhoz küldted…

			– Csak egy kósza fülest kaptam, nem bizonyította semmi, hogy valós a veszély. 

			Ras komoran ránézett, és Delon sejtette, mire gondol. Saslik hullája jó bizonyíték lett volna.

			Delon felvonta a szemöldökét. Tényleg nem akarta kivégeztetni a férfit.

			– Hogyan tovább? – kérdezte a mágusparancsnok.

			– Ismersz egy Anro nevű fiatal bárdot?

			– Nem. De ilyenkor délelőtt a legtöbb vándorbárd a Hínárban vagy a piactéri örömházban alszik. Megnézzem az örömházat? A Hínárba meg elküldhetek egy igétlent.

			– Igen, köszönöm. Hozd el nekem a fiút! 

			Ras bólintott, és elment. A vállas parancsnok kiváló begyűjtő volt. Ha a bárd ott van, megtalálja.

			Ha ott van.

			Delon alig három lépést tett, amikor felhangzott egy furulyaszó. A dallam idegen volt, a Forró-partokról származott. Ösztönösen odanézett.

			A muzsikus egy falhoz támaszkodott. Az arcába húzott csuklya hátrabillent. A keresett bárd volt az.

			A fiú a fejével intett, és Delon elnyomta a mosolyt, ahogy visszavezették az előbbi sikátorba.

			– Jó uram, olyat láttam, ami akár aranyat is megér! – kezdte hízelkedve a fiú. 

			– Ha megéri, meg is kapod.

			– Éjjel a kék háznál egy betörő megölt egy mágust. A mágus varázsolt rá, de ő kést dobott a torkába. Aztán a testet a bent lévők lóra tették, hogy eltüntessék.

			– Mindezt már tudom – felelte Delon. Bár egy szemtanú a vérmágiára jól jöhet. De az a baj, hogy Saslik testén a nyomok holnapra valószínűleg felszívódnak. Írásos bizonyítékot csak a királyi gyógyító adhat róla, de az rögtön a király fülébe jutna. Aki viszont egyértelműen nem szeretne ilyen híreket a bál alatt.

			– Érdekel, hogy kik aludtak a házban? – Anro előhúzott két pergament. A kisebbik egy féltenyérnyi fecni volt. Átadta. – Hogy kik voltak a vérmágus barátai?

			Delon meglepődött. A tusrajz egy arckép volt. A fiú roppant ügyesen rajzolt. 

			– Nézd meg jobban! – kérte édes, gyerekes izgatottsággal Anro.

			Delon megtette. A férfi az a városőr volt, aki elkapta őket „illetlen” helyzetben, de nem akarta bevinni, sőt, lebeszélte róla a társát is.

			– Van jobb is! – Anro izgatottan suttogott, és meglobogtatta a másik lapot. Azon több ember arcképe látszott. 

			– Két ezüst – vágta rá Delon. Tényleg aranyat ért az a lap.

			– Öt.

			– Négyet adok, többet nem.

			Anro nem volt igazán jó alkudozó. Boldog mosollyal kinyújtotta a kezét, és amikor megkapta a pénzt, átadta a lapot. 

			Delon csak futólag pillantott a képekre. Észrevette, hogy a fiú elsuhanna, és elkapta a köntösét. Szeme sarkából azt is látta, hogy Ras parancsnok kényelmesen nekidől a falnak a sikátor bejáratánál. Nem hiába volt a legjobb begyűjtő, bizonyára észrevette, hogy valami történik.

			– Várj! Sikerült a Szépvölgyiek közelébe jutnod?

			– Igen, megismerkedtem a kulcsárnővel, még egy darab kalácsot is adott. Hamarosan lesznek híreim is, jó uram!

			– Nagyszerű – mosolygott puhán, kedvesen Delon. – Hol talállak, ha kellenél?

			– A piactér környékén vagyok a legtöbbet. Tudod, hátha egy régebbi bárd szünetet tart, és beállhatok helyette. A jó lehetőségekre le kell csapni, jó uram.

			Anro elköszönt, és egy lépést tett a sikátor bejárata felé, majd sarkon fordult, és inkább a másik irányba ment. Előkapta a furulyát, és vidáman szökdécselve zenélt magának. Egy ártatlan kölyöknek tűnt, jóval fiatalabbnak a koránál.

			Delon kényelmesen odasétált Ras parancsnokhoz.

			– Ő az? Hol alszik? – kérdezte Ras.

			Delon összeráncolta a homlokát. Most jött rá, milyen ügyesen kitért a fiú. 

			– Kövessem? Még nem jár messze.

			– Nem. Már látott téged. Inkább menj el Zimandon kereskedő házához, és nézz utána, mióta jár a Szépvölgyiekhez! De ne a kulcsárnővel beszélj, hanem a helyi cselédekkel.

			– Rendben. Mit tudtál meg?

			Delon végigpörgette magában a beszélgetést.

			– A Tűzistenre!

			Megdöbbent. A fiú száján kicsúszott a vérmágus szó. Ám ezt az információt elvileg nem tudhatná, ő sosem említett ilyet neki. Elmondta, miket tudott meg, és átadta a képeket.

			Ras halk szisszenést hallatott a rajzokra nézve. Két városőr, négy fiú ismertebb családokból, Onilla fia, a dadogós Keon és a királyi gyógyító ötven körüli unokaöccse, Agatron szerepelt rajtuk.

			– Nem vádolhatod meg Agatront, de még Keont sem egy csavargó bárd szavára. Azt sem tudhatjuk, hogy mind bűnös-e. 

			– Tudom. Medvének mutasd meg, de ne sejtse más az őrségben! Egyelőre ne tegyen semmit. Próbálok közvetlen bizonyítékot szerezni. – Nem kellett kimondania, mi lesz, ha nem sikerül. – Át kell mennem a mágiavitára. A Szépvölgyi gyerek rosszul áll. Várjunk csak! A Mocsárvízi család hol szállt meg? Nem Zimandonnál?

			– De, igen. 

			– Kik laknak még ott?

			Ras felsorolta.

			Érdekes. Az összes nemes felszólalt, még ha óvatosan is, a mágiavitában Roan mellett. Vajon miért érdekük ez? Bolond, aki Aranyhomoki Tor ellen fellép. 

			Mintha valaki szőné a szálakat, és láthatatlan, ügyes pókhálót alkotna Roan megmentésére. 

			Az is roppant érdekes, hogy a Szépvölgyi család intézője ott járt a könyvtárban, miközben valaki belehamisított a könyvbe egy délelőtt alatt. Egy nagyon ügyes rajzoló… 

			– Tudod, mit? Add át Medvének a papírt, aztán gyűjtsd be Anrót! Egy kis gomba megoldja a nyelvét.

			Az ösztönei azt súgták, a fiú a kulcs.

			Roan csendesen visszahúzódott a fával teli pince ablakától, ahol eddig a beszélgetést hallgatta. A sikátorokkal az a baj, hogy szűkek, és ha valaki közel áll a falhoz, hiába tartja halkan a hangját, ide lentre eljut.

			Amikor otthagyta Delont, azonnal rájött, hogy elcsúszott a beszélgetés alatt, és kimondta a vérmágia szót. Úgyhogy belopózott ide. Csak egy cselédet kellett leütnie, a többiek nem voltak itthon.

			A farakások illata megült az orrában, miközben a felhalmozott tüzelőnek dőlt.

			Agatron és Keon. Kapott két nevet, a két legfontosabbat, akiket nem ismert.

			És Delon, aki rá akar vadászni?

			– A jó édes anyádat gombázd be! – suttogta dühösen.

			Úgy érezte, elárulták. 

			Azt eddig is tudta, hogy Delon egy rohadék. De volt valami könnyed, kötekedő viszony közöttük. Most viszont a férfi ellene fordult. 

			Az, aki bármit megtesz mással, elveszíti a jogot, hogy emberként kezeljék.

			Roan összeszorította a száját. Egy kicsit gondolkozott, mit tegyen a vérmágusokkal és Delonnal, aztán puhán, sötéten felnevetett.

			Delon mindössze a két legfontosabb szerződést kötötte meg a Királyi Fogadócsarnokban, utána átsietett a palota másik szárnyába, a trónterembe, ahol a mágiavita zajlott.

			Díszes köpenyét odaadta az elé siető szolgának, majd belépett a trónterembe. Most már nagyjából kétszáz nemes nyüzsgött odabent, mert a húsz év felettiek is szabadon részt vehettek a vitán. Aki nem udvarolt valahol, vagy nem kötött szerződéseket, az mind itt volt. Ennyien valószínűleg még sosem voltak jelen a Folyóünnep éves törvényhozási napjain. Az udvarmester időnként koppantott a botjával, hogy csendre bírja őket. 

			A trónszéken egy kényelmes, nap közbeni uralkodói palástban ült a király, és figyelmesen hallgatta a mágiával kapcsolatos idézetek felolvasását. Mellette egy kisebb trónon Erdon herceg feszengett, határozottan türelmetlenül.

			– Hatvanharmadik érv a tűzmágia mellett – jelentette be Aranyhomoki Tor, és intett az idős bárd felé, aki egy kopott pergamentekercset tartott a kezében.

			A férfi előlépett, és szép, zengő hangon olvasni kezdett: 

			– Aranyhomoki Ferlon elmélkedései, harmadik kötet, negyedik fejezet, második passzus…

			– Delon! Hol a csodában voltál? – morogta Pusztító Amron kapitány, elkapva a könyökét a tömegben. – Őfelsége hívatta a herceget, mivel te nem voltál elérhető. 

			– Hol lettem volna? A Fogadócsarnokban. Gondolom, Aranyhomoki Tor nem is akart megtalálni. Ő kérte Erdon jelenlétét?

			– Igen – húzta el a száját a falábú várparancsnok. – Próbáltunk felszólalni, hogy a harctéren jól jönne a kevert mágia. Tor nem engedte, azt mondta, ez a tanács befolyásolása.

			Delon a homlokát ráncolta. Erdon szava ütőkártya lett volna holnap a szavazás előtt. 

			Ám most már nem lesz az. Tor okos módon korábban előrángatta a herceget, és egyben szabotálta is.

			Rosszabb a helyzet, mint ahogy számított rá.

			– Hatvannegyedik érv a tűzmágia mellett. Aranyhomoki Ferlon elmélkedései, harmadik kötet, ötödik fejezet, kilencedik passzus…

			Újabb felolvasás következett.

			Ezt nem lehet hagyni. Tor az érvek tömegével próbált győzni, és láthatóan nyeregben érezte magát. 

			– Bravó! – tapsolt Delon hangosan a hirtelen elnémuló teremben. – Felség! Mi ez? Valami vígjáték? Tényleg Ferlon elmélkedéseiről beszélünk? 

			– Mi a gond vele?

			– Vele semmi. Egy igazán tiszteletre méltó Aranyhomoki ős volt százötven évvel ezelőtt. Ám az elmélkedéseket a felesége, egy szipoly vetette pergamenre. 

			A teremben egyetértőn összesúgtak a nemesek. A jó öreg szipolygyűlöletre mindig lehetett számítani.

			– Kiforgatod a szavakat! – mordult fel Tor. A hetven év körüli, ősz hajú férfi arcán düh villant. – Mi köze a tartalomnak ahhoz, ki írta le?

			– Elég sok. Ki tudja, nem hamisított-e bele pár saját gondolatot? Ha jól látom, nem tagadod, hogy a feleség írta. 

			– Ez nevetséges! Felség, Kékhágói Delon csak zavart akar kelteni!

			– Már megbocsáss, Tor gróf, de nem voltunk jelen. Aggódom, felség, hogy ez milyen üzenetet küld Vulkántorok népének. Egy szipoly kétes írása alapján döntünk egy olyan kérdésben, ami évszázadokra meghatározza az életünket? Szeretném kérni Ferlon összes szövegrészletének törlését.

			Aranyhomoki Tor ingerült vitába kezdett, de a király végül a törlés mellett döntött.

			– Még így is marad hivatkozható szöveged – mondta őfelsége, hogy csillapítsa az ősi nemes dühét.

			– Ami azt illeti… – Delon aggódva széttárta a karját. – Felsorolnád, kedves Tor, hogy kik azok a szerzők, akikre az érvelésedet alapozod?

			– Ha itt lettél volna, akkor tudnád!

			– De sajnos nem voltam. Talán aggódsz, hogy megnézzük a listát?

			– Miért tenném? – felelte gőgösen Tor. Intett a bárdnak, aki felolvasta a neveket. A számos idézet kínos módon mindössze öt szerzőtől származott. 

			– Vadaskerti Melnor? – kérdezte csodálkozást mímelve Delon. – Ha jól emlékszem, élete vége felé megőrült, és mekegve szaladgált a kastélyában.

			Halk nevetés támadt a nemesek között.

			– Van szemtanú, aki bizonyítja, hogy ép elmével írta a sorokat?

			– Szemtanú?! Majdnem száz éve halott! 

			– Minő kellemetlen! De ha nincs bizonyíték az ép elmére, sajnos feltételeznünk kell, hogy már őrülten vetette papírra. Úgy tudom, az általa írt könyv csak a halála utána került elő. 

			Tor tiltakozott, Delon erősködött. Végül a király döntött.

			– Jogos a kétség. Írnok, töröld Melnor idézeteit a listáról!

			Tor lefojtotta a dühét.

			– Felség, bölcsességed előtt meghajlok. De még mindig van három szerző, és ideje meghallgatnunk a hátralévő idézeteket és érveket is.

			– Ami azt illeti… – kezdte szerény mosollyal, elegánsan Delon. A trónteremben halk kuncogás hallatszott. A jelenlévők láthatóan élvezték az összecsapást. – Mi legyen Havasföldi Orennel? 

			– Ő nem őrült meg, és maga írta le a gondolatait – közölte gúnyosan Tor.

			– Igen, csak épp feleségül vette a cselédjét. Az apja erre kitagadta. Mióta fogadjuk el közrendűek szövegeit a trónteremben? Ha így teszünk, legközelebb a piactéri bárdok ostoba eszmefuttatásait is meghallgathatjuk.

			Delon látta, hogy Erdon herceg a trónszéken beharapta a száját, hogy ne nevessen. Sajnos, jó barátja pontosan tudta, hogy ő semmit nem törődik a ranggal. Szerencsére a hercegnek sikerült fegyelmeznie az arcát.

			– Felség! – mordult fel Tor. Hatalmas, húsos orra a dühtől annyira kitágult, hogy látni lehetett benne az őszes szőrszálakat. – Ez nem több, mint kutyakomédia! Nincs semmilyen érve, azért mocskolja be a jogos és igaz elméleteket!

			– Tényleg? Netán azt mondod, érdekem származik abból, ha egy bizonyos irányba hajlik a döntés? – csattant fel sértve Delon. 

			Nem zörög a haraszt, ha a szél nem fújja. Tor meglátta a lehetőséget, és azonnal le is csapott.

			– Igen, pontosan ezt mondom! Nagyon is érdeked egy Földanya-templom építése! Ez kiderült tegnap este a bálteremben is! 

			Az udvarmester háromszor koppantott, hogy az illetlen hangvételű vitát elcsitítsa.

			– Valóban?! – kiabálta Delon. – Enyém az épület, amit templomnak akarnak? Vagy kapok az egyházi bevételből? Mondd, kérlek, hol van nekem nyereségem mindebből?!

			Aranyhomoki Tor zavarba jött, erre nem tudott felelni.

			– Elakadt a szavad, Tor gróf! Mert rágalom! Ám az egyházi adó közvetve hozzád fut be. Neked igenis van hasznod abból, ha csak a Tűzisten imádatát szavazzuk meg!

			Tor döbbenten meredt rá.

			A király érdeklődve előredőlt. Erdon herceg viszont dühösen összeráncolta a homlokát.

			– Ugyan már! Tudjuk, mire megy ki a játék! Mondd, mekkora összeg az adó, amit kapsz? – erőltette Delon.

			– Felség! Követelem Kékhágói Delon bocsánatkérését! Ezt az aljas rágalmat nem tűrhetem! Te tudod, uram, hogy mindig is a Tűzisten hite vezetett!

			– Uram, királyom, ez a beszéd méltatlan eme csarnokhoz – szólt közbe felzaklatva az őszinte, becsületes főpap is. – Kérlek, távolíttasd el eme fiatalembert, ha nem ismeri a nemesi modort!

			– Antozlatron főpap! A Tűzisten annyira szerette a Földanyát, hogy szerelmükből létrejött a világ. Nem hiszem, hogy zavarná a vízmágia. Ám az igen, ha valaki pénzt kap abból, hogy a Földanyának ne emeljünk templomot!

			– Kékhágói Delon! Elég ebből, kövesd meg Tor grófot! – parancsolta a király.

			Delon szeme megvillant. Tudta, hogy veszélyes vizekre evez, őfelségének ellentmondani túlzottan kockázatos.

			– Felség, az igazság az igazság. Kérlek, zárd ki Aranyhomoki Tort a megvitatásból, mert anyagi érdeke fűződik az eredményhez. 

			A terem felzúdult. Olyan, hogy ősi nemest kizárjanak, még soha nem fordult elő. Az udvarmester hiába kopogott a bottal a padlón, nem csillapodott a zaj. Voltak, akik hevesen egyetértettek, mások bőszen ellenezték. 

			Delon érezte, ahogy torkában dobog a szíve. A király őt nézte, és nem épp kedvesen. Erdon herceg súgott valamit a fülébe, valószínűleg azt, hogy a hadgyógyító élve kell neki a csatatérre. 

			Ám Aranyhomoki Tor a király jobbkeze volt, és hatalmas gazdasági erő. Ha kizárják a vitából, az precedenst teremt.

			Végül őfelsége egy kézmozdulatára mindenki elcsendesült.

			– Őrök! Dobjátok ki Kékhágói Delont! Rágalmazás miatt nem vehet részt a vitán a továbbiakban.

			Delon fellélegzett, hogy az élete megmarad, sőt, még a vagyona is. Miközben közrefogták, az ősz hajú Antozlatron főpapra nézett.

			– Szükségünk van a vegyes mágiára! A te hibád lesz, ha a fiaink meghalnak a csatatéren! A pénzéhség nem követelhet életeket! 

			Az öreg főpap becsületes arca megrándult, mintha pofont kapott volna. Delon szégyellte magát. De hát kire bízza az ügyet, ha nem arra, akinek mély lelkiismerete van? Bűntudata csak a jó embereknek lehet, akiknek még helyesen működik a belső iránytűjük. 

			Az őrök udvariasan, de erős kézzel kivezették. A trónterem ajtaja döngve zárult be mögötte.

			Megigazította a ruháját, és elindult a palota folyosóján. Jól számított, a legközelebbi cselédbejárón Frellelon lépett ki.

			– Őrült vagy? És ha feldühíted a királyt? – suttogta dühösen.

			– Félsz, mi, hogy te leszel a hadgyógyító? – Delon vidáman vállat vont. – Valld be, egy kicsit azért élvezted! 

			Frellelon a fejét csóválta. Körbenézett a széles folyosón, de nem volt más a közelükben.

			– Míg bent vitáztál, itt járt az egyik szolgád. Azt mondta, betörtek a házadba. 

			– Tessék?! – Delon hitetlenkedve megtorpant.

			– Három szolga volt otthon, őket elkábították. Semmit sem láttak. Látszólag megvan minden, nem tudják, mi hiányzik. 

			Delon halkan szitkozódott. Ha a mérgeket átöntötték…

			– Gondolod, hogy összefügg a… – Frellelon csak intett, nem mondta ki.

			Ez aggasztó gondolat volt.

			– Menj vissza, figyeld a vitát! Kiderítem, mi folyik itt.

			Frellelon elsuhant, és Delon sietve folytatta az útját.

			Odakint, a palota előtt fagyos, téli szél fújt, az emberek köpenyekbe és kendőkbe burkolóztak. Elmúlt dél, és a város kezdett ébredezni a tegnap esti mulatozásból. Egyre forgalmasabbak lettek az utcák. 

			Delon sietős léptekkel indult haza. Napok óta nem járt otthon. A Folyóünnep alatt presztízskérdésnek számított, hogy a királyi palotában alszik, és kényelmesebb is volt a hajnalig tartó bál után ott nyugovóra térni.

			Épp az egyik forgalmas utcán vágott át, és elengedett maga előtt egy lovaskocsit, amikor a szembejövő férfi nekiütközött, majd villámgyorsan fehér port fújt az arcába.

			Delon belélegezte, mielőtt észbe kapott volna. A világ megpördült körülötte, ahogy megtántorodott. Megérzett egy kart a vállán, és egy borszagú leheletet. Előkapta a tőrét, és szúrt, majd elsötétedett a világ.

			Napközben sokkal nehezebb tetőn lopózni, pont ezért Roan nem is tette. Nyugodtan sétált a piactéri házak tetején fekete ruhában és fejkendőben, bekormozott arccal, a vállán a kéményseprők jellegzetes tekercsével, aminek a végén egy kefe volt. Sokan megpillantották, de senki nem nézett rá kétszer.

			A kék ház tetején sem keltett feltűnést. A kémény körül piszmogott, miközben óvatosan megbontotta a tetőt.

			Nincs jobb, mint egy jó csali. 

			Elsőnek ellopta Delon köpenyéből a térképet, majd betört a gyógyító házába. Nem vitt el mást, mint egy egyedi gyártású, ezüst inggombot. Utána belopózott Keonhoz, Onilla dadogós fiához. Látványosan feltúrta az íróasztalát. Nem keresett semmit, csak nyomot akart hagyni. A földre tette a gombot, az asztal lábához.

			Innentől kezdve csak várnia kellett, és bíznia az ellenség idegességében. Ha másról lenne szó, valószínűleg nyomoznának, várnának, ám Delon a hírhedt Kékhágóiak közé tartozott. Ha élni akartak, a gyorsaság döntő szerepet játszott.

			Sikerült kibontania a tetőt. Sosem értette, hogy az emberek miért csak a bejáratot védik, és miért nem lakatolják le a padlásfeljárót. A lejárat az emelet cselédfolyosójára nyílt.

			Roan bebújt a padlásra, és egy kötéltáncos ügyességével lemászott. 

			A padláson a szokásos törött székek, nem használt, csorba eszközök fogadták. Három hajóláda is volt. Roan belelesett, mind női ruhákkal, sminkkészlettel volt teli. Bizonyára meghalt a gazdájuk, és felhordták őket ide.

			Megnézte Saslik méretarányos térképét, és elővette a kését. A födém fából készült, de a hőszigetelés miatt agyaggal is megtapasztották, így nem tudott volna a szobák fölött egy deszkát észrevétlenül kibontani. Ám a fal síkjában létrehozhatott egy repedésnek látszó, hosszúkás kis lyukat. Odalent csak egy kis vakolatpor mutatná a tevékenységét. Ki venné észre a fal tövében?

			Saslik a ház tervrajzán az ablaktalan, emeleti helyiséget vasalószobának írta le. Valószínűleg még életében nem vasalt női nemesi ruhát. Olyan hosszú munka, hogy a vasalót többször lángra kell tenni, és felhevíteni, mert kihűl menet közben. 

			Egy ilyen helyiség távol a konyhától és a tűztől?

			Nem, ez egy ügyesen kialakított kihallgatószoba kellett, hogy legyen. Az ágyneműs polcok és az ablaktalanság a hangszigetelést biztosította. 

			Roan még három helyen megpiszkálta a födémet, hogy a furulyaszó rendesen elérje az emeletet.

			Delon kiváló csali, erre össze fognak gyűlni a vezető vérmágusok. 

			Életveszélyes helyzet lesz, de egy kis szerencsével, mire ráeszmélnek a hangtalan, gyilkos furulyaszóra, már halottak lesznek.

			Roan leült az egyik ládára, és várt.

			Az idő még csak kora délutánra járt. Mire Delon kijön a mágiavitáról, este lesz. Csak utána fogják elrabolni.

			Ült, és várt.

			Utált tétlen lenni.

			Elővette a kis szütyőt, benne a furulyával és a tisztítókészlettel. Félretette a kis üveg mérget és az ecsetet, amit mellette tartott, majd a furulya tisztításához látott.

			Aztán elpakolta, és várt.

			És próbált nem gondolni arra, hogy ez egyben Delon kivégzése is lesz.

			A különc hadgyógyító azonban újra és újra visszakúszott a gondolatai közé. Erdon barátja, és milyen hasznos a seregben! Sokakat meggyógyított. 

			A bálon is segített Riának. Eszébe jutott a pillanat, ahogy Delon habozik, de felkér egy megvetett lányt, táncoltatja, segíteni próbál a családjának. 

			Eszébe jutott, ahogy együtt fut vele, egy megkergetett bárddal. Vagy amikor nevetett rá, bosszankodott, vagy kíváncsian félrebillentette a fejét. 

			Nyugtalanul nyelt. A torka száraz volt, és a mellkasán súlyt érzett.

			– A Tűzisten golyóira! – suttogta. – Akkor is be akartál gombázni!

			Igen, Delon ezt tervezte. De még mindig finomabb vallatási módszer, mintha összeveri, vagy a körmét szedi le. 

			Delon rohadék volt. De ami azt illeti, Roan tudta, hogy ő maga is az. Fordított helyzetben ugyanúgy kábító anyagot adott volna, ha információt akar.

			– Ez nem lehet igaz! – morogta bosszúsan. 

			Dühös volt saját magára. Rájött, nem képes megölni egy ártatlant. Már amennyire Delon bármiben is ártatlan lehet…

			Új terv kell. 

			Hogy lehet Delont életben tartani? Roan tudta, ő maga közepes mágus, és nem képes egy rakás jóval erősebb ellenféllel felvenni a harcot. 

			Soha még nem érezte ennyire egyedül magát. Kellett volna egy csapat, vagy legalább valaki, aki hátvédként mellette áll. Nincs észnél, hogy bejött ebbe a házba egyedül. Ha szólt volna Riának…

			De ha beszélt volna, a tesó mindent kiszed belőle. Kezdve onnan, hogy ötévesen véletlen varázslattal megölte az anyát zaklató mágust. Aztán később már önvédelemből tette, majd igen, szándékosan vadászott le aljas mágusokat. Ria vajon szeretne egy gyilkost? Akarná őt testvérnek, ha igazán ismerné?

			Roan magában szitkozódott. Nem most volt itt az ideje egy lelki válságnak. 

			A szürke zóna és a gonoszság között volt egy határ. Delont csalinak használta, és ha most nem tesz a megmentéséért, nem fog tudni tükörbe nézni, sem pedig Ria szemébe.

			Lázasan gondolkozott.

			Delon nem egy megmentendő virágszál, és ez jó. Talán elég neki pengét adni a kötelekhez, és füldugót a halálos dalhoz… Ha valaki, hát ő képes megoldani a többit.

			Le kell mennie a vallatószobába, és elhelyezni az eszközöket ott, ahol megtalálhatja. 

			Roan a padláslejáróra nézett. 

			A torka összeszorult, a félelem a gyomrára ült. Mi van, ha észreveszi valaki?

			A kisfiú megkínzott teste jutott az eszébe.

			Ha elfognák, kell egy ürügy, hogy miért lehet ő a házban.

			De mi?

			Hirtelen ötlettel a ládákra nézett.

			A gondolatot gyors cselekvés követte. 

			Feltúrta a ládákat, és talált egy kihívóbb, vörös női ruhát. Kapkodva felvette. A mellrészbe harisnyákat tömködött, majd keresztben fekete kendőt kötött rá. Egy rongyot bevizezett a kulacsából, és letisztította az arcáról a kéményseprős álcázás koszát.

			Talált régi arcfestéket, és villámgyors mozdulatokkal vakon, tükör nélkül kifestette magát. Egy kendő a hajra, és kész volt.

			A csizmát szerencsére elég volt lehajtani. Egy zseniális tímár készítette, és első látásra férficsizmának tűnt, kissé kecsesebb sarokkal. Ám meg lehetett bontani a tetejét, majd lehajtani, és a belső, vajszínű, finom anyag, meg a bordó bőrből készült díszítés miatt női lábbelivé vált. Roan gyakori ruhaváltásait nagyban segítette.

			Kis gondolkozás után késsel kétoldalt felvágta a ruhát, kissé hátratűzte, és a bál miatt szőrtelenített combjaira kihívó, piros szalagot kötött. Így már egy csábító örömlánynak festett. 

			A gondolatra, hogy lemenjen a házba, hideg veríték tört rá, de elnyomta a szorongást. Még csak kora délutánra járt, van idő a tervre. Nem lesz baj.

			Talált egy legyezőt, és méreggel bekente a végét. Aztán bekent egy fém karkötőt is, de több esze volt annál, hogy ezt közvetlenül a bőrére tegye. Vastag bőrdarabot helyezett el a jobb karján, majd gyors mozdulatokkal áttekerte fehér gyolccsal, mintha sérült lenne. Erre tette rá a karkötőt. Így remélhetőleg harc közben sem öli meg saját magát.

			Ideje volt indulni. Kis habozás után elrejtette a ruhája alá a furulyát. Közelharcban nem tudta használni, de képtelen volt a padláson hagyni.

			Felmarkolta a füldugókat, és egy kis női borotvapengét a ládából.

			Kinyitotta a padláslejárót, és figyelt.

			Nem hallott neszt, és mágikus jelenlétet sem érzékelt, csak jóval lejjebb, a földszinten.

			Összefogta a szoknyát, és nesztelenül lemászott a létrán. Az emelet közepén egy folyosó húzódott, ebből nyíltak kétoldalt a szobák, kivéve a vallatóhelyiséget, amit a „vasalószobából” választottak le.

			A folyosó üres volt.

			Roan a szobához osont, és óvatosan benyitott.

			A szíve majdnem megállt, ahogy az ajtó nyikorgott. Rémülten várt, de nem hallatszott nesz. 

			Bepréselte magát a kis résen. Odabent szerencsére senki sem várta.

			A szobában vasalóállvány, seprűk, régi szekrények fogadták. 

			Ám a kis belső helyiség zárva volt.

			Némán szidta magát, a kapkodásban erre nem számított.

			Körbenézett a kulcs után, és meg is találta az ajtófélfa tetején.

			Benyitott, szerencsére ez az ajtó már nem nyikorgott. 

			Az ablaktalan helyiségben sötét volt, így amikor bement, résnyire nyitva hagyta az ajtót, hogy legalább körvonalakat lásson. A fal mellett a polcokat dunyhákkal, ágyneműkkel tömték tele, bizonyára a hangszigetelés miatt. A szoba végében egy szék állt. 

			Roan odament, és megmozgatta. Nem tévedett, a padlóhoz volt rögzítve. Végigsimította a háttámlát, és horzsolást talált, a kötelek nyomot hagytak rajta.

			Roan elképzelte a székbe kerülő emberi testet. A gyerek keze korábban hátra volt kötve, és itt is látszott, hogy ezt a módszert követik.

			Beleült a székbe, és kipróbálta meddig ér el egy összeszíjazott kéz. 

			Aztán felállt, és keresett egy gyertyát. Szerencséje volt, itt is a jómódú házakban megszokott méhviaszgyertyát találta. A ragacsos anyagot megmelengette a kezében, majd felragasztotta vele a szék hátsó részére a füldugókat és a pengét.

			Épp végzett, amikor a folyosóról hangokat hallott.

			Rémülten a szájába harapott.

			Ha szerencséje van, elmennek a szoba mellett.

			Nem volt az.

			A szoba ajtaja nyikorgott.

			Roan rémülten körbenézett, de nem volt hova elbújni. Gyorsan lekapott egy dunyhát a polcról, és lefeküdt, miközben a combján felhúzta a ruhát.

			– Nyitva az ajtó? – kérdezte döbbenten egy férfihang, és jobban kitárta.

			– Keon? – Roan álmos hangon nyafogott. – Gyere vissza, csődöröm! 

			Három férfi meredt rá.

			Roan érezte, ahogy a rémület eluralja. Egy mozdulattal megölhetik. Duzzogó arcot vágott, miközben lázasan jártak a gondolatai.

			– Idehoztál egy ribancot?! – ordította egyikük dühödten valakinek, aki hátrébb állt. – Megőrültél?!

			– Én… ne-nem, nem is isme-me-merem…

			– Ne hazudj! – csattant az első beszélő.

			Roan fölállt, és ringó csípővel, kényeskedve a férfiakhoz sétált. A színészi játék a vérében volt, de ettől még a gyomrára ült a félelem.

			– Keon, ne feledd, még tartozol a pénzemmel! – közölte sértetten, és megigazította a mellét. Remélte, hogy kidobják a házból. 

			– Kifelé, te ringyó! Örülj, hogy nem verlek meg! 

			Az egyik férfi meg is ragadta a karját, hogy elráncigálja, ám a magasabbik fickó közelebb lépett.

			Roant váratlanul érte az ütés. A halántékába iszonyú fájdalom hasított, és elsötétült a világ.

			Delon egy pofonra ébredt. Első gondolata az volt, hogy ha valaki esetleg kiverné a fogát, a gyógyítók nem tudják visszanöveszteni. A második, hogy valami baj lehet az értékrendjével, mert nem az életéért aggódik. Végül is fontos, hogy ha megölik, jól nézzen ki, nemde?

			– Nem kéne bekötnünk a száját? – szólt halkan az egyikük.

			– Akkor hogy felel, te marha? – sziszegett az idősebb. – Ne légy már ennyire berezelve! Csak a híre nagy. Láttad, milyen könnyen elkaptuk.

			– És ha varázsol? 

			– Ezt a kesztyűt a szipolyokon használtuk. 

			– Le kéne vágnunk a kezét, az a biztos.

			– Kussolj már! Ha Kettes meghallja, kigolyóz!

			Delon újabb pofont kapott. Majd még egyet. Az arca égett az ütésektől.

			Kinyitotta a szemét.

			Egy székhez kötötték, keze a háta mögött, mágiát lefojtó kesztyűkbe burkolva. A szobában mindössze egyetlen gyertya világított a fali tartóban, így a sarkok homályba borultak. A falak mentén dunyhákkal megrakott polcok álltak, és az egyik tövében egy eszméletlen nő hevert. Még lélegzett, a mellkasa emelkedett és süllyedt.

			– Miért törtél be Keonhoz? – csattant fel a férfi, aki előtte állt. Az a fiatal városőr volt, aki korábban elengedte őt a kis bárddal.

			Csak ez a két férfi volt a szobában. A mágiaszintjük az ingerültségtől elég magasra ugrott. De a szobán kívül is voltak mágusok. Delon homályosan érezte őket, de a számukat nem tudta megmondani.

			– Hiába kiabálsz, itt nem hall senki! Miért törtél be Keon úrfihoz? Felelj, vagy meghalsz!

			– Miből gondolod, hogy én jártam ott? – kérdezte. Közben óvatosan összedörzsölte a két csizmáját, megmozgatva a lábfejét. 

			– Ott maradt a gombod, te szerencsétlen!

			Delon azonnal rájött, hogy csőbe húzták, valaki csapdába csalta. 

			Nos, lássuk, mit lehet kihozni egy vesztes helyzetből… Ahol van Második, ott Elsőnek is lennie kell. Ki kell derítenie, ki a vezető.

			– Azért kerestem Keont, mert csatlakozni akarok. 

			A két férfi úgy bámult rá, mintha két feje nőtt volna. 

			Delon a szeme sarkából látta, hogy a nő mellkasának ritmikus mozgása megáll, mint amikor valaki visszafojtja a levegőt.

			– Csatlakozni… mihez? – kérdezte rekedt hangon az egyikük.

			– Szeretnék jelentkezni tanítványnak. Keon volt az első választásom, de ő nem igazán felel meg mesternek. Agatron már jobb lenne.

			A férfiak összenéztek. Talán szemmel próbáltak kommunikálni, de egyáltalán nem ment nekik. Végül simán csak káromkodtak, és kinyitották az ajtót.

			– Kettes, ezt hallanod kell!

			– Mit művelsz? – hallatszott a halk, ingerült szó a másik helyiségből. – Nem láthatja az arcomat!

			– De név szerint kért, uram! 

			Az ajtó kinyílt, és Agatron besétált. Delon látásból ismerte az ötvenes, átlagos külsejű nemest. Sosem érdekelte annyira, hogy pár udvarias köszönésnél több szót váltson vele.

			– Ahogy mondtam, vérmágiát szeretnék tanulni.

			Agatron merev arccal nézte.

			– Ugyan már! Kivetette a víz a fiút, akin gyakoroltatok. Milyen jó ötlet, hogy ilyen kölyköket használtok! Ezek a senkiháziak már ellepik a várost. Undorító, mennyien nyüzsögnek itt. Beszennyezik a Folyóünnepet.

			– Be – bólintott kis habozás után megvetőn Agatron. – De miért hinném el, hogy nemcsak ravaszkodsz, hanem valóban tanítvány lennél? Miért tennél ilyet?

			– Egy szenvedélyes tudós miért kutatja a világ titkait? Egy harci vezető a legnagyobb erőt? Egy Kékhágói a leghatalmasabb, titkos művészetet? – Delon mohón előredőlt. – Bolond lennék, ha nem akarnék mindent tudni erről! A Folyóünnep után akartam felvenni a kapcsolatot, de így sokkal jobb. Elképesztő ez a tudás! 

			Delon hangjából sütött az őszinteség. Tényleg elképesztőnek tartotta a mágia eme formáját, és mint tudós, szívesen tanulmányozta volna. Igaz, csak egy könyvben egy pohár bor mellett, és nem élő embereket undorító módon megkínozva, de ezt nem tette hozzá.

			A szoba hangulata megváltozott. Delon egy őrült anya mellett mindig is érzékeny volt a megnevezhetetlen kisugárzásokra, és egyfajta hatodik érzékkel megsejtette, mikor van életveszélyben. 

			Most valami nagyon nem volt rendben. Ám ez a gyilkos áramlat nem a vérmágusoktól jött.

			Agatron kétkedve nézett rá, de látszott az arcán, hogy a toborzás előnyeit mérlegeli. Delon tisztában volt vele, hogy egy Kékhágói esze, képzettsége, vagyona mekkora fogás lenne egy titkos szervezetnek. 

			– A vizet könnyen uralmam alá hajtom, gyerekkorom óta gyakorlom – ütötte tovább a vasat. – De nem jöttem rá, hogyan lehet külön mozgatni csak a vért, a többi testnedvet kizárva. Vagy egy mágikus testből kinyerni. Igétlenből könnyebb, ugye? Tanítsatok! Annyira kíváncsi vagyok rá! 

			Fuss! Ezt üvöltötte az ösztöne.

			De miért? 

			Semmi nem változott a szobában. 

			Aztán rájött, hogy a földön heverő nő másképp fekszik. 

			– Képes vagy vízmágiára? – Agatron érdeklődve közelebb lépett.

			– Igen. Érted már, a vér miért érdekel ennyire?

			A szoba hangulata baljóslatúvá vált. Az árnyak a sarokban elmélyültek, a polcok megreccsentek, a dunyhákban megfeszült a toll. Delon érezte, ahogy a rettegés belopózik a csontjaiba. Furcsa módon tudatosult benne, hogy egy olyan széken ül, amin embereket kínoztak.

			Csak minimálisan, de mágikusan szennyezett volt a szoba. És most halkan, csendesen, de életre kelt, mintha valahonnan varázslat szivárogna bele.

			Delon fegyelmezte az arcát, és lelkesen sorolta a vérmágia kapcsán a kérdéseit. Ha ezt a fickót Másodiknak hívják, akkor van egy Első is. Márpedig ő a fejet szeretné levágni, ha belehal, akkor is.

			A légkör egyre nyomasztóbbá vált. Vér lapult a padló réseiben. A kínzások fájdalma, az ártatlanok átka beleivódott a falakba. Nem tudta, miért gondol erre, csak érezte, ahogy a hátán a félelemtől felmerednek a szőrpihék.

			Menekülj, suttogta az ösztöne.

			Mint valami pókháló, úgy szövődött köréjük a sötétség. De honnan? Hogyan?

			Delon megborzongott.

			Agatron is megérezhetett valamit. A férfi összehúzta a szemöldökét, és körbenézett a szobában.

			Ám ekkor kintről, a másik szobából női hang hallatszott. Ingerülten sziszegett valamit.

			– Onilla, kedvesem? – rikkantotta vidáman Delon. – Szép napunk van, nemde?

			A nő megjelent az ajtóban. Tényleg Rétlaki Onilla volt. Hideg hüllőszeme nyugtalanul meredt Delonra.

			– Drága Delon! Úgy látom, valami félreértés történt…

			– Ugyan, dehogy! Azért törtem be Keonhoz, hogy az Első magához kéressen. Gondolod, hogy csak úgy ott felejtettem volna egy gombot?

			Rétlaki Onilla mosolya megfeszült. 

			– Én vagyok az Első – közölte lekezelőn. – Jól hallom, be szeretnél lépni közénk?

			Agatron arca meg sem rezzent, de a két csatlós szemében gúny villant, megerősítve Delon gyanúját. Egy igétlen nő vérmágusoknak parancsolva? Pontosan ez volt az oka, hogy nem nyomozott korábban Onilla után. Ő csak dísz volt, és valaki sokkal nagyobb és erősebb állt a háttérben.

			Felelni akart, ám elakadt a lélegzete.

			A földön heverő nő ugyanis villámgyorsan mozdult. Felugrott, és egy suhintás hallatszott, ahogy megvágta a legyezővel Onilla arcát. 

			De nemcsak ő támadott, hanem maga a szoba is. A padlógerendák felpattantak, a polcok ledőltek, Delon alatt megmoccant a szék, recsegve feszítette magát, hogy meg tudja ölni. Kilőtt egy szöget, ami a lábába állt. Delon feljajdult a kínra.

			A fehér kendős örömlány már megsebezte a két őrt. Onilla közben a földre zuhant, rángatózott. Agatron varázsolt, vérmágia lehetett, de az egyik dunyha az arcába vetette magát. Delon egy pillanatra látta a huzaton a homályos vérfoltot, mintha valaha valaki utolsó sikolyát fojtották volna el vele.

			Közben az előbb megsebzett két őr is méregtől kínlódott, de továbbra is meg akarták ölni a nőt. Kést ragadtak, és megszúrták.

			Befelé tódultak a kint várakozó mágusok, de a szűk hely miatt nem fértek el.

			Delon magában szitkozódott, mert még nem volt itt az Első. Támadásba lendült. 

			Az évekig tartó gyakorlás meglátszott, gyönyörű tűzgolyót lőtt ki a lábával. A puha, nemesi lábbeli átégett, a lábkörmei elég mágiát biztosítottak. Az első kettő lángcsóva félrement, és a plafonon át lyukat égetett a padlásra. De a harmadik és negyedik tűzgolyó oldalba találta Agatront, miközben beragyogták a szobát. 

			A férfi felordított az éles kínra. A ruhája lángolt.

			– Krash! – üvöltötte, és kioltotta a tüzet.

			Ám a dunyha nem így gondolta. A tollak ezerfelé szálltak, a maradék szikrát felhasználva újra lángra lobbantak, és Agatron arcába csapódtak. A polcokon hangos puffanással felrobbantak a dunyhák, a szürkésfehér toll lángra kapott, nagy része kiáramlott a szobából, és a vérmágusokra vetette magát. Kintről ordítás hallatszódott.

			A legyezővel harcoló nő Agatronnal küzdött. Félelmetesen gyors, pontos mozdulatokkal akart gyilkolni, de Agatron a közelharcban is képzett volt. Elkapta a nő csuklóját, és dulakodni kezdtek. Az égő tollak – amelyek különös módon nem voltak hajlandók elhamvadni, hanem még mindig lángoltak – csak a vérmágust támadták. Úgy keringtek körülötte, mint egy felbolydult, dühös darázsraj.

			Delon oldalra zuhant a székkel, és próbált kiszabadulni a kötelekből, közben lánggolyóval leszedett egy újabb ellenfelet. A szék megreccsent, és darabokra esett, ám az egyik deszka háton szúrta Delont, aki elhemperedett. A padló is meg akarta ölni, a gyomrába csapódott egy másik deszka. Aztán kettő újabb fájdalmasan ütni kezdte.

			– Hé! Hagyjatok már! Nem akartam vérmágus lenni!

			A nő épp kipördült Agatron elől. Kék szemek meredtek Delonra. Átkozottul ismerősek voltak, ám Delon hirtelen nem tudta, honnan. 

			– Hagyd! – parancsolta a nő, mire a deszkák másik ellenséget kerestek. 

			– Kösz! – Delon feltérdelt, hátrahajolt, és lábával leégette a kesztyűt és a kötelet a kezéről. 

			Ideje is volt, mert a nőre tűzgolyókat dobtak. 

			– Krash! – zendült Delon hangja, és kioltott minden lángot. Egy pillanatra a gonosz kis tollak is kihunytak, ám aztán újra fellobbantak. Odakint csatasorba rendeződtek a vérmágusok.

			Túlerőben voltak. Delon nem sok esélyt látott rá, hogy élve kijutnak. 

			– Az ülés mögött! – kiáltotta oda neki a nő, majd kilökte Agatront a szobából, és becsukta az ajtót. 

			A padlódeszkák és polcok az ajtóra tapadtak, torlaszt alkotva. Noha a lány nem varázsolt.

			Ők ketten maradtak odabent a lepusztult helyiségben, és a hullák. Az egyetlen gyertyás fali lámpás pislákolt. A nő rá sem nézett Delonra, hanem az egyik eldőlt szekrényre lépett, és mint egy macska, pillanatok alatt felmászott a kiégett plafonon át a padlásra.

			– Várj! – kiáltott Delon.

			Közben a mágusok nagy döndüléssel az ajtót ostromolták.

			A nő után indult, de a szög a lábában és vérző háta lelassította. Nagy nehezen felkapaszkodott, elkapta a födém megégett szélét, ám ekkor iszonyatos mágikus támadás érte.

			Visszazuhant a padlóra. Szédült az irtózatos nyomástól, ami a fejét érte. Tompán hallotta, ahogy a földszinten egy kutya rettegve felvonyít, aztán odakint is felordítottak a mágusok, és lábak dobogtak, ahogy menekültek. A szíve hangosan kalapált, a rettegés szinte átitatta a csontjait, életében nem érzett még ilyen félelmet. 

			A látása kezdett homályosodni, az orrából vörös vérpatak indult, beszennyezve a ruháját. Eszébe jutottak a nő szavai. Tántorogva, reménykedve a szék mellé botorkált, és izzadt tenyérrel odanyúlt, megfordította az összetört ülőkét. 

			Füldugó?

			Milyen egyszerű, és mennyire nem jut eszébe senkinek! A mágikus nyomás már elviselhetetlenné vált a fején, mint egy présbe kerülő, szétloccsanó szőlőszem, úgy érezte magát. 

			Betette a füldugót, és a padlóra görnyedt. Szorította a fülét, ahogy csak képes volt rá, tudta, az élete múlik rajta. 

			A fali lámpás kialudt, és az ablaktalan szoba sötétbe borult. Olyan volt a sötétségben a halál elől lapulni, mint hajdan, amikor rettegő gyerekként a függöny mögé kuporodott az anyja gyilkos rohamai idején. Ugyanazt a zsigerből jövő félelmet érezte, amit évtizedek óta nem tapasztalt. 

			A padló közvetítette a rezgést, ahogy odakint elzuhantak az emberek. Test test után esett el, talán kiáltottak is, talán az istenüket hívták, könyörögtek a szeretteikért. Delon nem hallotta, csak magát a rezgést érezte, és tudta, ezt az iszonyatot soha nem feledi el.

			Aztán megszűnt a nyomás. A mágia elcsitult, ahogy tomboló vihar után kitisztul az égbolt.

			Delon lassan felegyenesedett.

			Hirtelen éles csattanás hangzott. Összerezzent, és a szíve majd kiugrott a helyéből, de csak az ajtót torlaszoló deszkák, törött szekrények zuhantak le. Kiveszett belőlük az erő. 

			Delon a sötétben a padlás felé nézett, de nem látott semmit. Kivette a füléből a dugót. 

			– Itt vagy még? – kiáltotta fojtott hangon. 

			De senki nem felelt, és az érzékeit kiterjesztve sem érzett mágikus jelenlétet. A plafonon lévő lyuk felől hűvös, téli levegő áramlott be. 

			Delon fényt gyújtott a tenyerén, és elrugdosta az útból a deszkákat. Kinyitotta az ajtót, és kiment, eloltva a lángot.

			Odakint a szobában hullák borították a padlót, és ahogy haladt kifelé, a folyosón is szerteszét hevertek a testek. Az ablak üvege mindenhol megrepedt, de más nyoma nem látszott a pusztításnak.

			Különös módon béke uralkodott a házban, már nem lapult a sarokban a sötétség, nem volt nyoma a kínzások mágikus visszhangjának. Delon, ahogy kifelé bicegett, még mindig vérezve és halálosan kimerülten, maga is egyre nagyobb megnyugvást érzett. 

			A bűn zsoldja a halál, és ez a fizetség kijár minden gyilkosnak. Nagyapja mondta ezt egyszer, de aztán megölték, és a testéből halak lakmároztak. Delon gyerekkorától fogva nem hitt az igazságos világban; az aljasok mindig legyőzték a jókat, az erősek bármit megtehettek. Az olyanok, mint Ras vagy Medve parancsnok küzdöttek, de az elveik inkább nevetségesnek hatottak. A világ nem így működött.

			A démonkutya azonban rácáfolt. Meghalt egy gyerek, és ő levadászta a szörnyetegeket.

			Delon nagy nehezen leért a földszintre. A lábáról leszakadt az égett csizma, lerúgta a kapcát is, és mezítláb haladt. Nemcsak a sebek lassították, még mindig érezte a mágikus hullám utóhatását az egész testében. 

			Már majdnem odaért a bejárati ajtóhoz, amikor valaki durván, nagy erővel berúgta. A kinti, jeges levegő arcon csapta, kissé kitisztult tőle a feje.

			Ras parancsnok állt az ajtóban lihegve. Mögötte pár katona.

			– Ki tette ezt? Mi történt? – Ras harcra készen elrántotta, és a feljáró felé nézett.

			– Már nincs veszély – mondta Delon. – Hogy kerülsz ide?

			– A piacon voltam, hallottam a kutyákat vonyítani, csak nem tudtuk, melyik házban lehet a baj. Aztán kirontott innét egy kutya, meg észrevettem az ablakokat – hadarta Ras. – Jól vagy? 

			– Igen. Nem. Tudtad, hogy győzhet az igazság? Hát nem furcsa? – mosolygott szédelegve Delon.

			Ras rábámult, aztán intett az egyik emberének.

			– Nincs magánál. Vidd Frellelon gyógyítóhoz! – parancsolta, majd intett a csapatnak, és megrohamozták a házat.

			Delon vállat vont, és felnevetett.

			Talán tényleg kóválygott az agya, mert valahogy olyan könnyűvé vált az élet. 

			Még akkor is kuncogott, amikor a katona ölbe vette, és bepakolta egy batárba. 

			Roan kimerülten hevert Rianna ágyában. Levette a véres ruhákat, és tiszta alsót húzott. A sebeit már bekötötte, nehogy összevérezze az ágyat, és Ria dühös legyen. A fájdalom ellenére félálomban lebegett, a kimerültség kezdte legyűrni.

			Őrült volt, hogy lement Delont megmenteni. És nem sikerült volna, ha a férfi nem ilyen jó harcos. Lábbal tűzgolyókat lőni… Döbbenetes volt.

			Vajon jól van? Lett utóhatása a furulyaszónak?

			Bekuckózott a takaró alá a hűvös levegő elől. Annyira kimerült az elmúlt napoktól, hogy fázott. A szoba már sötétbe borult a téli estén. Kintről néha megcsillant egy kis fény, amikor lámpással elmentek a vendégház ablaka előtt. 

			Nyílt az ajtó, és Ria szélvészként robbant be. Letette a viharlámpát az asztalra. Észre sem vette őt a takaróhalom alatt, a felakasztott ingeket túrta át.

			– Ria?

			– A Földanyára, a frászt hozod rám! Késésben vagyok, mindjárt kezdődik a bál, és Lidérc eddig nyaggatott, nem hagyott átöltözni. Hé, várjunk csak! – Ria megfordult. – Miért nem vagy kész? Már ott kéne lenned Fininél! Ne heveréssz már, iparkodj! Te vagy most a lány! Nem tudok egyszerre két szerepben lenni.

			– De sebes a kezem! – Roan szenvedve és kicsit nyafogva kidugta a takaró alól a tenyerét. Remélte, Ria a maga türelmetlen módján jó adag mágiát nyom át a testébe, észre sem véve, hogy nagyobb sérülései is vannak. Néha sikerült ez a trükk a tesóval.

			– Már megint daloltál valahol? Ne légy már ilyen kényes, húzz rá egy kesztyűt! – felelte bosszúsan Rianna. Felragadta az inget, és már sietett is ki a szobából, otthagyva a sárgás fényű lámpást.

			Roan elfojtotta a sóhajt. Semmi kedve nem volt elárulni, hogy megszúrták, és aztán hallgatni Ria kioktatását. Vagy legalábbis nem ma. Majd holnap, majd egy kis alvás után…

			Ám Ria megtorpant az ajtónál, és gyanakodva visszajött. Lerántotta róla a takarót.

			– Hé! Azt hittem, úrilány vagy! Most egy életre megijesztetted a szőlőszemeimet!

			– Ó, hagyd már abba, Roan! Mi történt veled?!

			Itt volt a pillanat, hogy elmondja az igazat, ki ő valójában. Nyitotta a száját, de nem tudta megtenni. Ria épp az ítéletre vár. Most nem kéne terhelni ezzel is. 

			– Zenéltem a piacon, és megkergettek.

			Ez végül is igaz volt. 

			Ria gyanakodva nézett rá, de aztán óvatosan leterítette a hímzett inget az ágy támlájára, majd jóval kevésbé finomkodva lezuttyant az ágyra.

			Roan halkan feljajdult, de Ria csak dühösen fújt. Ennek ellenére a kezét Roan vállára tette, és elkezdte gyógyítani. A hajából az aszalt körte édes illata áradt, és ez olyan volt, mint nyaranta otthon, Kimcse néne konyhájában.

			Roan megborzongott a szoba hűvös levegője miatt. Ria sóhajtva betakarta. A tesó mindig is ösztönből reagált rá. Talán ezért is lehetett könnyen becsapni, túlságosan bízott kettejük egységében.

			– Egyszer pórul jársz, tesó! Tényleg jó lenne, ha felnőnél végre. Most különösen nem kéne balhékba keveredned. A palota őrjöng. Hallottad? Delont megtámadták.

			– Jól van? – kérdezte mohón Roan.

			– Igen. Lidérccel pont ott voltunk Frellelonnál, amikor meghozták. Csak nevetett, és furcsákat beszélt. 

			– Mit mondott?

			– Hogy találkozott egy igazi szörnnyel.

			Roant megütötte a mondat. Miért fájt ez ennyire?

			– Aztán Frellelon kirúgott minket, hogy készüljünk a bálra. De Lidérc nem hagyott békén, el akart rángatni a hajókhoz megnézni valamit. Hát hülye vagyok én, hogy lemenjek a tengerhez? Kinyír a víz.

			Roan szeme megrebbent. Kartal szöktetést tervez, ráadásul ilyen kétségbeesett módon? Eléggé aggódhat a mágiavita miatt.

			– Jól van, kész vagyok. Öltözz, és gyere a bálba!

			Ria kisietett. Olyan volt, mint a szélvihar, talán nem véletlen, hogy a levegő állt hozzá a legközelebb az elemek közül.

			Roan a takaró alá bújt. Ria gyógyítása nemcsak a sebeket zárta be, de mágikusan fel is frissítette. Most már nem volt olyan mérhetetlenül fáradt, ám Delon szavai elől legszívesebben elrejtőzött volna.

			Tényleg szörnynek tartja?

			Vajon a férfi rájött, hogy a démonkutya, a legyezővel harcoló kurtizán és Anro egy és ugyanaz a személy? 

			Nyelt egyet. Nem tudta, miért fontos Delon véleménye, de számára az lett. A különös, ezüst hajú hadgyógyító valahogy a bőre alá kúszott. Jó lett volna elmenni a bálba, látni őt, táncolni vele, de még jobb lenne fiatal bárdként a palota előtt várni, lecsapni rá, és talán egy kicsit játszani, a vonzalmát kimutatni…

			Egy másik életben elhívná a férfit egy kupa borra egy kocsmába. Hallgatnák a bárdokat, és testük összesimulna az ivó padján, melegen és izgatóan. Aztán furulyázna ő is, megmutatná, életében először, az igazi zenei tehetségét, mágiával fűszerezve a csábításról szóló dalokat. És talán Delon nevetne azon a mély torokhangon. Talán együtt töltenék az éjt, és másnap reggel lustán, kényelmesen az ágyban teáznának, és éles elmével vitáznának a világ dolgairól.

			De nem voltak egy másik életben. Vulkántorok nyomasztó, felhős égboltja alatt éltek, ahol nem volt közös jövő, még egy kedves éjszakányi sem.

			Roan megdörzsölte az arcát, aztán kimászott az ágyból. Köntöst húzott, és a gyertya fényében leült levelet írni a tesónak.

			Holnap Kimcse néne elkábítja Riát, folyamatosan adagolja neki a szert, hogy ne keljen fel délelőtt. 

			Amikor megszületik a mágiavita döntése, ő fog helyette kint állni a palota folyosóján. Ha a királyi ítélet a Vérbál, őt vigyék el.

			A szörnyek meghalhatnak, de szeretetre szüksége van a világnak.

			Delon utálta a bál minden percét. A hurok szorult, egyre inkább úgy tűnt, hogy a mágiavita Aranyhomoki Tor javára dől el. A bálon ezt suttogták, és Delon nyugtalanul figyelte a kis Szépvölgyit Kartal herceg mellett. A kölyök ideges volt, de nem rettegett. 

			És ezt rosszul tette.

			A zene szárnyalt, a táncoló forgatag gyönyörű volt, mint mindig. De minden mozdulat mögött ott lapult a pletykaéhes gonoszság. Tudták a holnapi nap tétjét, és lopva a kis Szépvölgyit bámulták. A fiú nem szökhetett meg. Ha elmenekül, akkor a családja az életével fizet. Mosolyogva kell várnia az ítéletet.

			– Aggódsz. – Erdon herceg nem kérdezte, hanem kijelentette, miközben mellé lépett.

			A táncterem falánál álltak, Belladonna hercegné egyik díszes gobelinje előtt. Delon megfordult, úgy tett, mintha a mintát csodálná, hogy ne látszódjon az arca.

			– Miért tennék ilyet?

			– Nem tudom, Delon, de nem szeretem, ahogy nézed ezt a termet. Apám nem mondhat nemet Tornak, az Aranyhomokiak túl nagy politikai súllyal bírnak. Főleg most, hogy a Tűzisten papjai Tor mellé álltak.

			– Igen, tudom – bólintott, a tenger csodálatos, de halálos habjait nézve Delon.

			– Én is sajnálom a fiút. 

			– Igen.

			– Azon dolgozom, hogy csak börtönt kapjon. Lehet, hogy Tor ezzel is beéri. 

			– Igen – felelte rekedten.

			A démonkutyára gondolt. A szörnyre, aki tucatnyi embert lemészárolt. Ám azért tette, hogy egy gyereknek igazságot szolgáltasson. A fogságra gondolt, a félelemre, ahogy a szoba megváltozott, és az árnyékban lapuló szörnyűség belopózott.

			– Ne csináld! Elég nekem Kartalt visszafogni – dörmögte halkan, ingerülten Erdon.

			– Miből gondolod, hogy bármit is tenni akarok?

			– Abból, hogy évek óta ismerlek. 

			Delon ránézett a barátjára. Mély döbbenettel érezte, Erdonnak igaza van. Nem fogja hagyni, nem képes megtenni.

			Ha egy szörnyben van annyi igazságérzet, hogy tegyen a világ jobbá tételéért, bűnösök megbüntetéséért, akkor bármi lehetséges. Akkor az iszonyat kitisztulhat, akkor a világ is lehet jobb hely. Akkor nem kell ostoba kis grófi kölyköknek meghalniuk, csak mert a politikai érdek útjában állnak.

			Delon megfordult, és a király felé nézett.

			– Nem. Nem! Bármit akarsz, nem teszed – sziszegte idegesen Erdon. A mágiaszintje olyan magasra ugrott, hogy a bálteremben több férfi felé nézett.

			Delon kibújt a szorításból, és gyors léptekkel őfelsége felé indult. A herceg halkan szitkozódva követte.

			Kilgram király a feleségével és Belladonna hercegnével, a négy ősi nemessel és azok feleségeivel állt egy csoportban, a szolgák aranytálcán épp többféle frissítőt kínáltak nekik. 

			Delon merészen odalépett a magasabb rangúak mellé.

			– Ó, Delon! – Belladonna máris rámosolygott. – Minden rendben? Úgy hallottam, volt egy kis kellemetlenség délután.

			– Á, igen, egy kis elrablás! – Delon a tálcákon lévő italokra pillantott, majd Aranyhomoki Torra, és kecsesen intett. A kancsóból a bor elegáns, szép ívvel az egyik kupába áramlott. – De korábban keljen fel az, aki egy hadgyógyítót le akar igázni! Főleg egy vízmágust.

			A király arca fagyossá vált, az ősi nemesek mágiaszintje hatalmasra szökött, a feleségeik elsápadtak. Egyedül Belladonna kacagott, aki idegen földről jött, és semmit nem értett abból, hogy Delon épp eretnekké nyilvánította saját magát.

			– Nos, szerencse, hogy a hadgyógyítói cím átadható – felelte gúnyosan Tor.

			– A hadparancsnoki is – csattant fel Erdon herceg. – Drágám, úgy látom, Delon barátom táncolna.

			Belladonna engedelmesen kezet nyújtott, és kihúzta Delont a nemesek egyre fenyegetőbb gyűrűjéből. 

			Mögöttük fellángolt a vita.

			Delon csak most érezte, mennyire nyirkos a háta. Nos, úgy tűnik, a kis Szépvölgyi nem egyedül lesz a Vérbálban.

			A reggel havazást hozott. A puha hótakaró beborította a város utcáit, és olyanná vált a világ, mintha megtisztulna. Roan gyalog kísérte el az apját a palotáig. Nem beszélgettek, reggel már pár szóval mindent elintéztek. 

			Riát álomfőzettel mérgezte Kimcse néne, közben bepakolt egy gyors úticsomagot. Ha megtörténik a legrosszabb, altatva tartják napokig, és úgy viszik biztonságban a Gyilkos-völgy felé. Mire a Vérbál elkezdődik, a család nem lesz itt. Ha pedig a király utólag el akarná fogni őket, akkor az élő völgy segíthetné a harcban Riát.

			Roan békésen ballagott az apjával. Az öreg egy ponton belekarolt, csak ennyivel mutatta meg, mennyire szereti. Soha nem volt jó a szavakban.

			Amikor bementek a palotába, az apja megszorította a kezét, majd belépett a trónterembe.

			Roan megállt a folyosón. Húszéves kor alatt nem léphetett be a tanácskozásra, még akkor sem, ha az élete volt a tét. A betérő nemesek megbámulták, és összesúgtak. 

			Aztán bezárult a nagy, faragott ajtó, ami a trónterembe vezetett. 

			Várt. 

			A fejében már a harcra készült. A család megmentéséhez elég csak engedelmesen velük mennie. De az, hogy a Vérbálban mi történik, már más kérdés. Nem fogja a halált várni. Minden csepp véréért meg fog küzdeni. A furulya nála volt, ki fog állni az iszonyatos erejű királlyal szemben.

			Várt. A délelőtt cseppfolyóssá nyúlt. A félelem elkezdett felkúszni a gerincén.

			Elsőnek Kartal herceg és Ras parancsnok állt meg mellette, hogy vele várjanak. Majd Medve, a városőrség parancsnoka is csatlakozott hozzá. Utána felbukkant az ideges, rettegő Zaher, de beosont Mort is a kovács ikrekkel, akiknek közrendűként semmi keresnivalójuk nem volt a palota folyosóján. 

			Nem beszéltek, nem biztatták, csak vártak vele, kitartottak mellette. Olyan fontos volt számukra Ria, hogy a legrosszabb pillanatokban sem hagyták el.

			Roannak jólesett a támogatás. Soha életében nem voltak mellette emberek.

			Aztán dél felé kinyílt a faragott ajtó, és kicsusszant Frellelon. A máskor hűvös, elegáns gyógyító arcán most izzadság fénylett.

			– Mi történt? – kérdezte mohón Kartal.

			– Delont kis híján eretnekké nyilvánították, és majdnem leváltották hadgyógyítóként, de…

			– Kit érdekel! A lényeget! – csattant fel a herceg. 

			Roan is érezte, ahogy elönti a türelmetlenség.

			– Nem lesz Vérbál – fordult hozzá a gyógyító örömmel. – Apád, amilyen őrült, olyan zseniális. A döntés előtt ordítva megkérdezte, hogy hova ez a sietség, és a király dönt-e, vagy átadja a jogot a trónörökösnek. 

			– Ilyet lehet? – kérdezte meglepve Kartal. 

			– Igen. A régi törvények szerint huszonöt éves kortól a trónörökös átvehet ügyeket. Erdon herceg nyáron, a Tűzisten havában született. 

			– És ez mitől jó? – kérdezte értetlenül Zaher.

			– Erdon herceg az ő nagy bölcsességében úgy döntött, hogy kikéri a tanácsadója, azaz Delon véleményét. – Frellelon vidáman széttárta a karját. – Aki szintén az ő nagy bölcsességében úgy vélte, hogy ilyen fontos kérdést a hercegnek mindenképp át kell beszélnie a két alparancsnokkal. Udinnal és Zengőhegyi Zionnal.

			Ras és Medve parancsnok egyszerre nevettek fel. Öblös hangjuk betöltötte a folyosót. Roan összeráncolta a homlokát, nem értette.

			– Zion alparancsnok vezeti a határőrséget a végeken. Úgyhogy nincs döntés, amíg csatába nem megyünk – magyarázta a fiatalabbaknak lelkesen Frellelon.

			Roan csak most érezte, mekkora feszültség volt a hátában, ahogy hirtelen nagy levegőt vett, és felszabadult alóla.

			A következő pillanatban a nyakában találta Kartalt, aki megölelte, majd a példáját az egész banda követte. Kivéve Rast és Medve parancsnokot, akik úgy hátbaverték, hogy majdnem kiköpte a tüdejét.

			Az ajtó nyílt, és a nemesek elkezdtek kiáramlani. 

			Delon is megjelent. Ezüst haja kibontva szállt utána, ahogy ünnepi köpenyében elegánsan kisétált. Olyan volt, mint egy hadvezér a győztes csata után.

			Roan érezte, ahogy a bensője izgatottan megremeg. Csak egy apró mozdulatot tett, öntudatlanul felé lépett. Érezni akarta a keze alatt a férfit, hevesen átölelni a vállát. Köszönetet mondani, hogy kiállt érte, és csodálni a korábbi harci tudásáért. Szenvedélyesen meg akarta érinteni a lelkét, kapcsolódni hozzá, lenni valaki a számára. 

			Ám Kartal szeme megrebbent, és erre Roan azonnal észhez tért. 

			Hazugságok vastag védőfala övezi. Lesütötte a szemét, és újra visszabújt mögéjük. 

			A hadgyógyító csak egy pillantást vetett rá, majd Frellelonra nézett, aki azonnal vele tartott, olyan egységként mozdultak, ami megsajdította Roan szívét. Ám aztán Delon megtorpant, és homlokráncolva visszanézett.

			Roan azonban már elfordította az arcát. 

			A Folyóünnep harmadik napján az utolsó bál volt a legszebb és legnagyobb. Delon udvariasan mosolygott, az arca szinte görcsöt kapott. 

			Udvarias volt, amikor kihirdették a mágiavita eredményét, noha az Aranyhomoki családtól begyűjtött pár burkolt fenyegetést. 

			Fenntartotta a társasági modorát akkor is, amikor eltörte a karját a Tűzisten egyik fanatikus papjának, aki elcsalta egy szélső szobába, majd eretnekséget üvöltve megpróbálta leszúrni.

			Kedvesen bájolgott, amikor a nemesek a Földanya-templom megalapításáról beszéltek, és az ujjongó Belladonna boldogan mesélte, mikor szállítják át a báli díszeket, és hova szeretné jövőre az árvaházat. 

			Úriemberként táncba vitte a fiatal lányokat, és nem szólt rá arra, aki azon gúnyolódott, hogy lám, hiába a váratlan népszerűség, a beteges kis Szépvölgyi a mai bált is kihagyja, és így sosem lesz férje.

			Kellemes nemtörődömséggel ácsorgott, amikor Kartal herceg és a Szépvölgyi fiú ostoba csikóként összevitázott egy sütemény miatt, és Roanban sehol nem volt az a végtelenül vonzó keménység és veszély, amit a mágiavitáról kijőve, a palota folyosóján egy villanásnyi időre megpillantott. 

			– Bármi is jár a fejedben, ne csináld! – súgta oda nevetve-bosszankodva Erdon herceg, majd táncba vitte a feleségét.

			Delon csak erre ocsúdott fel. Körülnézett, és arra gondolt, mit keres itt?

			Unalmas, színes báli forgatag. Az élet odakint zajlik, az utcákon. Ott, ahol egy igazságosztó szörny az árnyékokban oson, egy bátor kurtizán megmérgezi a legyezőit, és vérmágusokkal küzd, egy helyes kis bárd szemtelenül pénzt zsarol ki, és beleüti az orrát mindenbe.

			Feltette az udvariasság maszkját, és csendesen a cselédfolyosó felé sodródott, miközben pár mondatot váltott az emberekkel, akik leszólították. Aztán, amikor a királyi család és az ősi nemesek nem figyeltek, kiosont, és megszökött a bálból, mintha még neveletlen, ifjú legény lenne.

			A hó csodaszép pelyhekben hullt, mesevilágot varázsolt. A városban az utolsó utcabál tombolt, ma éjjel már az új évet köszöntötték. A színes álarcok, vidám maskarák forgatagában Delon a piac felé tartott. Azt már tudta Ras jelentéséből, hogy a fehér kendős, harcos örömlány nincs meg, a bordélyokban nem is hallottak róla. Hogy szipoly volt-e, vagy ember? Delon nem tudta, nem érzett tőle közvetlenül mágiát.

			De akit még megtalálhat, az a kis bárd. A jelentések szerint sosem ment Zimandon kereskedő házához, nem barátkozott a Szépvölgyiekkel. A szállását sem találták. De a kocsmákban ismerték őt, és azt mesélték, csak a nagy ünnepek idején szokták a városban látni. 

			A mai talán az utolsó éj, hogy itt lesz.

			Delon elvegyült az utcabálban, és kereste a barna fürtöket, a kék szempárt. Figyelte a sokféle zenét, hátha hallja a szemtelen furulyaszót, de amikor egy-egy dalnok nyomába eredt, mindig hoppon maradt. 

			Hajnalig járta a várost, egyre csalódottabban keresve a fiút. Lemerészkedett még a tenger mellé is, a rakparton lévő Hínárba. Az őselem fenyegető közelségében lefojtotta a mágiát, de úgy érezte, minden szál haja égnek áll.

			Ám ott sem találta. Csak a hó hullott szakadatlanul, mint egy álomban, ahol míg véget nem ér az éj, minden vágy teljesül.

			Végül fáradtan a saját városi házához ment, a hajnali hideg már átitatta a köpenyét. Az utolsó bál után még lehetett volna a palotában aludni, de ő ilyenkor rendszeresen hazatért.

			Már épp odaért, és meg akarta húzni a csengőt, amikor a kapualjban árnyék moccant, és egy kék szempár kukucskált ki a csuklya alól.

			– Hát te? – kérdezte örömmel Delon. – Már mindenhol kerestelek.

			– Tényleg? – A fiú szeme felragyogott. Hátralökte a csuklyát. – Úgy beszélik, hogy megtámadtak, és egy lány védett meg egy legyezővel. 

			Anro incselkedve nevetett, a szempilláján megült a hó. Delon érezte, ahogy meleg lesz a szíve körül. 

			– Hát, nem pont így történt, de jól vagyok. Van kedved ellenőrizni? – Delon a fiú felé nyúlt. Nem gyorsan, csak úgy, hogy érezze, szeretné őt, de elmehet, ha nemet mond. 

			Egy forró száj csapódott a szájának. 

			Delon megfogta a fiú tarkóját, és elmélyítette a csókot. Mohón, kedvesen, játékosan ismerkedtek egymás szájával, aztán a csók valami többé vált. Nemcsak egy éjjeli kaland szenvedélye volt ez, hanem valami mélyebb dolog, lélektől lélekig, és Delon érezte, ahogy kimelegszik, és a mágia fellobog a testében. Szinte tűz folyt a vérében, annyira akarta a fiút.

			A hó hullott, a kis pelyhek beborították őket. Delon szíve csordultig telt, hagyta, hogy a mágiája felragyogjon, és már nemcsak a kezével, hanem a gyönyörű, tiszta hópelyhekkel is simogatta a fiút. 

			Ám ebben a pillanatban megérezte a villanást. A mágia felszikrázását. 

			Anro egy mágus?! Ez a kis bárd? A gyomrára kő ült. A rémület hideg köve. Megdermedt a mozdulat.

			– Ó, ne! – nyögte Anro.

			Egymásra meredtek. 

			Delon tőrt rántott, és szúrt.

			Anro hátraugrott, kezét a zsebébe dugta, majd villámgyorsan a szájához emelte, és fehér port fújt Delon arcába.

			Delon megbillent, a szédülés olyan erővel tört rá, hogy a világ forogni kezdett. Érezte, ahogy a kezéből kicsúszik a tőr, és hallotta, ahogy csilingelve a földhöz csapódik. Anro elkapta őt, és meghúzta az ajtócsengőt.

			– Ki vagy te?

			– Sajnálom. Bárcsak egy másik világban élnénk! Bárcsak lehetnél a minden! – súgta a fiú, majd gyengéden lecsúsztatta őt a földre, és eltűnt a sötétben.

			Delon kifakuló tudattal érezte, ahogy az ajtó nyílik, a cselédek beviszik. Zaj, valami beszéd, vizes rongy az arcán, ágy a teste alatt… Kiáltani akart, hogy maradj, ne menj el, de csak nyöszörgésre futotta.

			Mielőtt a sötétség végképp magába szívta, arra gondolt, bárcsak ez a kis bárd maga lenne a démonkutya. Egész életében az őrület peremén élt, iszonyú dolgokat látott, az árnyékokban sétált. Ki érthetné meg jobban, mint az éjszaka másik árnya?

			Tudta, hogy az eljövendő, havas éjszakákon rá gondol majd, és keresni fogja. 

			Ez a csók… volt valami ismerős ebben a csókban.

			De mi?

		

	
		
			A csere

			Roan befogta a lány száját, mielőtt sikolthatott volna.   A másik kezét a hasára tette, hogy megvizsgálja.

			  Az éjszaka sötétjét megtörte a kintről beszivárgó fáklyafény. A terhesek börtöne előtt már aludt az őr, Roan korábban altatót kevert az italába. Olyan, szegény családból való nőket zártak ide, és szíjaztak ágyhoz, akik nem akarták megszülni a mágusok „áldásából” származó gyereküket. Általában elég volt nekik egy-két éjszaka ezen a helyen, hogy belássák a tévedésüket.

			Ám ez a lány nem tette. Az elmúlt hónapokban szinte beleőrült a rángatózásba, véressé tépte a csuklóját, hogy kiszabaduljon a béklyóból. Harcos volt, soha nem adta fel, és Roan mérhetetlenül szerette ezért.

			Encinek hívták, alig volt tizenöt éves. Az apja, hogy pénzt szerezzen, eladta „gyümölcsoltásra” pár máguskatonának. Az egész éjjel tartó erőszak után a lányt ledobták apja szállásánál. Enci ezt követően elmenekült otthonról. Hogy mit tapasztalt éjjelente a sikátorokban, kik bántották, hogyan éltek vissza testével-lelkével, Roan nem tudta, de a lány inkább hazatért az apjához, az ismert rosszhoz. Aki megpróbálta újra gyümölcsoltásra eladni, ám kiderült, hogy terhes. 

			Mennyi iszonyatot bír ki egy ember?

			Amikor fény derült az állapotára, a lány megpróbálta elvetélni a babát, de nem járt sikerrel. Az apja rájött, és a gyümölcsoltási papírt lebegtetve pénzt próbált kicsalni a helyi jegyzőből. De a nagy összeg csak szülés után járt. Ezért aztán bedobták a lányt ebbe a nyomorult fogdába, hogy addig is királyi pénzből etessék őt.

			Roan választhatott volna könnyebben megszerezhető csecsemőt, mehetett volna egy szegénytanyára, ahol megveszi a legkisebb éhes szájat, ám amikor megtudta, hogy van egy „őrült” terhes nő a fogdában, és kinyomozta a történetét, már tudta, csak őt akarja. 

			– Ne harapj! Üzletet ajánlok. Kiviszlek innen, kapsz egy ezüstöt és egy levelet egy kulcsárnőhöz, aki szoptatós dajkát keres, és hamarosan elutazik a fővárosból. Ha szorgos vagy, szolgálóként vele maradhatsz. Cserébe nekem adod a fiadat. Nem mágus, az apád úgysem kapna érte pénzt. Ha érted, bólints egyet!

			Enci abbahagyta a küzdelmet, és bólintott.

			– Elfogadod az alkut? Kiviszlek, új életet kapsz, cserébe elviszem a gyereket másnak.

			Habozás, aztán bólintás.

			Roan levette a kezét a szájáról.

			– Mire kell neked? Gyűlölöm, de csak egy gyerek, nem bánthatod. 

			– Egy nemesasszony fia lesz. Az ura meghalt, és ő terhességet színlelt, hogy ne dobják ki a vagyonból. Egyetlen reménye egy fiúörökös – hazudta.

			– Láthatom valaha? Ha egyszer mégis szeretném?

			– Nem – mondta egyszerűen Roan. – Túl veszélyes. Ha valaki rájön… De esküszöm, hogy jó helye lesz.

			A lány hallgatott egy pillanatot, végül sóhajtott.

			– Jól van.

			Roan elvágta a szíjait, majd egy máguskatona köpenyébe burkolta a lányt, úgy sétáltak ki a fogdából. Részeg katonáknak látszottak, a hűvös, tavaszi éjszakában nem keltett feltűnést a hatalmas köpeny, sem a rogyadozó léptek.

			Roan nem maszkot hordott, hanem középkorú, szuvas fogú férfinak álcázta magát. Amikor a fáklyák fénye megvilágította az arcát, látta Enci megkönnyebbülését. Emberinek tűnt a számára, nem egy szörnyetegnek.

			Delon bármit mondott, ő nem volt szörny.

			Két héttel később Enci megszült, így eljött az idő, hogy Roan ellopja a király kis szipoly lányát, akire halál várt.

			Lisalinna királyné panaszkodott, hogy a várandósság egyre nehezebb, a mágiától pedig rosszul van, így a király kegyesen kiköltöztette a főváros szélére egy elegáns, apró kúriába, nehogy a baba igétlen legyen. Ez persze ostobaság volt, de Rianna, mielőtt elment a háborúba, zseniálisan elhitette az udvarral, hogy létezik olyan, hogy mágiaromlás. Természetesen a király bekéretett minden feljegyzést a tudósoktól. Roan jó pénzt kapott mindhárom hamisítványért, amit közvetítőkön keresztül eladott a különböző nemesi házaknak. 

			A király így csak heti egyszer látogatta meg a nejét. Lisalinnát harminc igétlen testőr őrizte, hat cseléd gondoskodott róla, és négy közvetlen társalkodónő vigyázta a lépteit. Természetesen az illem őt is kötötte, mindennap más nemesi családok asszonyait és lányait kellett fogadnia. 

			Az idő egész délután borzalmasan lassan telt, Roan úgy érezte, ezerszer inkább küzdene meg vérmágusokkal, mint hogy tűkön ülve várja a szalonbeli látogatás végét. Lisalinna királynénak még nem mondta el, mi fog történni ma, a nő túl törékeny volt ahhoz, hogy szorongva várakozzon.

			A szalonban udvariasan csevegett és teázott egy tucatnyi hölgy. A fiatalabbak hímeztek, főleg, hogy szorgosnak látszódjanak, de az idősebb asszonyságok inkább nyíltan pletykálkodtak. 

			Már megtárgyalták, hogy a fekete füstté váló szellem, a Földanya démonkutya őre újabb halottat hagyott – Roan teljesen ártatlan volt az ügyben –, megbeszélték azt is, hogy az emberek újabban rettegnek a kutyák nyüszítésétől, mert ez a szörny előjele. De szóba került a várható tavaszi divat, és természetesen a harctérről érkező hírek. Feltűnően kerülték a legfrissebb eseményt, azt, hogy Erdon herceg megsérült, és a Szépvölgyi fiú meggyógyította. Talán azt hitték, amíg nem mondják ki, nem válik kellemetlen valósággá, vagy azt várták, hogy ő hozza fel, dicsekedve, amiért aztán egy kicsit megszégyeníthetik.

			Roant hidegen hagyta az intrika. Kecsesen mozgatta a csuklóját, a kéztartása lágy és elegáns maradt, miközben egy babaruhát hímzett. Messziről nem látszott, mit érez, ám az idegességtől csúnyák lettek az öltések. 

			A halványsárga női ruha, amit viselt, és a ronda, barna vállkendő a jelentéktelenség érzetét keltette. Néha köhintett, és a ruhája színéhez illeszkedő csipkés keszkenőt a szájához emelte, de mindössze ennyivel vett részt a társalgásban. 

			A társalkodónők csapata nem kedvelte, ezt apró szúrásokkal és célzásokkal érzékeltették, de ma visszafogták magukat. Minő kellemetlenség, a testvére pár év múlva akár Delon hadgyógyító utódja is lehet…

			Roan remélte, Rianna élve marad addig, hogy ilyen problémái legyenek.

			– Milyen lett, Rianna grófkisasszony? – kérdezte kedvesen a királyné, és felé nyújtotta a kis babasapkát, amit hímzett.

			Roan kecsesen felállt, és odasuhant. A szelíd, félénk királyné kérésére heti háromszor megjelent a kúriában. Hivatalosan a babaruhák egyedi hímzését tanította, mint Szépvölgyi mesterhímző. 

			Roan utálta, hogy az újító Szépvölgyi módszereket és mintákat átadja a csapat rosszindulatú némbernek, de az álcáért tenni kellett, és az itt tartózkodása indoka sajnos az értékes tudás megosztása volt.

			A társalkodónők ugyan akarták ezt a tudást, de azt a részt szívesen kihagyták volna, hogy egy valaha kegyvesztett, ám most Kartal herceg miatt újból elfogadott család lánya cserébe bekerüljön a belső körbe. Ám Lisalinna királyné állapota romlott.

			A hangulata rossz volt, sokat sírt, és néha zihálva előregörnyedt. Ilyenkor elvesztette a világgal a kapcsolatot, nyirkos, hideg bőrrel ült, saját magát ölelte, és reszketett. Azt suttogták, kezd megőrülni. Roan volt az egyetlen, aki tudta, hogy mindezt a páni félelem okozza. Lisalinna királyné rettegett.

			Amikor Roan ott volt, és együtt hímeztek, nyugodtabbá vált, erőt tudott meríteni a gondolatból, hogy van kiút, és még ha ő örökre csapdában marad is, a kislányának van esélye menekülni.

			A sapkácskán kék és sárga fonallal apró pillangók szárnyaltak. Ez nem előre írt minta volt, hanem az anyai szív szeretete, a pillangók a szabadságot jelentették. A színek sem egyértelműen fiúsak, hanem inkább szimbólumok: a napsütés öröme és az ősi tenger, a legnagyobb anyai elem áldott jele.

			A királyné tudta, mit akar vele. Egyetlen búcsúajándékot az igazi gyerekének.

			Túl veszélyes volt.

			Ám a tárgyaknak erejük van, a szeretet, amit ebbe beleszőttek, egy kislány álma lesz. Nem elég hallania, hogy akarták őt. A szó elszáll, de a babaholmiba hímzett mély érzés soha. Olyan erő ez, ami talajt adhat élete végéig, ha túl mély a magány. Volt egy anya, aki élete kockáztatásával kimentette, és naponta imáiba foglalja.

			Roan egy pillanatig tűnődött, aztán bólintott. 

			– Gyönyörű, felséges asszony. Áldott lesz ez a gyermek, hogy ennyire szereti. Máris látom magam előtt, milyen jól fog állni neki.

			Lisalinna arca felragyogott. 

			– Gondolod, hogy szeretni fogja?

			– Biztos vagyok benne. Gyönyörűek ezek a pillangók.

			Roan az ablakra nézett. Itt volt a pillanat. Odakint már rég besötétedett, lassan véget ér a teázás ideje, és jön az estebéd. 

			– Tegnap a csillagos éggel álmodtam. Ez jót jelent, felséges asszony.

			Az égbolt említése jelszó volt.

			Lisalinna szeme döbbenten rávillant. Az arca elsápadt.

			Roan ügyesen a ruhája rejtett zsebébe nyúlt, és elővette az üvegcsét. Oldalra lépett, hogy testével eltakarja a pamlagon ülő királynét a társalkodónők elől. Miközben visszaadta a kis sapkát, odacsúsztatta az üveget is. 

			– Altató. Este, miután elküldted a cselédeket, hívd be a szobádba mind a négy társalkodónődet, és locsold szét. Vigyázz, hogy ágyra ess! 

			A királyné aprót biccentett. 

			Roan máris félrehúzódott, és visszatért a helyére.

			Rövid ideig még hímeztek, de a királyné sápadt arca feltűnt másoknak is. Az egyik társalkodónő észrevette, és udvariasan véget vetett a napnak. 

			A meghívottak elbúcsúztak, kimondták az utolsó hízelgéseket, és kellemes estét kívánva, elegánsan távoztak. Roan csak kecsesen, nőiesen bókolt, de nem szólalt meg, hanem követte őket.

			Az épület a régi szokások szerint épült. A hosszúkás, földszintes ház közepén volt a bejárat, ami egy előtérre nyílt. Majd balra és jobbra három-három nemesi szalon helyezkedett el, amit egybe lehetett nyitni. A déli szalonokban a reggeli tevékenységek zajlottak, míg az északiakban a délutáni fogadások. A déli szalonokon áthaladva két hálószoba, az épület legvégén pedig egy fürdőhelyiség várta a négy társalkodónőt; az északi szalonok végén a királyné lakosztálya állt. 

			A szolgálóknak itt nem épült cselédfolyosó. A cserépkályhákat a kúria mögötti nyílásokon keresztül rakták meg, és a fürdőkbe is kívülről vezetett egy ajtó. A királyné fürdőjébe nyíló ajtó kulcsa mindig az őrség vezetőjénél volt, és ha kinyitotta, egy őr mindig ott strázsált, ellenőrizve a szolgák mozgását.

			Az udvaron külön épületként állt a konyha, padlásán a cselédszállásokkal, az istálló, illetve a kapunál a katonák szállása. Ők többen voltak, mint amit egy ilyen hely indokolt, így egy részük az istálló feletti szénapadláson aludt.

			Roan kifelé tartva lemaradt a nők csapatától. Utolsóként lépett ki az épületből az udvarra, ám ott köhögést színlelt. A nőktől csak megvető vagy sajnálkozó pillantásokat kapott, senki nem jött oda érdeklődni hozzá, hanem beszálltak a kint várakozó hintóikba, és elindultak.

			A Szépvölgyiek hintója ekkor gördült be, és megállt őelőtte. A bakon az apja ült, ősz szakállú, vén lovásznak álcázva.

			A kúria egyik fiatal cselédje közben odaszaladt Roanhoz.

			– Kisasszony, jól van?

			Roan megdermedt. Ez gond volt.

			– Hoznál egy kis vizet?

			A lány elsietett. 

			Roan felmérte az udvart, hol állnak a katonák, hol dolgoznak a cselédek, aztán a testében lévő mágiára fókuszált.

			Az ereje finoman, szinte lopakodva szőtte át a környezetet.

			Az udvaron kialudt minden fáklyafény. A ház közeli része is elsötétült. 

			Roan újra fókuszált. Most a levegőt nyomta meg, és becsukta a három ablakkal távolabbi ablaktáblát. 

			Döbbent csend után kiabálás zendült. A parancsok azonnal riadót fújt. A katonák aggódva próbáltak fényt csiholni. 

			Roan a hintóhoz szaladt, segített Kimcse nénének kiszállni az elkábított kisbabával, és villámgyorsan a házba futni. 

			Itt jobban lehetett látni, az előtér szélén égett a fáklya.

			Sikeresen eljutottak a kijelölt helyig. Roan Kimcse nénével és a babával együtt villámgyorsan becsúszott az előtér ablakmélyedésébe, és behúzta a súlyos, zöld brokátfüggönyt. Kintről nem lehetett észrevenni őket a behajtott ablaktáblák miatt, bentről a függöny takart.

			Némán meglapultak. 

			Az udvaron újra fellobbantak a fények, és Roan hallotta, hogy az apja beszél pár szót az egyik katonával, hangosan aggodalmaskodva, hogy mi lehetett mindez, és még jó, hogy előbb besegítette a kocsiba a beteg kisasszonykát, biztos megrémült volna, ha egyedül marad a sötétben. Utána hangos köszönéssel kihajtott. 

			Az előtérben cselédek szaladása, majd döngő léptek hangzottak; egy katona ellenőrizte a királynét.

			Odakint a férfiak átkutatták az udvart, megnézték a tetőt, és minden zugot. 

			Roan feszülten várt, harcra készen. Ha bárki észreveszi, hogy elmozdult az ablaktábla vagy a függöny, és ellenőrzi…

			Delon megtenné, gondolta Roan. Ám a hadgyógyító szerencsére nem volt itt, hogy éles elmével a nyomába eredjen. 

			Időbe telt, mire a kúriában lecsendesedett az élet, és az itt élők visszatértek a megszokott esti tevékenységeikhez.

			Összepréselve álltak a félhomályba borult ablakmélyedésben. Nem beszéltek, bár Kimcse néne szeme élénken csillant. Roan néha úgy érezte, hogy az idős kulcsárnő az egész életet kalandnak tartja. Láthatóan soha nem bánta meg, hogy hozzájuk került a Forró-partokról; nem rendes nemesi házba, hanem olyanba, ahol életveszély közepette szipolyokat rejtegetnek. 

			– Biztos, hogy nem lesz baja? – suttogta Kimcse, megsimítva a baba fejét. 

			A kisfiú szinte eltűnt a pokrócban, amibe becsavarták. Mindössze két arasz hosszú lehetett; meglepő volt, milyen pici és törékeny egy ilyen újszülött.

			Roan rátette a kezét, és megvizsgálta.

			A gyerek egészségesen, mélyen aludt. Vékony baba volt. Hiába próbálták Encit minden jóval ellátni az utolsó két hétben, a korábbi rosszabb koszt nyomott hagyott a kicsin.

			– Rendben lesz – lehelte halkan Roan.

			Nem beszéltek többet, hanem vártak.

			Aztán eljött az estebéd ideje. Roan hallotta, ahogy egy cseléd végigmegy az előtéren, behúzza a függönyöket, és eloltja a gyertyákat, csak egyet hagy égve éjjeli fényként.

			Amikor hozzájuk ért, a függöny széle meglebbent.

			Roan harcra készen várt. 

			Ám a lány csak a függöny végét igazgatta el, majd sietve továbbment. 

			Amikor végzett, kiment az udvarra, és az ablaktáblákkal foglalkozott. Az ittenit nem mozdította el, csak a riglit tette rá. 

			Újra vártak, de a várakozásba most már izgalom szövődött. Aztán eljött az idő, az estebéd maradványát visszavitték a konyhába. A cselédek kivonultak a főépületből, csevegve mentek a saját kinti szállásuk felé. A nemesi szobákban a királyné lefekvésének ideje érkezett el.

			– Várj itt! – suttogta Roan, és kiosont. 

			A női ruha halkan neszezett a léptei nyomán, ahogy belépett az első szalonba. Óvatosan átsuhant mindhárom szépen berendezett helyiségen, és elért a királyné hálójáig.

			Halkan kinyitotta az ajtót, és belesett. Megkönnyebbülve látta, hogy Lisalinnának sikerült, ájultan hever a társalkodónőkkel.

			Roan felhúzta a saját szoknyáját, és a lábára szíjazott felszerelés között matatott. Végül megtalálta, amit keresett. 

			Az orruk elé kendőt kötött, amire kámfort csepegtetett, hogy a kábulat minél tovább tartson. Utána egyenként áthurcolta a társalkodónőket a fél házon, az első déli szalonban helyezve el őket. Úgy rendezte a testeket, mintha a nők iszogatnának. 

			Kimcse néne látta, ahogy áthalad az előtéren, és csatlakozott hozzá. A nők elé az asztalra apró, elegáns kristálypoharakat tett, és félig megtöltötte a magával hozott flaskából édes illatú, aszalt szilvával ágyazott mézes pálinkával. 

			– Mulatságos lesz, ha…

			– Csitt! – szólt rá Roan. A nők fölé hajolt. – Emlékezz! Átmentél a szalonba, majd leültél inni és beszélgetni. 

			Mindegyiknek elmondta, majd intett Kimcse nénének, és kisiettek.

			– Óvatos légy! Az alvó ember hallhat téged. Nálad van a homokóra?

			– Igen, úrfi.

			– Jól van. Amikor frissíted a kámfort a kendőkön, mindig mondd el, amit nekik mondtam, hogy hamis emlékük legyen.

			Kimcse néne bólintott. Letette a gyereket egy fotel öblébe, majd az ágyon heverő királynéhoz lépett. Az asszony már fehér hálóruhát viselt, rajta pedig könnyed, aranyozott szövéssel ellátott pongyolát. 

			– Milyen szép asszony! És még álmában is milyen szomorú… Úrfi, úgy látom, még nem szállt le a hasa, nincs itt a szülés ideje. Nem lesz túl korán a baba?

			– De. Úgy számolom, még három hét kellene. Gyenge baba lesz, de le tud szívni engem, és meg tudja gyógyítani önmagát. Míg, ha tovább várunk, a kisfiú bőre kisimul, és gyanús lesz, hogy nem néz ki újszülöttnek. Nem beszélve a köldökcsonkról.

			Roan rátette a kezét Lisalinna hasára.

			Most jött a neheze, még sosem indított el szülést. 

			Lehunyta a szemét, és elképzelte a magzatvizet, majd a mágiáját belenyomta a testbe, és elkezdte kihívni a folyadékot. A test egy pillanatra ellenállt az idegen erőnek, ám aztán a magzatvíz engedelmesen kiáradt, a folyadék megnedvesítette az ágyat.

			Kimcse néne benyúlt a nedves hálóing alá.

			– Kétujjnyi.

			Roan érezte, hogy a baba megrémül. 

			– Nem lesz semmi baj – mondta neki. 

			Próbálta mágiával megnyugtatni, de a kicsi pont az idegen mágiától félt. A gyerek az egész terhesség alatt rejtőzött, nem mutatta meg a gyógyítóknak a nemét, mintha a Földanya vagy szent mágia is védené, és falat építene méhlepényből. 

			Apa, amikor ezt hallotta, elkezdett magyarázni arról, hogy mostanában sok babáról csak születéskor derül ki, hogy lány. Híres ősük, Volden papa szerint a mágia érző egység, és nemcsak a mágiával szennyezett területek, hanem az egész világ a része. A legnagyobb őselem, a tenger élő, és bölcsőként öleli át a földrészeket. Mi van, ha minden összekapcsolódik, és valójában egy nagy egészet alkot? Ami egyensúlyra törekszik, így a lánybabák megvédésére.

			Roant nem érdekelte a tudomány, de ez az elképzelés megragadta.

			Bár most nem sok hasznát vette. 

			Megpróbálta kihívni a babát, ahogy a vizet kicsalta, de a kis szipoly ellenállt. Kicsit gondolkozott, hogy elringassa-e, furulyaszóval megnyugtassa. De nem volt lehetősége korábban kiépíteni a bizalmat, és még ha most meg is nyugtatja a gyereket, kétséges, hogy attól engedne, és elhagyná a biztonságos anyaméhet.

			Erre nem számított.

			A terv máris kudarcot vallott.

			Mit tegyen?

			Mi lehet az az erő, ami kihozná a gyereket?

			Megdörzsölte a homlokát, miközben gondolkozott.

			– Baj van?

			– Igen. Adj kámfort az anyának, ez durva lesz.

			Kimcse néne összeszorította a száját, de engedelmeskedett. A nyakából levette az indigókék kendőt, és kámfort csepegtetett rá, majd az alvó asszony orra elé tette. 

			Roan felsóhajtott, aztán a kezét a gyomorszájra helyezte. 

			Egy kisebb mágikus lökést adott.

			Érezte, ahogy a baba megijed, és elhúzódik a méh másik vége felé.

			Roan újabb lökést küldött. A gyerek rémülten a has másik részéhez simult.

			Újabb mágikus löket. A baba rettegve meglapult.

			Még egy, a kicsi dermedten várt, mint valami kisegér a ragadozó madártól félve.

			Roan végtelenül sajnálta. Milyen lehet így világra jönni? Rettegve?

			De megkeményítette a szívét, nagyobb löketet küldött, és az ütemet is gyorsította, egyre sűrűbben bombázta a kicsit, aki már képtelen volt elbújni. Kétségbeesetten rúgott, dörömbölt. Kívülről is látszott, ahogy a has megfeszül a rúgások nyomán.

			A királyné álmában feljajdult, és zihált.

			Roan folytatta.

			– Három ujj – közölte Kimcse néne. Négytől már ki tud jönni a gyerek. – A homokóra lefolyt. 

			A kulcsárnő a lepedőbe törölte a kezét, és elsietett. 

			A baba vergődött, ki akart jutni. Pánikkal telve menekült. 

			Roan soha ilyen kegyetlennek még nem érezte magát, de folytatta, egyre keményebben.

			Lisalinna hirtelen felnyögött.

			A baba a túlélésért valószínűleg megváltoztatott valamit az anyja testében. A szülés az istenek rejtélye volt, de valami történt, mert Roan érezte, ahogy az asszony teste reagál, és elindul a rendes szülés.

			Kimcse néne visszatért, és újra ellenőrizte az asszonyt.

			– Négy ujj. Gyere, kincsem, hidd el, jó lesz itt! – mondta kedvesen.

			Roan körbenézett a szobában.

			– Keresd meg a zöld fiolát! A csengőzsinórt el kell szakítani. Úgy tűnjön, hogy szétfoszlott a szövet! Kerítsd elő a hímzőkosarát, borítsd ki, mintha kétségbeesetten kapkodott volna. Kell olló és fehér fonál!

			A kulcsárnő sietett teljesíteni a kérést.

			Be kellett rendezni a helyet, hihetővé tenni, hogy szegény királyné hirtelen szült, nem tudott csengetni, és a részeg társalkodónők sem futottak oda a kínjára. Végül mégis volt annyi lélekjelenléte, hogy elvágja a köldökzsinórt. 

			Roan folyatta a mágikus lökéseket. 

			A baba befordult a szülőcsatornára. A méh segített az összehúzódásokkal. Ezek a fájások már sűrűn jöttek, bár az anya nem nyomott, így egy nem mágikus babának lehetetlen lett volna megszületnie. Ám a kicsi saját magát küzdötte ki a méhből.

			Az életéért harcolt, és Roan büszke volt rá. 

			– Kint van a feje, úrfi! – ujjongott Kimcse néne.

			Már csak két fájás kellett, és a test kilökte a kislányt.

			Kimcse néne azonnal fejjel lefelé fordította, hogy kijöjjön a magzatvíz, és megtörténjen az első légvétel. 

			Az időre született babák erős sírása helyett a kis szipoly a beteg babák macskanyávogásszerű hangját hallatta. Kimcse gyors volt. Azonnal egy csepp bódító főzetet csepegtetett az apró szájba, és a kicsi egy újabb hervadt nyervogás után ellazult, és elszunnyadt. A kulcsárnő elvágta a köldökzsinórt, majd a véres ollót és az összekent fonalat az ágy mellé ejtette. 

			Roan közben az anyát élesztgette. Egy mágikus löket az agyába, oda, ahol Rianna mutatta hajdan…

			A királyné kinyitotta a szemét. Első pillanatban kótyagosan nézett körül, majd megérezte a teste üzenetét. A méhlepény ekkor bukkant fel, bekoszolva az ágyat.

			– Úrnőm, mi legyen a neve? – kérdezte Kimcse megmutatva a babát.

			Lisalinnából kitört a zokogás. A gyerekért nyúlt, és Kimcse néne a karjaiba tette. 

			Az anya sírásán áttört a mosoly.

			Egyszerre sírt és nevetett, kis gyönyörűségnek szólította a babát, és hálálkodott Roannak. 

			Roan közben odahozta a másik babát, levette róla a takarót, meg a fenekéről a gyolcsot, és összekente a méhlepénnyel az alvó kisfiút.

			– Mennünk kell. Még ki kell jutnunk, úrnőm. Ha túlélem, minden Folyóünnepen hírül hozom, hogy van. Fogsz még hallani róla, ígérem! Mi legyen a neve?

			– Belria. A két legerősebb nő, akit ismerek, Belladonna és Rianna után. Egy leendő királyné és egy szipoly után. – Hatalmas szeretettel nézett a babára. – Áldott legyél, kicsim! Nem vagyok mágus, de vedd a régi szipolyok anyai áldását! A Földanya szeretete övezzen, elméd legyen tiszta, szíved gyors a szeretetre, és sarjadjon élet a lépted nyomán! 

			A királyné megcsókolta a babát. Látszott, hogy a szíve törik bele, de átadta.

			– Mondd meg a kisfiú anyjának, hogy vigyázni fogok a fiára! A hímzőkosaram alján van két zacskó arany. Csak ennyit tudtam észrevétlenül összeszedni. Az egyik az övé, a másik a tiéd, a legbátrabb férfié. 

			– Erre nincs szükség – felelte Roan. – Nem ezért tettem.

			– Eh, férfiak! – legyintett Kimcse néne, és sietve megszerezte a zacskókat. 

			Roan Lisalinna kezébe adta az igétlen kisfiút.

			– Az anyja nem nevezte el, rád bízta. Egy kis időt adj, majd kiálts a cselédek után! 

			Gyors szóval elbúcsúztak. Roan és Kimcse a beburkolt kis szipollyal a fürdőhelyiség felé sietett. 

			Roan rátette a kezét a zárra, és mágiával kinyitotta a külső ajtót, amit a cselédek vízhordáskor használtak. Jól számított, most nem állt őr mögötte. 

			Ám ettől még nem tudtak kimenni. Az éjszakai őrség még nem vette át a falakat, egyelőre csak a kaput őrizték, az udvaron pedig még folyt a katonák esti élete. Az istálló előtt lovakat vezettek, arrébb a farakásnál négy katona ült, és kockázott. 

			– Ha megfogom a karod, a fal felé futunk, és mágiával átemelem magunkat. 

			Kimcse néne ijedten nézett Roanra, de nem szólalt meg, csak bólintott.

			Roan a mágiájához nyúlt.

			Újra kioltotta a fényeket. A katonák felordítottak. Roan kivitte Kimcsét, és becsukta maguk mögött az ajtót. Még nem indult el, hanem elővette a fekete furulyát, és hangtalanul zenélni kezdett. A kutyák a magas, zavaró hangokra ingerültek csaholtak. A lovak bosszúsan horkantottak. Nem volt mágia a zenében, de a fülüket ettől még sértette. 

			Az udvaron újra meggyújtottak két fáklyát, ám Roan megint kioltotta őket, mire hatalmas kiabálás támadt a katonák között.

			– Most!

			Futottak. A kutyák hevesen csaholtak, de a hangjukat elnyomta egy sikoly. A királyné hangja.

			– Segítség!

			– Védjétek a királynét! – ordította a parancsnok. 

			Kiváló elterelés volt. Roanék sikeresen eljutottak a falig, ahol mágiával megemelte magukat. 

			Ez a város széle volt, egy földút futott a fal alatt, ami egyik irányban a fővárosba vitt, és a kapu előtt haladt el, a másik irányban az erdőbe vezetett, bár nagy kerülővel vissza lehetett jutni a városba arrafelé is. 

			Elindultak az úton, a sötétben botorkálva. Roan sem látott, a felhős ég kevés fényt adott, de érzékelte a gödrök, fák elhelyezkedését. Megtalálták a hintót.

			– A Földanyának hála! – suttogta az apja. 

			A kúria felől kiabálás hangzott, a parancsnok elbődült, hogy hívjanak gyógyítót. A kutyák és a lovak kezdtek elcsendesülni.

			– Sikerült! Ó, áldott legyen az összes idegen istenetek! – sóhajtott Kimcse néne is. 

			Roan elnyomta a nevetést. Besegítette a kulcsárnőt a hintóba, és már majdnem maga is beült, amikor hirtelen megérezte…

			Mágikus villanások. Apró kis szikrák.

			Az erdőben mágusok lapultak. Lesben álltak.

			– Meneküljetek! – suttogta apjának Roan.

			Alean gróf nem kérdezett többet, a bakra pattant, és elindult a hintóval.

			Roan előbb megérezte a tűzgolyó felbukkanását, mint ahogy az felfénylett volna. Mágiával kioltotta, mielőtt az ellenség eldobhatta volna. Aztán így tett a többi felvillanó lánggal is. 

			A mágusok már nem titkolták, hogy ott vannak.

			– Add meg magad!

			Újabb tűzgolyót küldtek, Roan ezt is csírájában elfojtotta. Az ellenfelei nyolcan voltak, és már pontosan tudta, hol helyezkednek el a sötétben. 

			Apa már messze járt, így elővette a fekete furulyát, és elkezdett játszani. Nem lassan, lopakodva tette, hanem vadul belenyomta a mágiáját, éles pengévé alakítva az erőt. 

			A kutyák rémülten felvonyítottak, a lovak nyerítettek. 

			A mágusok felsikoltottak. 

			Ám ekkor Roan megérzett egy sokkal hatalmasabb erőt, és a figyelmet, ami rá irányult.

			Szívdobbanásnyi idő alatt ugrott, belevetette magát a bozótba, az ágak véresre karmolták az arcát, ahogy menekülni próbált.

			Aztán hatalmas dörrenést hallott, iszonyú erő csapott le oda, ahol korábban állt, és a hulláma messzire repítette. 

			A teste egy fának csapódott, és elsötétült körülötte a világ.

			Roan úgy ébredt, ahogy élt, óvatosan és észrevétlenül. Otthon még álmában sem lehetett mágikus villanása, és ébredéskor sem szikrázhatott fel benne a mágia. De a légzésére is megtanult figyelni, hiszen bármikor ott lehetett a közelben a dühös szélszörny.

			Ahogy most eszméletre tért, azonnal tudta, hogy baj van. Még a sárga női ruhát viselte, érezte a combján az anyagot. A feje vérzett, nem kötötték be, de a szél és hideg hiányából ítélve egy szobában lehetett. Csukott szemén át világos foltot érzékelt. Kis fény, talán egy gyertya? A földön hevert, a padló inkább fa lehetett, mint kő, mert hűvös volt, de nem kifejezetten hideg. 

			Nem tették ágyba, nem megmenteni akarták. Valószínűleg fogoly, ám nem volt megkötözve. Miért nincs megkötve? Legjobban ez ijesztette meg.

			A szobában csend honolt, de érezte valaki más jelenlétét. 

			– Tudod – szólalt meg egy unott férfihang –, az okos emberekkel az a baj, hogy elkényelmesednek. Megszokják, hogy mindenki ostobább náluk. Talán Delon az egyetlen kivétel, ő mindig résen van. És milyen jól el tudja tüntetni a nyomait! A mai napig nem tudom, hogy ő ölte-e meg jó barátomat, a nagybátyját, vagy sem. De mások…

			A hang elhallgatott.

			Roan nem színlelt tovább. Kinyitotta a szemét. 

			Azt hitte, megáll a szíve. 

			A székben vele szemben a király ült. 

			A tömzsi, alacsony férfi az iparosmesterek ruháját viselte, és a homlokáról is hiányzott az aranyszínű királyi henna. Az arca átlagos volt, olyan, amin átsiklik a tömegben a tekintet, de Roan látta már őt közelről. 

			– Először csak egy név, ami felbukkan. Szépvölgyi itt, Szépvölgyi ott… apróságok. Nem foglalkoztam vele. Egy ősi család, ami vissza akar kerülni a királyi kegybe, és behízelgi magát Kartalnál. Kit érdekel? 

			A tömzsi, alacsony férfi elhallgatott, és őt bámulta.

			Roan megkövülten várt.

			– Aztán jött a hír, hogy Kartal titokban találkozott az anyjával, és ha már ott volt, egy gyógyítóval megvizsgáltatta a babát. Hát nem érdekes? Pont egy Szépvölgyivel. Kiderült, hogy a baba fiú, de mágiaromlása lehet, ha az én drága Lisalinnám a királyi várban marad. Sejtheted, hogy meglepődtem, amikor kiderült, hogy a gyerek, akit hónapok óta szipolynak hiszek, mégis fiú. Igazán nagy áldás a Tűzistentől.

			Roan nyelt egyet. A gyomra görcsbe szorult. A királynak igaza van, annyira nyomorultul ostoba! 

			Egyáltalán nem számoltak azzal, hogy magának Kilgram királynak is erős érzékelése lehet, és képes önállóan is megvizsgálni a kicsit.

			– De hát ki tud ellenállni egy feleség kérlelő szemének? Utánanézettem, mi az a mágiaromlás, és komoly meglepetésemre három forrást is találtam a nemesi könyvtárakban. Olyan nemeseknél, akik olvasni is alig tudnak, és dicsőítő balladáikat a Szépvölgyiekkel íratják.

			Roan úgy érezte, elsüllyed. 

			– Lisalinnát kiköltöztettem a kúriába, ahol nahát, újra felbukkant egy Szépvölgyi, méghozzá rendszeresen. Kíváncsi voltam, vajon mi sül ki belőle. Kértem a katonákat, hogy minden apró furcsaságot jelentsenek, és adtam melléjük egy hírnököt, hogy üzenjen, ha meglepő dolog történik. Történt is. Hirtelen kialudt minden fény. A hírnök első dolga volt felmenni a tetőre, és amikor már képes volt rá, apró fényjelet adott. 

			Roan némán szitkozódott.

			– Amikor a kémeim ideértek, már békés volt minden. Nem mentünk be a kúriába, hanem körbenéztünk kint. Minő véletlen, egy hintó állt az erdőben Szépvölgyi-címerrel. A többit, gondolom, kitalálod. Amúgy köszönöm, hogy megoldottad a problémám. Természetesen egy királynál meg sem foganhat lány. Egy halva született fiút akartam kihirdetni, de egy élő sokkal jobb. Holnap utcabált tartunk, ha már ilyen szépen apa lettem. Azt hittem, a Szépvölgyiek a modorukról híresek. Nem is gratulálsz?

			A hangban csupán halvány gúny fénylett.

			– Gratulálok, felség – felelte rekedten Roan, és a félelem egyre nőtt benne. 

			Ez a király nem az az egyszerű gondolkozású, hirtelen haragú, kiszámítható uralkodó, akit mindenki lát. Ez a férfi alattomos volt.

			– Csak egy kérdésem van. Miért? Miért avatkozik be két feltörekvő ősi nemes úrfi egy királyi babaügybe? Mit nyersz vele?

			Nem tudja. 

			Roan szeme meg sem rebbent. A király nem tudta, hogy Ria szipoly. Ez azt jelenti, hogy ha ügyesen játszik, akkor csak őt ölik meg, de a család megmenekülhet…

			– Kartal mindenáron tudni akarta a baba nemét, de én nem tudtam megmondani. Ezért aztán kitaláltam, hogy…

			– Szép próbálkozás. Úgy látom, egy kis motiváció kell.

			A király mágikus szintje felszökött. 

			– Krash!

			Roan hátrahőkölt, de nem jött támadás. Az erő felé áramlott, és mégsem történt semmi.

			Aztán egy pillanattal később rájött. A testében égni kezdtek az erek, a vére mintha önálló életre kelt volna. A tarkóját borító vér előreszökkent, és lehullt a király lába előtt.

			Roan elborzadt az iszonyattól. Kilgram király vérmágus volt.

			Roan ösztönösen az övéhez nyúlt.

			A támadás megszűnt.

			– Ezt keresed? – kérdezte a király, és elővette a fekete furulyát. – Egy nagyon is okos nemes, aki valamiért szipoly babát lop. De láthatóan nem az elhunyt nővérem híve, nem szervez lázadást, nem akar húsz év múlva egy női uralkodót. Végig ez állt a figyelmem középpontjában. Pedig a történet izgalmas része nem is a miért, hanem a hogyan. Ugye, Roan?

			Roan rögtön megértette. A király összerakta a nyomokat, és tudja, hogy ő a démonkutya. Azt is, hogy korábban vérmágusokat végzett ki. Jó eséllyel az ő vérmágusait.

			Roan azonnal támadott. Nem győzhetett, de a gyors halálban reménykedett. Mágiával kilökte a széket a király alól, ami a falnak csapódott, és a lába eltört. A király meglepve a fenekére esett, de Roan máris visszahívta az éles falábat, és megpróbálta hátulról szíven szúrni a férfit. 

			Ám Kilgram gyors volt, és félrecsúszott, így az éles farúd csak az oldalába állt bele. Közben mágiával megragadta Roan torkát, és rongybabaként emelte fel a testét a földről.

			– Ügyes próbálkozás, démonkutya, de ilyen könnyen nem öllek meg. A halált nálam ki kell érdemelni. 

			Roan nem kapott levegőt. Támadni próbált, de a király könnyedén hárította. 

			– Úgy érzem, ez egy hosszú és gyümölcsöző kapcsolat kezdete lesz… – hallotta még a hideg, kemény hangot.

			Azután elhomályosult a világ.

		

	
		
			Köszönetnyilvánítás

			 

			 

			Köszönöm szépen Nektek, Olvasóknak a hatalmas lelkesedést, ami ezt a világot övezi. Ezek a novellák úgy születtek meg, hogy megkérdeztétek, mi történt a szereplőkkel, milyen események állnak az utalások mögött. Kicsit tovább is mentem az időben, és azt is láthatjuk a zárónovellában, hogy mi történik a fővárosban, amíg Rianna a végeken küzd. A világ az író fejében mindig több és nagyobb, mint ami a könyvek lapjain elfér. Örülök, hogy ezeket is papírra vethettem. Köszönöm szépen a Galaktikus Fanklubnak, az On Sai szupertitkos vinyo Facebook-csoportnak, és a Patreon-tagoknak a lelkes gondolatokat.

			Köszönöm szépen Kunos Annának a bétázást, és Póczek Csillának a szuper szerkesztést. Hálás vagyok a csodaszép borítóért és élfestésért László Mayának. Köszönöm szépen Németh Kingának, hogy a skiccemből ilyen nagyszerű térképet alkotott.

			Nagyon hálás vagyok Katona Ildikónak, hogy támogatja a sorozatot, és elképesztően örültem az élfestés különlegességének. Köszönöm szépen Füleki Eszternek és a Könyvmolyképző minden munkatársának a rengeteg munkát, ahogy a kéziratból könyvet álmodnak, és értő szemmel eljuttatják a történeteket az olvasókhoz.

		

	
		
			Függelék

			 

			 

			Dátumok

			 

			Vulkántorok népe az adott uralkodó éveiben méri az időt. Egyedül a tudósok feljegyzéseiben jelenik meg hosszabb időszak. (A Szépvölgyiek ősi nemesek, a családfájukat nagyjából ezer évre tudják visszavezetni.)

			 

			0 – Vulkánadta Kilgram megkoronázása / Vulkánadta Pirra lázadása / Szépvölgyi Volden kegyvesztetté válik, mert felszólal a szipolyok teljes kiirtása ellen

			4 – Szépvölgyi Illara születése (az ikrek anyja)

			8 – Kékhágói Delon születése

			10 – A hójárók első agresszív portyázásai / a szabad gyümölcsoltás bevezetése

			14 – Jégszirti Jellana a csapatával megtámadja a Néma várat, majd a Pirra-szigetet

			15 – Vulkánadta Erdon herceg születése / a gyopár jelkép elterjedése / a jelkép betiltása / az első Vérbál

			18 – A szabad gyümölcsoltási jog korlátozása, csak jegyző előtt aláírt szerződéssel történhet. (Farkasföldi Alej ezzel a törvénnyel éri el, hogy Jellana gyopárkultusza ne szüljön újabb lázadást.)

			21 – Vulkánadta Kartal születése a király második feleségétől, Lisalinnától / Csergőpataki Finona születése / Szépvölgyi Alean és Illara házassága

			23 – Szépvölgyi Roan és Rianna születése

			25 – A hójárók első igazán szervezett támadása

			32 – Vulkánadta Kardon herceg halála / Vulkánadta Szol herceg hadparancsnok lesz / merénylet Vulkánadta Erdon herceg és Kékhágói Delon ellen / A fal építésének kezdete

			33 – Szépvölgyi Illara halála

			34 – A hójárók elfoglalják a Végvárat

			35 – Leég a kastély északi szárnya Szép-völgyben / Roan mágusvizsgája / Vasfű bányászai fellázadnak / Szol herceg halála / Kartal a Forró-partokra megy 

			40 – Szépvölgyi Riannát katonának viszik

			 

			Hónapok nevei

			 

			Január – Fergeteg hava

			Február – Jégbontó hava

			Március – Kikelet hava

			Április – Szelek hava

			Május – Ígéret hava

			Június – Tűzisten hava

			Július – Áldás hava

			Augusztus – Újkenyér hava

			Szeptember – Földanya hava

			Október – Magvető hava

			November – Enyészet hava

			December – Álom hava

			 

			Státusz- és rangjelzések

			 

			Vulkántorokban a személy rangját vagy kilétét a fejére festett hennák jelzik, a folyamatos jelzéseket havonta újítják meg. Az időszakos jelzések nem hennával, hanem festékkel készülnek, és lemoshatók.

			Hadszíntéren az egyszerű közkatonákét a jurta felelőse festi fel. Aki nem visel jelzést, azonnal megölhető (az ellenség ezzel gyakran lelepleződik). Ha gyanús a jelzése, és csalónak tartják, a csoportparancsnok elé viszik, és az ő ítélete alapján történik a kivégzés.

			 

			Nemesi jelzések

			Nemes: ezüstcsepp a fejen, bárhol és bármennyi. Általában a halántékra teszik, mivel a nem harcoló nemeseknek van hajuk.

			Herceg: ezüstszínű, stilizált nap. Sokféle művészi variációban felfesthető. Mióta harcok zajlanak, a hercegek mintája a fejtetőre kerül, nem a homlokra.

			Király: az aranyló nap stilizált képe a homlokon, de beszőheti az egész fejtetőt.

			 

			Katonai rangjelzések

			A homlokra kerülnek az alábbi rangok.

			Hadparancsnok: vörös rombusz (Erdon herceg)

			Alparancsnok: a rombusz fele, vörös nyitott háromszög (Zengőhegyi Zion, Aranyhomoki Udin)

			Hadgyógyító: arany szegélyű zöld spirál (Kékhágói Delon)

			Hadegységek parancsokai: vörös kör. (A gyalogság vezetője Zúzó Ököl, az íjászoké Íjművész Huron, a máguskatonáké Jégbarlangi Monten.)

			Csapatvezetők: vörös, kacskaringós levélindák (pl. Ras, Árnyék) 

			Csoportvezetők: vörös pont (pl. Lepke, Bocskor)

			Nem katonai rang, de a hadszíntéren fontos szerepet tölt be:

			Írnok: toll (Rétlaki Tiba)

			Tanácsadó: kéz (Aranyhomoki Mimon, Venter és Pollalo)

			Katonai rang, amit nem a hadszíntéren használnak, hanem a hátországban:

			Kapitány: vár. Rangban a csapatvezetők felett áll. (pl. Pusztító Amron)

			 

			Hadegység megnevezése

			A jobb halántékra kerül. Kötelező minden katonának a harcmezőn, de tilos a frontvonalon kívül hordani.

			Igétlenek jelölése: gyalogságnál fekete dárda, íjászoknál egy ív

			Máguskatonák jelölése: fekete lángnyelv

			 

			Megbízatások jelölése

			A helye a bal halánték, színe fekete. Ha sok jelzés van, mert a személy magasabb rangú, akkor a jelzések a fejtetőtől a halántékon át egészen az álla vonaláig terjedhetnek.

			Testőrség: tőr

			Jurtafelelős: háromszög. (Tíz jurta felelőse: kettő háromszög. Száz jurta felelőse: három háromszög. Összes jurta: négy háromszög.)

			Lovak gondozása: patkó (szintén egytől négyig)

			Élelmezés: búzakalász (egytől négyig)

			Számos más jelzés van, ezek értelemszerűek, a kép jelzi.

			 

			Időszakos küldetések jelölése

			Szintén a bal halánték, színe fekete. Általában futárok hordják, vagy független parancsokat teljesítők.

			Rombusz: a személy a hadparancsnok utasításait követi.

			Nap: a királyi család parancsát teljesíti.

			Spirál: a gyógyítók parancsát követi.

			Számos kisebb, napi jelzés is előfordul. Ha valaki időszakos jelet visel, az felülírja a nemesi jogokat, illetve a gyógyítók parancsadási jogát. Ilyenkor ezek nem utasíthatják, megzavarva a küldetését. Amennyiben egy közrendű máguskatonának nincs időszakos jelzése, akkor harci helyzeten kívül egy homokórányi időre bármelyik gyógyító tanítvány parancsot adhat neki. A gyógyítók és nemesek egynapos, hosszabb utasítást is adhatnak. 

			Harci helyzetben a hadirangok felülírják a nemesi előjogokat. (Például a közrendű Ras csapatvezető utasíthat nemeseket.)

			 

			Egyéb jelzések

			Vízszintes hullám a tarkón: hány hadjáratban harcolt a katona. (Egy hadjárat a tavasztól őszig tartó időszak. Télen befagy a hágó, ilyenkor béke van.) Ez nem henna, hanem tetoválás szokott lenni, és ezt a jelzést otthon is tudja viselni a katona, ez nagy dicsőség számára.

			 

			Önkéntes díszítések

			A fejtetőre kerülnek. 

			Stilizált lángnyelv: egyedi hőstettek, amiket az írnokok is feljegyeznek. (Ez lehet henna, de a katona hordhat tartós tetoválást is.)

			Gyógyítások: fekete inda, amire annyi levél kerül, amennyi gyógyítást átélt a katona. (Ezt a hősi bátorság jelképének tartják.)

			Bármilyen más művészi alkotás is felkerülhet.

			 

			Gyógyítók jelzései

			Homlokon viselik.

			Tanonc (kezdő): szürke spirál

			Segéd (három gyógyítás): kék spirál

			Tanítvány (húsz gyógyítás után): zöld spirál, három ív

			Gyógyító (ötven gyógyítás után): zöld spirál, öt ív. Ekkor, ha közrendűek voltak, a státuszuk a nemesekével egyenértékűvé válik.

			Gyógyítók vezetője, aki egyben a hadgyógyító is: zöld spirál, öt ív, arany szegély

			Királyi gyógyító: fekete nap közepébe rajzolt zöld spirál. Csak a királyt gyógyítja, egy épületben lakik vele, utazásra elkíséri, és folyamatosan a rendelkezésére áll.

		

	
		
			A Vágymágusok-sorozat 
fontosabb szereplői

			 

			 

			A királyi család tagjai

			 

			Kartal herceg

			Erdon herceg – trónörökös, hadparancsnok 

			Kilgram – király

			Lisalinna – a király második felesége, akit a Forró-partokról hozatott

			Belladonna – Erdon herceg felesége

			Pirra – Kilgram trónkövetelő nővére

			Vendanza – Kilgram édesanyja, aki maga is szipolybörtönbe vonult, hogy a fiát támogassa, ám élete vége felé a kis Kartalt felhasználva megpróbált megszökni.

			A király első feleségétől származó hercegek: Mollion (harcban meghalt), Kardon (levetette a ló), Szol (meghalt a bányászlázadáskor), Erdon. 

			A király második feleségétől származó utódok: Kartal, négy kisöccs (tizenegytől négyéves korig), Belria (szipoly baba). 

			A családi név Vulkánadta, de a királyi család megszólításában ezt nem használják. 

			Az országnak nincs névjegyzéke, így bármilyen hangsort névnek választhatnak, de vannak hagyományos nevek. A kocsmákban, és a seregben jellemzőek a beszélő nevek is.

			 

			Ősi nemesi családok fontosabb tagjai

			 

			Szépvölgyi Rianna és Roan – az ikrek

			Szépvölgyi Alean gróf – az ikrek apja. Az ötödik ősi nemesi család feje, ez a család maradt az ősi nemesek közül egyedül igétlen.

			Szépvölgyi Illara – az ikrek édesanyja. Született Jégszirti, hivatalosan viselt lánykori neve Csergőpataki.

			Szépvölgyi Volden – dédapa, akinek kivágták a nyelvét, amikor felszólalt a szipolyok kiirtása ellen. Elérte, hogy az ujjhegyeiket vágják le, és száműzzék őket a közeli szigetre, ami a Pirra-sziget nevet kapta. A Szépvölgyi család elvesztette a névadó völgy kivételével minden földbirtokát, azok bevételét, és a király az ő kincstárukat kötelezte a királyi vár újjáépítési munkálatainak kifizetésére. 

			Szépvölgyi Rimbalin – nagyjából száz évvel korábban élt ős, aki átkelt a hegyeken. A hójáróktól eltanult új fémmegmunkálási technikákkal fellendítette a családja ékszergyártását, így a Szépvölgyiek a leggazdagabb családdá váltak. Naplót írt az utazásáról, fő fókusza a kézműves és ipari érdekességek voltak, de lejegyzett nagyjából kétszáz gyakori szót is. 

			A négy ősi nemesi család feje, akik benne vannak a királyi tanácsban: Ezüstparti Viggo gróf, Zengőhegyi Edvin gróf, Mélytavi Geron gróf és Aranyhomoki Tor gróf. 

			Aranyhomoki Udin – alparancsnok, Erdon herceg barátja és testőrségének parancsnoka. Aranyhomoki Tor legidősebb élő fia.

			Mélytavi Linner – idős nemes, aki családja számára gyümölcsoltást vár a hercegektől.

			Mélytavi Bruner – Linner legidősebb élő férfirokona, a seregben a három ősi nemes egyike (a másik kettő Rianna és Udin). Neve híres, ő vezette azt az orgyilkos csapatot, ami a hójárók előző parancsnokát megölte.

			Zengőhegyi Zion – Erdon herceg másik alparancsnoka, aki a végeken él, és télen is őrzi a határvidéket.

			Zengőhegyi Bartomaz – Zion apja, korábban a Végvár parancsnoka. A vár elesésekor feláldozta az életét, hogy Erdon herceg visszajusson a mágikus területre, a fal mögé.

			 

			Mágus nemesi családok fontosabb tagjai

			 

			Negyvenhét ismert mágikus család van. (Korábban négy családot kiirtottak, és emléküket is eltörölték a szipolylázadásban való részvétel miatt.) A neveik minden esetben földterületre utalnak.

			 

			Jégszirti Jellana – az ikrek nagymamája

			Kékhágói Delon – hadgyógyító

			Rétlaki Tiba – a sereg írnoka

			Jégbarlangi Monten – a seregben a mágusok parancsnoka

			Farkasföldi Frellelon – a Néma vár gyógyítója. Korábban az Íjművész család tagja, de felnőttként örökbe fogadta a Farkasföldi család, hogy mágusvér legyen a családban, miután a családban lévő igétlen nők méhe nem bírta a mágiát.

			Kőhegyi Sejmor – hadgyógyító, Delon elődje

			Mocsárvízi Jerom – kereskedelmi kapcsolatban áll Szépvölgyi Aleannal

			 

			Mágus újnemesi családok

			 

			A háborúban szerzett hősi érdemekért a király földnélküli nemessé tehet közrendűeket. Ilyen általában akkor történik, ha megmentik a király életét. Ennek előnye az egyszeri pénzjutalom, korábbra kerülés a gyógyítási sorrendben, és a lehetőség, hogy betölthetnek nemeseknek szánt pozíciót a palotában, vagy beházasodhatnak nemesi családokba. A névadás jellemzője, hogy hősi tettre vagy szakmára utal, nem földterületre. A címet öröklik a közvetlen leszármazottak.

			 

			Barbárölő Zaher – újonc, később gyógyító lesz, Rianna barátja, a nemesi rangot az apja kapta

			Barbárölő Ren és Ferro – Zaher bátyjai, akik a Néma várban szolgálnak

			Barbárölő Orlan és Merlen – Zaher bátyjai, akik a hadszíntéren szolgálnak

			Zúzó Ököl – a gyalogság parancsnoka, a nemesi rangot maga érdemelte ki

			Íjművész Huron – az íjászok parancsnoka, és Frellelon nagybátyja, a nemesi rangot a nagyapja kapta

			Pusztító Amron – a Néma vár kapitánya, a nemesi rangot maga érdemelte ki

			Nyúzó Vigor, Kaszaboló Kerin, Lopakodó Cero és Gyilkos Sziler – Mélytavi Bruner orgyilkos csapata, akik megölték a hójárók korábbi vezérét, és ezért a királytól nemesi rangot kaptak. Ez volt az évtized legnagyobb haditette. 

			 

			Igétlen nemesi családok fontosabb tagjai

			 

			Farkasföldi Alej – a király legfőbb tanácsadója. A hagyomány szerint ezt a pozíciót mindig egy igétlen nemes tölti be, ez ellensúlyozza a mágusnemesek hatalmi túlsúlyát. (Korábban a Szépvölgyi család kapta ezt a posztot, Volden volt az utolsó.)

			Csergőpataki Finona – a szomszédos birtokon élő nemeskisasszony

			Rétlaki Onilla – Rétlaki Tiba igétlen felesége

			 

			Legfontosabb mágus közrendűek

			 

			Ras parancsnok – csapatvezető, aki egyedi küldetésekre jár. Egyik ilyen feladata a fiatal mágusok elfogása és katonai szolgálatba helyezése. Az érkező Kartal herceg számára testőröket keres.

			Mort – újonc, később Kartal testőre

			Ian és Ion – kovácslegény ikerpár, újoncok. Később Ian átmegy a gyógyítók vizsgáján.

			Jalló – gyógyító tanítvány a Néma várban

			Árnyék – felderítő

			 

			Legfontosabb igétlen közrendűek

			 

			Fola asszonyság – a Néma vár kulcsárnője

			Kimcse néne – Illara cselédlánya, később Szép-völgy kulcsárnője

			Saslik – Lidérc testőre, aki a Forró-partokra elkísérte

			Tina és Lina – cselédek a Néma várban

			Fiú – a Gyógyliget szolgája, a gyógynövényekért és a gyógyítási sorrendért felel

			Dinka Baba – a Gyógyliget szolgája, a betegek lemosását végzi

			Néma Halál – a Gyógyliget szolgája, a betegek szállításáért felel. Korábbi neve Surranó Halál, igétlen felderítő volt, de elvesztette mindkét lábát, majd később Delon kivágatta a nyelvét, mert ittasan kimondta a gyógyítók titkát (bár senki nem hitt neki). Hálás Delonnak, hogy életben hagyta.

			Zimandon – egy fővárosi kereskedőház feje, ő forgalmazza a Szépvölgyi-termékeket, és nála szállnak meg a nemesek, köztük a Szépvölgyiek is. Egyik fia, Lez aktívan segíti a Szépvölgyieket.

			Bellion bárd – a legnevesebb énekes a fővárosban. A testvére is bárd volt, de megvádolták a gyopárkultusz terjesztésével, és kivégezték. 

		

	
		
			Olvasói méltatások

			 

			 

			„Visszatér Rianna, Roan, Lidérc, Zaher, Delon és Erdon herceg, hogy az olvasó még jobban megkedvelje őket, lásson fontos eseményeket más szemszögből. Nagyon profin kiegészíti a sorozatot, élveztem minden oldalát, a helyére kerültek bennem a kirakós hiányzó darabjai is. Vágymágusok-olvasók, imádni fogjátok ezt a novelláskötetet!” 

			– Kovács Alexa, Írásaimtárháza blog

			 

			„Új kedvenc sorozatot avattam. On Sai nagyon érdekes, izgalmas világot teremtett, szokásokkal, elvárásokkal, egyedi kifejezésekkel, kidolgozott, összetett karakterekkel és egy csipet humorral. Nagyszerű fantasy! Várom a folytatást!”

			 –Ginál Oszvald Beáta, sorozatajánló, moly.hu 

			 

			„Rendkívüli élményt ad ez a sorozat. Egyedi, különleges világa van, tele szépséggel, humorral, érzékenységgel és finoman huncut vágyszikrákkal. Mindenkinek csak ajánlani tudom, aki könnyed kikapcsolódást keres és mindezek mellett, érdekes, elgondolkodtató gondolatokat. Én nagyon megszerettem!”

			 – Árnyék82, sorozatajánló, moly.hu

			 

			„Az egyik kedvenc YA fantasy sorozatom, ami nagyon humoros is. A szereplők élnek, szinte lekívánkoznak a lapokról, és nem idegesítenek, ami előbb vagy utóbb elő szokott fordulni más YA regényeknél. Mindenkinek ajánlom On Sai könyveit, különösen, ha valami szívet melengető, vicces, kalandos, könnyed szórakozásra vágyik.”

			 – Eenca, sorozatajánló, moly.hu

			 

			„Lenyűgöző, letehetetlen, extra.” 

			– Credoka, sorozatajánló, moly.hu

			 

			„Ez a sorozat hihetetlenül sokat adott nekem. (…) Úgy gondolom, hogy egy hiánypótló sorozatról beszélünk. Nemcsak azért, mert viszonylag kevés ilyen minőségű fantasyt olvashatunk magyar szerző tollából, hanem azért is, mert ez a könyv bizonyos tekintetben egy lány felnövéstörténetét mutatja be. (…) Ez a könyv élni segít. Részben humorával, részben azért, mert magával ragad, részben azért, mert segít, hogy elkezdjük szeretni a bennünk élő nőt.”

			 – KWera, sorozatajánló, moly.hu

		

	
		
			Ha tetszett ez a könyv, olvasd el On Sai más regényeit is!

			

			 

			 

			Közösségi oldalak:

			Friss írások: patreon.com/onsai

			Facebook: on.sai.regenyek

			Blog: onsairegenyek.blogspot.com

			 

			 

			EDDIG MEGJELENT ÍRÁSOK:

			Vágymágusok-sorozat

			Calderon-sorozat

			Szivárgó sötétség-sorozat

			Apa, randizhatok egy lovaggal?

			Esővágy novelláskötet

			Segítség, támadnak a betűk!

			A siker tintája. Kalandos lépések az írói karrier útján.

